
“Aš išsaugojau apie tave maloniausius prisiminimus, 
figmedžių ir magnolijų šalie, Montesumos ir Gvatemozino 
tėvyne!" Tokiais žodžiais rašytojas mus nukelia į Meksikos 
kaimelį, žaliuojančias prerijas, miškus, nedraugingų indėnų 
stovyklą, ir visur knygos herojus, jaunas amerikiečių kariuomenės 
būrio vadas, patiria kvapą gniaužiančių nuotykių, visur jo tyko 
pavojai ir visur gelbsti narsumas, padeda šaunūs draugai 
medžiotojai. Verta rizikuoti gyvybe dėl romantiškos meilės. O 
viskas prasidėjo nuo to, kad užgaidi mylimoji paprašė išpildyti 
vieną jos norą... 


Aš išsaugojau apie tave maloniausius prisiminimus, 
figmedžių ir magnolijų šalie, Montesumos ir Gvatemozino 
tėvyne! “ 

Bet vis dėlto ne visi įvykiai, išlikę mano atmintyje, yra 
džiaugsmingi: jie malonūs ir liūdni, švelnūs ir sielvartingi, to- 
lydžio Žadinantys prieštaringus jausmus. 

Rožes visur reikia skinti tarp spyglių, tačiau švelniose 
prisiminimų spalvose aš spyglių nepastebiu ir regiu vien tiktai 
nuostabius Žiedus. 


I skyrius 
KAIMAS PASIENYJE 


Mes esame Meksikos kaimelyje (pueblito), paprasta- 
me name ant Bravo del Nortės kranto. Jo mūriniai pastatai 
— viso labo sena, pusiau maurų, pusiau italų stiliaus bažny- 
čia su smailiu kupolu, taip pat kunigo ir alkaldo* namas. Šie 
trobesiai stovi trijose kvadratinės, gana plačios aikštės pu- 
sėse, o ketvirtąją užima parduotuvėlės arba iš didelių, ne- 
degtų plytų, vadinamų adobe, sumūryti gyventojų nameliai. 
Kai kurie jų nubalinti, kiti tarsi teatro dekoracijose nudažy- 
ti, tačiau dauguma vienodos, purvinai tamsios spalvos. Visi 
jie turi sunkias, panašias į kalėjimo, duris,.o Jangai be rėmų 
ir be stiklų. Geležinės grotos gali apsaugoti nuo vagių, bet 
ne nuo blogo oro. 

Iš keturkampės aikštelės siaurais ir dulkėtais skersgat- 
viais galima išeiti į laukus. Toliau, kaimo pakraščiuose, išsi- 
mėtę pastatai suręsti iš kur kas prastesnės medžiagos, kūgi- 
niais, padarytais iš jukos ir pluoštiniais šio medžio lapais deng- 


* Teisėjas (Ispanijoje), bendruomenės seniūnas, teisėjas (Lo- 
tynų Amerikos šalyse). — Čia ir toliau vertėjo pastabos. 

tais stogais. Juose gyvena vargšai peonai*, pavergtosios tautos 
palikuonys. 

Akmeniniai ir plytiniai namai turi plokščius čerpių ar- 
ba betoninius stogus, aptvertus Žmogui iki juosmens aukščio 
turėklais. Šitie plokšti stogai sudaro asotėją — meksikiečių 
architektūrai būdingą terasą. 

Vėsiais vakarais asotėja būna patogi poilsio vieta, ypač 
jeigu šeimininkas myli gėles, nes ji atstoja kabantį sodą, veš- 
lia Meksikos augmenija besipuikuojantį. Malonu čia ilsėtis ir 
kartu stebėti viską, kas vyksta gatvėje. 

Grakštūs turėklai slepia stebėtoją nuo smalsių Žvilgs- 
nių iš apačios, ir, pats būdamas nematomas, jis gali apžvelgti 
viską, ką tik nori. Praeiviai grūdasi prie jūsų kojų ir į viršų, 
užsiėmę savo reikalais, beveik nežiūri. 

Aš esu vienoje tokioje terasoje, būtent virš alkaldo na- 
mo, o kadangi šis stogas kaime aukščiausias už visus, tai man 
ir matyti visi kiti kaimelio stogai. Iš čia net galiu stebėti apy- 
linkę; mano žvilgsnis mėgaudamasis klaidžioja po gausią tro- 
pinę žalumą. 

Kaimas apsuptas sklypų, kuriuose linguoja šilkiniai ku- 
kurūzų sultanai, visiškai nepanašūs į kur kas tamsesnes pu- 
pas ir pipirus. 

Tačiau šie laukai gana nedideli. Aplink juos tęsiasi tan- 
kūs brūzgynai, tikras krūmų labirintas, ir jie taip netoli, kad 
aš net galiu atskirti įvairias palmių ir bromelinių medžių** 
rūšis, su originaliais ryškiai raudonais lapais, iš tolo blizgan- 
čiais tarsi ugniniai apsiuvai. 

Artima miškų kaimynystė įrodo, kodėl būtent kaimelio 
gyventojai ne žemdirbiai, o piemenys (vagueros) ir kodėl vi- 
sur matyti daugybė kaimenių: čia pasitaiko ir ispaniškų veis- 


* Kolonijinių arba priklausomų Afrikos, Lotynų Amerikos 
šalių valstietis, Žž. ū. darbininkas labai įsiskolinęs dvarininkui arba 
įmonininkui. 

** Gaubtasėklių vienaskilčių augalų šeima. Priskaičiuojama 
apie tūkstantis rūšių, auga daugiausia tropinėse Pietų Amerikos 
platumose. 


lių galvijų, ir nedidelių smailiaausių andalūziškų barbarų veis- 
lės arklių. 

Pagrindinis šito kaimelio gyventojų užsiėmimas — gy- 
vulių auginimas. Fermeriais jų nepavadinsi, — jeigu Žemę tru- 
putį ir dirba, tai tiktai tam, kad pasisodintų truputį kukurū- 
zų, iš kurių gamina savo džiovintus paplotėlius, jų pavilgui — 
chile* iš juodųjų pipirų. Kartu su puslaukinių raguočių mėsa, 
tai pagrindinis gyventojų maistas beveik visoje Meksikoje. 

Kai dėl gėrimų, tai aukštumų gyventojai juos gamina iš 
alojės**, o slėnių gyventojai gaivinasi palmės sultimis. 

Maždaug už mylios vakaruose aš regiu blizgantį vandenį. 

Tai besileidžiančios saulės spindūliuose ribuliuojanti di- 
delės upės atšaka. Šioje vietoje ji daro staigų posūkį, ir bal- 
tos didžiulio pastato (haciendos) sienos vainikuoja puikios, 
vandens pusiau juosiamos kalvos viršūnę. 

Šis namas vienaaukštis, bet jo dydis ir architektūros sti- 
lius rodo, kad tai dvarininko būstas. Jo stogas plokščias, ta- 
čiau turėklai iš tolo atrodo dantyti. Užpakalyje matyti daug 
didesnis kupolu puoštas bokštas: tai koplyčia. 

Stiklų, blizgančių už geležinių grotų, atspindys gyvina 
šiek tiek niūroką to pastato išvaizdą. 

Bet visų maloniausi akiai — virš turėklų žaliuojantys 
lapai. Iš už sienų kyla gracingos palmės, egzotiško šios vietos 
augalo, šakos. Į juos atkreipiau dėmesį ne iš botanikui būdin- 
go smalsumo, bet todėl, kad palmė šiose platumose turi savo 
reikšmę: ji rodo jo, o galbūt ir jos, nelygu kas gyvena šiame 
pastate, charakterio ypatybę. 

Nėra abejonės, kad terasoje užveistas puikus sodas, ir 
galbūt tarp šių gėlių vakaro vėsa alsuoja gražuolė. 

Ir malonios tarsi nuojauta mintys užvaldo mane. Ma- 
nyje gimsta noras — pasikelti ant-tos kalvos, įeiti į tą praš- 
matnųjį namą, ir aš vis tebežvelgiu į jį, laukdamas išsipildan- 
čios neaiškios savo svajonės. 


* Pipirai (isp.). 
** Daugiametės, sultingais lapais lelijų šeimos žolės. 


Bet netikėtai trimito garsai mane išplėšia iš žavingo 
vaizduotės pasaulio. Tai tik viso labo signalas valyti arklius, 
bet ir jo pakanka, kad išblaškytų mano svajas ir, atitraukęs 
nuo puikiojo pastato žvilgsnį, nukreipiau jį į kaimo aikštę. Čia 
man atsivėrė visiškai kitokia scena. 


II skyrius 
STOVYKLA 


Aikštės vidurys šiek tiek iškilus; čia stovi visiškai ry- 
tietiškos išvaizdos šulinys su didžiuliu ratu, odiniais kibirais 
ir akmeniniu loviu. Ratas lygiai toks, kokie naudojami Per- 
sijoje. 

Mano žvilgsnis ant šulinio krenta neilgai — daug įdo- 
miau, kas darosi aplinkui jį. 

Tylia eisena žengia plytinio namelio gyventojas su plo- 
nomis, aplink kulkšnis vėduliuojančiomis kelnėmis, įsisupęs į 
languotą serapę. Tamsus jo veidas nuo juodos skrybėlės su 
plačiais bryliais atrodo dar tamsesnis, žvilgsnis baikštus. 

Vengdamas aikštės vidurio, jis sėlina pasieniais, bet 
kartkartėmis vis kažkaip neryžtingai atsigręžia į šulinį. 

Pasiekęs duris, kurios jam prisiartinus netikėtai atsive- 
ria, jis greitai smunka į namą, matyt, labai patenkintas, kad 
atėjo nepastebėtas. 

Po minutės aš jau galiu įžiūrėti tamsų jo veidą už gele- 
žinių grotų. 

Tolumoje matyti ištisi tokių Žmonių su lygiai tokiomis 
pat plačiomis kelnėmis, dryžuotais apsiaustais ir ceratinėmis 
skrybėlėmis būriai. 

Visi jie vienodai nusiminę; priešingai savo įpročiams, 
mažai gestikuliuoja ir kalbasi pusbalsiu. 

Jie gyvena ypatingosios padėties sąlygomis. 

Dauguma moterų beveik neišeina iš namų. Aikštėje sė- 
di tik kai kurios pačios Žemiausios kastos indėnės. Tai vis pre- 


keivės, priešais kurias ant palmių demblių išdėliotos prekės, 
kitas demblys tartum skėtis apsaugo jas nuo saulės. 

Jų drabužiai iš dažytų kailių. Vienplaukės, šiurkštūs juo- 
di plaukai su įpintomis raudonomis juostelėmis daro jas pa- 
našias į Europos čigones. 

Matyt, jos tokios pat nerūpestingos kaip ir anos: juo- 
kiasi, plepa ir ištisą dieną šiepia savo baltus dantis, siūlyda- 
mos kiekvienam naujai atvykusiam vaisių ir žalumynų. 

Ausiai labai malonūs jų iš tiesų melodingi balsai. 

Kartkartėmis jauna mergina su ąsočiu ant galvos, leng- 
va eisena pereina aikštę šulinio link. 

Galbūt tai viena iš kaimo gražuolių, pasipuošusi trum- 
pučiu, margaspalviu sijonuku bei siuvinėtais, berankoviais 
marškiniais, apnuogintomis rankomis, basnirčia įsispyrusios į san- 
dalus, o galva, pečiai ir krūtinė pridengti žydrai pilku rebozu*. 

Tokių merginų čia zuja gan nemažas būrelis. Jos atro- 
do ne tokios susijaudinusios kaip vyrai, kartais netgi šypsosi 
ir atsako į šiurkščius juokavimus, adresuojamus joms nesu- 
prantama baugios išvaizdos svetimšalių, apsupusių šulinį, 
kalba. 

Meksikietės vienodai meilios ir narsios ir, nė kiek ne- 
siginčijant, jas galima pripažinti gražuolėmis. 

Svetimšaliai aiškiai išsiskiria iš vietinių gyventojų ir 
yra čiabuvių baimės priežastis. Juk jie nukariautojai! 

Iš jų gausumo, išdidaus pasitikėjimo savimi, drąsaus 
klegesio aiškiai matyti, kad šaliai vadovauja jie. 

Aš užsiminiau apie keistą jų išvaizdą, ir šį žodį reikia su- 
prasti jo tikrąja prasme. 

Niekada dar neteko matyti būrio, suformuoto iš to- 
kių keistų individų. Ten kokie aštuoniasdešimt žmonių, ir 
jeigu kiekvienas neturėtų rankose karabino, o už juostos 
— peilio ir revolverio, nerastume tarp jų nė mažiausio pa- 
našumo. 

Jie panašūs tik tuo, jog ginkluoti, o šiaip jau tai labai 


* Apsiaustas (isp.). 


marga minia — skirtingiausios uniformos, įvairiausi gelum- 
biniai, odiniai arba medvilniniai drabužiai, margi apsiaustai. 

Jie užsidėję odines, kailines, lakuotas visų įmanomų for- 
mų ir spalvų kepures. Visi turi kas sidabrinius, kas plieninius, 
kas pasidabruotus, kas tiesiog surūdijusius pentinus; kai kurie 
įsukti į kulnus, o kiti pritvirtinti diržais, vieni su nedideliais 
skridinėliais ir smulkiais dantukais, o dar kiti, panašūs į mek- 
sikietiškus, sveria keletą svarų, su beveik devynių colių* ilgio 
dantimis, kuriais lengva kiaurai perdurti arklio šoną. 

Bet jie ne meksikiečiai, o visiškai kitokie žmonės. Dau- 
guma šių stiprių karių išaugo Kentukio ar Tenesio kukurūzų 
plantacijose arba derlinguosė Ohajo, Indianos ir Ilinojaus lau- 
kuose. Tai miškų medžiotojai, fermeriai, gyvenantys vakari- 
niuose Aleganų kalnų šlaituose, Misisipės laivininkai, Arkan- 
zaso ir Misūrio pionieriai, prerijų Žvėrių gaudytojai, valkatos 
iš ežerų krašto, prancūzų kilmės kreolai iš Luizianos, apsuk- 
rūs Teksaso kolonistai ir protarpiais tarp jų koks nors elegan- 
tiškas daugiau ar mažiau apgyvendinto “Didžiųjų Vakarų" 
miesto gyventojas. 

Aš pažįstu čia ir teutoniškąjį tipą — vokiečio puikius 
plaukus bei šviesius ūsus, ir išblyškusį anglą, ir rimtą škotą, 
ir jo priešingybę — plepųjį airį, abu vienodai narsius. 

Matau mėgėją pasijuokti bei paplepėti vikrų ir judrų 
prancūzą, stuomeningą, vyriškos eisenos šveicarą ir niūrų ne- 
kalbų ilgaūsį lenką. 

Kokį įdomų siužetą teikia šis originalus sambūris! 

Tai pėdsekių (rangers), šaulių būrys, Amerikos armijos 
gveriljasai, o aš šio šaunaus būrio vadas. 

Aš iš tokių įvairiausių elementų sudarytos šutvės vadas 
ir, nepaisant negrabios mano savanorių išvaizdos, drįstu tvir- 
tinti, kad nei kur kitur Amerikoje, nei Europoje nei visame 
milžiniškame Žemės rutulyje neatsiras geresnio būrio, kuris 
susilygintų su manuoju jėga, mokėjimu kautis ir narsumu. 


* Colis turi 0,0254 m; šiuo atveju pentinų dantų ilgis bus 8,66 
colio. 

Daugelis jų pusę gyvenimo praleido pasienio susirėmi- 
muose su indėnais arba meksikiečiais, išeidami puikią kari- 
nio išsilavinimo mokyklą, ir šio meno išmokė draugus. 

Kiti kažkada buvo aristokratiški žmonės, kuriems nusi- 
šypsojo fortūna; dar kiti negalėjo rasti vietos civilizuotoje vi- 
suomenėje; treti galbūt atsidūrė už įstatymo ribų. Visa ši marga mi- 
nia bloga kolonizacijai, bet gana patogi užkariavimams. Su gauruoto- 
mis barzdomis, ilgais nešukuotais plaukais, dulkėtais veidais, su už- 
maukšlintomis skrybėlėmis, keistais kostiumais, susijuosę plačiais dir- 
žais, ant kurių kabo peiliai, pistoletai, krepšiai bei parakinės, — iš tie- 
sų pažiūrėti jie atrodo baisūs. 

Bet būtų neteisinga apie juos spręsti vien tik iš iš- 
vaizdos. 

Tiktai nedaugelis iš jų gali būti sutapatinti su bandi- 
tais, trokštančiais vien tiktai plėšikauti: po šiuo šiurkščiu ap- 
valkalu plaka ne viena kilni širdis, ir daugelis jų apdovanoti 
humoro jausmu. 

Vieni liepsnoja patriotizmu, kiti siekia blankesnių tiks- 
lų — išplėsti laisvės valdas; o yra ir tokių, kurie, reikia pasa- 
kyti tiesą, alsuoja tik vienu kerštu. Pastarieji beveik visi yra 
teksasiečiai, apverkiantys meksikiečių išžudytus draugus ar- 
ba brolius. Jie neužmiršo šlykščių Goliado žudynių ir kruvinų 
Alamo skerdynių. 

Galbūt tiktai vienas aš iš viso būrio neturiu aiškaus pre- 
teksto dalyvauti šioje draugijoje; 0 jeigu ir yra priežastis, tai 
ji pernelyg menka ir nepretenduoja į jokį keršto troškimą. 

Atsitiktinumas, nuotykių ir veiklos troškimas, galbūt 
slaptas polinkis į valdžią ir garbę, gali būti mano pasiteisini- 
mas, kodėl dalyvauju šioje ekspedicijoje. 

Aš vargšas nuotykių ieškotojas, be draugų, be pąsto- 
gės, be tėvynės, nes mano tėvynė daugiau neturi tautos... 

Mano kariai pririšo arklius prie bažnyčios tvoros ir ap- 
linkinių medžių; gyvuliai, kaip ir jų raiteliai, irgi visokių veis- 
lių, skirtingiausio didumo ir plauko. 

Stiprus ir tvirtas Teksaso ir Tenesio ristūnas, lengvas 
Luizianos bėgūnas, dvigubas ponis, barbarų žirgas ir jo pali- 

kuonis — mustangas, dar prieš keletą savaičių bėgiojęs lais- 
vėje prerijose, — visi jie susitiko mano būryje; čia net dvi skir- 
tingos mulų veislės: didelis Šiaurės Amerikos mulas ir jo at- 
maina — žemesnis ir judresnis — vietinės kilmės. 

Šitas juodas, gražia galva žirgas priklauso man; jis sto- 
vi aikštės viduryje, prie šulinio. Labai patenkintas aš žvelgiu 
į jo grakščias formas. Kaip išdidžiai jis lenkia savo gulbės kak- 
14, su kokiu komišku įniršiu trypia kojomis; jis Žino, kad į jį 
įsmeigtas mano žvilgsnis. 

Praėjo ne daugiau kaip valanda, kai mes įžengėme į kai- 
mą, kur dar nebuvo prasiskverbusi amerikiečių kariuomenė, 
nors upės Žemupyje karas jau tęsėsi keletą mėnesių. 

Mus išsiuntė į žvalgybą, įsakydami kaip galima toliau iš- 
tyrinėti kraštą, bet vis dėlto saugantis pavojų. Mūsų ekspedici- 
jos tikslas — ne specialiai perspėti dėl gresiančio meksikiečių 
užpuolimo, bet ginti nuo bendrų mūsų priešų komančų. 

Sprendžiant iš pasakojimų, šie indėnų izmailitai dide- 
liais būriais jau išžygiavo į karo taką. 

Kalba, kad jie plėšia visą del Nortės aukštupio kraštą ir 
neseniai nusiaubė koloniją, kur išžudė vyrus, paėmė į nelais- 
vę moteris bei vaikus ir išplėšė viską, ką tiktai galėjo pasi- 
grobti su savimi. 

Mes, žinoma, čia atvykome užkariauti meksikiečių, bet 
nugalėję turėsime juos ir apginti. 


WI skyrius 
BELAISVIS 


Man apie visa tai begalvojant, staiga iš toli atsklido šuo- 
liuojančio žirgo kanopų kaukšėjimas. 

Greitai perbėgęs terasą, pažvelgiau per turėklus, vilda- 
masis pamatyti raitelį. Ir neapsirikau — nespėjęs prieiti prie 
krašto, jį išvydau ant kelio. Tai buvo visai jaunas, be barzdos 
ir ūsų, gražių veido bruožų vyras. Jis buvo tamsiaveidis, bet ir 

iš dviejų šimtų žingsnių pastebėjau kilnų jo žvilgsnį. Ant pe- 
čių plaikstėsi ryškiai raudonas, ant arklio strėnų gracingai nu- 
sileidęs apsiaustas, kurio galionai, išsiuvinėjimas ir karuliai 
atrodė iš gryno aukso. 

Jis sėdėjo ant nedidelio, bet stotingo mustango, kurio 
plaukas dėmėtas kaip jaguaro, — tikra andalūziška veislė. 

Raitelis šuoliavo, nekreipdamas dėmesio į nelygų ke- 
lią. Atsitiktinai jis žvilgterėjo į terasą, kurioje stovėjau, ir ma- 
no munduras bei uniformos blizgesys patraukė jo dėmesį. 

Ir tarsi paklusdamas nevalingam judesiui, jis sustojo taip 
staiga, kad arklio uodega pasiekė kelio dulkes. 

Per šią trumpą minutę aš suspėjau apžiūrėti ir žirgą, ir 
raitelį. 

Tuo pačiu laiku šioje kaimo pusėje sargyboje stovintis 
šaulys iššoko iš pasalos ir paliepė raiteliui sustoti. Bet jau- 
nuolis į šį reikalavimą nekreipė dėmesio. Lengvai truktelėjus 
pavadžius, mustangas tarsi ant špilio pasisuko atgal ir, ragi- 
namas pentinais, akimirksniu leidosi šuoliais. 

Tačiau raitelis nešuoliavo keliu, o pasirinko kitą kryptį, 
beveik stačiu kampu ankstesniajai. 

Sargybinis jau buvo pasiruošęs į pašėlusį raitelį paleis- 
ti kulką, ir ji būtų sustabdžiusi ir arklį, ir jį, jeigu nebūčiau 
surikęs nešauti. 

Nusprendžiau, jog šis grobis buvo pernelyg geras ir kil- 
nus, kad taptų kulkų auka. Jis nusipelnė persekiojimo bei pa- 
ėmimo į nelaisvę. 

Mano arklys buvo netoli girdyklos lovio. Pamačiau, kad 
jis dar nebuvo nei nubalnotas, nei išžabotas. Žygyje jis gero- 
kai supluko, ir įsakiau savo negrui mažų mažiausiai valandą 
neleisti jo prie vandens. 

Nesivargindamas leistis laiptais, peršokau per turėklus 
ir atsidūriau aikštėje. 

Atspėjęs mano mintis, grumas* tą pačią minutę man at- 
vedė žirgą. 

* Tarnas, lydintis raitelį arba ekipažą; berniukas liokajus 
(angl.). 

Šokau į-balną. Daugelis žvalgų pasekė mano pavyzdžiu, 
ir jau šuoliuojantį siaura gatvele pasagų kaukšėjimas mane 
įtikino, kad iš paskos joja kokie šeši draugai. 

Aš mažai dėl jų draugijos rūpinausi, nes apytikriai 
apskaičiavau, kad mano ir jaunojo meksikiečio jėgos ly- 
gios. 

Be to, Žinojau, jog šį momentą vikrumas pranoksta jė- 
gą, ir jeigu dėmėtasis mustangas toks pat ištvermingas kaip ir 
greitas, tai mes su jo raiteliu greitai turėjome pasilikti tiktai 
dviese. 

Pažinau visus savo būrio arklius — nė vienas negalėjo 
susilyginti su manuoju — ir iš kelių mustango šuolių pastebėjau, 
kad man beliko tik įtemptai jį vytis. 

Po dviejų minučių kaimelio pastatai pasiliko toli už- 
pakalyje, ir aš šuoliavau paskui raitelį purpuriniu ap- 
siaustu. 

Jis, matyt, stengėsi aplenkti kaimą, norėdamas tęsti taip 
netikėtai nutrauktą savo kelią. 

Šis persekiojimas vyko sorų lauke. Minkštoje dirvoje 
mano arklys ėmė klimpti, tuo tarpu kai daug lengvesnis mus- 
tangas šokinėjo it zuikis. Jis visą laiką buvo gerokai prieky- 
je, ir jau pradėjau būgštauti, kad jo nepagausiu, kai staiga 
pastebėjau, jog raitelis nušuoliavo prie tankių agavų guotų, 
kurių platūs lapai, susipynę standžia siena, sudarė neįvei- 
kiamą kliūtį. 

Iš pirmo žvilgsnio atrodė neįmanoma pro šią sieną pra- 
siskverbti nei arkliui, nei raiteliui. Ji privertė jaunąjį meksi- 
kietį sustoti, tad jis pasuko arklį, norėdamas šią užtvarą ap- 
lenkti, bet staiga pastebėjo, kad aš šuoliuoju už akių, steng- 
damasis užkirsti jam kelią. Tada jaunuolis vėl pasuko arklį 
tiesiai į agavas, smeigė pentinais ir įsirėžė į jų vidurį. Per mi- 
nutę ir arklys, ir raitelis dingo man iš akių, bet, prišuoliavęs 
prie tos pačios vietos ir suraginęs pentinais savo arklį, jau ga- 
lėjau girdėti po persekiojamo mustango kojomis lapų traš- 
kėjimą. 

Nebuvo kada galvoti: beliko arba vytis raitelį toliau, ar- 
ba vijimąsi nutraukti. Antrasis atvejis netiko: tai užgavo ma- 
no garbę, o ir mano žirgas rodė didelį įkarštį bei veržiumą. 
Negaišdami nė sekundės, mes, nuleidę galvas, puolėme pro 
krūmus. 

Gerokai apsidraskę, prasibrovėme į kitą brūzgynų pu- 
sę, ir su didžiausiu pasitenkinimu išvydau, kad išnaudojau lai- 
ką kur kas naudingiau negu meksikietis. 

Bet štai pasitaikė naujas sorų laukas, ir, kolei mes 
šuoliavome klampia dirva, vėl atsilikau. 

Lauko gale pastebėjau kažką blizgant. Tai buvo vanduo 
— platus dirvos drėkinimo kanalas. Kaip ir ką tik įveikti krū- 
mai, ši kliūtis mums užkirto kelią. 

“Tai jį sustabdys, — pagalvojau aš. — Jam reikia joti 
arba dešinėn, arba kairėn, ir tada..." 

Bet buvo padarytas visai kitoks manevras: užuot pasu- 
kęs į kairę ar į dešinę, jaunasis meksikietis nukreipė arklį tie- 
siai į kanalą, ir kilnus gyvulys, sutelkęs pastangas, peršoko į 
kitą pusę. 

Aš neturėjau laiko gėrėtis šia jo sėkme ir paskubėjau 
paskui jaunuolį, ryždamasis tokiam pačiam šuoliui per kana- 
1ą. Mano arkliui nereikėjo nei pentinų, nei rimbo, jis matė, 
kaip jo varžovas peršoko per kelių pėdų pločio griovį, ir žino- 
jo, ko aš iš jo reikalavau. Vienu šuoliu jis atsidūrė kitame kran- 
te ir, tarsi suprasdamas mano ketinimą, nušuoliavo paskui mustangą, 
kaip sakoma, skriedamas žeme. 

Prieš mus tįsojo plačios savanos, ir abu arkliai bilsnojo 
kanopomis į tvirtą gruntą. Čia viskas priklausė tiktai nuo žir- 
gų greitumo, ir aš jau buvau mustangą beprivejąs, kai ūmai 
kelią pastojo nauja kliūtis. 

Milžiniška buivolų ir jaučių banda ganėsi pasklidusi be- 
veik po visą pievą. Gyvuliai išvydo mūsų pasiutusį šuoliavi- 
mą, pasibaidė ir išsigandę išsilakstė į visas puses. Aš turėjau 
keletą kartų sustabdyti arklį, kad neužsinerčiau ant kokio ne- 
vikraus buliaus, lėtai slenkančio per žolę, ragų, ir man tekda- 
vo pasukti iš tiesaus kelio. 

Nusiminęs išvydau, kad mustangas, tikriausiai įpratęs 
šuoliuoti tarp kaimenių, vėl gerokai nutolo. 

„Pagaliau iš bandos išsikapstėme, bet tuo metu pieva jau 
beveik pasibaigė, ir prieš mus išniro giraitė, už kurios išvy- 
dau baltomis sienomis apvainikuotą kalvą. 

„Be abejonės, tai buvo tas pastatas, apie kurį aš jau už- 
siminiau, ir mes lėkėme tiesiai prie jo. 

Aš jau ėmiau nerimauti dėl persekiojimo baigties: rei- 
kėjo tiktai jaunyoliui pasiekti miškelį, ir galėjau jį lengvai 
pamesti iš akių. O nuo persekiojimo jau nedrįsau atsisaky- 
ti. Ką pasakytų mano Žmonės, jeigu grįžčiau vienas? Aš su- 
trukdžiau sargybiniui iššauti ir galbūt paleidau svarbų as- 
menį, o kas žino, ko gero, gal ir šnipą. Galima buvo spėti jį 
esant ir tą, ir kitą, regint pastangas, kuriomis jaunuolis sten- 
gėsi nuo manęs pasprukti. Jį reikėjo pavyti žūtbūt, bet ku- 
ria kaina. 

Šių minčių užvaldytas, aš paleidau arklį pačiu didžiau- 
siu greičiu. Moras, atrodo, atspėjo mano troškimą ir nuskrie- 
jo tarsi iš lanko paleista strėlė. Prieš mus jau nebuvo nė kai- 
menės, nė jokios kliūties, ir savo Moro pranašumo dėka aš 
išvydau, kaip smarkiai ėmė mažėti atstumas, skyręs mus nuo 
mustango. Dar minutė, ir tikslas turėjo būti pasiektas. 

Minutė praėjo. Aš prišuoliavau prie meksikiečio per šū- 
vio atstumą ir išsitraukiau pistoletą. 

— Stokite, arba šausiu! — sušukau garsiai. 

Atsakymo nebuvo, ir mustangas nesustodamas šuolia- 
vo toliau. 

— Sustokite! — riktelėjau aš vėl, nes man buvo kokti 
net. mintis be reikalo atimti Žmogaus gyvybę. — Sustokite, ar- 
ba aš jus nušausiu! 

Vėl tyla. 

Aš buvau ne toliau kaip už šešių žingsnių nuo jaunuo- 
lio; sekdamas tiesia linija paskui jį, lengvai galėjau pasiųsti 
jam į nugarą kulką; bet mane sulaikė kažkoks paslaptingas 
instinktas, nors ir pats negalėjau jo konkrečiau suvokti. Stai- 
ga galvoje šmėkštelėjo netikėta mintis, ir aš ryžausi šauti. 


Es 

“Kad ir kaip bębūtų, jo negalima paleisti!“ — pagal- 
vojau, keldamas pistoletą. Šit jis jau netoli miško, ir aš ne- 
turiu jam leisti tenai pasislėpti, būtinai reikia mustangą bent 
sužeisti. 

Aš taikiausi, bet mačiau tiktai arklio sturplį, tad net ir 
sužeistas jis vis tiek suspėtų pasislėpti tarp medžių. Tą pa- 
čią minutę mustangas pasisuko ir puolė į kitą pusę. Šituo 
manevru raitelis norėjo mane suklaidinti, ir iš tikrųjų jam 
tai būtų pavykę, bet tuo pačiu jis atsuko man taikiniui savo 
mustango šoną. Aš iššoviau ir įvariau vargšui gyvuliui tarp 
šonkaulių kulką. Mustangas puolė pirmyn, bet tos pastan- 
gos buvo paskutinės, nes jis tą pačią minutę griuvo kartu su 
raiteliu ant Žemės. 

Vienu akimirksniu meksikietis išsivadavo iš balno ir at- 
sistojo. Bijodamas, kad jis nepaspruktų į mišką, suraginau ar- 
klį pentinais ir nutaikiau pistoletą jam į galvą. Bet jis neban- 
dė nei bėgti, nei priešintis. Sunėręs ant krūtinės rankas prie- 
šais mirtį nešančio ginklo vamzdį ir žiūrėdamas man tiesiai į 
veidą, jaunuolis šalčiausiai tarė: 

— Nežudykite manęs! Aš — moteris! 


IV skyrius 
BELAISVĖ 


Aš nelabai nustebau, nes, tiesą sakant, to beveik tikė- 
jausi. Besivydamas jau pastebėjau keletą detalių, sukėlusių 
mano įtarimą, kad įsivaizduojamasis šnipas yra moteris. 

Tuo momentu, kai mustangas šoko per kanalą, ore su- 
vėduliavo ilgo apsiausto kraštas. Aksominis korsažas, be- 
siplaikstantys į tuniką panašūs rūbai ir liekna bėglio talija, 
— visa tai mane stulbino ir atrodė keistoka raiteliui, kad ir 
koks jis bebūtų turtingas ir jaunas. Neįžiūrėjau jo kojų, bet 
vis tiek pastebėjau auksinius pentinus ir mažyčių batelių 
pakulnes. 

Tuo pat metu nuo staigaus judesio plaukai nukrito ant 
pečių dviem storomis kasomis beveik iki balno. Tokius ilgus 
plaukus galėjo turėti ir jaunas indėnas, bet jo kasos būtų aga- 
to spalvos, o šie plaukai atrodė minkšti ir šilkiniai. 

Nei jojimo maniera, nei apsiaustas, nei skrybėlė nepa- 
neigė minties, kad tai moteris, nes ir viena, ir kita joms bū- 
dinga. Be to, tą minutę, kai mustangas paskutinį kartą pasi- 
suko, aš pastebėjau raitelio profilį iš gana arti ir, žinoma, nuo 
Adomo dar nebuvo vyro, turinčio tokius švelnius bruožus. Be 
abejonės, tai turėjo būti tik moteris. 

Šiaip ar taip, mane vis tiek nustebino jos pasiaiškini- 
mo tonas ir maniera. Nerodydama nė mažiausios baimės, 
amazonė ištarė savo frazę taip ramiai, tarsi vaidintų sceno- 
je. Jos žodžiuose girdėti ne prašymas, bet kažkoks liūdesys, 
dar labiau sustiprėjęs, kai, atsiklaupusi ant kelių, ji pabu- 
čiavo į galvą priešmirtinėje agonijoje gulintį mustangą ir is- 
paniškai sušuko: 

— Deja! Vargšas mano arklys! Mirė! Mirė! 

— Kaip! Jūs moteris? — paklausiau aš, apsimestinai nu- 
stebęs. 

Bet ji į šį klausimą nekreipė dėmesio ir į mane net ne- 
pažvelgė. 

— Deja, vargšas mano arklelis! Lola! Lolita! — pakar- 
tojo ji, daugiau niekuo nesirūpindama, tarsi jai terūpėtų tik 
mustango mirtis, o aš, jo žudikas su ginklu rankoje, stovėčiau 
ne šalimais, o už penkiasdešimties mylių nuo čia. 

— Moteris? — pakartojau sutrikęs ir nežinodamas, ką 
daugiau sakyti. 

— Visiškai teisingai. Ko jums iš manęs reikia? 

Tarusi šiuos žodžius, ji pakilo nuo Žemės ir be mažiau- 
sios baimės pažvelgė man į akis. 

Šie žodžiai buvo tokie netikėti, kad aš negalėjau susi- 
laikyti nenusijuokęs. 

— Jums juokinga, bet, nušovę mano numylėtinį, jūs ma- 
ne nuliūdinote. 

Niekada“neužimiišrą šiuos žodžius lydėjusio žvilgsnio: 

lioviausi juoktis. 

— Aš labai apgailestauju, senjorita, dėl to liūdno būti- 
numo, privertusio mane šauti, — tariau jai. — Bet galėjo būti 
blogiau... 

— Kaip blogiau? — paklausė ji, nutraukdama mane. 

— Aš galėjau nutaikyti pistoletą į jus, įtariant... 

— Karamba*! — sušuko meksikietė. — Man negalėjo 
būti blogiau. Aš savo arklelį karštai mylėjau, jį branginau, kaip 
nuosavą gyvybę. Vargšelis! 

Ir meksikietė vėl pasilenkė virš mustango, apsivijo ran- 
komis jo kaklą ir prisispaudė lūpomis prie snukio. Po to at- 
sargiai užspaudė jam akis, atsistojo, išsitiesė visu ūgiu, sunė- 
rė ant krūtinės rankas ir su sunkiu liūdesiu Žiūrėjo į nejudan- 
tį savo numylėtinio kūną. 

Aš nežinojau, ką daryti: dėl savo belaisvės elgesio pasi- 
jutau labai nepatogiai. Už mustango atgaivinimą būčiau ati- 
davęs savo mėnesio atlyginimą, bet kadangi apie tai nebuvo 
ko ir galvoti, tai ieškojau, kaip kitaip ją paguosti. 

Staiga man dingtelėjo išganinga mintis. Visa armija Ži- 
nojo, su kokiu užsidegimu turtingi meksikiečiai stengėsi įsi- 
gyti mūsų didelių amerikietiškų arklių, už kuriuos dažnai mo- 
kėdavo pasakiškas kainas, norėdami jais pasipuikuoti. Mūsų 
eskadrone jų buvo keletas puikios veislės egzempliorių, ir man 
atrodė, kad vieno iš šių gyvulių negalėjo atstumti net ir savo 
numylėtinį praradusi jaunoji moteris. 

Pasakiau tai kaip galima elegantiškiau, bet mano pa- 
siūlymas buvo su panieka atmestas. 

— Kaip, senjore! — sušuko meksikietė, taip smarkiai 
treptelėjusi kojyte, kad net pentinai sužvangėjo. — Jūs man 
siūlote arklį? Pažiūrėkite, — tarė ji, rodydama į lygumą, — 
pažiūrėkite, kabaljere**! Ten ne mažiau kaip tūkstantis ar- 


* Velniai griebtų! (isp. ). 
** Kavalierius, riteris (isp.). 

klių, ir visi jie priklauso man. Ar dabar jūs suprantate savo 
pasiūlymo kainą? Nejaugi man reikia arklio? 

Aš stengiausi atsiprašyti. 

— Bet, senjorita, šie arkliai vietiniai, — tariau. — Tas, 
kurį aš jums siūlau... 

— Et, — gyvai nutraukė ji mane, rodydama į mus- 
tangą, — aš nemainyčiau šito vietinio ristūno į visus jūsų 
eskadrono arklius. Nė vienas jų nevertas mano vargšės 
Lolos. 

Ji palietė mano pačią jautriausią stygą, ir aš jau truputį 
su apmaudu paklausiau: 

— Nejaugi nė vienas mūsų arklys nevertas jūsų mus- 
tango, senjorita? 

Ir pažvelgiau į Morą. Jaunos mergijos žvilgsnis nusly- 
do ta pačia kryptimi, ir ji tylėdama kurį laiką žiūrėjo į mano 
arklį. 

Aš stebėjau jos žvilgsnio išraišką. Meksikietės akyse 
regint gracingas kilnaus gyvulio formas atsispindėjo pasiten- 
kinimas. 

Šią minutę Moras buvo nuostabus. Jo krūtinę dengė 
baltų purslų karoliukai, kurie dar labiau išryškino juodo 
jo plauko blizgesį; nuo greito kvėpavimo šonai ritmingai 
kilnojosi, o iš rožinių šnervių tumulais kilo garai. Jo akys 
degė, ir jis stovėjo išdidžiai išlenkęs kaklą, tarsi suvokda- 
mas ir savo neseną pergalę, ir šią minutę kilusį susidomė- 
j1mą juo. 

Ilgai žiūrėjo į jį amazonė ir nors neištarė nė vieno žodžio, 
tačiau mačiau, kad ji kilnųjį gyvulį sugebėjo įvertinti. 

— Jūs teisus, kabaljere, — pagaliau tarė ji susimąs- 
čiusi. — Jis vertas mano mustango. 

Šį momentą aš pasigailėjau, kad atkreipiau pašneko- 
vės dėmesį į savo žirgą. — Aš jai tik siūliau arklį iš būrio ir 
būčiau neatidavęs Moro už visą jos mustangų kaimenę; bet 
pajutau, kad nė už ką negalėčiau merginai atsisakyti. Išdidi 
gražuolė man sukėlė didelį įspūdį. 

Atsidūriau keblioje padėtyje, laimei, tuo metu atsku- 
bėjo paskui mane sekę kareiviai. 

Meksikietė truputį sunerimo, o tai buvo ir nenuosta- 
bu matant mano draugų drabužius ir nuožmias fizionomijas. 
Įsakiau jiems grįžti atgal. Jie metė akį į negyvą mustangą, 
kurio gražus plaukas buvo aptaškytas krauju, o paskui į mek- 
sikietę ir, persimetę dviem trimis frazėmis, nujojo sau. 

Aš su savo belaisve likau vienas. 


V skyrius 
IZOLINA DE VARGAS 


Kareiviams nujojus gerą galą, pašnekovė klausiamai 
kreipėsi į mane: 

— Teksasiečiai? 

— Taip, bet ne visi. 

— Jūs jų vadas? 

— Taip, senjora. 

— Žinoma, kapitonas? 

— Jūs įspėjote. 

— Dabar man pasakykite: ar aš jūsų belaisvė? 

Šiuo klausimu buvau užkluptas netikėtai. Atkaklus 
persekiojimas, susitikimas, iš tiesų įdomūs padariniai ir, be 
to, mano belaisvės Žavingumas privertė mane visai užmirš- 
ti, kaip ir kokiu tikslu čia atsidūriau, ir aš keletą minučių 
praradau bet kokią nuovoką. Pagaliau atitokau. Manęs lau- 
kė skrupulingas reikalas; turėjau sužinoti, ar ši meksikietė 
ne šnipė. 

Spėliojimai gana pagrįsti. 

“Neretai gražios moterys priešams perduodavo svarbius 
duomenis, — pagalvojau aš. — Jeigu šią merginą paleisiu, tai 
kas Žino, kaip liūdnai visa taf gali baigtis" 

Antra vertus, mane jaudino mintis ją vestis kaip belais- 
vę, nors tai ir buvo mano tiesioginės pareigos. Aš praleidau 


21 


su šia jauna mergina ne daugiau kaip dešimt minučių, o jau 
miglotai jaučiau, kad prie jos mane traukia. 

Matydama mano neryžtingumą, ji pakartojo: 

— Tai sakykite, ar aš jūsų belaisvė, ar ne? 

— Aš pats bijau, senjorita, kad netapčiau jūsų belaisviu. 

Tardamas šį dviprasmišką paaiškinimą, norėjau išveng- 
ti tiesaus atsakymo, o antra vertus, daviau valią jau bundan- 
čiam mano širdyje jausmui. Tai nebuvo kokie nors vaikiški 
komplimentai. Nors šiuos žodžius ir sukėlė akimirkos jaus- 
mas, tačiau jie buvo rimti, ir aš ilgesingai laukiau teigiamo jų 
poveikio. 

Spindinčios meksikietės akys stabtelėjo prie manųjų iš 
pradžių kiek sumišusios, bet po to ši išraiška tapo daug reikš- 
mingesnė, sukeldama didžiausią mano pasitenkinimą. Mergi- 
na, matyt, akimirkai atsikratė savo abejingumo ir labai įdėmiai 
į mane pasižiūrėjo. Tarsi ir abejingame jos žvilgsnyje įžiūrėjau, 
kad mano žodžiai vis dėlto padarė malonų įspūdį. Beje, leng- 
voje jos šypsenoje pajutau kažkokį išpuikusį džiūgavimą, ir mer- 
gina vėl įgavo išdidžią laikyseną. 

— Visai nederami komplimentai, kabaljere, — tarė ji. — 
Geriau pasakykite, ar aš laisva? 

Aš svyravau tarp pareigos ir švelnumo, bet staiga man 
šovė į galvą išganinga mintis. 

— Senjora, — tariau prieidamas ir žiūrėdamas į ją kuo 
šaltakraujiškiau. — Jeigu duosite man žodį, kad jūs — atleis- 
kite už išsireiškimą — ne šnipė, galite eiti, kur tik norite. Man 
reikalingas tik jūsų Žodis. 

Belaisvė nusikvatojo. 

— Aš šnipė?.. šnipė!.. Be abejonės, jūs juokaujate, sen- 
jore kapitone. 

— Tikiuosi, senjorita, kad bent jūs kalbate rimtai. Taigi, 
jūs neturite priešams depešų*? 

— Nieko panašaus, senjore kapitone. 

Ir ji vėl ėmė juoktis. 


* Skubus pranešimas, telegrama (pranc.). 

— Bet kodėl tada bandėte nuo mūsų pasprukti? 

— Ak, kabaljere! Argi jūs ne teksasiečiai? Nepykite, jei- 
gu pasakysiu, kad jūsų Žmonėms meksikiečiai visai nejaučia pa- 
lankumo. 

— Bandydama bėgti, jūs tam tikru atžvilgiu elgėtės be- 
protiškai: jūs rizikavote gyvybe. 

— Karamba! Dabar aš matau, kad tai teisybė. 

Ir ji pažvelgė į mustangą, o jos lūpose pasirodė liūdna 
šypsena. 

— Matau, — tęsė ji, — bet nemaniau, kad mane galėjo 
iš jūsų būrio pavyti bent vienas raitelis. Jūs mane nugalėjote, 
bet tiktai jūs vienas ir galėjote tai padaryti. 

Ir jos akys vėl nukrypo į mane. Ji apžiūrėjo mane nuo 
kojų iki galvos, nuo pentinų iki kepurės. Aš nerimastingai 
stebėjau šiuos žvilgsnius, bet man pasirodė, kad jos veide 
dingo ankstesnė paniekos išraiška ir blykstelėjo švelnumo 
spindulys. Visatą būčiau atidavęs už tai, kad atspėčiau jos 
mintis. 

Mūsų žvilgsniai susitiko, bet tuoj pat, abiem vienodai 
sutrikus, vėl išsiskyrė. Ji nuleido galvą ir žiūrėjo, tarsi kažką 
galvodama, į žemę. 

Kurį laiką mes tylėjome, ir tai, beje, galėjo tęstis ilgai, 
jeigu man nebūtų toptelėjusi mintis, kad elgiuosi ne visai man- 
dagiai. 

Mergina vis dar buvo mano belaisvė, ir aš pasistengiau 
grąžinti jai laisvę. 

— Ar jūs šnipė, ar ne, senjorita, bet aš jūsų nesulaikau: 
jūs laisva. 

— Dėkoju, senjore, o kadangi jūs elgėtės riteriškai, tai 
aš galiu jus nuraminti. Skaitykite! 

Ir ji padavė man vyriausiojo vado pasirašytą leidimą, 
liudijantį donos Izolinos de Vargas asmenybę. 

— Matote, kapitone, kad aš negalėjau būti jūsų belaisvė. 

— Jūs pernelyg kilni, senjorita, kad neatleistumėte ma- 
no klaidingo poelgio. 

— Mielai, labai mielai atleidžiu, kapitone. 

— Kodėl gi jūs taip neprotingai elgėtės? Mes privalė- 
jome jus persekioti ir areštuoti, o jums su savo leidimu nebu- 
vo jokio reikalo bėgti. 

— Priešingai, kaip tik šis leidimas ir privertė mane 
sprukti. 

— Nejaugi, senjorita? Būkite gera, paaiškinkite. 

— Ar galiu aš pasitikėti jūsų kuklumu, kapitone? 

-— Visiškai, senjorita. 

— Tad žinokite, kad aš ir neįtariau jūsų esant amerikie- 
čiu, o laikiau tėvynainiais gveriljasais, ir jūs galite atspėti, kas 
lauktų manęs, jeigu šis ir kiti popieriai, kuriuos turėjau su savi- 
mi, būtų patekę į jų rankas! Matote, kapitone, kad mes labiau 
bijomesavų draugųnegupriešų. 

Tada man atsivėrė akys, ir supratau, kas privertė ją sprukti. 

— Jūs labai gerai kalbate ispaniškai, — tęsė ji. — Bet jeigu 
būtumėte sušukęs man angliškai “sustokite!"', aš tą pačią minutę bū- 
čiau įvykdžiusi jūsų įsakymą ir galbūt tebeturėčiau savo Lolą. Varg- 
šė Lola! 

Mergina vėl atsiklaupė ant Žemės ir apsivijo rankomis negy- 
vą mustangą. Ji paslėpė veidą tarp ilgų ir tankių gyvulio karčių, ir aš 
pamačiau ant jų blizgančias ašaras. 

— Vargšė Lola, — tęsė meksikietė. — Aš negaliu dėl tavęs 
neliūdėti! Aš taip mylėjau tave, todėl kad ne kartą mane išgelbėjai. 
Ką gi dabar darysiu? Virpėsiu vos išgirdusi pirmą Žinią apie lauki- 
nių pasirodymą, nedrįsiu daugiau šuoliuoti prerija ir be tavęs būsiu 
priversta sėdėti namuose. Tu man suteikdavai sparnus, ir štai dabar 
jie pakirsti. 

Visa tai buvo pasakyta su dideliu liūdesiu balse, ir aš, jausda- 
mas beveik tokį pat prisirišimą prie savo arklio, labai gerai supra- 
tau šį skausmą. Vildamasis nors kiek gražuolę nuraminti, vėl pakar- 
tojau savo pasiūlymą: 

— Senjorita, — tariau aš, — mano būryje yra labai greitų 
arklių, ir kai kurie labai geros veislės... 

— Nė vieno, kuris galėtų atstoti man Lolą. 

— Manau, kadjūs ne visus matėte... 

— Priešingai, visus iki vieno, ir net šiandien, kai jūs išvykote 
iš miestelio. 

— Iš tikrųjų? 

— Galiu jus patikinti, senjore kapitone. Aš mačiau 
jus tą momentą, kai taip išdidžiai jojote savo keistojo es- 
kadrono priekyje. 

— Bet aš jūsų, senjorita, nemačiau. 

— Karamba! Jau, žinoma, ne dėl to, kad tingėjote dairytis 
į šonus. Nėra to balkono ar grotų, kur jūs nebūtumėte metęs sa- 
vo žvilgsnio. Aš bijau, kapitone, rasti jūsų asmenyje šiaurietį Don 
Žuaną. = 

— Senjorita, aš... 

— Et, visi jūs, vyrai, be išimties vienodi. Bet atleiskite! Kai 
dėl arklio, jūsų būryje yra tiktai vienas, kuris man patinka. 

Aš sudrebėjau. 

— Štai šis, — pridūrė ji, rodydama į Morą. 

Kurį laiką sumišęs negalėjau atsakyti. 

Pastebėjusi mano neryžtingumą, meksikietė tylėjo, laukda- 
ma mano atsakymo. 

— Senjorita, — sumurmėjau aš pagaliau. — Šis arklys — 
senas, ištikimas draugas. Jeigu, beje, jūs norite, jis... jis jūsų pa- 
slaugoms. 

Pabrėždamas žodelį “jeigu", aš tikėjausi kilniaširdiškumo, bet 
apsirikau. 

— Dėkoju jums, — atsakė šaltai 'nergina. — Juo bus rū- 
pinamasi. Aš manau, kadjis atitiks mano skonį. Kokie jo briz- 
gilai? 

Aš neturėjau jėgų atsakyti. 

— Nagi leiskite, aš pabandysiu. O! Jūsų brizgilai su grandi- 
nėle, gerai, bet jie mūsiškių žąslų neverti. Padėkite man nukabinti 


* Arkanas (kilpinė), vartojamas raitų piemenų ir medžiotojų 
gyvuliams gaudyti. 

manąjį lasą*. 

Ir ji man parodė į puikiai iš baltų arklių plaukų nupintą lasą, 
užvyniotą ant mustango balno gugos. 

Mašinaliai nuvyniojau arkaną ir pritvirtinau prie savo balno 
gugos. Pastebėjau, kad ant laso yra sidabrinis Žiedas, ir pritvirtinau 
šią veržlę reikiamu būdu. 

— Dabar, kapitone, — tarė gražuolė, paėmusi į ap- 
mautą pirštine mažą rankutę pavadžius, — aš pažiūrėsiu, 
kaip jūsų arklys elgsis. 

Tarusi šiuos žodžius, ji nusviedė apsiaustą ir vos paliesda- 
ma savo mažute kojyte balnakilpę šoko į balną. Jos šilkinis sijo- 
nas gražiomis klostėmis nusileido iki kulkšnių, ir aš mačiau tik- 
tai mažus raudonus batelius, blizgančią balnakilpę ir baltų kaip 
sniegas kelnių klostytą apsiuvą. Ji buvo susijuosusi purpurine 
juosta, kurios galai krito ant balno, o išsiuvinėtas korsažas išryš- 
kino gracingas merginos formas. 

Aš prisiminiau senovės amazones. Su tokių raitelių ar- 
mija buvo galima nesunkiai užkariauti visą pasaulį. 

Nuo bandos atsiskyrė ir prie tos vietos, kur mes stovėjo- 
me, artinosi nuožmios išvaizdos bulius. Būtent šito žaviajai ama- 
zonei ir reikėjo. Pajutęs pentinus, arklys puolė pirmyn ir nušuo- 
liavo tiesiai į bulių, kuris tuoj pat apsisuko ir puolė bėgti atgal. 
Tačiau meksikietė greitai jį pasivijo ir prisiartino per laso atstu- 
mą. Šmėstelėjo ore kilpa, ir išvydau, kaip ji apsivyniojo aplink 
gyvulio ragus. Paskui mergina apsisuko ir ėmė šuoliuoti į kitą nuo 
buliaus pusę. Nuo smūgio tasai it pašautas išsitiesė ant Žemės, 
bet pirmiau, negu spėjo atsigauti, amazonė nušuoliavo prie jo, 
atrišo kilpą ir, apsivyniojusi aplink ranką savo lasą, zovada su- 
grįŽo pas mane. 

— Nuostabus, puikus arklys! — sušuko ji, nušokusi iš balno 
ir žiūrėdama į Morą. — Jis geras, labai geras! Ak, Lola, vargšė Lo- 
la! Aš bijau, kad greitai tave užmiršiu. 

Šie žodžiai buvo skirti mustangui. Paskui, kreipdamasi 
į mane, meksikietė pridūrė: 

— Taigi šis arklys mano? 

— Taip, senjora, jeigu jūs pageidaujate, — liūdnai 
atsakiau, nes man atrodė, kad mane išskiria su geriausiu 
draugu. 

— Bet aš to nenoriu, — atsakė ji, matyt, apsigalvojusi, ir 
paskui sušuko: — Ak, kapitone, aš žinau, apie ką jūs galvojate. 
Nejaugi manote, kad nesugebu įvertinti jūsų aukos? Pasi- 
likite savo gražuolį sau, pakanka ir to, kad žirgo neteki- 
mą apverks vienas iš mūsų, — tai sakydama, ji parodė į 
mustangą. — Pasilikite sau šį ristūną, bet jeigu jis man 
priklausytų, tai niekas pasaulyje manęs su juo neišskirtų. 

— Ir aš išsiskirčiau su juo tiktai dėl vieno asmens. 

Po to aš laukiau jos nuomonės, ir jau ne žodžiais, o 
žvilgsniu. Iš tikrųjų, mergina nesusiraukė ir net man pasiro- 
dė, kad pastebėjau jos pasitenkinimą ir pergalės šypsnį. Vis 
dėlto tai buvo tik vieną akimirką, ir vėl man sudilgė širdį jos 
vėjavaikiškas juokas. 

— Šis vienintelis asmuo, be abejonės, jūsų svajonių tiks- 
las? Na, kilnusis kapitone, jeigu jūs taip pat ištikimas jai kaip 
savo arkliui, tai ji neturės priežasčių abejoti jūsų atsidavimu. 
Tačiau laikas skirtis... Sudie! 

— Ar neleisite jus palydėti? 

— Dėkoju jums, aš namie. Pažiūrėkite, štai mano tėvo 
namai, — ir ji parodė asjendą*. O štai ir tas, kuris pasirū- 
pins mano vargše Lola, — pridūrė ji, ženklu pakviesdama 
netoliese ėjusį piemenį. Atsiminkite, kapitone, kad jūs esa- 
te priešas, kad aš negaliu priimti jūsų paslaugų ir pasiūlyti 
jums viešnagės. O, jūs dar mūsų nepažįstate, jūs nežinote, 
koksai tironas tas Santa Ana. Galbūt net šią pačią minutę jo 
šnipai... 

Tarusi šiuos žodžius, ji įtariai apsidairė aplinkui. 

— Ak! 

Aš išvydau nuo kalvos besileidžiantį žmogų. 

— Šventoji Panele! Tai Ižura! — sušuko ji. 


* Lot. Amerikoje - didelis dvaras (isp.). 

— Kas tas Ižura? 

— Ne daugiau, kaip mano brolėnas, bet... 

Ji nuščiuvo, paskui ramiu, prašomu balsu man pasakė: 

— O, palikite mane, senjore! Vardan Dievo, jokite. Sudie! 
Sudie! 

Nors aš degiau noru pamatyti tą Ižurą iš arčiau, tačiau 
nusileidau merginos prašymui ir nušuoliavau. 

Kai prijojau krūmų pakraštį, tada smalsumas, o gal- 
būt ir kitas, daug stipresnis jausmas nugalėjo padorumą 
ir, apsigręžęs balne, apsimesdamas, kad taisau balnakil- 
pes, ėmiau dairytis. 

Toje vietoje, kur ką tik stovėjau, dabar stovėjo Ižura. 

Aš išvydau aukšto ūgio kokių trisdešimties metų vyrą 
įprastu meksikiečių dvarininkų kostiumu — juodu švarku, 
mėlynomis kariškomis kelnėmis, sujuostomis raudona juos- 
ta, ir su žema, plačiabryle skrybėle. Jis buvo ūsuotas, su ba- 
kenbardais, ir jį buvo galima pavadinti savotiškai gražiu. Bet 
tą minutę mano dėmesį patraukė ne jo amžius, ne išvaizda 
ir net ne kostiumas. Žiūrėjau, ką jis darys, o jisai atsistojo 
tiesiai prieš pusseserę, kuri, matyt, buvo nusigandusi. Vyro 
rankose buvo kažkoks popierius, ir mačiau, kaip jį rodė mer- 
ginai. Nuožmi veido išraiška darė jį panašų į maitvanagį, ir, 
nepaisant atstumo, galėjau iš jo tono atspėti, kad kalbėjo 
įniršęs. 

Kad šią merginą priverstum su tokiu nuolankumu išklau- 
syti priekaištus, reikia jai turėti labai didelę įtaką. 

Labai magėjo smeigti arkliui pentinais ir šuoliuoti at- 
gal. Būčiau taip ir padaręs, jeigu ši scena būtų trukusi ilgiau, 
bet išvydau, kaip meksikietė staiga apsisuko ir skubiai nuėjo 
į asjendą. 

Greitai išjojau į savo kelią arba, tiksliau pasakius, lei- 
dau arkliui pačiam jį susirasti ir svajojau apie ką tik patirtus 
įspūdžius. 

Iš šio susimąstymo mane pažadino sargybinio riksmas: “Kas 
eina?" ir iš to patyriau, kad prijojau prie kaimo. 

VI skyrius 
GAUNU ĮSAKYMĄ PARUOŠTI MAISTO 


Naktį man prisisapnavo mano nuotykis, bet per šį sap- 
ną tarytum tamsus debesis praslinko niūri Ižuros figūra. 

Ji mane ir pažadino, nors tą momentą, kai šokau iš lo- 
vos, jau raudo ryto aušra. 

Kuo daugiau galvojau apie vakarykštį įvykį, tuo labiau 
mane traukė prie tos jaunos merginos, arba, geriau pasakius, 
jau liepsnojau aistra. 

Jūs nieko Žavingesnio ųž Izoliną de Vargas neregėjote. 

Kas pajėgtų aprašyti jos blizgančius, švelnius kaip šil- 
kas plaukus, jos nuostabias, su ilgomis blakstienomis akis, 
jos baltus it perlai dantis ir švelnų raudonį? Bet neįprastą, 
ypatingą jos žavesį sudarė išvaizdos derinys su vidinėmis 
dorovinėmis savybėmis. Žiūrint į šių bruožų žaismą, į kele- 
riopą šypsenos išraišką, į ilgų blakstienų dengiamas akis, 
kurių žvilgsnis reiškė tai švelnumą, tai spindėjo kilniais 
jausmais, buvo galima šioje merginoje išvysti visą įmano- 
mą tobulybę. 

Man ateitis švytėjo rožinėmis spalvomis, bet ją gobė ir 
pilkas nerimo debesėlis. Aš neužmiršau mūsų netikėto išsi- 
skyrimo, tačiau ji manęs nekvietė tęsti vakarykštės pažinties, 
ir aš jau nesitikėjau jos susitikti, nebent vien tik aklo atsitikti- 
numo dėka. 

Vis dėlto vien tik savo lemtimi aš anaiptol nepasiklio- 
viau, bet, kiek buvo įmanoma, stengiausi jai padėti. Numačiau 
daugybę būdų, kurie visi veržėsi į vieną tikslą — atnaujinti pa- 
Žintį su Izolina de Vargas. 

Nelabai norėjau tikėti, kad tokiais neramiais laikais ji 
dienai išeitų iš namų, o aš bet kurią minutę galėjau laukti įsa- 
kymo išvykti nuo savo Žžavėtojos kur nors labai toli... 

Srityje buvo karo padėtis, ir, naudodamasis diktatoriška 
valdžia, aš galėjau įeiti kur noriu... bet atsitiko kitaip. 

Aš turėjau teisę iki soties gėrėtis šitos didžiulės asjen- 
dos sienomis, bet kaipgi į ją patekti? 

Buvau sumanęs daugybę dingsčių, kurios tačiau neišlai- 
kė kritikos, kolei mano žvilgsnis atsitiktinai sustojo ant vieno 
gana įdomaus daikto, o būtent ant plono balto laso, užvynioto 
ant mano balno gugos. Šis lasas man buvo išsigelbėjimui mes- 
tas inkaras. Beliko šį daiktą grąžinti jo savininkei ir įteikti as- 
meniškai. Štai net kaip aš ruošiausi padėti savo lemčiai, o po 
to jau jai pačiai palikti tolesnę eigą. 

Užsirūkęs cigarą, aš užlipau į terasą, norėdamas galuti- 
nai apgalvoti savo veiksmų planą. 

Nesuspėjau pereiti per asotėją pirmyn ir atgal, kai į aikštę 
atšuoliavo raitelis. Jis buvo su dragūno munduru, ir aš tuoj pa- 
žinau jį esant vyriausiosios būstinės pasiuntinį, kuris klausinė- 
jo avanposto* vado. Vienas kareivis parodė mane, ir pasiunti- 
nys tą pačią minutę priėjo prie mano buto ir pareiškė, kad at- 
gabeno vyriausiojo kariuomenės vado įsakymą. Aš jam liepiau 
ant galo kardo paduoti popierių, jis nedelsdamas taip ir pada- 
rė ir atidavęs pagarbą nulėkė šuoliais atgal. 

Išlankstęs lapą, perskaičiau štai ką: 


“Vyriausiojo kariuomenės vado būstinė, 18... m. liepos 5 d 

Kapitonui Vuorfildui. 

Kai gausite šį įsakymą, paėmęs atitinkamą skaičių žmonių, 
jūs turite vykti į Ramono de Vargaso namus, esančius jūsų posto 
kaimynystėje. Ten jūs rasite 5000 jaučių, kuriuos turite atvaryti į 
stovyklą ir perduoti ūkio daliai. Pas don Ramoną taip pat bus pa- 
siruošusių lydėti kaimenę žmonių. Dalis jūsų būrio turi atlikti sar- 
gybinių pareigas. Pridėtas raštelis geriau paaiškins jūsų užduotį. 

Generolas adjutantas A. A. 


“Iš tikrųjų, — tariau pats sau, perskaitęs įsakymą, — 
iš tikrųjų teisinga patarlė: “žmogus tik mano, o Dievas ga- 


* Arčiausiai priešo esantis postas, saugantis kariuomenę nuo 
netikėto puolimo (pranc.). 

no" Tą patį momentą, kai veltui sukau galvą, kaip patekti 
pas don Ramoną, tarsi savaime paruoštas planas pats nukri- 
to iš dangaus. 

Ašjau daugiau negalvojau apie lasą. Vedamas natūralaus noro 
— įvykdyti savo pareigą, aš galėjau drąsiai įeiti į paslaptinguosius 
namus, tikėdamasis gero priėmimo... Bet tas Ižura! Aš ir pa- 
miršau apie jį. Ar jis bus asjendoje? 

Šio žmogaus prisiminimas aptemdė šviesias svajones, 
mane užplūdusias reikalams pakrypus taip netikėtai. 

Vyriausiojo kariuomenės vado. įsakymas turi būti nedel- 
siant įvykdytas, ir, negaišdamas nė minutės, aš įsakiau pasi- 
ruošti penkiasdešimčiai Žmonių. 

Susirūpinęs labiau negu bet kada savo išvaizda, prisi- 
miniau apie pridėtą prie depešos raštelį. Didžiausiam nuste- 
bimui šis popierėlis buvo ispanų kalba, bet aš nesunkiai per- 
skaičiau tokius žodžius: 

“Jums paruošti 5000 jaučių sutartine kaina, bet aš nega- 
liu jų duoti "geruoju". Būtina juos iš manęs atimti “prievarta ". 
Dar pridedu, kad jūsų atsiųstiems žmonėms neprošal veikti net 
su tam tikru šiurkštumu. Mano piemenys jūsų paslaugoms, bet 
aš negaliu jiems nieko įsakyti. 

Ramonas de Vargasas" 

Raštelis adresuotas amerikiečių armijos žvalgų vadui. 
Nors jis ir gana nesuprantamas nežinančiam paslapties žŽmo- 
gui, bet aš labai gerai viską suvokiau. Šis dokumentas įrodė 
subtilius dono Ramono de Vargaso administracinius suge- 
bėjimus ir tuo pačiu nebuvo malonus man. Aš turėjau pas jį 
nuvykti kaip priešas, belsti kardu į duris, apkumščiuoti dar- 
bininkus ir su plėšiko įžūlumu reikalauti 5000 jaučių! 

“O, — pagalvojau, — kokį vaidmenį būsiu priverstas 
vaidinti Izolinos akyse!" 

Vis dėlto, minutę pagalvojęs, nusprendžiau, kad mer- 
gina negali nežinoti šios paslapties. 

“Taip, — tariau pats sau. — Ji supras, kodėl taip el- 
giuosi. Be to, kiek tiktai man leis aplinkybės, galiu veikti kaip 
galima švelniau! Įsakysiu leitenantui susitvarkyti su peonais, 


31 


bet elgtis mandagiai. Jeigu gražuolė neuždaryta, tai, Žinoma, 
ją nors paslapčiomis pamatysiu. 

Aš liepiau trimituoti. Du leitenantai — Holingsvorsas 
ir Vitlis bei penkiasdešimt kareivių greitai pasiruošė, 0 po mi- 
nutės mano komanduojamas būrys išjojo. 

Jodami greita risčia, mes netrukome atsidurti prie įėji- 
mo į asjendą. 

Sunkūs ir geležimi apkaustyti it kalėjimo vartai bei lan- 
ginės užrakinti. Lauke — nė gyvos dvasios. Aš daviau įsaky- 
mą leitenantui Vitliui, kuris truputį suprato ispaniškai. 

Nušokęs nuo arklio, jis nubėgo prie vartų ir ėmė iš visų 
jėgų į juos daužyti pistoleto apkaba. 

— Atidarykit! — sušuko jis. 

Atsakymo nebuvo. 

— Atidarykit greičiau! — vėl suriko leitenantas, dau- 
žydamas stipriau. 

Pagaliau iš vidaus pasigirdo: 

— Kas ten? 

— Aš! — tarė Vitlis. — Greičiau atidaryk! 

— Gerai, senjore, — atsakė drebantis iš baimės balsas. 

— Sukis gyviau. Mes dori Žmonės! 

Gal kokias dvi minutes girgždėjo užsklandos, ir paga- 
liau abi pusės atsivėrė. Prieš mus išlindo vartininkas, ir mes 
išvydome kiemo dalį. 

Leitenantas tuojau puolė ant drebančio vartininko, čiu- 
po jį už pakarpos ir truputį patempė už ausų, paskui griaus- 
mingu balsu įsakė šūktelėti šeimininką. 

Karininko elgesys, turėjęs kareivius nustėbinti, matyt, 
jiems patiko, ir aš išgirdau, kaip jie užpakalyje nusijuokė. Nors 
tai ir buvo savanoriai, tačiau jiems buvo draudžiama storžieviš- 
kai elgtis su taikiais gyventojais, o dar rečiau jie matė taip el- 
giantis karininkus. Tiesa, tarp kareivių ir net karininkų girdėti 
nusiskundimų, kad net su priešiškai nusiteikusiais meksikiečiais 
elgiamasi maloniau negu su savo kareiviais. Dėl to Vitlio poel- 
gis palietė stygą, kuri maloniai suskambėjo mūsų žvalgų ausyse. 
Jie ėmė galvoti, kad jų žygis bus truputį linksmesnis už praėjusį. 

— Senjore, — murmėjo vartininkas, — šeimininkas lie- 
pė nieko neleisti ir nenori nieko matyti. 

— Nenori? — sušuko Vitlis. — Nueik ir jam pasakyk, 
kad jis turi su mumis pasimatyti. 

— Taip, mano drauge, — pridūriau aš minkščiau, nes 
pradėjau bijoti, kad vargšas iš baimės gali neįvykdyti užduo- 
ties. — Pasakykite savo šeimininkui, kad amerikiečių karinin- 
kas atvyko su reikalu ir nori jį nedelsiant matyti. 

Vartininkas, ne be kai kurios Vitlio “pagalbos" nuėjo, 
ir, be abejonės, vartus paliko atidarytus. 

Mes jo sugrįžtant nelaukėme; atrodė, kad kiemas tarsi 
mus kvietė, ir aš, įsakęs Holingsvorsui pasilikti su būriu lau- 
ke, su leitenantu Vitliu įjojau į vidų. 


VII skyrius 
DON RAMONAS 


Atsidūrę kieme, mes išvydome naują vaizdą. Vidinis 
meksikiečių namų kiemas ypatingas: nepamatysite tenai nė 
durų, nė langų, panašių į kalėjimo, bet jūsų akims atsivers 
išdažytos sienos, galerijos ir stiklo langai iki žemės. 

Don Ramono kiemas grįstas plytomis; viduryje — fonta- 
nas. Virš baseino palinkę augo apelsinmedžiai, ir jų Žiedai 
bei auksiniai vaisiai pripildė orą aromato, kuris nuo trykš- 
tančio vandens visą laiką buvo gaivus. Iš trijų didelio kiemo 
šonų vedė galerijos, kurių koklinės grindys keletą pėdų bu- 
vo aukštesnės. Grotuotų ir per visą ilgį nukabinėtų užuolai- 
domis galerijų lubas laikė eilė stulpų. Jie uždengti, išskyrus 
vieną vietą — įėjimą tarp kolonų; koridorius visiškai paslėp- 
tas nuo pašalinių žvilgsnių. Lygiai tą patį galima buvo pasa- 
kyti ir apie visus išeinančius į verandą langus. 

Mes nematėme nė vieno Žmogaus figūros. Tačiau kiemo 
gilumoje, vadinamajame koralyje, išvydome gana nemažai 

juodbruvių, basnirčia į sandalus įsispyrusių darbininkų, medvil- 
niniais drabužiais, su žŽvangučiais bei galionais, ir daugelį mote- 
rų bei jaunų merginų su įvairiausių atspalvių kojinėmis ir ap- 
siaustais. 

Ši kiemo dalis gana triukšminga; čia buvo gyvulių tvartai, nes 
don Ramonas, kaip ir daugelis meksikiečių hidalgų*, plačiai vertėsi 
gyvulininkyste. 

Tačiau aš koralį apžvelgiau tik paviršutiniškai ir tuojau 
pat savo žvilgsnį perkėliau į galeriją, o, nerasdamas ten, ko ieš- 
kojau, žiūrėjau į aukštesnę terasą. 

Namas vienaukštis, ir aš iš balno galėjau gana puikiai ją 
visą matyti. Ji buvo nustatyta retais augalais, kurių lapai ir kvap- 
nūs Žiedai išlindę pro turėklus, bet nebuvo tos, kurią aš taip 
karštai norėjau pamatyti. Niekas neišėjo mūsų pasitikti, mūsų 
nesveikino nė vienas balsas. Tiktai girdėti piemenų riksmai, 
kabančiuose išilgai galerijos narveliuose paukščių čiulbėjimas 
ir fontano čiurlenimas. Bet piemenys, ant grindinio subildėjus 
žirgų kanopoms, nutilo, ir tiktai fontanas nepaliaujamai tęsė 
savo liūdną, monotonišką ošimą. 

Vėl ėmiau stebėti užuolaidas, įdėmiai įsižiūrėdamas į 
mažiausią nestropios rankos paliktą plyšelį, paskui pakėliau 
akis ir apmečiau žvilgsniu turėklus, bet kaip ir anksčiau be 
rezultatų. 

Mes su Vitliu likome balnuose, tylomis laukdami grįž- 
tant vartininko. Piemenys ir darbininkai supuolė prie vartų ir 
smalsiai Žiūrėjo į netikėtus svečius. 

Ilgai laukus, pagaliau koridoriuje pasigirdo žings- 
niai, ir pasirodė pasiuntinys, pranešdamas ateinant šeimi- 
ninką. 

Po minutės prasiskleidė užuolaidos ir iš už grotų pasi- 
rodė senasis hidalgas. Tai buvo aukšto ūgio vyras ir, nors 
truputį nuo metų naštos sulinkęs, tačiau laikėsi dar Žžvaliai 
ir, sprendžiant iš išvaizdos, turėjo ryžtingą charakterį. Virš 


* Smulkus bajoras, riteris (isp.). 

jo blizgančių didelių akių pakibę tankūs, dar išlaikę juodą 
spalvą antakiai, nors galvą dengė balti kaip sniegas plaukai. 
Jis buvo labai paprastai apsirengęs, be švarko ir be kakla- 
raiščio; plonais baltais marškiniais, o liemenį susiveržęs tam- 
siai mėlyna juosta. Užsidėjęs plačiabrylę, šiaudinę skrybėlę, 
o rankose rūko papirosas. 

Vienu žodžiu, don Ramono išvaizda, nepaisant rūsčios išraiš- 
kos, kurią jis teikėsi suteikti savo veidui, liudijo jo naudai ir 
išmintingumui. Prisiartinęs prie galerijos, aš sustojau prieš 
šeimininką. 

— Aš turiu garbę matyti don Ramoną de Vargasą? — paklau- 
siau. 

— Taip, senjore, — atsakė jis nustebęs apmaudžiu balsu. 

Tada tyčia garsiai, kad mane suprastų piemenys ir dar- 
bininkai, tariau ispaniškai: 

— Aš amerikiečių armijos karininkas ir esu atsiųstas 
pas jus su pasiūlymu mums parduoti maistui jaučių. Aš atvy- 
kau įsakytas vyriausiojo kariuomenės vado, kuris... 

— Aš neturiu pardavimui jaučių, — nutraukė mane gar- 
siai ir apmaudžiai don Ramonas. — Aš neturiu nė mažiausio 
noro bendradarbiauti su amerikiečių armija. 

— Tokiu atveju, senjore, aš būsiu priverstas juos paim- 
ti be jūsų sutikimo. Jums už tai užmokėsime, bet man jaučius 
reikia nuvaryti, nes man įsakyta. Pasakysiu daugiau, — jūsų 
piemenys privalo lydėti jaučius iki pačios stovyklos. 

— Protestuoju prieš šį plėšikišką poelgį! — sušuko ant 
viso kiemo donas Ramonas. — Šitas siautėjimas prieštarauja 
karo tarp civilizuotų tautų įstatymams. Aš skųsiuosi savo ir 
jūsų vyriausybėms ir, tikiuosi, gausiu satisfakciją*. 

— Jums užmokės, don Ramonai. 

— Man užmokės? Karamba! Man užmokės! Bet kas to- 
kie? Plėšikai, grobikai? 

— Tyliau! — suriko Vitlis, kuris tiktai pusiau Žinojo pa- 
slaptį ir kalbėjo rimtai: apgalvokite gerai savo žodžius, o jei- 


* Atlyginimas už padarytą skriaudą. 

gu ne, tai rizikuojate netekti kai ko daugiau negu jaučių. At- 
siminkite, su kuo jūs turite reikalą. 

— Su kuo? Su plėšikais! — griaudėjo don Ramonas visa 
gerkle, akcentuodamas šiuos žodžius, kurie, be abejonės, būtų 
Vitlį privertę išsitraukti iš už juostos revolverį, jeigu aš būčiau 
savo ūmiam leitenantui nesukuždėjęs į ausį keletą žodžių. 

— Velniai rautų senąjį gudročių! Maniau, kad jis šū- 
kauja nuoširdžiai. — Paklausykite, senasis bičiuli, — tęsė jis, 
kreipdamasis į doną Ramoną. — Dėl dolerių nesijaudinkite, 
dėdė Samas — liberalus pirkėjas ir puikus mokėtojas. Aš no- 
rėčiau būti jūsų jaučių savininku ir turėti jo pažadą atsilygin- 
ti. Taigi nusiraminkite ir nesikarščiuokite. 

Donas Ramonas baigė pokalbį, įnirtingai truktelėjo 
užuolaidą ir pasislėpė nuo mūsų akių. 

Per visą šią sceną aš vos galėjau susilaikyti nesijuokęs 
ir pastebėjau, kad ir donas Ramonas jaučiasi lygiai taip pat. 
Jo klastingų ir nuovokių akių kampučiuose susimetė juoko 
raukšlės, ir aš porą kartų pagalvojau, kad kuris iš mūsų pra- 
ras šaltakraujiškumą. Kai dėl manęs, tai niekas pasaulyje ma- 
nęs nebūtų sulaikęs, jeigu širdis ir žvilgsniai nebūtų kitur; o 
don Ramonui trūks plyš reikėjo savo vaidmenį suvaidinti kuo 
geriau. 

Kada jis traukė užuolaidą, išgirdau jo malonų kuždesį: 
“sudie, kapitone!“ Tie du žodžiai mane truputį sušildė. Aš 
daviau įsakymą suskaičiuoti jaučius. 


VIII skyrius 


RAŠTELIS 


Vitlis nuskubėjo prie būrio, kuris, vadovaujamas Ho- 
lingsvorso, jau buvo įjojęs į koralį. Būrys varovų jau buvo pa- 
kurioje ganėsi didesnė don Ramono jaučių bandos dalis. Taip 
aš pasijutau besąs vienas, nes liko tiktai apie dešimt tarnai- 

čių, kurios, susigrūdusios kiemo kampe, žiūrėjo į mane smal- 
siai ir baimingai. 

Galerijos užuolaidos po senovei buvo aklinai už- 
trauktos, ir, kad ir kaip įdėmiai žiūrėjau, tačiau nieko ne- 
mačiau. 

Man pasirodė keista, kad don Ramonas, kai pasilikau 
vienas, manęs nepakvietė. Vis dėlto tarnaitės galėjo išplepė- 
ti, ir aš, atsisakęs vilties pasimatyti, nusprendžiau prisidėti 
prie būrio. 

Dar kartą metęs žvilgsnį į galeriją, aš nusiminęs spus- 
telėjau arklį pentinais ir labai prastai nusiteikęs iššokau 
pro užpakalinius vartus. Išjojau į pievą ir išvydau didelį su- 
judimą. 

Puslaukiniai jaučiai, kuriuos vaikėsi, sėdėdami ant savo leng- 
vų mustangų piemenys, įnirtingai lakstė visomis kryptimis, o jiems, 
nors ir ne visai išmoningai, talkino mano kareiviai. Įširdusių gyvu- 
lių baubimas, garsi šnekta ir juokas kareivių, kuriems ši medžioklė 
atrodė pramoga, bei kur kas garsesni piemenų riksmai, — visa tai 
suteikė ypatingą koloritą scenai, kuri bet kuriuo kitu metu būtų už- 
valdžiusi mano dėmesį. Bet aš ja gėrėtis neturėjau noro, ir nors ke- 
letą minučių ją stebėjau, tačiau mano mintys buvo toli. 

Aš niekaip neįsivaizdavau, kad tokia scena galėtų vykti po 
pačiais bet kokio aristokratų būsto langais, o šeimininkė nesiteiktų 
ją nors Žvilgterėti. 

“Taip, — tariau aš pats sau, — nepaisant šių užuolaidų, 
aš įsitikinęs, kad žavingosios gražuolės akys žiūri slapta kur 
nors pro langą ar pro užuolaidų plyšį" 

Ir ta proga aš vėl atsisukau į namą. 

Man tada atėjo į galvą mintis, kąd aš nepakankamai ap- 
žiūrėjau asjendos fasadą. Prijodamas prie namų, pastebėjau, 
kad langinės buvo užvertos, bet kadangi jos atsidaro į vidų, 
tai kuri nors jų galėjo būti ir truputį praverta. Susipažinęs su 
meksikiečių būstų vidaus išplanavimu, žinojau, kad tokie yra 
pagrindinių kambarių langai, ir būtent juose, iš visa ko spren- 
džiant, turėtų būti šeimininkė. 

“Kokia kvailystė taip ilgai pasilikti vidiniame kieme! — 
pagalvojau aš. — Galbūt... Bet dar yra laiko" > 

Šitos vilties suviliotas, aš vėl sugrįžau į vidinį kiemą. 
Juodbruvi metisai vis dar stovėjo, susispietę į vieną grupę, ir 
kaip paprastai plepėjo; užuolaidos taip pat nė nekrustelėjo. 
Aš prajojau pro pasilikusius atdarus vartus ir pažvelgiau į var- 
tininko kambarį — jis buvo tuščias: vargšas, matyt, pasislėpė, 
bijodamas dar kartą susitikti su leitenantu. 

Vėl ėmiau atidžiau apžiūrinėti langus, kai mano ausis 
pasiekė žodžiai: “kapitone", ištarti švelniu balsu, pasiekusiu 
mano širdies gelmes. 

Kad ir kaip aš bežiūrėjau, bet langai buvo sandariai už- 
daryti. 

“ Anksčiau negu suspėjau atsitokėti, žodis “kapitone" pa- 
sigirdo truputį garsiau, ir aš įsitikinau, kad balsas sklido nuo 
terasos. 

Pakėlęs akis, nieko neišvydau, bet tą patį momentą ma- 
ža rankutė, ant kurios pirštų blizgėjo deimantai, pralindo pro 
grotas ir numetė kažką baltą. Tuo pačiu metu mano ausis pa- 
siekė žodis: papelito (raštelis). 

Čiupęs popieriuką, pažyelgiau į terasą. Aš tyčia tam tik- 
rą atstumą atsitraukiau, kad toliau matyčiau, ir lūkesčiai ma- 
nęs neapvylė: tai buvo Izolina. 

Pro nedidelį plyšį žvelgė jos nuostabus veidas, ir juo- 
dos akys žiūrėjo į mane pusfau pašaipiai, pusiau rimtai, tuo 
pačiu metu man suteikdamos ir liūdesį, ir džiaugsmą. 

Aš jau buvau pasiruošęs su gražuole kalbėtis, bet pa- 
stebėjau, kad ūmai jos veidas pasikeitė. Ji atsisuko atgal. Tą 
pačią sekundę pridėjusi prie lūpų pirštą ji išnyko už turėklų. 

Nežinojau, ko griebtis; matyt, Izolina pasiliko terasoje. 
Reikia manyti, kad kas nors pas ją atėjo, nes išgirdau kalban- 
tis, o jos balsas labai nederėjo su šiurkščiu vyrišku dudenimu. 

Aš jau ruošiausi joti, kai man šovė į galvą, kad prieš tai 
vertėtų susipažinti su raštelio turiniu. Be abejonės, jis nors 
kiek turėjo nušviesti padėtį ir būti man savotiškas kelrodis. 


38 


Paslėpęs raštelį kišenėje, ėmiau ieškoti patogios vietos 
skaityti ir išsirinkau įėjimą po vartais. Tačiau pasisukau taip, 
kad nieko nepastebėtų tarnaitės, ir išsitraukiau raštelį. Nors 
jis buvo parašytas pieštuku ir, matyt, paskubomis, tačiau aš jį 
perskaičiau be vargo. O kai skaičiau šiuos žodžius, man 
džiaugsmingai suplakė širdis. 

“Kapitone! Aš žinau, kad jūs mums altleisite už nesvetin- 
£4 viešnagę. Atsiminkite, kad aš jums vakar kalbėjau, jog mes 
labiau bijome draugų negu priešų, O ) pas I mus namuose yra SVe- 


rus*. Aš nepykstu ant jūsų, kad nušovėte Lolą, tačiau jūs, be to, 
dar nusigabenote ir mano lasą. Nejaugi jūs norite paimti iš ma- 
nes viską? Sudie! 

Izolina". 


Aš paslėpiau laiškutį ir kurį laiką galvojau apie jo turi- 
nį: jo pradžia buvo visai suprantama, o galas mįslingas. 

“Mes labiau bijome draugų negu priešų". Aš suvokiau, 
jog ta frazė man reiškė štai ką: don Vargasas buvo amerikie- 
čių reikalų šalininkas (ayankeiados) arba, vietinių demagogų 
žodžiais, “tėvynės išdavikas" Iš šių žodžių nereikėjo supras- 
ti, kad garbingas pilietis darė ką smerktina. Jis galėjo linkėti 
amerikiečių armijai sėkmės ir likti ištikimas tėvynės sūnus. 
Jis galėjo būti uolus patriotas, kuris bevelijo geriau matyti 
taikią ir klestinčią Meksiką svetimųjų valdžioje, negu gyventi 
nuolatinėje savo tėvynainių despotizmo anarchijoje. 

Donui Ramonui de Vargasui mažai buvo naudos, ar išli- 
kęs Meksikos pavadinimas žemėlapyje, ar ne, bet jis norėjo, 
kad šalis, nors ir pakeistu pavadinimu, turėtų taiką ir gerovę. 
Tuo laikotarpiu Meksikoje buvo daug tokių Žmonių, ypač iš 
tos klasės, kuriai priklausė senjoras de Vargasas, t. y. iš tur- 
tingųjų žemvaldžių (ricos). Suprantama, dėl ko šis luomas tu- 
rėjo daug amerikiečių interesų šalininkų. 

Galbūt don Ramono dingstis buvo ir mažiau kilnesnė; 
galbūt čia svarbiausią vaidmenį vaidino penki tūkstančiai jau- 
čių; tačiau vis tiek minėtos frazės prasmė man nebuvo mįslė. 


* Piratai, jūrų plėšikai ir kontrabandininkai. 

Bet grėsmingas jų namų svečias man buvo paslaptis. 

Ižura buvo Izolinos, kaip ji pati pasakė, pusbrolis, to- 
dėl, suprantama, jis negalėjo sukelti baimės. Ar tik nėra na- 
muose kito svečio? Labai galimas daiktas: dideliame pastate 
galėjo gyventi keletas atvykėlių. Nežinau, bet man kažkodėl 
dingojosi Ižura; atrodė, kad būtent apie jį užsiminė kaip apie 
pavojingą svečią. 

Mano pastebėtas jo elgesys, piktas balsas ir svaidomi į Izoli- 
ną žvilgsniai, jo įvaryta jaunajai merginai baimė, — visa tai tik pa- 
tvirtino mano instinktyvų įtarimą, ir pagaliau priėjau prie išvados, 
kad būtent jo ir bijosi don Ramonas. Izolina taip pat jo bijojo. Ir 
man prisiminė poeto žodžiai: “O Dieve duok, kad tik ji nejaustų 
jam meilės!" 

Jaudinamas šių minčių, aš perėjau prie paskutinių laišku- 
čio sakinių. Jie taip pat dviprasmiški. Tiktai vienintelis laikas 
parodys, ar aš teisingai viską supratau, Galbūt mano komenta- 
rai jau pernelyg sutapo su norais, bet džiaugsmingai dar kartą 
perskaitęs paskutinį sakinį, aš linksmas išjojau pro vartus. 


IX skyrius 
SENAS PYKTIS 


Tačiau aš neskubėjau ir leidau žirgą lėta Žingine. Nors 
ir suvokiau, kad pasimatyti su Izolina bus neįmanoma, bent 
jau tą dieną, tačiau negalėjau atsisakyti malonumo pabūti kiek 
galima ilgiau netoli jos. Galėčiau ją pamatyti terasoje nors 
vieną minutę, jeigu ji panorėtų man duoti kokį nors ženklą ir 
atsisveikinti su manimi pačiu paprasčiausiu gestu. 

Jodamas pro sieną, sustojau ir atsisukęs balne pažiūrė- 
jau į terasą. Toje vietoje, kur regėjau Izoliną, dabar išvydau 
kitą veidą. Tačiau koks buvo skirtumas tarp jos dailių bruožų 
ir to, kurį matė mano žvilgsnis! Galbūt buvo vyrų ir net mote- 
rų, kurios būtų laikiusios tą galvą gražia; bet man ji atrodė 
šlykšti. Tačiau turiu prisipažinti, kad šis griežtas įvertinimas 

buvo teikiamas greičiau dorovinei išraiškai, o ne, taip sakant, 
išorinei. Be abejonės, kitomis aplinkybėmis aš nebūčiau taip 
griežtai vertinęs tos fizionomijos. Iš tikrųjų, dauguma būtų 
nesutikę su mano nuomone dėl Rafaelio Ižuros, kuris žvelgė 
į mane pro terasos turėklus, veido. 

Mūsų žvilgsniai susitiko, ir patį pirmąjį momentą mūsų 
santykiai išsisprendė, — tai buvo atviras priešiškumas. Mes 
nepasakėme vienas kitam nė žodžio, bet labai aiškiai ištarė- 
me akimis: “aš tavo priešas". 

Aš nesirūpinau nagrinėti šios akimirkos neapykantos 
įspūdžio, nors ta priežastis buvo visai paprasta, ir kolei Žvel- 
giau šiam Žmogui į veidą, jutau, kaip mano širdyje sparčiai 
augo priešiškumas. 

Iš tikrųjų, mes paskelbėme vienas kitam karą: nepasikei- 
tėme nė vienu žodžiu, bet tam absoliučiai nebuvo jokio reikalo. 
Abu vienas kitame matė varžovą, besivaržantį užvaldyti puikios 
merginos, pirmosios Meksikos gražuolės, širdį. Ar sakyti, kad 
mes jau nuo pirmojo momėnto neapkentėme vienas kito? 

Bet aš Ižuros išvaizdoje perskaičiau daug daugiau. Prie- 
šais save išvydau ir piktą širdį, ir gyvulišką prigimtį. Didelės 
ir iš tikrųjų gražios jo akys atspindėjo kažką Žvėriška. Negali- 
ma nuneigti jo proto, bet pats šis protas nukreiptas blogąja 
linkme, o jo grožis — tai jaguaro grožis. Jis turėjo išvaizdą 
Žmogaus, įpratusio prie lengvų meilės pergalių, bet drauge 
abejingo, beširdžio ir klastingo. 

Ižura savo ruožtu atspėjo mano jausmus: aš tai per- 
skaičiau jo Žvilgsnyje. Jis žinojo, kodėl taip ilgai pasilikau 
stoviniuoti priešais namą, ir pasityčiojamai šypsojosi. Jis ma- 
tė mano bergždžias pastangas pasimatyti su mergina ir, nau- 
dodamasis savo padėtimi, žiūrėjo į mano nesėkmę kaip į pra- 
mogą. 

Mes vis tebežiūrėjome vienas į kitą. Pagaliau jo pa- 
niekinantis Žvilgsnis tapo pernelyg įžeidžiantis, kad aš jį iš- 
tverčiau, ir jau ruošiausi šią nebylią sceną nutraukti, kai stai- 
ga arklio kanopų bilsmas privertė mane atsisukti į kitą pu- 

sę. Raitelis kilo į kalvą iš pievos, ir aš atpažinau leitenantą 
Holingsvorsą. 

Po kelių šuolių jis atsidūrė greta manęs. 

— Kapitone Vuorfildai, — tarė jis, — galvijai suvaryti. 
Įsakysite... 

Ir leitenantas nebaigė frazės. Jo žvilgsnis, atsitiktinai nu- 
krypęs į terasą, krito ant Ižuros veido. Holingsvorsas sudrebė- 
jo, jo akys išsprogo ant kaktos, sublizgo laukine liepsna, ir ger- 
kle bei apatine veido dalimi nubėgo mėšlungiškas virpulys. 

Matyt, įniršis jam užgniaužė kvapą, ir aš nežinojau, nė 
ką dėl šito netikėto įvykio manyti. Tai buvo kažkoks pašėlęs 
džiaugsmas, mažai derantis su griežtu leitenanto veidu, ku- 
riame niekada nesu matęs šypsenos, bet greitai supratau, kad 
šiame žvilgsnyje atsispindėjo ne draugiškumo, o būsimojo 
keršto jausmas. 

— Rafaelis Ižura! Perkūnas trenktų! 

Šis grasinamai ištartas'vardas sukėlė magišką poveikį; 
aš išvydau, jog Ižura suprato, su kuo turi reikalą. Jo juodbru- 
vas veidas akimirksniu išblyško, paskui jį nusėjo melsvai rau- 
donos dėmės, o akys lakstė į šalis išgąstingai ir nerimastin- 
gai. Jis atsakė tiktai vienu šūktelėjimu “demonas!", išsiver- 
žusiu, matyt, nesąmoningai. Atrodė, ilgesnės frazės ištarti jis 
neturėjo jėgų: nustebimas ir baimė atėmė žadą. 

— Aš pagaliau tave sutikau, niekše ir žmogžudy! — šau- 
kė Holingsvorsas. — Dabar mes suvesime savo sąskaitas! 

Tą pačią akimirką jis nutaikė savo karabiną į Ižuros galvą. 

— Sustokite, Holingsvorsai, sustokite! — šūktelėjau aš, 
smeigdamas arkliui pentinais ir puldamas prie leitenanto. 

Nors Moras prie šio bepročio prišoko per akimirką, ir 
aš suspėjau jį sučiupti už rankos, bet šūvio sulaikyti jau ne- 
galėjau, vis dėlto aš jį nukreipiau į šalį, tad kulka vietoj Rafae- 
lio Ižuros galvos, į kurią be mano įsikišimo būtinai būtų patai- 
kiusi, įsmigo į turėklą ir apipylė senjorą Rafaelį debesiu dulkių. 

Iki to laiko meksikietis išvengti kulkos nerodė nė ma- 
žiausio ketinimo, — Žinoma, iš baimės, — ir tiktai po šūvio, 
kai dulkės užpylė jam akis, atsipeikėjo ir nešė kudašių. 

Prijojęs prie draugo, aš jam piktokai tariau: 

— Leitenante Holingsvorsai, aš jums įsakau... 

— Kapitone Vuorfildai, — atsakė jis man ryžtingu to- 
nu, — jūs man galite tarnybos reikalais įsakyti ką tiktai nori- 
te, ir aš tiksliai viską įvykdysiu, bet čia yra mano asmeninis 
reikalas, ir prisiekiu Dievu, pats vyriausiasis kariuomenės va- 
das ne. Tačiau aš gaištu laiką, ir plėšikas gali pasprukti... 

Ir anksčiau, negu spėjau pasijudinti, Holingsvorsas, pa- 
leidęs arklį pirmyn, šoko į vartus. 

Aš puoliau kaip įmanoma greičiau paskui jį ir beveik 
pasivijau, bet negalėjau sutrukdyti jo ketinimų. 

Suspėjau sučiupti jį už rankos, bet jis, akimirksniu nu- 
šokęs ant Žemės, išsiplėšė. 

Su pistoletu rankoje jis puolė laiptais, skambčiodamas 
į akmenines pakopas kardu, ir greitai aš pamečiau jį už tera- 
sos turėklų iš akių. 

Aš nuskubėjau paskui leitenantą. Kuomet užbėgau 
laiptais, mano ausis pasiekė griausmingas riksmas, numestų 
ant žemės daiktų skambesys ir du vienas paskui kitą pistole- 
to šūviai. 

Paskui pasigirdo veriantis moteriškas riksmas ir vyro 
dejavimas. 

— Vienas iš jų užmuštas arba miršta! — sušukau aš. 

Per keleto sekundžių pasiekęs terasą, ten nieko nera- 
dau; visur buvo tylu. Ši vieta su savo augalais, krūmais ir net 
medžiais, išaugintais didžiuliuose vazonuose, buvo panaši į 
sodą. Aš negalėjau matyti visos terasos; galbūt nelaimingasis 
slėpėsi kur nors už lapų. 

Apibėgęs terasą skersai ir išilgai, išvydau ką tik su- 
kultus vazonus, ir tai buvo kaip tik tenai, iš kur girdėjau 
triukšmą, bet nesuradau nei Ižuros, nei Holingsvorso. O gal- 
būt jie abu gulėjo tarp išvartytų vazonų, nes aš girdėjau du 
pistoleto šūvius. 

Bet kurgi ta moteris, kurios klyksmas sukrėtė mane? 
Ar tai šaukė Izolina? 

Iš susijaudinimo it pamišęs puoliau į kitą terasos pusę 
ir čia išvydau mažus laiptelius, vedančius į namų vidų. Matyt, 
jais nulipo ir priešai, ir jų grumtynių liudininkė. 

Kiek paabeėjojęs aš jau pats buvau besiropščiąs tais laip- 
teliais, bet staiga už sienos vėl pasigirdo riksmas ir po to — 
pistoleto šūvis. Puoliau prie turėklų. 

Kalvos šlaitu bėgo du Žmonės: tai Holingsvorsas perse- 
kiojo savo priešą. 

Ižura tolo, nes jo ginklais apsikarstęs priešas negalėjo 
taip lengvai bėgti. Meksikietis, matyt, stengėsi pasiekti prie 
kalvos papėdės augusį mišką. Iš tikrųjų, po kelių minučių puo- 
lęs į krūmus, jis pasislėpė man iš akių. 

Holingsvorsas nusekė paskui jį kaip skalikas ir išnyko 
toje pačioje vietoje. 

Vis dar vildamasis nutraukti kraujo praliejimą, aš 
nusiropščiau nuo terasos ir sėdęs ant arklio nušuoliavau į 
mišką. 

Prijojęs iki pakraščio, kur pasislėpė priešai, ilgokai ėjau 
jų pėdsakais. Greitai juos vis dėlto pamečiau ir sustojau. 

Atidžiai įsiklausęs, aš vis tiek neišgirdau nė jokio žmo- 
gaus balso, nė ginklų dunkstelėjimo. Tiktai iš kitos kalvos pu- 
sės atsklisdavo piemenų riksmai. Tai man priminė mano pa- 
reigą, ir grįžau į asjendą. 

Visur viešpatavo tyla; nepasirodė nė vieno Žmogaus vei- 
das. Namo gyventojai užsisklendė tamsiuose kambariuose, 
matyt, bijodami amerikiečių užpuolimo ir apiplėšimo. 

Nežinojau, ką man daryti, nes keistas Holingsvorso el- 
gesys mane išmušė iš pusiausvyros. Be abejonės, turėjau pa- 
prašyti don Ramoną audiencijos, bet nieko negalėjau jam pa- 
aiškinti ir greičiau pats laukiau paaiškinimų. Labai suneri- 
męs nusprendžiau išvykti. 

Įsakęs šešiems paliktiems kareiviams laukti sugrįžtant 
Holingsvorso ir paskui mus zovada pasivyti, su leitenantu Vit- 
liu nujojau į stovyklą mūsų didžiulės bandos priekyje. 


X skyrius 
RAFAELIS IŽURA 


Aš jojau labai blogai nusiteikęs, nes kaitra ir dulkės 
anaiptol! nepajėgė manyje nuslopinti nemalonaus įvykio su- 
kelto susijaudinimo. Pykau ant savo vyresniojo leitenanto, ku- 
rio elgesys man atrodė toks paslaptingas. Vitlis savo ruožtu 
nieko nesuprato. Žinoma, tarp jų turėjo būti kokio seno prie- 
šiškumo; bent jau taip mudu manėme. 

Holingsvorsas buvo nepanašus į kitus, priešingai — jis 
buvo ypatingo charakterio Žmogus. 

Vitlis, pavyzdžiui, buvo linksmas draugas, dėvėjo pu- 
siau meksikietišką aprangą ir sugebėjo sėsti ant laukinio ar- 
klio ir užmesti lasą tarsi bet kuris vakeras*. Jis buvo pusiau 
teksasietis, tačiau ne naujokas ir, nepaisant savo jaunumo, už- 
sitarnavo vietinį “indėnų ėdiko", tikrojo Teksaso šaulio (ran- 
gers) vardą. 

Holingsvorsas tiktai prieš keletą metų apsigyveno Tek- 
sase. Jis gimęs ne šioje valstijoje, o Tenesyje, ir dėl to per Rio 
Grandę perėjo nebe pirmąjį kartą. Kareivis, dalyvavęs nelai- 
mingojo Miero žygyje, jis buvo sukaustytas grandinėmis ir nu- 
gabentas į nelaisvę Meksike, kur iki juostos purve valė miesto 
požeminę kanalizaciją. Dėl tų išgyvenimų ir jo veido išraiška 
nuolat buvo rūsti. Jis kalbėjo retai, ir tai daugiausia apie tar- 
nybinius reikalus, bet kartais, pasilikęs vienas, energingai ges- 
tikuliuodamas, garsiai grasindavo tarsi šalia stovėtų kažkoks 
mirtinas priešas. Keletą kartų mačiau jį taip darant, bet neži- 
nojau, kokios tokio elgesio priežastys. Hardingas Holingsvor- 
sas buvo toks Žmogus, kurio niekas nebūtų drįsęs tiesiai to pa- 
klausti. Jo narsumas buvo pernelyg gerai Žinomas teksasie- 
čiams, priešingu atveju jis ir nebūtų jų karininkas. 

Pakeliui mes su Vitliu svarstėme tą įvykį ir nusprendė- 
me, kad keistasis Holingsvorso elgesys paskatintas seno prie- 


* Piemuo (isp.). 

šiškumo, be abejonės, dar iš Miero ekspedicijos laikų. Tuo- 
met aš netikėtai atsitiktinai ištariau meksikiečio pavardę. Vit- 
lis įvykio metu buvo pernelyg toli, tad IŽuros nematė ir jo pa- 
vardės negirdėjo. 

— Ižura! — sušuko jis, sulaikydamas arklį ir klausia- 
mai žiūrėdamas į mane. 

— Taip, Ižura. 

— Rafaelis Ižura? 

— Iš tikrųjų. Jo vardas Rafaelis. 

— Aukštas, juodbruvas vyrukas; su ūsais, bakenbardais 
ir gana geros išvaizdos? 

— Visiškai panašios žymės. 

— Jeigu čia tas pats Rafaelis Ižura, kuris nuolat gyveno 
San Antonijuje, tai ne vienas teksasietis jį su malonumu nu- 
skalpuotų. Taip, tai tas pats, turi būti jis; kito panašaus nėra... 

— Bet ką būtent jūs apie šį Žmogų žinote? 

— Žinau, kad jis pats šlykščiausias niekšas, kokių tiktai 
buvo visame Teksase arba Meksikoje, o tai jau nemažai. Rafa- 
elis Ižura! Neįmanoma, kad tai būtų kitas, o Holingsvorsas... 
Taip, Hardingas Holingvorsas daugiau už bet ką kitą turi teisę 
jį prisiminti. 

— Bet kodėl būtent? Paaiškinkite, prašau. 

Minutėlę patylėjęs, Vitlis man smulkiai papasakojo vis- 
ką, ką žinojo apie Rafaelį Ižurą. Štai jo pasakojimas. 

Rafaelis Ižura buvo meksikiečių kilmės teksasietis. Neto- 
li San Antonijaus jis turėjo nemažą dvarą, kurį praūžavo, pralo- 
šė kortomis ir taip nuskurdo, kad tapo kortininku-bei sukčiumi. 
Iki pat Miero ekspedicijos jis buvo Teksaso pilietis ir atvirai reiš- 
kė jaunai respublikai savo pilietinį patriotizmą. Kai buvo orga- 
nizuojama Miero ekspedicija, jis turėjo pakankamai įtakos, kad 
būtų išrinktas karininku, nes niekas neabejojo jo ištikimybe tė- 
vynei. Jis buvo iš tų, kurie Loredo stovykloje palaikė beprotišką 
nuomonę eiti tiesiai į Mierą. Tokiam patarimui didelio svorio 
pridėjo dar ir tai, kad buvo manoma, jog jis gerai Žino tas buvu- 
sias jo tėvynės vietas. Tačiau vėliau jis tik įrodė, kad šituo pata- 
rimu veikė naudai priešų, su kuriais turėjo slaptų ryšių. 

Naktį prieš kautynes Ižura pasislėpė. Nedidelis būrys po 
didvyriško gynimosi, kurio metu teksasiečiai užmušė daugiau 
priešų negu buvo jų pačių, buvo paimtas į nelaisvę ir su sargy- 
bos apsauga nuvarytas į Meksiko miestą. Koks buvo teksasie- 
čių belaisvių nustebimas, kai antrą ar trečią dieną jie išvydo 
Rafaelį Ižurą sargybinių gretose meksikiečių karininko rūbais! 
Jeigu nebūtų surištos jų rankos, jie būtų sudraskę jį į gabalė- 
lius, toks didelis buvo jų įniršis regint šitokią išdavystę. 

— Aš nedalyvavau šiame šlykščiame žygyje, — tęsė lei- 
tenantas. — Laimei, aš tuo laiku susirgau, o tai ir man būtų 
tekę pasidalyti su vargšais draugais jų lemtimi. O! Dabar aš 
galiu pasakyti, kad Holingsvorsas turi pagrįstų priežasčių pri- 
siminti Ižurą! Aš papasakosiu jums šią istoriją tokią, kokią 
girdėjau iš liudytojų. 

Ir Vitlis pradėjo savo pasakojimą, kurio klausantis krau- 
jas stingo mano gyslose. 

— Miero žygyje Holingsvorsas turėjo brolį, patekusį 
kartu su jais į meksikiečių nelaisvę. Tai buvo gana silpno su- 
dėjimo jaunuolis, vargingas, ištvėręs sunkų kelią ir itin bar- 
barišką elgesį, kuriam buvo pasmerkti nelaimingi belaisviai. 
Greitai jis pavirto gyvu skeletu, o, dar blogiau, susižeidė ko- 
jas į dygliuotus augalus, gausiai augančius sausoje Meksikos 
žemėje, ir vieną kartą pusgyvis griuvo ant kelio. 

Konvojui vadovavo Ižura, ir Holingsvorsas kreipėsi į jį, 
prašydamas leisti pasodinti sužeistą jaunuolį ant mulo. Pas- 
tarasis pažinojo Ižurą dar San Antonijuje ir net buvo paskoli- 
nęs jam pinigų, apie kurių grąžinimą nė neužsiminta. 

“Stoti ir žygiuoti!" — atsakė Ižura į tą prašymą. 

“Aš negaliu žengti nė Žingsnio", — atsakė belaisvis. 

“Negali? Mes pamatysime. Ei, Sablo, — tęsė jis kreip- 
damasis į vieną sargybinį, — duok šiam ponui pentinais, jis 
teikėsi spyriotis". 

Kareivis, nuleidęs durtuvą, priėjo, ketindamas smeigti 
nelaimingajam. 

Pastarasis beviltiškai stengėsi atsistoti ir eiti toliau, bet 
žengęs keletą žingsnių, nepajėgė šio bandymo ištverti ir vėl 
sukniubo ant akmens. 

“Aš negaliu eiti toliau! — sušuko jis. — Palikite mane 
čia numirti" 

“Pirmyn, arba užmušiu! — suriko Ižura, išsiimdamas iš 
už juostos pistoletą, akivaizdžiai ketindamas ištesėti savo gra- 
sinimą. — Pirmyn!" 

“Negaliu", — silpnu balsu atsakė sužeistasis. 

“Neprieštarauk, o tai šausiu!"' 

“Užmuškite, užmuškite mane!" — sudejavo jaunuolis, 
atsisagstydamas krūtinę ir nežmoniškomis pastangomis ban- 
dydamas pasikelti. 

“Ko gero, tu nevertas ir kulkos?" — šypsodamasis at- 
sakė pabaisa. 

Tą patį momentą jis nusitaikė į aukos krūtinę ir šovė. 

Kai išsisklaidė dūmai, jaunasis Holingsvorsas gulėjo 
prie akmens negyvas. 

Belaisvių gretose pasigirdo siaubo riksmas; net žiaurūs 
sargybiniai suglumo nuo šio negirdėto barbariškumo. 

— Nesistebiu, kad po to, — tęsė teksasietis, — Hardin- 
gas Holingsvorsas nesiceremonijo nei dėl vietos, nei dėl lai- 
ko pasirinkimo, norėdamas atsiskaityti su Ižura. Iš tikrųjų, aš 
įsitikinęs, kad ir dalyvaujant pačiam vyriausiajam kariuome- 
nės vadui jis būtų nesusilaikęs nuo šio poelgio. 

Turėdamas viltį ką nors sužinoti apie don Ramono šei- 
mą, aš užvedžiau šia tema su savo pašnekovu kitą pokalbį. 

— Juk, atrodo, don Ramonas de Vargasas — Ižuros 
dėdė?.. 

— Žinoma, dėdė. Aš turėjau jį anąsyk pažinti, bet pra- 
keikta meskalė (stipri degtinė) atėmė iš manęs atmintį. Aš šį 
senį sutikdavau dažnai. Jis kasmet atvykdavo į San Antonijų 
ir atsiveždavo su savimi dukrą, iš tikrųjų žavingą būtybę. Ši 
mergina susuko galvas pusei miesto jaunimo ir buvo nesibai- 
giančių dvikovų priežastis. Ji jodinėjo ant laukinių arklių, o 
savo lasą valdė kaip tikras komančas. Bet ką aš jums pasako- 
ju? Šita meskalė išmušė mane iš pusiausvyros: juk aš kirtau 
lažybų, kad šiandien jūs būtent ją vaikėtės! 

— Galbūt, — atsakiau abejingai aš. 

Mano draugas nė neįtarė, kokios įdomios man buvo šios 
smulkmenos ir kokių pastangų reikėjo savo vidiniam susijau- 
dinimui nuslėpti. 

Ypač norėjau sužinoti, ar buvo nors vienas laimingasis, 
pamalonintas puikiosios Izolinos dėmesio, ir keletą kartų ver- 
žiausi to paklausti, bet mane sulaikė baimė išgirsti teigiamą 
atsakymą. 

Greitai mūsų pokalbį nutraukė arklio tapsėjimas ir prie 
mūsų prisijungė Holingsvorsas bei asjendoje pasilikę kareiviai. 

— Kapitone Vuorfildai, — tarė Holingsvorsas, — ma- 
no elgesys turėjo jus nustebinti, bet esant pirmam patogiam 
atvejui pasistengsiu jūsų smalsumą patenkinti. Tai labai ilga 
ir man liūdna istorija, neklausinėkite jos šią minutę. Pakaks 
pasakyti, kad aš turiu rimčiausių priežasčių Žiūrėti į Rafaelį 
Ižurą kaip į mirtiną priešą. Aš atvykau į Meksiką turėdamas 
tikslą užmušti šį Žmogų, ir jeigu mano ketinimas nepasiseks, 
tai man vis tiek, kas užmuš mane. 

— Taigi jūs ne... 

Nespėjau baigti sakinio, o leitenantas jau suprato mane 
ir pertraukė: 

— Ne, — atsakė jis. — Bailys pabėgo, bet prisiekiu... 

Jis nerišliai baigė savo baisią priesaiką, bet liepsna, su- 
Žibusi akyse, pasakė tai, ko negalėjo išreikšti žodžiais. 

Paskui Holingsvorsas įsimaišė į būrį ir jojo nuleidęs gal- 
vą, tylėdamas. 


XI skyrius 
GELTONASIS DOMINAS* 


Kitos dvi dienos man pralėkė karštligiškai jaudinantis. 
Holingsvorso poelgis visiškai sugriovė mano planus. Paskuti- 
nis sakinys Izolinos laiškutyje man atrodė kaip kvietimas, su 
kuriuo galėjau vykti į asjendą nusiteikęs kur kas taikingiau, ne- 


* Maskarado kostiumas. 

gu atlikdamas flibustjero vaidmenį; bet po žinomo įvykio aš 
nedrįsau ten rodytis jokiu pretekstu. Nebuvo ko ir norėti, 
kad aš, kaip viršininkas Žmogaus, pasikėsinusio į šeiminin- 
ko giminaitį, būčiau gerai priimtas. Don Ramonas, žinoma, 
pats iš mūsų reikalavo šiokio tokio storžieviškumo ir galbūt 
laukė dar daugiau, bet vis dėlto palankaus priėmimo aš ne- 
sitikėjau. 

Neradau jokio pasiteisinimo bei pasiaiškinimo ir dvi die- 
nas išbuvęs tokioje situacijoje nieko negirdėjau apie tą, kuri 
užvaldė visas mano mintis. | 

— Svarbios naujienos iš generalinio štabo! Mieste ruo- 
šiamas didelis balius! 

Šie šūksmai pasiekė mano ausis, bet nė kiek nejaudino, 
nes man šokiai mažai rūpėjo, ypač ceremoninguase baliuose. 
Visa tai mane domino ankstyvoje jaunystėje, bet paskui tokiuo- 
se pasilinksminimuose aš malonumo nejutau. 

Greitai būčiau tą atvejį pamiršęs, jeigu tuo pačiu metu 
nebūčiau gavęs kai kurių Žinių, suteikusių šiam baliui ypatingą 
žavesį. 

Reikalas tas, kad žadėtąjį balių organizavo “valdžia", 
turėdama politinių tikslų, nes jame regėjo vienintelį būdą su- 
artinti nugalėtojus su nugalėtaisiais. Teko padėti nežmoniškų 
pastangų, kad būtų pakviestos aukštuomenės gražuolės, ir pa- 
rodyti, jog jankiai karininkai ne tokie barbarai, kaip daugu- 
ma manė. Šių žinių pranešėjas man dar pridūrė, kad bus pa- 
kviesta daug piliečių iš tų šeimų, kurios palankios amerikie- 
čiams (ayankeiados), o kad būsimųjų padarinių bijantiems bū- 
tų patogiau, nuspręsta surengti maskaradą. į 

“Štai kaip! — pagalvojau aš. — Bus ayankeiados, vadi- 
nasi ir ji..." 

Ir mano širdis suplakė viltimi: nusprendžiau baliuje da- 
lyvauti. Aš turėjau puikų kostiumą, o tiktai jo man tuo metu 
ir tereikėjo. 

Balius buvo paskirtas kitą dieną, ir todėl man neilgai 
teko jo laukti, bet atrodė, kad laikas slenka labai lėtai. Paga- 
liau atėjo lauktoji minutė, ir aš išvykau į miestą. Tačiau norė- 

damas susipažinti su diduomenės gero elgesio taisyklėmis, ba- 
liuje pasirodžiau gana vėlai. 

Įeidamas į salę, ten išvydau jau daug publikos. Prasidė- 
jo šokiai. Dauguma damų buvo su būdingais kostiumais: tiro- 
lietiškais, andalūziškais, elzasiškais, rusiškais, moldaviškais, 
turkiškais ir net indiškais, papuoštais stikliniais karoliais. 
Dauguma buvo su dominais, bet ir įprastus balinius parėdus 
galėjai išvysti. Daugelis damų atvyko su kaukėmis, kai kurios 
koketiškai įsisupusios į ispanišką vualį, o kitos tiesiog atvi- 
rais veidais. Tačiau į vakaro pabaigą beveik visos kaukes nu- 
siėmė. 

Vyrai taip pat atvyko su kaukėmis ir būdingais kostiumais, 
bet dominavo mundurai, suteikiantys baliui karinį koloritą. Gana 
keistai minioje atrodė Meksikos karininkai — tai buvo garbės Žodį 
davę belaisviai. Daug ištaigingesni, prancūziško sukirpimo jų mun- 
durai, buvo tikra priešingybė paprastiems žydriems nugalėtojų mun- 
durams. 

Mano vienintelis troškimas — atpažinti Izoliną de Var- 
gas, tačiau tarp daugybės kaukių tai buvo labai sunku. 

Beprasmiškai ieškant praėjo pusė valandos, buvau jau 
beprarandąs viltį, ir kaip neatrodytų keista, bet man kilo no- 
ras, kad jos šiame baliuje nebūtų. 

“Jeigu ji čia yra, tai galėtų mane pažinti, — pagalvojau 
aš. — Ji turėtų pastebėti..." 

Ir mano širdį užplūdo ilgesys. 

Kritau į kėdę, didelėmis pastangomis stengdamasis ap- 
simesti abejingas, ir ėmiau smalsiai apžiūrinėti užsimaskavu- 
sias moteris. 

Pagaliau mano širdis, išvydus vieną nepažįstamąją, ėmė 
nepaprastai smarkiai plakti: man pasirodė, kad šiame domi- 
ne pažinau Izoliną de Vargas. 

Ji šoko su jaunu dragūnų karininku. Kai pasuko pro ma- 
ne, aš atsistojau ir priėjau prie rato, kad nepamesčiau jų iš 
akių. Prisiartinus šiai porai antrą kartą, man pasirodė, kad 
dama pažvelgė į mane ir suvirpėjo. Buvau tuo beveik tikras. 

Nuo to laiko mane apėmė pavydo jausmas. Jos kavalie- 
rius buvo vienas mūsų dabišius, flirtuotojas, savotiškas Don 
Žuanas, kurį, nepaisant jo mažų protinių sugebėjimų mote- 
rys nuolat pamalonindavo. Valso metu nepažįstamoji visai 
draugiškai atsirėmė į šito gražeivos ranką ir, matyt, savo ka- 
valieriumi buvo labai patenkinta. Man reikėjo didžiulių pa- 
stangų susitvardyti, ir aš nenusiraminau iki to laiko, kolei ne- 
nutilo muzika ir nepasibaigė valsas. 

Aš žvilgsniu sekiau dragūnų karininką ir jo dominą; nu- 
vedęs ją į vietą, jis atsisėdo šalia, ir tarp jų užsimezgė pokalbis. 

Mane užvaldė neįprastas pavydas, ir aš prislinkau gana 
arti, norėdamas jų pasiklausyti, bet jie kalbėjosi labai tyliai, 
ir aš negalėjau sugauti nė vieno žodžio. Tačiau vis dėlto su- 
pratau, kad dabišius meldė savo damą nusiimti kaukę. Jam 
atsakęs balsas man atrodė esantis Izolinos. 

Negalėdamas atsigauti nuo įtūžio, aš jau buvau pasiry- 
žęs prikrėsti kvailysčių, kai kavalieriaus prašymas dominą su- 
minkštino, ir dama pati nusiėmė kaukę. 

Tai buvo negrė, nors ir ne visiškai, bet ganėtinai juoda, 
su storomis lūpomis, išsikišusiais skruostikauliais ir tankio- 
mis ant blizgančios kaktos krintančiomis garbanomis. 

Mano nustebimas, žinoma, linksmas, nebuvo didesnis 
už dragūnų leitenanto, kuris, pasakysiu tarp kitko, buvo ko- 
lonistas iš “pietinių valstijų", t. y. nepakenčiantis spalvotųjų. 
Regėdamas savo damos veidą, jis atšoko, tarsi trenktas elek- 
tros srovės ir, sumurmėjęs keletą nerišlių atsiprašymų, labai 
susijaudinęs pasišalino ir pasislėpė minioje. 

Spalvotoji dama sumišo, bent aš taip manau, greitai už- 
sidėjo kaukę ir, pakilusi iš savo vietos, tylėdama tolo nuo sa- 
vo pažeminimo teatro. 

Sekdamas ją žvilgsniu, aš jutau apgailestavimą ir smal- 
siai stebėjau, kaip ji išėjo, aiškiai ketindama visai pasišalinti 
iš baliaus. 

Man pasirodė, kad ji iš tiesų išvyko, nes geltonasis do- 
minas daugiau nebepasirodė. 

XII skyrius 
ŽYDRASIS DOMINAS 


Po tokios nesėkmės aš atsisakiau vilties surasti tą, dėl 
kurios atvykau į miestą, ir šios sujauktos nuotaikos apimtas 
keletą kartų aplankiau bufetą, kur vynas tekėjo upe. Stiklinė 
ar dvi mane pralinksmino, tapau šnekesnis ir nusprendžiau 
linksmintis kaip ir kiti. Aš dar nešokau, bet vynas išjudino 
man ne tik smegenis, bet ir kojas, tad užėjo noras pašokti su 
pirma pasitaikiusia dama, kuri ir atsistojo čia prieš mane, už- 
simaskavusi žydru dominu. Į mano pasiūlymą ji atsakė, kad 
su dideliu malonumu eis šokti su manimi. 

Tarp kitko pridursiu, jog ši frazė buvo ištarta prancūziš- 
kai, ir tai mane būtų labai nustebinę, jeigu nežinočiau, kad vi- 
suose dideliuose meksikiečių miestuose gyveno daug prancūzų. 
Paprastai tai buvo juvelyrai, modeliuotojai, dantų gydytojai, ku- 
rie atlieka prabangą mėgstantiems meksikiečiams įvairias pa- 
slaugas. Jei kur tiktai yra prancūzų, — galite neabejoti — juos 
sutiksite baliuje. Ir iš tikrųjų jų susirinko gana nemažai, ir visi 
jie šoko su jų tautai būdingu nerūpestingu linksmumu. 

“Tai prancūzų modeliuotoja", — pagalvojau aš. 

Bet man tai buvo visai nesvarbu. Norėjau pašokti, ir po 
dviejų, trijų frazių mes įsiliejome į valso sūkurį. 

Apsukęs vieną ratą, aš padariau dvi pastabas: pirmąją, kad 
mano dama nuostabiai šoko valsą, o tai pasitaiko ne visada, ir 
antrąją, kad mano ranka apglėbė nuostabiausią pasaulyje taliją. 

Nenuostabu, kad su tokia dama aš šokau meistriškai, 
tad mes į save atkreipėme visų dėmesį. Tie žvilgsniai manęs 
nė kiek nedomino, ir aš, nuvedęs damą, ją pasodinau, labai 
mandagiai padėkojęs. 

Suolas buvo įtaisytas lango nišoje, kur buvo galima iš- 
sitekti dviem, o kadangi man visai nesinorėjo išsiskirti su taip 
gerai šokančia valsą dama, tai paprašiau leisti atsisėsti gre- 
ta jos. 

— Labai prašau, — atsakė ji. 

— Ir jūs leisite man pasilikti su jumis, kolei užgros 
muzika? 

— Jeigu tiktai norite. 

— Ir leisite su manimi šokti? 

— Mielai. Bet argi jūs neturite kitų pažįstamų damų? 

— Nė vienos. Jūs čia vienintelė, su kuria aš galiu šokti 
su malonumu. 

Man pasirodė, kad žydrasis dominas truputį suvirpėjo. 

“Modeliuotojai patiko mano komplimentas", — pagal- 
vojau aš. 

— Man labai malonu, — atsakė ji, — kad pokalbį su 
manimi jūs vertinate labiau už tokią gausią mūsų gražuolių 
draugiją, bet šis prioritetas man būtų dar malonesnis, jeigu 
žinotumėte, kas aš. 

Šie žodžiai buvo pasakyti rimtai ir tyliai atsidusus. 

“Vargšelė! — pagalvojau aš. — Ji įsivaizduoja, kad aš 
ją palaikiau diduomenės dama, ir kad jeigu ją pažinčiau, tai 
daugiau su ja nebešokčiau. Bet ji klysta — man vienodos ir 
modeliuotoja, ir markizė, ypač baliuje?" 

— Iš tikrųjų, aš labai gailiuosi, kad neturiu laimės būti 
pažįstamas su jumis, — atsakiau. — Ir tikriausiai niekada jūsų 
nepažinsiu, jeigu tik nebūsite tokia gera ir nenusiimsite kaukės. 

— O, tai neįmanoma! 

— Bet kodėl? 

— Todėl, kad vos tik jūs pažvelgsite į mano veidą, aš 
prarasiu kavalierių, o man, prisipažinsiu atvirai, dėl to būtų 
labai skaudu, nes jūs puikiai šokate valsą. 

— Atsisakymas ir kartu komplimentas! Bet aš visiškai 
įsitikinęs, kad atidengusi veidą jūs kavalieriaus neprarasite. 
Leiskite jus paprašyti vėl nusiimti šią nepakenčiamą kaukę; 
pasikalbėkime atvirais veidais. Matote, aš neužsimaskavęs. 

— Tiesa, kad jums nėra reikalo slėpti savo veido, o prie- 
šingu atveju daugelis apgailestautų... 

— Tūkstantį kartų dėkingas, puikioji kauke. Bet jūs la- 
bai nuolaidi, jūs man pataikaujate... 


54 


— Neverta dėkoti. Tačiau jūsų veide pasirodė raudo- 
nis, — tai jums labai tinka. 

— Velniūkštis! — ištariau aš beveik garsiai. 

— Bet kas jūs? — tęsė jinai, staiga pakeitusi toną. — 
Jūs ne meksikietis?.. Kariškis ar civilis? 

— Pažiūrėsime, kuo jūs mane palaikysite? 

— Sprendžiant iš jūsų išblyškusio veido, o ypač iš ma- 
nierų, kaip jūs atsidūstate, — poetu. 

— Bet aš nė karto neatsidusau nuo to laiko, kai mes 
atsisėdome kartu su jumis. 

— O anksčiau, negu mes atsisėdome?.. 

— Kaip? Negi šokant valsą? 

— Ne, dar anksčiau. 

— Vadinasi, jūs mane pastebėjote? 

— Taip. Jūsų paprastas kostiumas labai išsiskiria iš mun- 
durų, ir, be to, jūsų manieros... 

— Mano manieros? — paklausiau aš, truputį sutrikęs, bi- 
jodamas, ar tik ieškodamas Izolinos nepadariau kokios kvailystės. 

— Taip, jūs atrodote išsiblaškęs. Beje, ar jūs truputį ne- 
sužavėjote geltonuoju dominu? 

— Geltonuoju dominu? — pakartojau, patrindamas ran- 
ka kaktą, tarsi man būtų labai sunku atsiminti šias aplinky- 
bes. Jūs sakote, geltonuoju dominu? 

— Taip, taip, geltonuoju dominu, — ironiškai tarė ma- 
no pašnekovė. — Geltonuoju dominu, kuris šoko su jaunu ka- 
rininku, tarp kitko pasakysiu, labai įdomiu. 

— Atleiskite! Atsimenu... 

— Žinoma, aš manau, kad jūs turite prisiminti, — nu- 
traukė mane negailestingoji pašnekovė, — tuo labiau, kad jūs 
juos įdėmiai stebėjote. 

— Galbūt todėl kad... taip... — murmėjau aš. 

— Man atrodė, kad jūs kūrėte jai eiles, ir, kadangi ne- 
galėjote regėti jos veido, tai žavėjotės kojytėmis. 

— Kas per keista mintis! 

— Beje, ji pasirodė ne itin Žiauri, nes pagaliau nusiėmė 
kaukę. 

— Še tau, kad nori! — sušukau aš krūptelėjęs. — Vadi- 
nasi, jūs dalyvavote šioje scenoje. 

— Žydrasis dominas iš visos širdies nusikvatojo. 

— Be abejonės, aš dalyvavau šioje scenoje, ir tai buvo 
labai komiška, ar ne tiesa? 

— Labai komiška, — pakartojau aš, ne itin patenkintas 
pajuokavimu, bet stengdamasis atrodyti linksmas. 

— Ir kokią juokingą figūrą išvydo jos kavalierius! 

— Iš tikro juokingą... 

— Ir kaip nusivylęs jūs... 

— Ką? 

— Ir kaip nusivylęs jūs pats buvote tą minutę! 

— Aš? Nė trupučio: šiaip ar taip, bet ne toks, kokį jūs 
įsivaizduojate. 

— Tai naujiena! Kaip ją suprasti? 

— Man buvo gaila vargšės merginos. 

— Iš tikrųjų jos jums buvo gaila? 

Šis klausimas buvo pateiktas rimtu tonu, pasirodžiusiu 
man tą minutę keistu. 

— Žinoma, — atsakiau aš. — Vargšė mergaitė buvo vi- 
siškai sutrikusi. 

— Taip manote? 

— Ir neklystu. Ji tuojau išėjo ir nuo to laiko nepasiro- 
dė, be abejo, išvažiavo namo. Šiaip ar taip, o reikia pripažin- 
ti, kad tas susiviliojimas buvo tikrai atleistinas. Aš niekada 
nemačiau tokios šokėjos, atsiprašau, išskyrus tą, su kuria tu- 
riu garbę kalbėtis šią minutę, bet... 

— Tęskite! 

— Tai buvo negrė! 

— Aš bijau, kad jūs, amerikiečiai, niekada nebūsite pa- 
garbūs su spalvotomis damomis, tuo tarpu kai Meksikoje, ku- 
rią jūs vadinate despotiška šalimi, su jomis elgiasi kitaip. 

Aš pajutau, kad priekaištas teisingas. 

— Tačiau keiskime temą, — tarė ji. — Ar jūs poetas? 

— Titulas, kurio neužsitarnauju, nors ir, reikia prisipa- 
žinti, eiles rašau. 

— Aš buvau tuo įsitikinusi — turiu kažkokį ypatingą 
instinktą. O! Jeigu jūs parašytumėte eilėraštį apie mane! 

— Bet ar tai įmanoma, nežinant jūsų vardo, nematant 
jūsų veido? Būtina, kad bent matyčiau bruožus, kuriuos turiu 
apdainuoti. 

— O! Jūs pats nežinote, ko reikalaujate! Jeigu aš nusi- 
imsiu kaukę, tai mažai beliks šansų gauti iš jūsų eilėraštį: jū- 
sų poetinis įkvėpimas išnyks per minutę. 

“Ne, ši moteris negali kandžiai įgelti, — pagalvojau aš, — 
nors ir vartoja ne mažiau skaudų ginklą. Tai kilni, aukštuo- 
menės dama". 

Mano smalsumas augo. Norėjau matyti savo pašneko- 
vės veidą. Jos žodžiai mane nugalėjo, taip skambiai kalbanti 
asmenybė negali būti negraži. Toks protas nepriklauso nie- 
kuo nepasižyminčiam asmeniui; be to, gracingos formos, ma- 
žos rankos ir kojytės, pagaliau, švelnus, melodingas balsas ir 
ugninis, iš po kaukės žėrintis Žvilgsnis; — viskas teigė, kad ji 
buvo nuostabi. 

— Būkite gera, nusiimkite kaukę, — tariau rimčiausiu 
tonu. — Jeigu mes nebūtume baliuje, aš to jūsų prašyčiau at- 
siklaupęs ant kelių. 

— O jeigu aš išpildysiu jūsų norą, tai ar nepašoksite iš 
vietos, kad su manimi šalčiausiai atsisveikintumėte? O! Atsi- 
minkite geltonąjį dominą. 

— Matau, kad jums malonu mane kankinti. Nejaugi ma- 
note, kad aš sugebėsiu būti toks vėjavaikiškas? Sakykime, kad 
jūs ne gražuolė, bet argi nusiėmusi kaukę galite kartu netekti 
ir savo žavesio, ir malonaus balso, prasiskverbiančio tyliai į 
sielą, bei gracingumo, dvelkiančio iš kiekvieno jūsų judesio! 
Argi tokių savybių turinti moteris gali būti negraži? Nors jū- 
sų veidas būtų juodas kaip ir geltonojo domino, aš įsitikinęs, 
kad to nepastebėsiu. 

— Gerai pagalvokite dėl savo žodžių. Aš manau, jog 
turite ne daugiau pakantumo, kaip ir kiti. Vyrų supratimas 
aiškus, ir aš įsitikinusi, kad negraži moters išorė jiems atrodo 
nusikalstama. 

— Aš nepanašus į kitus ir prisiekiu... 

— Netapkite priesaikos laužytoju! Sakau jums, kad, ne- 
paisant visų puikių savybių, kurias jūs teikėtės man suteikti, 
aš esu it vaiduoklis, į kurį pažvelgus jus apims siaubas. 

— Neįmanoma. Jūsų talija, balsas! O, nusiimkite kau- 
kę. Aš imuosi visus šio atlaidumo padarinius. 

— Tegul bus kaip norite, bet tiktai iš nuosavų rankų jūs 
gausite kerštą už savo smalsumą. 

— Kaip! Jūs leidžiate? O, dėkoju jums, dėkoju. 

Ir drebančiomis rankomis aš atrišau lemtingąją juostelę. 

Kaukė iškrito man iš rankų, tarsi ji būtų iš įkaitintos 
geležies, ir aš šūktelėjau iš nustebimo arba greičiau iš siaubo, 
regėdamas priešais mane pasirodžiusį veidą. Tai buvo ta pati 
negrė, kurią aš mačiau su geltonuoju dominu. 

Nežinojau, ką daryti, meilumas išnyko per vieną aki- 
mirką, ir aš tylėdamas atsisėdau į savo vietą. | 

Mano pašnekovė, matyt, pasiruošusi tokiai baigčiai, ne 
tiktai kad nesuglumo, o priešingai, nusikvatojo ir tuo pat me- 
tu ironiškai tarė: 

— Na ką, pone poete, ar jus įkvepia mano veidas? Ka- 
da turiu laukti jūsų eilių? Deja, aš bijau, kad su mūsų spalvo: 
tomis damomis jūs būsite lygiai toks pat mandagus, kaip ir 
jūsų draugas. 

Ir ji tebesijuokė. 

Aš pernelyg gėdijausi savo poelgio, ir mane pernelyg 
nuliūdino jos priekaištai, kad susivokčiau, ką atsakyti. Lai- 
mei, ji nesiliovė garsiai juoktis, tuo man suteikdama galimy- 
bę sumurmėti keletą nerišlių frazių, palydėtų nevykusių ju- 
desių, ir aš pabrukęs uodegą nukiūtinau. Galiu tvirtai pareikš- 
ti, kad niekada ir nė su niekuo nesu atsisveikinęs taip apgai- 
lėtinai. 

Aš greitai prasibroviau prie išėjimo, norėdamas palikti 
balių ir šuoliuoti į būrį. Tačiau peržengdamas slenkstį paju- 
tau, kad mano smalsumas buvo didesnis už sutrikimą, ir nu- 
sprendžiau mesti paskutinį žvilgsnį į šį margą šokių vakarą. 

Mano akys tuojau susirado žydrąjį dominą, tebesėdintį nišo- 
je, bet kada pažvelgiau į veidą... Dieve! Ką išvydau? Izolinos 
bruožus! 

Aš akimirksniu sustojau, tarsi pavirtęs marmurine statula. 
Mano žvilgsnis įsmigo į tą žavingą veidą, ir aš neįstengiau jo nu- 
kreipti į šalį. Ji taip pat Žiūrėjo į mane, bet, deja, su kokia 
išraiška! Tai buvo žvilgsnis, kurio aš niekada negalėjau už- 
miršti. Ji nesijuokė, bet jos lūpose klaidžiojo kupina ironijos, 
o galbūt ir paniekos šypsena. 

Aš svarsčiau — ar eiti pas ją atsiprašyti, bet jau buvo 
vėlu... Galėjau tik smarkiai apsijuokti. 

Atgaila, kurią ji perskaitė mano veide, tikriausiai buvo 
iškalbingesnė už bet kokius žodžius. Man net pasirodė, kad 
jos išraiška pasikeitė, žvilgsnis tapo švelnesnis ir galbūt... 

Bet tą momentą prie jos priėjo vyras ir familiariai at- 
sisėdo šalia. Aš pažinau Ižurą. 

Jie ėmė kalbėtis. Jeigu tik jis būtų išdrįsęs iš manęs pasi- 
juokti, tai būtų palengvinę kančią, švinu prislėgusią mano širdį. 

Bet jis nesijuokė, — vadinasi, ji išmintingai, tikriausiai 
numatydama liūdnus padarinius, jam apie nuotykį nutylėjo. 

Pagaliau Ižura atsistojo, Izolina užsidėjo kaukę, ir, pa- 
davę vienas kitam ranką, jie įsisuko į šokio sūkurį. 

Aš puoliau į bufetą, išgėriau stiklinę vyno, šokau ant 
arklio ir nušuoliavau į būrį. 

Mano širdis buvo pasiruošusi suplyšti į gabalus, galva de- 
gė, bet greitai jojimas ir nakties vėsa mane truputį nuramino. 

Grįžęs namo, radau savo karininkus vakarieniaujančius, 
ir, nors mūsų virtuvė nepasižymėjo prašmatnumu, tačiau, ge- 
rokai išalkęs, aš su malonumu šveičiau tą kuklią vakarienę, ir 
nuoširdus pokalbis su draugais mane grąžino į normalią dva- 
sinę būseną. 


Tačiau aš negalėjau užmigti ir, išėjęs į terasą, vaikščio- 
jau pirmyn ir atgal, prisimindamas neseną šokių vakarą bei 


stengdamasis prasiskverbti į Izolinos ir Rafaelio Ižuros san- 
tykių paslaptį. 

Lyg negana būtų nesėkmių, aš dar įsitikinau, kad pa- 
mečiau labai svarbius dokumentus, o būtent įsakymą iš vy- 
riausiosios būstinės ir don Ramono raštelį. Matyt, juos išme- 
čiau asjendos kieme. Jeigu šie popieriai pateko į don Ramo- 
no rankas, tai gerai, bet jeigu juos nučiupo koksai jo nedrau- 
gas, tai dėl šito ir seniui, ir man galėjo būti labai liūdnų pada- 
riausiojoje būstinėje! Ir mane prislėgė niūri nuojauta: tai bu- 
vo sunkiausios mano gyvenimo minutės. 


XIII skyrius 
KEISTAS LAIŠKAS 


Aš vos prisiliečiau prie pusryčių, pagal meksikietišką 
paprotį, susidedančių iš puoduko šokolado ir saldžių sausai- 
nių. Sudirgintiems nervams nuraminti pakako taurelės kon- 
jako ir cigarų. Laimei, man tą dieną neteko budėti, antraip 
vargu ar būčiau įstengęs kaip reikiant atlikti savo pareigas. 

Aš pasilikau terasoje. Buvau toks išsiblaškęs, kad mažai 
mačiau, kas vyko aplinkui. Nepastebėjau nei savo kareivių, nei 
piemenų su dryžuotais apsiaustais, nei kaimo gražuolių. 

Kartkartėmis mano žvilgsniai sustodavo ant pažįstamos 
asjendos sienų. Ji buvo ne taip toli, kad aš negalėčiau nema- 
tyti Žmonių figūrų ant jos stogo. Bet ten niekas nepasirodė, ir 
aš kiekvieną kartą puldavau į neviltį. 

Apie devintą valandą sargybos seržantas atėjo praneš- 
ti, kad mane nori matyti kažkoks meksikietis. Aš mašinaliai 
liepiau jį įleisti ir tiktai tada atsiminiau, ką daryti. 

Atvykėlis išblaškė mano liūdnas mintis. Aš tuojau paži- 
nau vieną iš don Ramono de Vargaso piemenų, tą patį, kurį 
mačiau pievoje pirmojo susitikimo su Izolina metu. 

Jo elgesys buvo panašus į atliekančiojo pasiuntinio vaid- 
menį. Greitai aš tuo įsitikinau, nes jisai, atsargiai apsidairęs, 
išsitraukė iš kišenės raštelį. 

Ant laiško adreso nebuvo. Drebančia ranka sulaužiau 
antspaudą. Tą momentą, kai jį išlanksčiau ir išvydau pažįsta- 
mą braižą, mano širdis buvo pasiruošusi iššokti iš krūtinės. 
Aš kažką sumurmėjau pasiuntiniui, norėdamas paslėpti susi- 
jaudinimą, nusisukau nuo jo nugara ir nuėjau į tolimiausią 
stogo kampą. Paskui susipratau nusiųsti piemenį žemyn lauk- 
ti atsakymo. Štai ką aš perskaičiau: 

“1846 metų liepa. 

Gerbiamasis kapitone! Leiskite man palinkėti jums gero 
ryto, nes manau, kad po nuovargio šokių vakare, jums rytas dar 
tęsiasi iki šio laiko. Ar jūs svajojate apie savo juodaodę gražuo- 
lę? Kaip jūs mokate meilikauti! 

Bet paklausykite, malonusis kapitone. Aš turėjau mylimą 
arklį. Kaip karštai mylėjau tą gyvulį — jūs galite suprasti, nes 
savo kilniajam Morui jaučiate tokį pat prieraišumą. Per vieną 
lemtingą minutę jūsų ranka atėmė iš manęs mano numylėtinį, 
bet vietoj jo jūs man pasiūlėte savo juodąjį ristūną, nusprendęs 
išsiskirti su juo, nepaisant to, jog esate su juo susidraugavęs la- 
biau kaip su bet kuo pasaulyje. Tiesa, jeigu aš būčiau jūsų šir- 
dies dama, negalėčiau dalytis tokiu prisirišimu prie arklio. Tai- 
gi, kapitone, aš supratau visą jūsų aukos didingumą ir atsisa- 
kiau, bet žinau, kad jūs nuoširdžiai ketinate skolą grąžinti. Da- 
bar sudarau jums sąlygas tą pareigą atlikti. O reikalas toks. 

Mūsų kraštuose yra garsus žirgas, žinomas “baltojo preri- 
jų žirgo" vardu. Žinoma, tas arklys laukinis, grakštus, sniego 
baltumo spalvos ir greitas it kregždė. Bet kam šis aprašymas? 
Kaip teksasietis, jūs tikriausiai apie jį girdėjote. Seniai jau ma- 
ne, kapitone, užvaldė troškimas šį arklį įsigyti. Aš jau siūliau už 
Jį dovanų medžiotojams ir saviems piemenims, nes kartais jis 
pasirodo mūsų lygumose, bet visos jų pastangos buvo bėvaisės. 
Daugelis sako, jog jo neįmanoma sugauti, nes jisai toks greitas, 
kad per akimirksnį dingsta iš akių. Kiti tvirtina, kad tai vai- 
duoklis arba tiesiog velnias. Bet toks nuostabus sutvėrimas ne- 
gali būti velnias, ar ne tiesa? Aš visada girdėjau ir net, jeigu 
neklystu, vakar naktį man pakartojo, kad velnias būna juodas. 
Jūs suprantate? 

Bet aš nukrypau nuo temos, kapitone. Yra skeptikų, tvir- 
tinančių, kad baltasis prerijų žirgas — tiesiog miražas, ir neti- 
kinčių jo egzistavimu. Karamba! Aš įsitikinusi, kad jis egzistuo- 
ja, ir pasakysiu dar daugiau: prieš dvi valandas jis buvo, o gal- 
būt ir dabar yra per mylią nuo tos vietos, kur rašau šį laišką. 
Vienas mūsų piemuo jį matė prie Šviesiojo upelio, kurio kran- 
tai, kaip man žinoma, yra jo mėgstama lankymosi vieta. Dėl 
man vienai žinomos priežasties piemuo jo nepersekiojo ir ne- 
baidė, bet skubėjo kiek tik galėjo pranešti man. 

Dabar, garbusis ir kilnusis kapitone, pasakysiu jums, kad 
yra tiktai vienas žmogus, galintis sugauti garsųjį arklį, ir tas žmo- 
gus — jūs. 

O, kapitone, jūs pavergėte tą, kuri iki šiol buvo tokia pat 
laisva ir tokia pat laukinė... 

Taip, jūs vienintelis su savo Moru galite įvykdyti šį žygdarbį. 

Atveskite man baltąjį prerijų žirgą, ir aš liausiuosi apver- 
kusi savo vargšę Lolą, atleisiu jums viską, net jūsų nemandagu- 
mą dėl mano dvigubos kaukės. 

Bet atveskite man baltąjį žirgą! Aš taip norėčiau turėti tą 
puikų gyvulį! 

Izolina". 

Kai baigiau skaityti šį keistą laišką, mano kūnu nubėgo 
kažkoks saldus virpulys. 

Aš girdėjau apie baltąjį prerijų Žirgą, nes visame pasau- 
lyje nebuvo tokio medžiotojo ar Žvėrių gaudytojo, prekijo ar 
keliautojo, kuris jo nežinotų. Sėdėdamas prie stovyklos laužo, 
girdėjau ne vieną romantišką istoriją ir ne vieną vokiško sti- 
liaus pasaką, kurių herojus buvo baltasis Žirgas. Prieš šimtą me- 
tų jis pasirodė pionierių, šių “prerijų jūrininkų", kaip juos va- 
dina, legendose, tai buvo kažkas panašaus į “užburtąjį laivą", 
nes ir įžymusis Žirgas turėjo savybę tuo pat metu būti visur. 

„Aš nė kiek neabejojau, kad nesuskaičiuojamomis lau- 
kinių arklių kaimenėse prerijomis klajojo nepaprasto greitumo 
ir didingų formų baltas eržilas, ir galbūt jų buvo dvidešimt, 
penkiasdešimt ar daugiau. Aš pats mačiau ir ne vieną perse- 
kiojau, ir kiekvieną jų buvo galima pavadinti “puikiu gyvu- 

liu", kurio paprastu Žirgu pavyti buvo neįmanoma; bet ieškoma- 
sis baltasis prerijų žirgas turėjo savo ypatingą žymę, išskiriančią 
jį iš visų, o būtent Žvilgančias, juodas ausis. Visas kitas kūnas 
nuo karčių iki uodegos buvo baltas tarsi ką tik iškritęs sniegas. 

Ir man patikėjo sugauti baltąjį juodaausį prerijų Žirgą! 

Mane apsunkino laiške vienintelis sakinys: “Jūs paver- 
gėte tą, kuri iki šiol buvo tokia pat laisva ir tokia laukinė" 

Aš nedrįsau tikėti atsakymu į šį sakinį, pakuždėtu ma- 
no širdies. 

Žinoma, laiške buvo postskriptumas, kuriame kalbama 
tik apie reikalą. Ten radau daug smulkesnių paaiškinimų — 
kada, kaip, kokioje vietoje matė baltąjį Žirgą, ir gale buvo pri- 
dėta, jog piemuo, laiško įteikėjas, regėjęs tą stebuklą, gali būti 
man palydovas. 

Dėl šio pavedimo aš neilgai svarsčiau: sėkmės atveju 
galėjau tikėtis tos padėties, kurią prieš keletą minučių lai- 
kiau prarasta amžinai. Pasiryžau tuoj pat vykti į ekspediciją. 

“Taip, žavingoji Izolina! — tariau, — jeigu tiktai šis rei- 
kalas priklauso nuo Žmogaus ir gero žirgo, tai rytoj pat tu bū- 
si baltojo prerijų Žirgo šeimininkė" 

XIV skyrius 
KAIMENĖ 


Po pusvalandžio, piemens ir dvylikos-kareivių lydimas, 
aš išvykau iš kaimo. Mes perbridome upę ir įjojome į kito kran- 
to brūzgynus. 

Aš pasirinkau Žmones, itin patyrusius medžiotojus, ku- 
rie pažinojo visų gyvūnų pėdsakus kaip savo penkis pirštus. Vi- 
siškai pasikliaudamas jų menu, buvau įsitikinęs žygio sėkme. 

Bet aš nebūčiau galėjęs tikėti tokiomis neįgyvendina- 
momis svajonėmis, jei ne viena svarbi priežastis. Palydovas 
man pasakė, kad jis regėjo baltąjį žirgą, lydimą didžiulio bū- 
rio kumelių. Neįmanoma buvo galvoti, kad eržilas nuo jų pa- 

sitraukė, ir net manant, kad jie iš tos vietos pasišalino, esant 
daugybei pėdsakų, buvo galima jais sekti. Be višo to mūsų ieš- 
kojimai būtų labai abejotini. Pasakojo, kad baltąjį prerijų žir- 
gą matė, pavyzdžiui, šiandien vienoje vietoje, o kitą dieną jis 
jau buvo atsidūręs už šimto mylių nuo čia. Bet kadangi jis bu- 
vo su kaimene, tai man kažkiek garantavo, kad rasiu jį ten, 
kur aiškino piemuo. Kad tiktai jį suradus, o visa kita aš pati- 
kėjau Moro greitumui ir savo menui valdyti lasą. 

Kurį laiką pajojus, aš paaiškinau kareiviams ekspedici- 
jos tikslą. Visi jie girdėjo apie baltąjį arklį, o kai kurie tvirti- 
no, kad jį matė jodami stepe. Mano mažas būrelis reiškė tokį 
džiaugsmą, tarsi aš jį būčiau vedęs į kovą su gveriljasais. 

Iš pradžių skverbėmės pirmyn dygliuotų krūmų priau- 
gusiais brūzgynais, kuriais taip garsėja ši Meksikos dalis. Pas- 
kui vietovė pasikeitė: krūmai retėjo, pasirodė proskynų kuo 
toliau, tuo platesnių. 

Pajojus apie dešimtį mylių, vedlys užklupo kaimenės 
pėdsakus. Daugelis senų medžiotojų, nenulipdami nuo arklių, 
paliudijo, kad tai laukinių kumelių pėdsakai, besiskiriantys 
nuo kumelio pėdų. Jų nuomonė pasitvirtino, nes kurį laiką 
jodami pėdsakais mes iš tikrųjų išvydome tabūną, kuris, kaip 
tvirtino piemuo, ir buvo tas pats, kurio ieškojome. 

Iki to laiko mūsų lūkesčius lydėjo sėkmė; bet regėti lauki- 
nių arklių kaimenę ir sučiupti iš jų patį greičiausią — du visai 
skirtingi dalykai. Sunku aprašyti mane užvaldžiusius jausmus, 
matant šią laukinę kaimenę, nė neįtarusią, kad ją sekame. 

Kumelės ganėsi apie mylios pločio laukymėje, apsuptoje 
tokio paties mūsų prajoto miško, turinčio tarp krūmų praėjimus. 
Tabūnas buvo beveik centre. Daugelis kumelių ramiai ganėsi, 
kitos išskleidusios uodegas ir karčius žaidė ir laigė arba šuolia- 
vo. Mes galėjome gerai jas apžiūrėti: jų buvo bėrų, juodų, baltų, 
pilkai plieninės spalvos, gelsvų, su baltais karčiais bei uodego- 
mis ir nemažai obuolmušių, Meksikoje vadinamų pintades. 

Mes apžiūrėjome kaimenę iš visų pusių ir matėme gana 
daug baltų arklių, bet pakako vieno žvilgsnio, kad įsitikintu- 
me, jog juodaausio eržilo čia nėra. 

Buvau beprarandąs viltį. Netgi nuvedęs visą šį tabūną, 
neužsitarnaučiau nė vienos Izolinos šypsenos, nes baltojo, pre- 
rijų ristūno čia nebuvo. 

Tačiau pasiuntinys manė, kad jis turi būti netoliese, ir 
aš pasiklioviau šiuo žmogumi, kuris visą gyvenimą stebėjo lau- 
kinius ir puslaukinius arklius, o tuo pačiu žinojo ir visus jų 
įpročius. Jo nuomone, baltasis ristūnas turėjo būti netoli, gal- 
būt net gretimos giraitės šešėlyje arba vienoje iš nedidelių lau- 
kymių su dalimi savo haremo ar kelių numylėtinių draugijo- 
je. Taigi keliavedys tikino, jog jį iškvies, pabaidęs kumeles, 
kurių nerimastingas žvengimas bus girdėti labai toli. 

Tai padaryti, matyt, buvo nesunku, bet pirmiausia rei- 
kėjo kumeles apsupti, antraip jos galėjo pulti į kitą pusę anks- 
čiau, negu mes būtume suspėję prie jų prisiartinti. 

Mes tuojau ėmėme vykdyti savo ketinimą ir braudamiesi 
pro brūzgynus per pusvalandį apsukome aplink laukymę. 

Tabūnas tęsė savo įprastus užsiėmimus. Vargšai gyvu- 
liai nė neįtarė, kad apsupti medžiotojų grandine, nes jau se- 
niai būtų puolę bėgti. 

Laukinis arklys atsargesnis už visus laukinius gyvūnus. 
Matyt, mustangas nujaučia savo dalią, jo laukiančią nelaisvė- 
je pas Žmogų. Galima pagalvoti, jog arkliai, pabėgę iš mūsų 
gyvenviečių ir kartais sutinkami sykiu su laukiniais, pastarie- 
siems pasakoja apie baisų elgesį ir nesibaigiančias kančias, jų 
išgyvenamas nelaisvėje. 

Aš nujojau į kitą pievelės pusę, norėdamas įsitikinti, ar 
gerai išsidėstė mano kareiviai, ir pasiėmiau su savimi trimitą, 
kad išgąsdinčiau gyvulius. 

Pasislėpęs tarp medžių, aš jau prikišau prie lūpų trimi- 
tą, kai staiga garsus balsas užpakaly mane sustabdė. Greitai 
atsisukau, norėdamas sužinoti priežastį, bet staiga tas.pats 
balsas vėl pasiekė mano ausis, ir aš jį pažinau: tai buvo balto- 
jo prerijų driganto žvengimas. 

Netoli nuo manęs brūzgynuose buvo keletas perėjimų į ki- 
tą laukymę, ir ten pasigirdo šuoliuojančių arklių kanopų bilsmas. 

Aš puoliau pirmyn, kiek tik leido jėgos ir aštrūs krū- 

mai, ir įšokau į pakraštį, bet tekančios saulės spinduliai man 
spigino tiesiai į akis, tad nieko aiškaus negalėjau įžvelgti. 

Visą tą laiką nuolat girdėjau kanopų tapsėjimą ir veria- 
mą žvengimą. 

Nuo saulės spindulių ranka prisidengęs akis, išvydau 
nuostabų baltąjį eržilą, šuoliuojantį tiesiai prie tabūno. 

Tai buvo jis, garsusis “baltasis prerijų ristūnas", baltas 
it sniegas, su juodomis kaip smala ausimis, su žydru snukiu, 
su raudonomis šnervėmis, su plačiomis strėnomis ir gracin- 
gomis, proporcingomis kojomis. Vienu žodžiu, prieš mus pa- 
sirodė absoliučiai tas pats Žirgas. 

Jis šmėkštelėjo kaip strėlė pro šalį, nė sekundei nelė- 
tindamas greičio, ir pasuko tiesiai į tabūną. 

Kumelės atsakė į jo pirmąjį Žvengimą, ir visa kaimenė, 
iškėlę galvas energingai nuskriejo. Po kelių sekundžių jie išsi- 
rikiavo į liniją su kavalerijos eskadrono tvarka paskui kiek įka- 
bina lekiantį vadą. Žvelgiantį juos taip išsirikiavusius, buvo 
galima pagalvoti, kad ant jų sėdėjo mūšiui pasiruošę raiteliai, 
ir laukiniai arkliai taip apgaudavo stepėse ne vieną keliautoją. 

Slėptis ir gudrauti jam nebuvo ko: viskas priklausė tik- 
tai nuo greičio ir sugebėjimo valdyti lasą, ir, suraginęs Morą 
pentinais, aš nulėkiau į laukymę. 

Eržilo žvengimas davė signalą ir mano kareiviams, ku- 
rie beveik visi vienu metu puolė iš krūmų ir nušuoliavo karje- 
ru garsiai šaukdami prie kaimenės. 

Man prieš akis šmėkščiojo tiktai vienas eržilas, ir puo- 
liau paskui jį. 

Prišuoliavęs prie kumelių gretų, jis sustojo, du kartus 
stojo piestu, tarsi apžvelgdamas vietovę, ir vėl veriamai suž- 
vengęs nuskriejo prie pakraščio. Matyt, instinktas jį vedė prie 
didžiojo praėjimo prerijų kryptimi. 

Tabūnas nusekė paskui jį iš pradžių frontu, kuris po tru- 
putėlį ėmė irti, nes eiklesni arkliai aplenkė kitus, ir greitai jie 
išsitiesė į ilgą liniją. 

Prasidėjo medžioklė, raiteliai lėkė, pentinais raginda- 
mi arklius, o laukiniai gyvuliai, šuoliuodami kiek tik įkabina, 
tolo nuo jų. 

XV skyrius 
VIJIMASIS 


Mano šaunusis arklys netruko įrodyti savo neįvertinamų 
savybių pranašumą. Po truputį aplenkiau savo draugus, ir ka- 
da iššokome iš praėjimo į kitą laukymę, aš atsidūriau laukinių 
kumelių tabūno ariergarde. Dauguma arklių buvo labai gra- 
žūs, ir kitomis aplinkybėmis nedelsdamas būčiau sviedęs ant 
kurio nors iš jų lasą, bet dabar aš tik stengiausi juos nubaidyti 
nuo kelio, nes jie man trukdė šuoliuoti tiesia kryptimi. 

Dar nesuspėjome perjoti naujos laukymės, kai aš jau 
atsidūriau tabūno priekyje, ir aplenktos kumelės išsilakstė į 
visas puses. 

Visos jos liko užpakalyje, visos, išskyrus baltąjį eržilą, 
kuris tiktai vienas šuoliavo prieky manęs, kartais veriamai nu- 
sižvengdamas, tarsi tuo man išreikšdamas panieką. Jis buvo 
gana toli priekyje. 

Mano arkliui nereikėjo jokių raginimų: jis regėjo prie- 
kyje mūsų persekiojimo objektą ir atspėjo savo šeimininko 
troškimą. Moras lėkė kaip iš lanko paleista strėlė, jo kanopos 
beveik nepaliko pėdsakų, o su kiekvienu nauju šuoliu jis tarsi 
įgaudavo naujos energijos. 

Laukymės gale Moras suspėjo prie savo priešo priartė- 
ti, bet, mano didžiausiam nustebimui, baltasis eržilas įšoko į 
brūzgynus. 

Tačiau aš vis tiek tęsiau persekiojimą. Keliavedis man 
buvo garsai, nes nuo greito “prerijų ristūno" bėgimo traškėjo 
šakos, ir aš tarpais matydavau jo baltą plauką, žvilgantį tarp 
žalių lapų. 

Iš baimės netekti laimikio aš šuoliavau pirmyn, nesirū- 
pindamas niekuo, tai nulenkdamas galvą, tai vinguriuodamas 
visais šio tikro labirinto koridoriais. Nei aš, nei Moras ne- 
kreipėme dėmesio į spyglius, bet mums pasitaikydavo ir dide- 
lių, kelią užgriozdinančių medžių, kurių šakos buvo gana rimta 

kliūtis. Aš pirmąkart buvau priverstas gultis ant balno, kad 
galėčiau po jomis pralįsti, bet tai man labai trukdė ir buvo į 
naudą mano persekiojamajam. 

Norėjau išsiveržti į lygumą ir iš tikrųjų greitai apsidžiau- 
giau ją išvydęs, bet ji vis dėlto dar buvo kur ne kur nusėta 
guotelių medžių. Baltasis eržilas tarp šių giraičių šuoliavo pir- 
myn, bet jau išlošęs gana nemažą atstumą. Vis dėlto jis sku- 
bėjo išsiveržti į preriją, tai įrodė jo pasitikėjimas savo greitu 
bėgimu. Kas žino, gal su tokiu priešu kaip aš jam būtų buvę 
geriau pasilikti brūzgynuose. 

Po dešimties minučių pralėkėme paskutinius medžius, 
ir prieš mus atsivėrė neaprėpiama prerija. 

Vis šuoliavome. Medžiai jau seniai išnyko užpakalyje; 
priešais mus ir iš visų pusių — tiktai žaluma ir dangus. 

Mano kareiviai pasiklydo brūzgynuose ir seniai atsili- 
ko; mustangai taip pat dingo, ir visoje šitoje didžiulėje erdvė- 
je matyti tiktai du daiktai: tarsi nešamas ant sparnų baltasis 
žirgas ir jį persekiojančio raitelio tamsus siluetas. 

Mano puikiajam Morui tai buvo sunki valanda. Mes su- 
korėme stepėje daugiau negu dešimt mylių, ir jis nė karto ne- 
pareikalavo nei pentinų, nei rimbo. Kilnusis gyvulys tarsi sa- 
vanoriškai dalyvavo persekiojime dėl asmeninės savigarbos. 

Pirmyn, Morai, pirmyn! Mums reikia arba pasiekti var- 
žovą, arba mirti. 

Kliūčių daugiau nebėra! Jis nuo mūsų negali pasislėp- 
ti: žaliu kilimu padengta stepė lygi tarsi snaudžianti jūra. Jam 
absoliučiai nėra kur dingti. Mums belieka dar valanda iki nak- 
ties, ir jis negalės, naudodamasis tamsa, pasprukti, nes bus 
sugautas iki saulėlydžio. 

Pirmyn, Morai, pirmyn! 

Šuoliuojame tylėdami. Mūsų priešas daugiau nežven- 
gia: jis prarado pasitikėjimą savo eiklumu ir bėga su baime. 
Dar niekas niekada jo nepersekiojo taip iš arti. 

Tarp mūsų apie du šimtai žingsnių. Belieka tiktai spus- 
telėti Morą pentinais, ir jis šį atstumą sutrumpins. Laikas baig- 
ti pasiutusias lenktynes. Pirmyn, kilnusis Morai! Dar truputis 
pastangų, ir aš leisiu tau pailsėti. 

Aš žvilgterėjau į savo lasą, apvyniotą ant balno gugos, 
jį kaip reikiant pasiruošiau, jau paėmiau į dešinę ranką kil- 
pą... Bet, didysis Dieve! Kas nutiko baltajam žirgui? 

Ruošdamas lasą, aš nukreipiau nuo jo žvilgsnį tiktai vie- 
ną minutę, o kai pažvelgiau vėl, baltojo žirgo prieš mane jau 
nebebuvo. 

Mašinaliai stipriai įtempiau pavadžius, bet Moras, atro- 
dė, ir pats sustojo, išreikšdamas savo siaubą dusliu žvengimu. 

Aš apsidairiau į visas puses. Stepė buvo lygi it stalo pa- 
viršius ir aplinkui susiliejo su horizontu: joje nebuvo matyti 
nei uolos, nei medžio, nei krūmo, net nei aukštos žolės. Žalia 
velėna nekilo aukščiau kaip dvi pėdos virš dirvos, ir joje var- 
gais negalais galėjo pasislėpti gyvatė, bet ne arklys! Tai kas gi 
atsitiko garsiajam prerijų Žirgui? 

Mane užvaldė neaprašomos baimės jausmas. Drebėjau 
ir jutau, kaip po manimi virpėjo arklys. Moras buvo apsipu- 
tojęs, ir mano kūną taip pat išpylė šaltas siaubo prakaitas. 
Čia slypi kažkokia baisi paslaptis. 


XVI skyrius 
ŽIRGAS ŠMĖKLA 


„Daug aš patyriau pavojų, kuriuos visada stengdavausi 
sutikti kaip įmanydamas drąsiau. Viena mano koja buvo su- 
laužyta, o kita peršauta, vieną kartą išgyvenau laivo suduži- 
mą ir per plauką nežuvau kautynių lauke. Aš mačiau šimtą 
šautuvų, nukreiptų man į krūtinę už trisdešimties žingsnių, ir 
laikiau mirtį neišvengiama — pasigirdo šūviai, bet po salvės 
aš likau gyvas. 

Žinoma, tai buvo tikri pavojai, ir nemanykite, kad suti- 
kau juos abejingai: kai kurie man įvarydavo nevalingą baimę, 
kuri betgi negalėjo prilygti tai, kurią pajutau, sustabdęs ap- 
rašomą minutę savo arklį. 

Aš niekada nepasidaviau prietaringumui, bet, prisipa- 

žinsiu atvirai, negalėjau išsilaisvinti nuo tikėjimo kažkuo ant- 
gamtišku. Kitaip nebūčiau sugebėjęs sau paaiškinti baltojo er- 
žilo išnykimo. Aš dažnai juokiausi iš užburto laivo, — bet štai 
pačiam teko išvysti žirgą šmėklą. 

Medžiotojai ir Žvėrių gaudytojai jam suteikia paslaptin- 
gumo, ir aš prisiminiau jų pasakojimus. Iš pradžių šaipiausi iš 
pasakotojų naivumo, bet dabar pats buvau priverstas jais tikėti. 

Buvo momentų, kada man atrodė, jog visa tai tik sap- 
nas, bet juk viskas buvo realu: aš mačiau save ant arklio, ir po 
manimi buvo Moras, pasidengęs putomis ir garais. Prisimi- 
niau mažiausias vijimosi smulkmenas ir suvokiau, kad balta- 
sis eržilas ką tik buvo šioje vietoje. Vadinasi, žvėrių gaudyto- 
jai kalbėjo tiesą: aš vijausi vaiduoklį. 

Prislėgtas šios minties, virtusios beveik įsitikinimu, aš 
tylėdamas sėdėjau balne panarinęs galvą ir nereginčias akis 
įbedęs į Žemę, nejučia išleidęs iš rankos lasą ir pavadžius. 

Vis dėlto mano tikėjimas antgamtinėmis jėgomis truko 
neilgai. Negaliu pasakyti, kiek laiko išbuvau toje sustingimo 
būsenoje. 

Pagaliau atsitokėjau. Mano žvilgsnis krito ant kanopų 
pėdsakų, greičiausiai paliktų keistojo keturkojo, ir tai galuti- 
nai mane prablaivė. Jeigu baltasis arklys buvo vaiduoklis, tai 
pėdų jis nepaliktų. 

Po to nusprendžiau joti pėdsakais iki tos vietos, kur bal- 
tasis eržilas turėjo pakilti į orą arba išgaruoti, vienu žodžiu, 
pasiekti jo apoteozės* teatrą. 

Pakėlęs pavadžius, aš paleidau arklį, įsmeigęs akis į pa- 
slaptingojo gyvulio kanopų atspaudus. Jie vedė tiesia linija, 
ir aš buvau nuėjęs apie du šimtus žingsnių, kai mano arklys 
netikėtai akimirksniu sustojo. Pažvelgiau, norėdamas sužino- 
ti kodėl, ir pakako vieno žvilgsnio, kad išsisklaidytų mano prie- 
taringumas. 

Už trisdešimties Žingsnių išvydau juodą juostą, tįsančią 
išilgai tos krypties, kuria jojau. Tai galėjo atrodyti nedidelis 


* Iškilminga baigiamoji spektaklio ar šventinio koncerto da- 
lis, kur kas nors šlovinama. 

plyšys, bet prisiartinę išvystumėte didžiulę griovą, kurios va- 
ga nusėta akmenimis. Jos sienos buvo stačios, ir nė iš vienos 
pusės nekilo virš žemės, todėl jis buvo beveik nepastebimas 
net visiškai iš arti. Dešinėje ši griova atrodė ne tokia gili ir, 
be abejonės, baigėsi netoli nuo tos vietos, kur stovėjau, bet 
į kairę, priešingai, ji vis gilėjo ir platėjo. Prie krašto, kur 
stovėjau, dugnas buvo bent dvidešimties pėdų gylyje. 

Žinoma, baltojo eržilo išnykimas dabar man jau nebe- 
atrodė paslaptingas: jis padarė žemyn siaubingą dvidešimties 
pėdų šuolį! Ant griovos krašto aiškiai mačiau jo kanopomis 
šviežiai ištryptą Žemę, taip pat ir vagos dugne išspardytus 
akmenis. Jis pasuko į gilumą kairėn, stiprūs kanopų smūgiai 
paliko ant akmenų pastebimus įbrėžimus. 

| Pažvelgiau išilgai šio siauro kelio, bet nieko nemačiau. 
Griova čia darė posūkį, mano bėglys jau seniai buvo aplen- 
kęs šį kampą, ir veltui jo būčiau ieškojęs akimis. 

Be abejonės, laimikis išslydo ir, įsitikinęs savo bejėgiš- 
kumu, atsisakiau bet kurios minties apie tolesnį persekiojimą. 

Truputį atsitokėjęs nuo nusivylimo ir apmaudo, ėmiau 
apgalvoti savo paties padėtį, kurios negalėtum pavadinti ma- 
lonia, jau nepaisant to, kad buvau ganėtinai išsivadavęs nuo 
trumpalaikės baimės. Nuo savo stovyklos buvau nutolęs ma- 
žų mažiausiai apie trisdešimt mylių ir negalėjau net įsivaiZ- 
duoti, kurioje pusėje ieškoti kaimo. 

Viena, ko negalėjau išvengti, — anksčiau kaip ateinantį 
rytą į kelią leistis buvo neįmanoma. Iki saulėlydžio likęs koks 
pusvalandis, o naktį pėdsakų nematyti, ir todėl man teko 
laukti aušros prie prarajos. 

Buvau išalkęs. Dar blogiau, mane kankino troškulys. 
Ilgas jojimas kaitroje išsekino, o ir mano arklys nuilso. 

Pažvelgiau į griovą ir ją, kiek tik aprėpė mano akys, 
tyrinėjau, bet vandens čia nebuvo. Smėlyje ir žvirgžde gulė- 
jo akmenys, ir išdžiūvusioje vagoje nė lašo trokštamo skys- 
čio, nors, matyt, ankstesniais laikais šiuo gamtos sukurtu 
kanalu tekėta upės. 

Man šovė į galvą, kad, jodamas šalia griovos, galbūt 

surasiu vandenį, ir dėl to paleidau arklį griovos pakraščiu. 
Bet ji man jojant tolyn, vis gilėjo ir gilėjo. 

Saulė nusileido, ir sutemos grėsė būti visai trumpos. Tam- 
soje nedrįsau leistis į stepę, nes galėjau susidurti su kokia kita 
praraja, kurių, kaip pastebėjau, šioje vietoje būta gausiai. 

Virš prerijos viešpatavo naktis. Aš nedrįsau joti toliau 
ir turėjau sustoti, neradęs vandens, o tokia perspektyva visai 
nedžiugino. 

Sukoriau dar keletą žingsnių, mašinaliai valdydamas ar- 
klį, kai priekyje kažkas sublizgo, ir aš, džiaugsmingai šūkte- 
lėjęs, net pašokau į viršų. Vanduo! 

Paaiškėjo, jog čia būta nedidelio ežeriuko, tačiau ne pra- 
rajos gilumoje, kur iki šiol ieškojau vandens, o stepėje. Aplin- 
kui nė medžio, nė krūmelio, ir jo krantai atrodė lygiai su dirva. 

Aš linksmai pasukau į tą pusę, bijodamas tiktai vieno, 
kad tai nebūtų miražas. Toksai atvejis visai galimas, nes aš ne 
kartą buvau panašiai apsirikęs. Bet ne, ežero kontūrai matyti 
aiškiai, ir jo paviršius ryškiai atspindėjo paskutinius saulėly- 
džio gaisus. 

Tai buvo tikras vanduo. Ir aš leidau arklį Žengti sparčiau. 

Nesuspėjau nujoti ir dviejų šimtų žingsnių, įsmeigęs akis 
į blizgantį vandenį, kai mano arklys sudrebėjo ir atšlijo atgal. 

Beveik sutemo, bet aš dar galėjau apžiūrėti žemę. Sker- 
sai kelią — nauja griova. Jūs galite įsivaizduoti mano nusivy- 
limą, kai išvydau, jog ežeras kitoje pusėje! 


XVII skyrius 
UŽBURTA PRERIJA 


Tamsoje per ją persikelti nebuvo jokių šansų. Griova 
šioje vietoje tokia gili, kad negalėjau įžiūrėti akmenų jos dug- 
ne. Beliko viltis, kad prašvitus rasiu, kaip persikelti į kitą pu- 
sę, bet tai mane menkai guodė. 

Pagaliau visiškai sutemo, ir aš buvau priverstas šioje vie- 

toje praleisti naktį, nors ir kankinamas troškulio bei alkio. 
Nulipęs nuo arklio ir nuvedęs jį toliau nuo griovio, nubalno- 
jau ir paleidau netoliese ganytis. 

Man taip pat nereikėjo jokių pasiruošimų: vakarieniau- 
ti neturėjau ko, nors vakarienės klausimas buvo nukeltas į 
antrąjį planą, ir aš už bet kurį Lukulo* patiekalą būčiau be- 
velijęs stiklinę gryno vandens. 

Visas mano atsargas šioje improvizuotoje stovykloje 
sudarė šautuvas, medžioklinis peilis, parakinės krepšelis ir 
gertuvė, kurią, deja, ištuštinau dar gerokai prieš nakvynę. Lai- 
mei, su savimi turėjau prisirišęs balno užpakalyje pledą ir, 
susisupęs į šį Žygio apsiaustą, pasidėjau po galva balną, tikė- 
damas, kad nuovargis padės užmigti. 

Tačiau ši viltis ilgai neišsipildė. Varčiausi nuo vieno šo- 
no ant kito. Iš už tankių, horizonto link slenkančių debesų 
kartkartėmis pasirodydavo mėnulis, ir tada ežeriukas subliz- 
gėdavo sidabrine šviesa. Aš tada supratau Tantalo kančias** 
ir suvokiau, kad dievai negalėjo sugalvoti vargšui Frygijos ka- 
raliui didesnės bausmės. 

Po kurio laiko atsistojau. Troškulio kančias jutau ma- 
žiau. Gal dėl vėsumos ir nakties oro drėgmės, bet greičiau- 
siai mane užvaldė nuovargis. Jaučiau, kad mane apima mie- 
gas. Aplinkui negirdėti nė mažiausio garso, visur viešpatavo 
tyla, ir mano klausos nepasiekė net įprastas prerijų vilko 
kauksmas. Vieta, kurioje aš atsidūriau, matyt, buvo pernelyg 
tuščia šiam naktiniam bastūnui. Vienintelis gyvybės įrodymas 
— kartkartėmis pasigirstantis Moro kanopų bilsmas į tvirtą 
gruntą ir žolės grumšnojimas. 

Aš greitai užmigau, bet tai buvo sunkus, nerimastingų sapnų 
pripildytas miegas. Keletą kartų, veikiamas šių kliedesių, vis 
nubusdavau, bet beveik tuojau vėl užmerkdavau akis, kai stai- 


* Prabangi puota, besaikis lėbavimas; pavadinta pagal se- 
novės Romos karvedį Lukulą, kuris garsėjęs didžiule prabanga, tur- 
tais ir keldavęs nepaprastai prabangias puotas. 

** Senovės graikų mitų personažas, užrūstinęs dievus ir bu- 
vęs pasmerktas Hade kentėti amžiną alkį ir troškulį. 

ga mane vėl pažadino nemaloni aplinkybė. Pramerkęs akis, 
įsitikinau neklydęs — ant manęs pasipylė liūtis. 

Kitu atveju lietus man būtų nesuteikęs tokio malonumo, 
bet tada aš jį sveikinau džiaugsmingais šauksmais. Griaustinis 
griaudėjo beveik be pertraukos, Žaibai blykčiojo kas sekundę, 
ir greitai išgirdau srovės, bėgančios griovio dugnu, teškenimą. 

Pirmoji mano mintis — numalšinti troškulį. Pakėliau 
galvą ir pražiojau burną, gerdamas paties dangaus siunčiamą 
drėgmę. 

Nors lietus krito labai stambiais lašais, tačiau jų man 
nepakako, ir griebiausi kito būdo. Žinojau, kad mano apsiaus- 
tas nepraleidžiantis vandens ir todėl ištiesęs jį visu ilgiu vi- 
durį įspaudžiau į duobutę žemėje. Po penkių minučių aš jau 
buvau pamiršęs troškulį, o su juo ir nesenas savo kančias. 

Moras savo ruožtu irgi pasinaudojo šiuo improvizuotu 
tvenkiniu ir vėl ėmėsi rupšnoti žolę. 

Mano pledo apatinė pusė, taip pat ir žemė, kurią jis bu- 
vo pridengęs, liko sausa, aš atsiguliau toje vietoje, apsiklojau 
apsiaustu ir klausydamasis didingo griaustinio stichijos grei- 
tai užmigau. 


XVIII skyrius 
AŠ PAKLYDAU PRERIJOSE 


Miegojau ramiai, sapnavau pačius paprasčiausius daly- 
kus, kurie nubudus užsimiršta. 

Kai pakirdau, žydrame giedrame danguje jau švietė saulė. 

Pirmiausia pajutau alkį — juk visą parą beveik nieko 
nevalgiau. 

Apžiūrinėdamas preriją, neišvydau nė vieno gyvo sutvė- 
rimo, net plėšraus žvėries ar kokio nors paukščio, tiktai vie- 
nas mano arklys taikiai ganėsi, pririštas ilgu lasu. 

Aš negalėjau nepavydėti Morui ir pagalvojau apie Kū- 
rėjo gerumą, kuris tokiu būdu aprūpina maistu savo mažiau 

išmintingus sutvėrimus, suteikdamas jiems galimybę gyventi 
ten, kur Žmogus miršta iš bado. 

Priėjau prie griovos krašto ir pažvelgiau žemyn. Labai 
gilu, bet sienos šioje vietoje neatrodė tokios stačios. Pėsčias 
žmogus galėtų atsargiai nusileisti ir persikelti į kitą pusę, bet 
arkliui tai neįmanoma. Sienų plyšiuose, tarp uolų, augo maža- 
ūgiai kedrai. 

Dugne matyti srauto, kuris taip neseniai triukšmingai 
bėgo vaga, pėdsakai, o dabar čia nepasisemtum ir puodelio! 
Vandens likučiai greitai susigėrė į smėlį arba išgaravo nuo sau- 
lės spindulių. 

Pasiėmęs karabiną, nuėjau prarajos pakraščiu, bet, ne- 
radęs nė keturkojo, nė paukščio, buvau priverstas grįžti į sa- 
vo nakvynės vietą. 

Skubiai pabalnojau arklį, ketindamas joti namo, bet ab- 
soliučiai nežinojau kelio. 

Grįžti savo paties pėdsakais — jokių vilčių. Jie nuplau- 
ti vakarykščio lietaus. Aš prisiminiau, kad kietoje Žemėje ar- 
klio kanopos buvo palikusios vos matomus pėdsakus. O tokia 
liūtis galėjo nuplauti ir kur kas gilesnius. Grįžti ankstesniu 
keliu buvo neįmanoma. 

Iki šiolei nė į galvą neatėjo, kad mane ištiko tokia ne- 
sėkmė, bet, ją geriau suvokęs, pajutau savotišką siaubą. Aš 
ne tiktai paklydau, o visiškai pasimečiau prerijose. 

Tokiomis aplinkybėmis neretai žūdavo ir labiausiai pa- 
tyrę raiteliai. Kartais keleto dienų prireikia išsikrapštyti pen- 
kiasdešimt mylių iš stepės, o per tą laiką Žmogų įveikia alkis, 
troškulys ir neviltis. Bet tai dar ne viskas. Nykioje vienatvėje 
jį užvaldo nevalinga baimė, kuriai nepasiduoda tiktai labiau- 
siai patyrę prerijų medžiotojai. Žmogus „praranda energiją, 
silpnėja ryžtas, kiekviename žingsnyje auga abejonės: kas mi- 
nutę save klausinėji, ar tikru keliu joji, ir kiekvieną minutę 
esi pasiryžęs keisti kryptį. 

Baisu vienam atsidurti vidury tuščios, nepažįstamos 
prerijos! 

Aš dabar tai patyriau. Nors ir anksčiau buvau pažįsta- 

mas su didelėmis stepėmis, tačiau pirmąkart man teko jomis 
klaidžioti akiplotu, išklydus iš kelio ir kankinamam nepa- 
liaujamo alkio. 

Aplinkybės susiklostė kažkaip keistai. Nors baltojo žir- 
go dingimas paaiškėjo labai natūraliai, tai man sukėlė kažko- 
kį nesuvokiamą įspūdį. 

Aš vėl pajutau prietaringą baimę ir puoliau į artimą ha- 
liucinacijoms būseną. 

Tačiau dar išsaugojau tiek valios jėgos, kad bandyčiau 
iš šios sunkios padėties kaip nors narpliotis. 

Aš galėjau eiti nosies tiesumu iki pusiaudienio saulės 
kryptimi, paskui reikėjo sustoti, nes šiose platumose vasarą, 
tokiomis valandomis, saulė taip arti prie zenito, kad pats iš- 
mintingiausias astronomas nepajėgtų nustatyti, kur yra pie- 
tūs ar šiaurė. 

Tikėjausi iki nakties pasiekti miškingą vietovę, nors iš- 
sigelbėjimo tai dar ir negarantavo. Pati prerija nė kiek nepa- 
vojingesnė už ją supančius brūzgynus. Jais galima klaidžioti 
ištisas dienas, nenutolstant nuo išvykimo vietos, o jie beveik 
visada tokie pat bevaisiai kaip ir dykuma. 

Pasibalnojęs arklį, aš ėmiau apžiūrinėti stepę, norėda- 
mas suvokti, į kurią pusę keliauti. | 


XIX skyrius 
PUSRYČIAI PRERIJOSE 


Besidairydamas aš išvydau keletą gyvūnų, negalėjau at- 
pažinti kokių. Prerijose daiktų dydis ir formos kartais atrodo 
itin apgaulingos: vilkas atrodo dydžio sulig arkliu, ir buvo pa- 
vyzdžių, kad paprastą varną palaikydavo bizonu. Tai optinė 
apgaulė. Ir tiktai patyrusio Žvėrių gaudytojo žvilgsnis gali nu- 
statyti tikruosius miražo iškreiptų daiktų dydžius. 

Mano minimos nenustatytosios būtybės, šiaip ar taip, 
buvo už kokių dviejų mylių, netoli nuo ežero, taigi kitoje grio- 

vos pusėje. Aš suskaičiavau penkis gyvulius, tarsi vaiduokliai 
slenkančius horizonto pakraščiu. 

Neatsimenu, kas atitraukė mano dėmesį nuo šio reiški- 
nio, bet kai vėl pasižiūrėjau, tai gyvulių ankstesnėje vietoje 
jau nebebuvo. Užtat ant ežero kranto pasirodė penkios gra- 
žios antilopės. Gyvūnai buvo taip arti vandens, kad jo pavir- 
šiuje aiškiai atsispindėjo gracingi siluetai. Iš jų pozų buvo ma- 
tyti, kad ketino čia kurį laiką apsistoti. Sprendžiant iš skai- 
čiaus, tai buvo tos pačios antilopės, kurias mačiau tolumoje 
prieš keletą minučių. 

Jas regint, alkis man priminė apie save su nauja jėga, ir 
mane užvaldė vienintelė mintis — kaip nors vieną jų užmušti. 
Be abejonės, prie ežero jas atvedė smalsumas. Antilopės ma- 
ne ir arklį sekė iš tolo, buvo atsargios ir, matyt, visai neketi- 
no prieiti arčiau. 

Tarp mūsų žiojėjo griova, bet mačiau, kad jeigu man 
pavyktų jas privilioti prie paties krašto, tai jos atsidurtų per 
karabino šūvio nuotolį. 

Vėl pririšęs arklį prie improvizuotos grandinės, sten- 
giausi visais įmanomais būdais patraukti antilopių dėmesį, bet 
viskas buvo veltui: gyvūnai nuo ežero atsitraukti nenorėjo. 

Tada man toptelėjo į galvą puiki mintis. Mano serapė 
ryškių spalvų. Tad ėmiausi kitos gudrybės, kuri, jeigu ją vik- 
riai atliksi, retai kada neatveda prie geidžiamo tikslo. 

Prisirišęs vieną serapės kampą prie grūstuvo ir atsiklau- 
pęs ant kelių, aš galėjau būti nematomas ir po šia priedanga 
laikyti paruoštą šautuvą. 

Tačiau prieš įvykdydamas šį manevrą, nušliaužiau prie 
paties griovos krašto, norėdamas atsidurti kuo arčiau prie an- 
tilopių, jeigu jos pasiduos šiai apgaulei. 

Nereikia ir sakyti, jog visa tai dariau labai tyliai ir kuo 
atsargiausiai. Aš Žinojau, kad ne tik pusryčiai, bet ir pati ma- 
no gyvybė priklausė nuo laimingos šio sumanymo baigties. 

Greitai mano strategija sėkmingai pasitvirtino. Antilo- 
pės nepaprastai smalsios. Nors ir labai baikščios nepažįsta- 
mą daiktą išvydusios, tačiau jų baimės jausmą įveikia smalsu- 


77 


mas ir, jo traukiamos, jos pasiryžusios netgi per du žingsnius 
prieiti prie naujo daikto ir Žiūrėti į jį nustebusiomis akimis. 

Ryškiaspalvė serapė netruko įrodyti savo poveikį. An- 
tilopės ėmė eiti paežere artyn, paskui sustojo, pažiūrėjo į keis- 
tą masalą ir staiga, pasukusios atgal, puolė gerą galą bėgti. 
Tačiau greitai vėl bėgte sugrįžo atgal, ir aš girdėjau, kaip jos 
tyliai mekeno, uostydamos orą ir kraipydamos smailus snu- 
kučius. Laimei, vėjas man buvo palankus, — jis pūtė tiesiai 
nuo jų, 0 priešingu atveju jos būtų sužinojusios apie mano 
buvimą, nes žmogaus kvapą pažįsta ir jo bijo. 

Kaimenę, matyt, priklausiusią daug didesnei šeimynai, 
sudarė jaunas patinas ir keturios patelės. 

Patiną aš pažinau iš ilgo kaklo ir susiraičiusių ragų, ko- 
kių neturi patelės. Matyt, patinas joms vadovavo, nes, išsiri- 
kiavusios į liniją, jos jį sekė ir kartodavo viską, ką jis darė. 

Jos priėjo per šimtą žingsnių, būtent per mano karabi- 
no šūvį, o kadangi patinas buvo arčiausiai iš visų, tai, pasirin- 
kęs jį savo auka, nusitaikiau ir paspaudžiau gaiduką. 

Dūmams išsiklaidžius, patenkintas išvydau, kad patinas 
gulėjo ant Žemės priešmirtinėje agonijoje. Bet, įsivaizduoki- 
te mano nustebimą: nė viena antilopė neišsigando šūvio. Su- 
trikusios jos žiūrėjo į užmuštą draugą, nesuprasdamos, kodėl 
jis parkrito. 

Panorau vėl užtaisyti karabiną, ir šis neatsargus judesys 
mane atidengė antilopėms, kurios, išsigandusios mano pasiro- 
dymo labiau negu šūvio ir draugo mirties, apsisuko atgal ir nu- 
skriejo kaip vėjas. Po poros minučių aš jas pamečiau iš akių. 

Bet norint laimikį pasiimti, man reikėjo persikelti per 
griovą. Apžiūrėjęs vietovę, įsitikinau, kad iš abiejų pusių sie- 
nose yra išsikišimų, kuriais galima, nors ir nelengvai, ropštis. 

Aš patikrinau, ar tvirtai pririštas Moras, padėjau kara- 
biną savo buvusio guolio vietoje ir, pasiėmęs tik medžioklinį 
peilį, leidausi į griovą. Maniau, kad šautuvas bus nereikalin- 
gas. Su juo tik sunkiau ropštis stačiais skardžiais. 

Sėkmingai nusileidęs į dugną, ėmiau žingsniuoti prie 
kitos sienos, kuri buvo dar statesnė, bet čia man į pagalbą 

atėjo kedrų, augusių tarp akmenų, šakos. Ne be nuostabos 
pamačiau, kad šiuo keliu jau eita Žmonių ar gyvulių, nes 
daugėlyje vietų Žemė buvo sutrypta ir akmenys kai kur su- 
braižyti. 

Vis dėlto tai mane mažai sudomino. Buvau pernėlyg alkanas, 
kad galvočiau apie ką nors kita, be manęs laukiančių pusryčių. 

Pagaliau užsiropščiau siena, pribėgau prie antilopės, 
išsitraukiau medžioklinį peilį ir ėmiausi nepoetiško mėsinin- 
ko darbo. 

Aš net nepasirūpinau prisirinkti šakų, kad užkurčiau ugnį ir 
mėsą iškepčiau, o ėmiau pusryčiauti žaliu laimikiu. 

Tiesa, patenkinęs pirmą baisaus apetito poreikį, prari- 
jęs keletą antilopės liežuvio gabalų, priėjau išvadą, kad kepta 
mėsa būtų kur kas skanesnė, ir jau ketinau nusileisti į griovą 
prisirinkti kedrų šakų... Bet čia mano žvilgsnis sustojo ant 
vieno daikto, ir tą pačią akimirką dingo bet kokia mintis apie 
pusryčius, o visas kūnas sustingo iš siaubo. 


XX skyrius 
PILKASIS LOKYS 


Mane išgąsdino ne kas kita, tiktai pavojingiausias iš vi- 
sų prerijos gyvūnų, o būtent pilkasis lokys. Išsigandau ne jo 
didžiulio ūgio, bet visiems gerai žinomo baisaus nuožmumo. 
Ne pirmą kartą aš su šiuo Žvėrim susiduriu ir gerai pažįstu jo 
įpročius. 

Per gerai jį pažinojau, kad apsirikčiau: man pakako vieno vie- 
nintelio žvilgsnio. Aš jį išvydau tą momentą, kai išlindo iš griovos 
toje pačioje vietoje, iš kur išsikepurnėjau ir aš: vadinasi, skardyje 
mačiau jo pėdsakus! 

Išsiropštęs ant krašto, jis Žengė porą žingsnių, paskui 
atsistojo ant užpakalinių kojų ir tarsi šernas, netikėtai paža- 
dintas savo migyje, suurzgė. Kurį laiką jis taip stovėjo, kasy- 
damasis didžiulėmis letenomis, kuriomis darbavosi kaip 

beždžionė, galvą. Šioje padėtyje jis buvo itin panašus į milži- 
nišką orangutangą. 

Jeigu sėdėčiau ant savo arklio, šio žvėries bijočiau ly- 
giai taip kaip ir žolėje šliaužiančios sraigės, nes lokys arklio 
pavyti nepajėgia; bet aš buvau pėsčias ir Žinojau, jog mano 
priešas, kad ir kaip greitai dumčiau, mane pajėgs aplenkti. 
Žinodamas plėšrūno įpročius, negalėjau spėlioti, ar jis pra- 
leis progą užpulti, nes devynis iš dešimties kartų grizlis už- 
puola pirmasis, ir aš Žinojau, kad nė vienas Amerikos gyvū- 
nas nesiryš savanoriškai stoti su juo į kovą, 0 ir negalvoju, 
kad net Afrikos liūtas lengvai įveiktų šį baisų keturkojį. 

Patsai Žmogus vengia painiotis jam ant kelio, net ir ant 
gero žirgo sėdėdamas; o ir tuomet, jeigu laukas nelygus ir ne- 
atviras, tai išmintingas Žvėrių gaudytojas stengiasi neerzinti 
šio atsiskyrėlio. Baltasis medžiotojas lygina grizlio drąsumą 
su dviem indėnų kariais, o indėnas savo ruožtu žiūri į vieno 
šių baisiausių Žvėrių nugalėjimą kaip savo gyvenimo epochą. 
Įvairių genčių narsuolių pačiu garbingiausiu ženklu laikomi 
lokio nagų karoliai, nes šį papuošalą gali nešioti tiktai žmo- 
gus, savo rankomis nudobęs tą lokį. 

Grizlis nebijo jokio priešo; jis puola visus didžiuosius gyvū- 
nus ir, jeigu tik sučiumpa, užmuša vietoje. Galinga letena jis su- 
drasko mėsą ir užmušęs gali tempti tam tikrą atstumą didžiausią 
bizoną. Jis užpuola Žmogų pėsčią arba raitą, ir buvo atvejų, kad nuo 
šio siaubingo priešo traukėsi dvylika medžiotojų. Į vieną lokį buvo 
paleista tuzinas kulkų, ir vis dėlto jis liko gyvas. Mirtinai jį nukauti 
galima tiktai pataikius į galvą arba į širdį. 

Nenuostabu, kad būdamas toks gajus, nuožmus bei krauge- 
rys, pilkasis lokys kiekvienam įvaro siaubo. Jeigu jis turėtų 
liūto arba tigro mitrumą, tai būtų baisesnis už abu šiuos žvėris 
kartu paimtus, ir vietos, kuriose jis gyvena, būtų Žmogui ne- 
prieinamos. Arklys už jį bėga kur kas greičiau, ir be to jis turi 
kitą savybę, ne mažiau palankią tiems, kas eina per jo valdas, 
— nemoka laipioti po medžius. Pagaliau jis ir nemėgsta gy- 
venti miške, bet paprastai kaimynystėje su jo irštva pasitaiko 
medžių, ir ne vienas žmogus dėl to išsigelbėjo, rasdamas slėp- 
tuvę jų šakose. 

Nesunku suprasti, ką aš jaučiau išvydęs vieną iš didžiau- 
sių ir, be abejonės, plėšriausių lokių tuščioje prerijoje vienas, 
pėsčias ir beveik be ginklo. 

Nė vieno medžio, į kurį galėčiau įsilipti, nė vieno krūmo, 
už kurio būtų galima rasti prieglaudą! Nemačiau jokios galimy- 
bės pasprukti ir beveik neturėjau kuo gintis — tiktai peilį, nes 
karabinas liko kitoje griovos pusėje ir aš negalėjau nė svajoti jį 
pasiekti. Net jeigu pribėgčiau prie tako, vedančio į griovos dug- 
ną, juo leistis būtų nepaprastai rizikinga, nes grizlis negali lai- 
pioti po medžius, tačiau, turėdamas tokius nagus, ant sienos už- 
liptų greičiau už mane, ir mano žūtis būtų neišvengiama. 

Be to, lokys stovėjo ant paties tako, ir taip aš pats aklai 
būčiau jam puolęs į letenas. 

Visos šios mintys man šmėkštelėjo žaibo greitumu. Pa- 
kako vieno žvilgsnio, norint įsivaizduoti mano beviltišką pa- 
dėtį, ir man neliko nieko kita kaip mirtinos grumtynės su l0- 
kiu, teturint rankoje medžioklinį peilį. 

Tačiau neviltis suteikė ir jėgų. Atsisukęs veidu į priešą, 
pasiruošiau jį sutikti. 

Girdėjau, kad medžiotojams yra pavykę pilkąjį lokį 
įveikti tik peiliu, bet ta kova būdavo ilga ir baisi, pareikalau- 
davo daugybės žaizdų ir kraujo. 

Vieno gamtininko užrašuose skaičiau, kad žmogus gali 
grizlį labai greitai įveikti, jeigu tiktai laisvąja ranka sučiuptų 
jį už kaklo prie liežuvio šaknies, kur pakanka gana nestipriai 
spustelėti, kad būtų paralyžiuoti jo judesiai ir galėtum jį už- 
smaugti. 

Mano priešas žvalgėsi neilgai ir, nusileidęs ant Žemės, siau- 

Buvau pasiruošęs atremti jo pirmutinį smūgį, bet kada 
jam artinantis išvydau milžinišką kūną, blizgančius dantis, į 
žarijas panašias pilkas akis, apsigalvojau ir puoliau bėgti. 

Bėgti mane paskatino dar ir mintis, kad galbūt lokys 
sustos ties nušauta antilope ir duos man laiko išlošti kiek at- 
stumo, 0 gal ir visai išsigelbėti. Šiaip ar taip, mano padėtis negalėjo 
būti blogesnė. 

Tačiau vyliausi neilgai. Laukinis žvėris nesustojo prie 
antilopės; atsisukęs atgal, aš mačiau, kad jis skerdieną aplen- 
kė ir vijosi mane toliau. 

Aš bėgu greitai, net labai greitai, bet ką reiškė mano 
greitumas, palyginti su tokiu priešininku! Taip tiktai grėsė ga- 
lutinai pavargti ir išsekinti jėgas, reikalingas neišvengiamai 
kovai. Geriau jau atsisukti atgal ir drąsiai laukti priešo. 

Buvau beveik beatsisukąs, kai akyse man šmėkštelėjo 
kažkas blizgantis. Pamačiau, jog bėgu prie ežero ir greitai at- 
sidūriau ant kranto: tai saulės spindulių atspindys nuo van- 
dens paviršiaus apakino mane. 

Kažkokia drąsinanti viltis šmėkštelėjo širdyje; tai buvo 
silpnas šiaudelis, už kurio griebiasi skęstantis. Lokys artino- 
si, minutė — ir mes turėjome susidurti. 

— Ne, dar ne laikas! — tariau aš. — Kovosiu su juo 
vandenyje, giliai, kur man galbūt nusišypsos kokia nors sėk- 
mė. Kas žino, ar netaps kova lygi, ir ar aš, giliai nardydamas, 
neišsigelbėsiu. 

Ir negaišdamas nė minutės puoliau į ežerą. Vandens 
man buvo iki kelių, bet kuo toliau bridau vidurio link, tuo 
buvo giliau, ir greitai vanduo man siekė iki juosmens. 

Tiktai tada aš su baime atsigręžiau: lokys stovėjo ant 
kranto ir, matyt, nemanė sekti paskui mane. 

Mane tai nustebino, nes žinojau, kad grizliai vandens 
nebijo, ir pats mačiau, kaip jie-perplaukdavo gilius ežerus ir 
dideles upes. 

Aš nesupratau, kodėl jis sustojo ir, tiesą sakant, apie 
tai šią minutę negalvojau, o, stengdamasis kuo labiau nutolti 
nuo kranto, skubėjau į vidurį ežero, kur vandens man jau bu- 
vo iki kaklo. Teks plaukti. Atsisukęs į savo priešą aš sustojau. 

Jis vėl atsistojo ant užpakalinių letenų ir taip stovėda- 
mas Žiūrėjo į mane, nerodydamas didelio noro pulti į vandenį. 

Tačiau greitai jis ėmė bėgti aplink ežerą, tarsi rinkda- 
masis patogesnę vietą. 

Mus skyrė apie du šimtus žingsnių, o paties ežero skersmuo 
— ne daugiau kaip keturi šimtai žingsnių. Lokiui buvo ne- 

sunku mane pasivyti, jeigu tiktai jis būtų panorėjęs, bet neži- 
nau kodėl, tačiau pulti į vandenį jis nenorėjo, nors apie ežerą 
jau bėgiojo kokį pusvalandį. 

Kartkartėmis jis pasitraukdavo ir į preriją, bet tuojau 
vėl sugrįždavo, tarsi nusprendęs manęs nepamesti iš akių. Vy- 
liausi, kad jis nutols tokį atstumą, jog galėsiu pulti į tarpeklį, 
bet tarsi atspėdamas mano ketinimą žvėris laikėsi netoliese. 

Negalėjau numatyti, kiek truks ši apgultis, bet, žinoda- 
mas grizlio įpročius, galėjau tikėtis, kad ilgai. 

Iš tikrųjų taip ir atsitiko. Emiau jau prarasti žvalumą. 
Matyt, ežeras šaltiniuotas, nes vanduo buvo labai šaltas. Dre- 
bėjau, bet nedrįsau Žengti nė žingsnio. Aš net bijojau judinti 
aplink save vandenį, kad neatkreipčiau nuožmaus priešo dė- 
mesio. Visas drebėdamas nuo šalčio, tebestovėjau it prikaltas. 

Pagaliau ilga mano kantrybė buvo apdovanota. Vieną 
kartą trumpam atsitraukęs nuo ežero lokys pastebėjo antilo- 
pę. Mačiau, kaip žvėris prie kažko sustojo, bet negalėjau įžiū- 
rėti, kas jį sudomino. 

Tą minutę lokys pakėlė galvą, ir jo dantyse išvydau varg- 
šo gyvūnėlio skerdieną. Didžiausiam mano džiaugsmui jis nu- 
sitempė antilopę prie griovos ir greitai su savo našta pasislė- 
pė prarajoje. 


XXI skyrius 
BAIS!I KOVA 


Išplaukęs iš gilios vietos, aš atsargiai nubridau ir tyliai 
išlipau į smėlėtą krantą. 

Visiškai peršlapęs, nežinojau, kurlink sukti. Buvau kitoje 
ežero pusėje, t. y. prieš rą vietą, iš kurios įbridau į vandenį. Lo- 
kys, savo laimikį palikęs migyje, galėjo pas mane vėl sugrįžti. 
Jeigu net jis ir imtų antilopę doroti, tai jam truktų penketą mi- 
nučių, ir tada, paragavęs šviežio kraujo, grįžtų dar piktesnis. 

Mane apniko abejonės. Net manant, kad man pavyktų nuo jo 
pasprukti į preriją, vis tiek reikėjo grįžti prie arklio ir karabi- 

no, 0 eiti stepe pėsčiomis — tai buvo lygiai tas pats, kas leis- 
tis į jūrą be valties. Pagaliau, jeigu būčiau garantuotas, kad 
sėkmingai pasieksiu apgyvendintas vietas be Moro pagalbos, 
net ir tada negalėjau nė galvoti palikti savo ištikimą arklį. Bu- 
vau pasiryžęs geriau jau rizikuoti gyvybe, negu skirtis su šiuo 
kilniu gyvuliu. 

Vienintelis kelias, kuriuo galėjau persikelti per griovą, 
užimtas priešo: be abejonės, grizlis buvo prarajos dugne. Ban- 
dyti persikelti šioje vietoje — reiškė eiti plėšriajam žvėriui 
tiesiai į nasrus. 

Visa, ką aš galėjau nuveikti savo labui — tai ieškoti naujos 
vietos nusileisti, ir jau buvau pasiruošęs šį ketinimą vykdyti, kai stai- 
ga, didžiausiam savo siaubui, išvydau savo priešą, tačiau šį kartą jis 
išlipo į kitą pusę, ten, kur aš pririšau arklį. 

Išvydau grizlį tą momentą, kai tasai lėtai ropštėsi be- 
dugnės pakraščiu, o po minutės jis jau stovėjo ant letenų. 

Mane vėl apėmė siaubas. Sutrikau, nes labai aiškiai ma- 
čiau, kad jis ketina užpulti mano arklį. 

Moras jau pastebėjo besiartinant plėšrų Žvėrį ir, matyt, 
suvokė jam gresiantį pavojų. Aš jį pririšau už šimto sieksnių 
nuo griovos, dvidešimties pėdų ilgio arkanu. Artinantis l10- 
kiui, arklys nubėgo per visą laso ilgį, ir girdėjau, kaip jis 
prunkštė, bandydamas atitrūkti. 

Ši nauja ir liūdna aplinkybė tarsi prikaustė mane vieto- 
je, ir apėmė skausmingas nerimas. Aš visiškai negalėjau varg- 
šui arkliui padėti, bent jau tą minutę nemačiau jokios išeities. 

Lokys pasuko tiesiai prie Moro, ir man vos neplyšo šir- 
dis, matant, kaip pabaisa artinosi prie vargšelio, bet arklys 
atšoko į šalį ir ėmė šuoliuoti ratu. Ne, mažiausia vilties, kad 
Morui pavyks nutraukti stiprų arkaną, ir, be to, atsiminiau, 
kaip uoliai į žemę įkaliau kuolą. Nežinau, ką būčiau atidavęs, 
kad tik galėčiau perpjauti peiliu tą prakeiktą lasą. 

Aš sekiau tą kovą su širdį draskančiu nerimu. Arklys 
kol kas, bėgdamas ratu, lokio išvengė, o jo priešas bėgo prie 
jo tai įžambiai, tai darydamas mažesnius ratus. Scena buvo 

panaši į hipodromą, kur Moras vaidino ristūną, o lokys — ar- 
klininko vaidmenį. 

Du ar tris kartus arkanas Morui greitai bėgant užka- 
bindavo lokį už letenų ir, nutempęs keletą sieksnių, jį par- 
versdavo pilvu aukštyn. Tai, matyt, didino siaubūno įniršį, nes 
kiekvieną kartą, atsistojęs ant kojų, jis vėl imdavo persekioti 
su dviguba energija. Kitu atveju šis keistas reiškinys būtų mane 
pralinksminęs, jeigu pats nebūčiau dalyvavęs šiame origina- 
liame manevre. 

Ši scena truko keletą minučių be ypatingai svarbių abiem 
aktoriams pakitimų. Aš jau ėmiau tikėtis, kad pavargęs lokys, 
įsitikinęs neįveikiamu arklio vikrumu, atsisakys toliau perse- 
kioti, tuo labiau, kad du ar tris kartus Moras jam Žiauriai įspy- 
rė. Šie smūgiai bet kurį kitą gyvulį pritrenktų, bet lokį tiktai 
įsiutino ir paskatino kuo greičiau atkeršyti. 

Po minutės kova įgavo naują fazę, kuri, atrodė, turėjo 
baigtis grėsminga atomazga. Virvė vėl užkabino grizlį, ir šį 
kartą jis ne tik nesistengė jos išvengti, o priešingai — čiupo 
ją dantimis ir nagais. Aš ir pradžių pagalvojau, ar tik jis jos 
neperkąs, būtent to iš visos širdies ir troškau, tačiau, didžiau- 
siam mano nusiminimui, jis nušliaužė išilgai arkano ir ėmė 
lėtai, bet nepaliaujamai artintis prie savo aukos. Moras iš siau- 
bo sužvengė. 

Toliau kęsti šio reginio nebuvo įmanoma. Aš atsimi- 
niau, kad netoli nuo griovos krašto palikau karabiną ir taip 
pat atsiminiau, kad, nušovęs antilopę, vėl jį kruopščiai už- 
taisiau. 

Nė kiek nedelsdamas, puoliau prie prarajos, nulėkiau 
kaip beprotis skardžiu, užkopiau į kitą pusę, čiupau šautuvą 
ir nuskubėjau į kovos vietą. 

Laiko dar buvo. Lokys tikslo pasiekti nespėjo, nors jau 
ir prišliaužė per šešis Žingsnius nuo savo aukos. 

Aš pribėgau per tris sieksnius ir šoviau. Kulka, atrodo, 
arkaną perkirto, nes jis tą pačią minutę trūko, ir išvaduotas 
arklys nušuoliavo stepe. 

Kaip vėliau įsitikinau, aš pataikiau lokiui, bet į nepa- 
vojingą vietą, ir mano kulka sukėlė tokį pat efektą, tarsi bū- 
čiau jam sukirtęs bizūnu. Arkanas trūko, ir arklys išsivadavo 
tik didžiausiomis jo paties pastangomis. 

Dabar atėjo mano eilė, nes, išvydęs, kad laimikis pa- 
spruko, grizlis, griausmingai riaumodamas, puolė mane. 

Teko stoti į kovą, ir aš jau neturėjau laiko vėl užtaisyti 
savo karabiną. Ėmiau tvatinti bjaurybę buože, paskui mečiau 
šautuvą, išsitraukiau medžioklinį peilį ir smogiau žvėriui kele- 
tą kartų, bet tuo pačiu metu pasijutau stipriai apkabintas jo 
letenų. 

Aštrūs nagai susmigo man į kūną, viena letena drėkste- 
lėjo šlaunį, o kita nusileido ant peties. Tuo pat metu man prieš 
akis sublizgo balti, aštrūs dantys. 

Nusiminęs beviltiškai suvariau tarp priešo šonkaulių 
peilį, jį mitriai ištraukiau ir keletą kartų dūriau į gauruotą 
kūną, ieškodamas širdies. 

Mes abu parpuolėme ant žemės, iš eilės įveikdami vie- 
nas kitą. Iš abiejų žaizdų sruvo kraujas, mačiau, kaip jis liejo- 
si iš baisaus žvėries nasrų. Aš nesitvėriau iš pykčio. 

Mes atkakliai grumdamiesi raičiojomės žolėje. Dabar 
buvo sprendžiamas gyvybės ir mirties klausimas. Vėl pajutau 
žvėries nagų jėgą, vėl jo dantys priartėjo, ir aš vėl suvariau 
pabaisai peilį iki pat rankenos... 


XXII skyrius 
SENI DRAUGAI 


Jau maniau bekovojąs su kokiu nors demonu kitame pa- 
saulyje, bet ne, aš nemiriau... 

Man skauda žaizdas; kažkas rūpinasi jų perrišimu. Jo 
rankos šiurkščios, bet malonus į mane nukreiptas Žvilgsnis ro- 
do jo širdies gerumą. 

Aš dar prerijose, atsimenu mažiausias kovos smulkme- 
nas, 0 tuo tarpu maniau, kad lokys mane užmušė. 

Matau viršuje žydrą dangų, aplinkui žalią lygumą, prie 
manęs šmėkščioja Žmonių šešėliai, o toliau arkliai... 

Į kieno rankas aš patekau? 

Kas šie Žmonės bebūtų, bet jie. draugai, nes jie mane 
išgelbėjo iš baisaus žvėries glėbio. 

Bet didelis silpnumas man trukdo jų paklausti. 

Šie žmonės pasilenkė virš manęs. Vienas jų su dideliais 
ūsais ir juodais tankiais bakenbardais; kito veidas senas, sau- 
sokas, bronzos spalvos, tarsi raudono vario sluoksniu apneš- 
tas. Žvelgiu į vieną ir į kitą, ir atmintyje atgyja tolimi prisimi- 
nimai... Šie bruožai... 

Bet aš juos regiu neaiškiai... pagaliau visai nematau... 
Mane apima visiškas silpnumas... Aš vėl netenku sąmonės. 

Tačiau štai aš atsigavau ir šį kartą jaučiausi kur kas stip- 
resnis. Leidosi saulė. Bizono kailis, pririštas prie dviejų ver- 
tikaliai įkaltų kuolų, saugojo mane nuo paskutinių jos spin- 
dulių. Po manimi buvo patiesta serapė, galva padėta ant bal- 
no, pridengto žvėries kailiu. Aš gulėjau ant šono ir galėjau 
matyti viską, kas vyko aplink mane. Netoliese degė laužas. 
Čia pat buvo du žmonės, kurių vienas sėdėjo, o kitas stovėjo 
šalimais. Apžiūrėjau abu iš eilės. 

Jaunesnysis stovėjo atsirėmęs į karabiną, įsmeigęs akis 
į liepsną. Jis buvo šešių pėdų aukščio, ir jo sudėjimas rodė 
jėgą bei saksonišką kilmę. Ranka ant karabino vamzdžio lie- 
soka ir raumeninga. Jo plačiug skruostus kiek slėpė tankūs, 
smakro apačioje susijungiantys bakenbardai, o lūpas — tam- 
sūs ūsai. Akys Žydrai pilkos, nedidelės, žvilgsnis ryžtingas. 
Plaukai atrodė rusvi, o veidas, matyt, anksčiau buvęs baltas, 
toks įdegęs, kad atrodė kaip kvarterono. Visa individo išorė 
liudijo jo naudai, veido išraiška buvo drąsi, geraširdiška ir ro- 
dė kilnią prigimtį. 

Šis žmogus dėvėjo elnio odos palaidinę; jo kojinės iki 
šlaunų, o mokasinai su bizonų kailio padais — tikrų tikriau- 
sio indėnų darbo. Medžiokliška, diržu perjuosta palaidinė, iš 

priekio atidengė kaklą ir dalį krūtinės, ant kurios matyti daug 
plonesnės medžiagos, t. y. jaunos antilopės odos, marškiniai. 
Trumpa apykaklė grakščiai krito ant medžiotojo pečių. Ant 
jos ir drabužių apačios kadarojo kutai. Užsidėjęs audinės kai- 
liuko kepurę, papuoštą šio Žvėriuko galva, o jo uodega nuo 
kairiojo medžiotojo peties krito žemyn. Jo kulkų maišelis, pa- 
darytas iš tigro kailio ir papuoštas laukinės anties galva, ka- 
bėjo ant dešiniojo peties, kur taip pat buvo pritvirtintas dide- 
lis kreivas ragas, išmargintas įvairiais originaliais “prisimini- 
mais“. Apsiginklavęs peiliu bei už juostos užkištu pistoletu ir 
nepaprastai ilgu karabinu. 

Aš mažai kreipiau dėmesį į skonį, kurį įrodė ir apran- 
ga, ir medžiotojo apsiginklavimas. Jis rodė, kad ši asmenybė 
nebuvo abejinga fiziniam pranašumui. Ant jo krūtinės kabo- 
jo margomis ežio adatomis puoštas krepšelis. Tai buvo pyp- 
kės įdėklas, be abejonės, kokios nors juodaakės, tamsaus vei- 
do merginos, gyvenančios, kaip ir jis, prerijų platybėse, mei- 
lės įrodymas. 

Jo draugas skyrėsi visais aspektais ir su niekuo kitu pasauly- 
je jo nesumaišysi. 

Viskas šiame Žmoguje buvo neįprasta ir keista. Jis sė- 
dėjo kitoje laužo pusėje, pusiau pasisukęs į mane ir tarp smailų 
ir sausų kelių nulenkęs galvą. Panėšėjo labiau į nešvaria el- 
nio oda aptemptą medžio kelmą negu į Žmogišką sutvėrimą. 
Tiktai jo rankos judėjo kartu su žandikauliais, kuriais jis ma- 
lė ką tiktai iškeptą mėsos gabalą. 

Jo drabužiai — jeigu tiktai juos galima pavadinti dra- 
bužiais — išsiskyrė paprastumu ir laukine išvaizda. Viršuti- 
nis apsiaustas, kažkada buvęs medžioklinė palaidinė, grei- 
čiau priminė odinį maišą su perplėštu dugnu bei prisiūtomis 
žemės spalvos rankovėmis, su lopais, užsiūtais ant kiekvie- 
no sulenkimo, ir dengiamą ištiso purvo sluoksnio. Nematyti 
jokių papuošalų. Matyt, kažkada būta apykaklės, bet ji su- 
naudota lopams, tad dabar jos nebelikę nė mažiausio pėdsa- 
ko. Kojinės ir mokasinai susiliejo su palaidine ir atrodė tar- 
si padaryti iš vieno odos gabalo. Jie pagal tradicijas nesu- 

sijungė, o paliko nuogas, tokios pat spalvos kaip elnio oda, 
kulkšnis. Šis asmuo neturėjo nei marškinių, nei liemenės, ir 
tiktai galvą dengė nedidelė standi katės kailio kepurė, tokia 
nešvari, jog atrodė visiškai glotni, atitinkanti visą likusį kos- 
tiumą. Kepurė, palaidinė, kojinės, mokasinai, matyt, visą lai- 
ką buvo ant kūno nuo tada, kai buvo uždėti, apvilkti ir ap- 
mauti pirmą kartą, o tai, iš visa ko spėjant, įvyko labai se- 
niai. Atvira palaidinė atidengė kaklą ir krūtinę, kurie, kaip 
ir veidas, rankos bei kulkšnys, buvo įdegę nuo saulės ir pa- 
juodę nuo dūmų, suteikusių jiems susioksidavusio vario spal- 
vą; vienu žodžiu, ir Žmogus, ir jo drabužiai atrodė tarsi tyčia 
išrūkyti. 

Iš veido jam galėtum duoti šešiasdešimt arba maždaug 
tiek metų. Veido bruožai aštrūs, nosis ereliška, nedidelės, juo- 
dos, skvarbios akys, juodi, trumpai kirpti plaukai, veido spal- 
va natūrali, juosva, ir kadangi šioje fizionomijoje nematyti nie- 
ko nei prancūziška, nei ispaniška, tai ir buvo manoma, kad jis 
yra kilęs iš juodbruvos-anglosaksų giminės šeimos. 

Apžiūrinėdamas šį žmogų, be jo originalaus kostiumo, 
aš pastebėjau dar kažką keisto; jam kažko stigo... o būtent 
stigo ausų. 

Taip sužalotas Žmogus atrodo savotiškai baisus: Žiūrė- 
dami į jį jūs įsivaizduojate siaubingą dramą, barbarišką kerš- 
tą, nežmonišką bausmę. 

Bet aš atsitiktinai Žinojau, kodėl šių ausų nebuvo savo 
vietoje — aš prisiminiau, kad šį Žmogų pažįstu. 

Prieš daugelį metų jį sutikau beveik tokiomis pat aplin- 
kybėmis. Kaip dabar atsimenu, jis ir tada, sėdėdamas prieš 
ugnį, Žiaumojo savo kepsnį. Ta pati poza, jokio pasikeitimo. 
Jis buvo su tapačia kepure, su tomis pačiomis kojinėmis, su 
ta pačia liemene. Visai galimas daiktas, kad nuo paskutinio 
mūsų susitikimo nebuvo nusivilkęs drabužių, kurie ir tada bu- 
vo lygiai tokie pat purvini. Kas jau sykį regėjo šį Žmogų, tas 
jo niekada gyvenime neužmirš. Tai buvo Riubenas Rouling- 
sas, arba senis Riubas, kaip jį paprastai vadindavo, medžio- 
tojų tarpe Žinoma garsenybė. 

Jo draugas — Bilas Harėjus, senojo Riubeno Rouling- 
so patyręs palydovas. 

Vadinasi, aš atsidūriau tarp bičiulių*. 

Aš jau norėjau jiems šūktelėti, kai mano žvilgsnį pri- 
kaustė pulkelis arklių, ir tai, ką išvydau, privertė savo ketini- 
mą pakeisti. 

Visų pirma išvydau seną, liesą, nutrintais šonais, išsiki- 
šusiais kaulais kumelę ilgomis kaip asilo ausimis. Aš pažinau 
jos seną liesoką kūną, nutriušusią uodegą ir stebėtiną pana- 
šumą į mulą. Paskui pamačiau tvirtą Harėjaus arklį ir šalia 
pririštą savo Morą. Tai buvo man netikėtas malonumas, nes 
aš mačiau, kaip mano arklys, išsivadavęs nuo lokio, nušuolia- 
vo į preriją ir labai nerimavau dėl jo likimo. 

Bet mane privertė krūptelėti ne Moras. Aš sudrebėjau, 
regėdamas ketvirtą arklį... 

Formų dailumas, grakšti išvaizda, sidabru blizgantis 
plaukas, išriesta, besiplaikstanti uodega ir juodos kaip smala 
smailos ausys, — viskas man teigė, jog tai buvo garsusis “bal- 
tasis prerijų Žirgas" 


XXIII skyrius 
KEISTAS POKALBIS 


Mano nustebimas ir didelės pastangos atsisėsti, sukėlė 
man kažką panašaus į alpulį, kuris betgi truko neilgai, ir aš 
vėl atsipeikėjau. 

Šiuo metu abu mano pažįstami priėjo prie manęs, pri- 
dėjo kažką šalta prie smilkinių ir liko gretimais pasikalbėti. 

— Velniai griebtų tas moteris! (Aš pažinau Riubo bal- 
są.) Visos nelaimės per jas. Ir tokią, kaip ir ši... O juk viskas 
dėl mergiotės. Velniop moteris! 

— Et, — nutęsė Harėjus. — Jis myli tą merginą, o kaip 

* Tai yra anksčiau parašyto T. Main Rido romano “Skalpų 
medžiotojai" (1851 m.) herojai. Sis romanas išleistas lietuvių kalba 
1922 ir 1991 m. 

aš girdėjau, ji gražuolė. Meilė — ne savo brolis, suprask tu 
tai, seni Riubai. 

Nors aš ir gulėjau atsimerkęs, tačiau Riubo, esančio už 
odinės uždangos, negalėjau matyti, tik išgirdau kažką pana- 
šaus į butelio kliuksėjimą ir iš to suvokiau, kokį efektą sukėlė 
draugui Harėjaus pastaba. 

— Tebūsiu aš prakeiktas, — pagaliau tarė senis. — Te- 
gul būsiu aš prakeiktas, jeigu tu ne toks jau kvailas — atleisk 
už išsireiškimą, — kaip ir šis vyrutis. Meilė — stiprus jausmas! 
Cha cha cha! Matau, kad ji pajėgia susukti galvą patiems iš- 
mintingiausiems. O štai šitas šaunuolis joje įklimpęs iki ausų. 

— Vadinasi, tu niekada nepatyrei meilės, senpalaiki? 

— Ne, brolau Bilai, tu klysti. Aš buvau įsimylėjęs kartą 
gyvenime, bet įsimylėjęs kaip katė, nes mergužėlė buvo vel- 
niškai daili. 

Ir savo frazę Riubas užbaigė atodūsiu, primenančiu bi- 
zono šnopavimą. 

— O kas ji tokia — baltoji ar raudonodė? — paklausė 
kiek patylėjęs Harėjus. 

— Raudonodė! — paniekinamai sušuko Riubas. — Ne, 
brolau, tai ne mano lauko uoga. Aš nesakau, kad raudonodės 
nevertos baltųjų — anaiptol; jos patogesnės tuo, kad jomis, 
jeigu įgrysta, gali kada nori atsikratyti. Aš juk tą Žinau iš pa- 
tirties, bet turiu pasakyti tau teisybę, kad nenusileidau pigiau 
nė vienai skvo nė už segtuką, nė už ryšulį tabako, negu jos 
man kainavo, ir iš kitų dargi turėjau naudos. Bet mergiotė, 
apie kurią aš dabar kalbu, buvo tiesiog mano gerbiama. 

— Vadinasi, baltoji? 

— Dar ko! Jos oda buvo baltesnė už prerijose besivo- 
liojančią buivolo kaukolę, o plaukai raudoni kaip lapės uode- 
ga... Akys taip pat raudonos ir tokios didelės; Bilai, kad ab- 
soliučiai varė iš proto... 

— Tai koks jos vardas? 

— Jeigu mano atmintis nešlubuoja, ją vadino Šarlote 
Holm. Taip, iš tikrųjų. Ši mergužėlė išvydo pasaulį Didžio- 
sios Anties įlankoje Tenesio gilumoje. Tačiau palauk, duok 
prisiminti: juk tai įvyko daugiau negu prieš trisdešimt metų. 

Pirmąkart mes susitikome pas konditerį, ir aš atsimenu, kad 
abu su ja čiulpėme gabalą miežinio cukraus, laikydami už 
abiejų galų ir tiek priartėjome, kad susitiko lūpos. Čia, ži- 
noma, įvyko bučinys, kurį galima pavadinti tikru bučiniu: Šar- 
lotės lūpos buvo saldesnės už patį cukrų. Kitą kartą mes su- 
sitikome... betgi kur? Atsimenu, kampinėje parduotuvėlėje, 
paskui šokiuose, ir reikalai užvirė. Va, aš sykį ir sakau: “Mis 
Šarlote, jūs man labai patinkate!* — “Ir jūs man nebjaurus, 
misteri Riubenai“, — atsakė ji. Ilgai negalvodamas, nuvy- 
kau pas jos tėvą pirštis: “Atiduokite, girdi, Šarlotę, jeigu pa- 
geidaujate!"“ Tačiau senasis skrabalas atsisakė. Kaip tik tuo 
pačiu metu pas mus pasirodė pirklys iš Konektikuto, didelis 
mergišius. Jis ėmė Šarlotei meilintis, ir, ar patikėsi, Bilai, ji 
už jo ištekėjo! Tai va, po velnių bobas, jos visos vienodos. 
Po kurio laiko, susitikęs su pirkliu, aš jį padoriai prilupau, 
ir jis gulėjo mėnesį lovoje, bet aš turėjau palikti tėvynę, ir 
todėl persikėliau į prerijas. Nuo to laiko Šarlotės nemačiau, 
bet man apie ją pasakojo vienas Misūryje sutiktas vaikinas. 
Ji tapo puikia moterimi, ir jeigu iki šiolei gyva, tai turi turė- 
ti ištisą pulką vaikų, nes tas vyriokas man pasakojo, kad ji 
tuoj po vestuvių pagimdė dvynius: Juk matai, kad moterimis 
negalima pasikliauti. Tau pavyzdys šis jaunuolis. Nekalbėk 
jau man daugiau apie tas klastūnes... 

Aš pokalbyje absoliučiai nedalyvavau ir net medžioto- 
jams neišsidaviau, kad juos stebiu. Viską man gaubė paslap- 
tingumo skraistė; ypač nustebino baltojo arklio pasirodymas, 
taip pat ir susitikimas su Riubu ir Harėjumi. Aš visiškai susi- 
painiojau bespėliodamas. 

Mane sukrėtė aplinkybė, iš kur jie galėjo sužinoti prie- 
žastį, privertusią mane atsidurti tyrlaukiuose. Nė vienas iš jų 
nebuvo nė pas mus kaime, nė armijos gretose, kitaip būčiau 
apie juos girdėjęs, nes jie patys norėtų susitikti su manimi dėl 
mūsų senos ankstesnės pažinties. 

Tačiau tik jie vieni man galėjo paaiškinti šias aplinky- 
bes, ir aš, nedelsdamas nė minutės, kreipiausi į juos. 

— Riubai! Harėjau! — tariau, ištiesdamas ranką. 

— Bravo! Štai jūs ir atsigavote, jaunasis bičiuli! Tai ge- 
rai, bet šią minutę jums būtina ramybė. Nejudėkite, jėgos jums 
pamažu grįš. 

— Nagi išgerkite gurkšnelį šio gėrimo, — tarė antrasis, 
su savo šiurkščiu gerumu paduodamas man nedidelę gertuvę, 
kurią aš ir pakėliau prie lūpų. 

Gurkšnis degtinės suteikė man jėgų tęsti pokalbį. 

— Aš matau, kad jūs visiškai atsigavote, kapitone, — 
tarė savo ruožtu Harėjus, matyt, didžiai patenkintas tuo, jog 
aš juos pažinau. 

— Taip, senieji draugai, aš tuojau pat jus abu pažinau. 

— Mes jūsų taip pat nepamiršome. Mes su Riubu daž- 
nai apie jus kalbėdavomės ir ne kartą domėjomės jūsų liki- 
mu. Kartą išgirdome, kad jūs grįžote į koloniją, tapote Žem- 
dirbiu ir pakeitėte net pavardę dėl... 

— Velniop pavardę! — nutraukė Riubas. — Garantuo- 
ju, kad mielai pakeisčiau savąją už žemės lopinėlį ant Džeim- 
so upės kranto. 

— Mes su draugu jūsų neužmiršome, kapitone, — tęsė 
Harėjus. 

— O, ne! — pridūrė geraširdiškai antrasis. — Tai būtų 
neįmanoma! Kaip užmiršti tokį jaunuolį, kuris, išvydęs mane 
su mano rūbais iš tolo, palaikė senį Riubą grizliu. O, kaip 
juokėsi Bilas, kai jam papasakojau apie nuotykį urve! Ar ne 
tiesa, Bilai, tu niekada taip smarkiai nekvatojai? Senąjį Riu- 
bą palaikyti pilkuoju lokiu! 

Ir senis medžiotojas pasileido mažų mažiausiai minutę 
kvatotis savo ypatingu juoku. 

— Iš tikrųjų tai buvo smagu, — tęsė jis nusiraminęs. — 
Bet kaip jūs išgelbėjote tada mano senus griaučius, tai aš to- 
kios paslaugos niekada negaliu užmiršti. 

— Tačiau manau, jog ir jūs mane už tai apdovanojote, 
nes savo ruožtu išgelbėjote man gyvybę. 

— Ko gero, mes išgelbėjome jus nuo vieno lokio, bet ki- 
to grizlio jūs pats atsikratėte ir, be abejonės, ilgai ir Žiauriai 
grūmėtės, kad tą šlykštynę įveiktumėte. Reikia pripažinti, kad 
jūsų peilio smūgiai nuostabūs, ir jūs jį valdote nuostabiai. 

— Nejaugi buvo du lokiai? 

— Pažiūrėkite pats! Priešais jus — gražiausia pora. 

Ir medžiotojas pirštu parodė dešiniau nuo laužo. Iš tik- 
rųjų nuošaliai gulėjo du jau pusiau išmėsinėti lokiai. 

— Bet juk aš grūmiausi tiktai su vienu! 

— Tačiau ir to pakanka, ir net pernelyg, tiesą sakant... 

— Jums reikėjo gerokai pasidarbuoti su tokiu žvėrimi. 

— Tai aš jį užmušiau? 

— Užmušėte, jaunasis bičiuli. Kada mes su Bilu atvy- 
kome į kovos vietą, lokys buvo toks pat negyvas, kaip sūdyta 
šerniena. Tačiau mes manėme, kad jūsų padėtis kur kas blo- 
gesnė. Jūs laikėte vienas kitą taip tvirtai apsikabinę, jog atro- 
dė, kad kuo draugiškiausiai nusiteikę užmigote. Jumyse neli- 
ko kraujo net dėlei pusryčiams. 

— O kitas lokys? 

— A! Jis išrioglino iš griovos įkandin. Bilas buvo nuė- 
jęs baltojo arklio, o aš pasilikau čia, šalia jūsų, kai staiga iš- 
vydau ant bedugnės krašto lokio snukį. Tuojau pagalvojau, kad 
tai našlė, atvykusi pažiūrėti, kur dingo jos senasis meškinas. 
Tada pasiėmiau savo gerąjį karabiną, pasiunčiau užtaisą jai 
tiesiai į akį, ir mūsų lokė, taip sakant, sukorė savo paskutinį 
pasivaikščiojimą. Dabar klausykite, jaunuoli, aš medicinos ne- 
studijavau, Bilas irgi, bet per savo amžių prisižiūrėjau viso- 
kiausių Žaizdų ir turiu pasakyti, kad jums reikalinga ramybė. 
Lokys jus ganėtinai apdorojo; nors ir nelabai pavojingai, bet 
jūs neturite ir dviejų uncijų kraujo, todėl, kolei šito skysčio 
neprisirinks, jums reikia gulėti ramiai. Truktelėkite dar kartą 
iš gertuvės. Štai taip. O mes, Bilai, palikime jį ir eime užkąsti 
lokienos. 

Ir šis vyras, panašus į odiniame maiše įpakuotą iškam- 
šą, sekdamas paskui draugą, nurioglino prie laužo. 

Nepaisydamas nekantrumo sužinoti daug smulkesnes 
aplinkybes, aš supratau, kad po viso to, kas buvo pasakyta, 
senį Riubą klausinėti beprasmiška, todėl buvau priverstas pa- 
silikti ramus ir klausyti beausio medžiotojo patarimo. 

XXIV skyrius 
KERŠTO PRIESAIKA 


Aš nugrimzdau į gilų ir ilgą miegą. 

Nubudau jau apie pusiaunaktį. Oras tapo gaivesnis, bet 
aš mačiau, kad mane rūpestingai įvyniojo į serapę, puikiai sau- 
gojančią nuo nakties šalčio. 

Pasijutau kur kas geriau. Tuoj ėmiau akimis ieškoti 
draugų. Ugnis užgeso, be abejonės, buvo užgesinta iš atsar- 
gumo, kad nepriviliotų kokio nors slankiojančio indėno. Nak- 
tis be mėnulio, bet šviesi, danguje spindėjo prašmatnios 
žvaigždės, ir jų šviesoje išvydau abiejų medžiotojų ir arklių, 
kurie taikiai ganėsi gretimais, siluetus. Vienas medžiotojas 
miegojo, o kitas sėdėdamas budėjo, saugodamas mūsų mažą- 
ją stovyklą. Jis nejudėjo it statula, ir tiktai silpna kibirkštis, 
žėruojanti pypkėje, liudijo, kad jis nemiega. Šiame budriame 
sarge aš pažinau senį Riubą. 

Norėjau, kad tai būtų Harėjus, kurį galėjau išklausinė- 
ti mane dominusias smulkmenas, bet nekantrumo apimtas, aš 
atsisukau į Riubą. Pastarasis sėdėjo labai arti, dėl to tyliu bal- 
su, kad nepažadinčiau miegančio draugo, aš paklausiau: 

— Kaip jūs mane suradote? 

— Iš pėdsakų. 

— Vadinasi, jūs mane sekėte nuo gyvenvietės? 

— Ne. Mes su Bilu buvome brūzgynuose įsirengę sto- 
vyklą ir matėme, kaip jūs vijotės baltąjį arklį. Pažinome jus tą 
pačią minutę. Aš ir kalbu: “Sakyk, Bilai, ar tai ne tas pats 
jaunuolis, kuris kadaise mane palaikė grizliu?" Ir tai prisimi- 
nęs aš ėmiau raitytis iš juoko. “Taip, tai jis!" — atsakė Bilas. 
Paskui mes sutikome meksikietį, jūsų vedlį, kuris jūsų ieško- 
jo, ir iš jo sužinojome istoriją, kaip viena senjorita jus išsiun- 
tė gaudyti baltojo arklio. “Po velnių moteris!“ — tariau aš 
Bilui. — “Ar ne teisybė, Bilai?" 

Į šį klausimą, nuskambėjusį visai ne laiku, Harėjus, 
miegojęs tiktai pusiausnūda, atsakė patvirtinančiu mykimu. 

— Taigi, — tęsė Riubas, — Žinodamas, jog į reikalą įsi- 
painiojusi moteris, aš ir sakau Bilui: “Šis vyrukas nesustos 
anksčiau, kolei nesugaus arklio arba nepames jo pėdsakų" 
Aš žinojau, kad jūs jojote ant puikaus žirgo, bet man taip pat 
žinoma, kad vijotės patį greičiausią prerijų ristūną. “ Žinoma", — 
atsakė man Bilas. Tada mes nusprendėme, kad jūs paklysite, 
nes baltasis eržilas pasuko į Didžiąją preriją. Nėra kalbų, ši 
prerija dar ne pati didžiausia, bet vis dėlto joje galima pa- 
klysti. Jūsų šaunuoliai grįžo, o mes su Bilu sėdome ant savo 
arklių ir nujojome paskui juos. Išjoję į stepę, tiktai iš pėdsakų 
žinojome apie jūsų kryptį. Tačiau mus greitai užklupo naktis, 
ir buvome priversti iki ryto sustoti. Prieš rytą lietus truputį nu- 
plovė pėdsakus, tad mes, kolei pasiekėme griovą, uždelsėme. 
“Žiūrėk, — tarė man Bilas, — baltasis eržilas įšoko į griovą, o 
štai ir jaunuolio pėdsakai". Gerai. Mes jau ruošėmės leistis Že- 
myn, kai toli lygumoje išvydome nubalnotą ir išžabotą jūsų ar- 
klį. Tuoj pat prie jo nušuoliavome ir prisiartinę išvydome ant 
žemės kažką beveik prie pat vargšo gyvulio snukio. Paaiškėjo, 
kad tai draugiškai apsikabinę gulėjote judu su grizliu. Jūsų ar- 
klys žvengė ir rėkė tarsi laukinė katė narve. Iš pradžių mes su 
Bilu pagalvojome, kad jūs negyvas, bet apžiūrėję įsitikinome, 
jog tiktai nualpęs, o grizlis gulėjo be kvapo. Žinoma, mes tuo- 
jau pasirūpinome jums suteikti pagalbą. 

— O baltasis arklys? 

— Jį Bilas sugavo truputį toliau, griovos gilumoje, kur 
jam kelią užkirto uolos. Mes tai numatėme, nes čia jau vie- 
ną kartą esame buvę. Žinojome, kad jis jokiu būdu nepa- 
spruks, ir Bilas, suradęs jį ant vieno iškyšulio, užmetė lasą 
ir išvedė į lygumą. Dabar jūs žinote visą istoriją — nuo pra- 
džios iki galo: 

— Ir baltasis arklys priklauso jums, kapitone, — pri- 
dūrė, pasikėlęs ant alkūnių, Harėjus, — jeigu jūs jį teiksitės 
priimti. 

— Dėkoju, mano draugai, dėkoju, ir ne tik už šią dova- 
ną, bet ir už mano gyvybės išgelbėjimą. Be jūsų aš iš čia nebū- 
čiau išėjęs. Dėkoju, senieji mano bičiuliai. 

Viskas paaiškėjo, neliko daugiau nieko paslaptinga, 
nors dėl vieno sakinio, išsprūdusio Harėjui, man magėjo su 
juo pasikalbėti be liudininkų. 

Aš taip pat sužinojau, kad abu medžiotojai išvyko, ke- 
tindami dalyvauti tėvynainių kare su priešais. Viename pa- 
sienio poste ant savo kailio patyrę meksikiečių kareivių bar- 
barišką elgesį, jie pasidarė pačiais pikčiausiais Meksikos prie- 
šais, ir Riubas prisiekė, kad nenusiramins tol, kolei nenušaus 
dvidešimt meksikiečių. Karas jiems suteikė patogiausią pro- 
gą patenkinti keršto troškimą, ir jie atvyko iš tolimo prerijų 
pakraščio trokšdami dalyvauti kampanijoje. 

Jų neapykanta meksikiečiams mane truputį nustebino, nes 
žinojau, kad ji kilo neseniai, ir dėl to prašiau papasakoti smul- 
kiau, kas jiems buvo nutikę. Medžiotojai man papasakojo tą is- 
toriją, ir aš sužinojau, kad viename pasienio mieste karininkas 
įsakė juos dėl kažkokio menkniekio areštuoti ir išplakti. 

— Taip, — rūsčiai urzgė Riubas, — taip, mane prilupo! 
Kalniečiui kęsti prakeikto meksikiečio botagą! Pakaks apie 
tai kalbėti, bet, prisiekiu, Riubas nepaliks Meksikos, nepa- 
guldęs už kiekvieną smūgį rimbu po kareivį, o aš jų gavau nei 
daugiau, nei mažiau — dvidešimt. 

— Aš taip pat, — piktai sumurmėjo Harėjus, — daviau 
tokią priesaiką. 

— Taip, Bilai, ir aš įsitikinęs, kad mes suvesime savo s4- 
skaitas. Šiaip ar taip, štai jau du yra! Pažiūrėkite, bičiuli, čionai. 

Ir Riubas pakėlė man prie akių karabiną, rodydamas 
pirštu dvi šviežias žymes buožėje. Labai gerai Žinojau, kad šis 
ženklas reiškia nuo medžiotojo rankos ar kulkos kritus du 
meksikiečius. Bet tai buvo ne vienintelės aukos: kitose apso- 
do vietose buvo ilgos eilės brūkšniais atskirtų ir ne itin išsi- 
skiriančios formos tapačių “prisiminimų" Žinojau, kad šie 
baisūs ieroglifai pasakojo siaubingų, kruvinų praeities įvykių 
istoriją, ir nusukęs akis tylėjau. 

— Jaunuoli, — pradėjo Riubas, pastebėjęs, kad jo įran- 
tos man nesuteikė didelio pasitenkinimo, — atkreipkite dė- 
mesį į tai, jog mūsų su Bilu Harėjumi negalima laikyti lauki- 

niais Žvėrimis, — mes iš tiesų ne žvėrys. Su mumis, reikia 
pasakyti tiesą, labai blogai pasielgė, bet, nepaisant to, mes 
ne tokie Žmonės, kad keršytume moterims ir vaikams kaip 
indėnai. Mes net neturime omeny ir vyrų, jeigu jie ne karei- 
viai. Mums niekada nedarė bloga ir vargšai Meksikos tironų 
vergai, ir todėl mes jiems nejaučiame nė mažiausio priešiš- 
kumo. Atlikome žygį kartu su raudonodžiais jutais į koloni- 
jas prie del Nortės, ir tiktai tenai aš įpjoviau dvi savo pirmą- 
sias įrantas; bet mes su Bilu ir pirštu nepalietėme nei mote- 
rų, nei kūdikių. Pagaliau išsiskyrėme ir su indėnais, nes jie 
pernelyg nuožmūs. Iš jų tiesiai čia ir atjojome. Mes norime 
kautis, kaip pridera baltiesiems ir krikščionims. Štai ir vis- 
kas, jaunasis bičiuli. 

Aš buvau patenkintas girdėdamas tokius Riubo žo- 
džius, taip jam ir pasakiau. Kad ir kaip supanašėjo su indė- 
nais senasis medžiotojas, kad ir kokio laukinio būdo bei abe- 
jingas visiems įprastiems sambrūzdžiams jis buvo, bet aš Ži- 
nojau, kad jo krūtinėje kilnumo kibirkštis dar neužgeso. Iš 
tikrųjų daug kartų pastebėjau šiurkštųjį Riubą turint keistų 
delikatumo požymių. Jis gyveno ypatingomis sąlygomis, ir 
dėl to jo nebuvo galima teisti civilizuotos visuomenės įsta- 
tymais. 

— Taigi, — paklausiau aš patylėjęs, — jūs ketinate pri- 
sijungti prie žvalgų korpuso, ar ne tiesa? 

— Taip, kapitone, ir eiti į jūsų būrį; bet tiktai Riubas 
nė už ką nesutiks. 

— Ne, ne, — sušuko skubiai tasai, — aš nenoriu jungtis 
prie būrio. Riubas priprato kautis savais metodais. Jūs Žino- 
te, kad visą savo gyvenimą aš buvau neturtingas kalnų me- 
džiotojas ir apie karinę tarnybą nieko neišmanau. Ar gal aš 
klystu, bet iš tikrųjų yra karinės taisyklės, kurios man nepa- 
tiks, štai kodėl beveliju kariauti savitai. Mes su Bilu pajėgsi- 
me apsiginti patys. Ar ne tiesa, Bilai? 

— Aš irgi taip manau, — trumpai atsakė Harėjus, — 
bet, nepaisant visko, gerasis mano Riubai, geriau atlikti šį rei- 
kalą teisingai, ypač su tokiu kapitonu, kaip mūsų senas pa- 

žįstamas: jis kiek įmanoma palengvins mums karo tarnybą. 
Ar ne tiesa, kapitone? 

— Mano būryje disciplina ne pernelyg griežta, ir mūsų 
tarnyba skiriasi nuo reguliariosios tiek, kad... 

— Tai nieko nereiškia, — nutraukė Riubas, — man bū- 
tina kovoti, kaip tai dariau visada, su teise išeiti, kur noriu, 
ir ateiti, kada sugalvosiu. Aš nenoriu būti niekieno varžo- 
mas. Ne, aš nesiryšiu save surišti, antraip viskas baigsis pa- 
bėgimu. 

— Bet suvaržydamas save, — pastebėjau aš, norėdamas 
jį įtikinti, — jūs turite teisę į algą ir teisingą maisto davinį, 
tuo tarpu, kai... 

— Velniop algą ir davinį! — sušuko senasis medžiotojas, 
stuktelėdamas buože į žemę. — Aš vykau grumtis iš keršto! 

Tai buvo pasakyta energingai ir norint nutraukti primyg- 
tinius prašymus, todėl aš daugiau nepasakiau nė žodžio. 

— Beje, paklausykite, kapitone, — pradėjo suminkštė- 
jęs senis. — Nors aš ir negaliu papildyti jūsų žvalgų eilių, ta- 
čiau jūsų paprašysiu vienos paslaugos. Leiskite man su Bilu 
būti greta jūsų ir visur paskui jus sekti. Aš nereikalausiu jūsų 
davinio, nes Meksikoje pakanka ir paukščių, ir žvėrelių, 0 pri- 
spirti didelio alkio mes galime suvalgyti ir meksikietį. Ar ne 
taip, Bilai? Ką? 

Harėjus žinojo, jog tai buvo vienas iš Riubo juokų, ir 
atsakė garsiu, patvirtinančiu juoku, nedelsdamas tuo pat me- 
tu pridurti, kad jis bevelytų kokio nors kito maisto. 

— Et, jo pakaks, brolau, — tęsė Riubas, — mes nemir- 
sime iš bado. Taigi, kapitone, jeigu sutinkate priimti mus to- 
kiomis sąlygomis, tai jums bus po ranka du geri karabinai, 
kurie nepadarys jums gėdos, galite būti ramus. 

— Pakaks. Galite atjoti ir išjoti, kada norite, kur ir ka- 
da sugalvoję. Aš būsiu laimingas turėdamas jus greta, nesu- 
rišdamas jums rankų jokiais įsipareigojimais. 

— Valio! Dabar, Bilai, iš džiaugsmo išgerkime. Valio 
Teksasui! 

XXV skyrius 
GAISRAS 


Aš greitai sveikau. Nors mano žaizdos ir būvo gilios, 
bet nepavojingos ir gana greitai užsitraukė. Nepaisant savo 
gydytojų stačiokiškumo, negalvojau, kad buvo galima patekti 
esant tokioms aplinkybėms, į geresnes rankas. Ypač puikiai 
paprastą prerijų farmakologiją išmanė senis Riubas. 

Pamažu mano jėgos grįžo, tuo labiau, kad puikus me- 
džiotojas Harėjus mums gausiai parūpindavo maisto atsargų. 

Po trijų dienų aš jau galėjau sėsti ant arklio, ir mes lei- 
domės į kelionę, suprantama, vesdamiesi savo brangųjį gro- 
bį. Baltasis eržilas tebebuvo laukinis, bet mes ėmėmės prie- 
monių, kad neleistume jam pasprukti. Medžiotojai jį vedė tarp 
savo arklių, iš abiejų pusių pririšę arkanais prie savo balnų. 

Tačiau ankstesniais pėdsakais nejojome. Mano draugai ži- 
nojo trumpiausią kelią, kuriame buvo vandens, ypač svarbaus ke- 
liaujant per prerijas. Pasukome daugiau į vakarus ir tikėjomės 
pasiekti Rio Grandę truputį kairiau nuo mūsų būrio stovyklos. 

Dangus apsitraukė debesimis, saulė nepasirodė, ir Žino- 
jome, kad be šito kelrodžio lengvai galima išklysti iš tiesaus 
kelio, todėl mano draugai ėmė naudotis savo išrastu kompasu. 

Išjodami iš stovyklos, jie įsmeigė į žemę didelę kartį, 
kurios viršūnėje pririšo gabaliuką lokio kailio, matomo dau- 
giau kaip už mylios. Nustatę pagal šį pirmąjį švyturį kelią, 
medžiotojai įbedė į žemę už kelių šimtų žingsnių kitą tokią 
pat aukštą šaką su tokiu pačiu lokio kailio gabalu. 

Po to'mes drąsiai nujojome pirmyn, kartkartėmis atsi- 
sukdami pasižiūrėti, ar neišklydome iš teisingos krypties. Ne- 
galėjome abejoti, kad jojame teisingu keliu, kolei regėjome 
šiuos improvizuotus švyturius. Beje, aš jau ne pirmą kartą tu- 
rėjau progą stebėti savo bičiulių medžiotojų vikrumą bei išra- 
dingumą ir dėl to šiuo protingu sumanymu nė kiek nesistebėjau. 

Kai mūsų švyturiai tolumoje jau ėmė nykti iš akių, pa- 

statėme kitus, ir taip kartojome tol, kolei nujojome šešias my- 
lias, t. y. didesnę kelio pusę. 

Tada priekyje už kokių penkių mylių išvydome miškin- 
gą vietovę, kurią ir tikėjomės iki pusiaudienio pasiekti. 

Tai buvo ne ištisas miškas, o krūmų priaugusi vietovė, 
su proskynomis ir nedidelėmis pievomis. 

Pavargęs nuo jojimo, su malonumu būčiau pailsėjęs kur 
po krūmais, bet mes niekur neradome vandens, o be vandens 
apsistoti neįmanoma. 

Pasak mano draugų žodžių, netoli tekėjo upelis — Rio 
Grandės intakas, ir mums reikėjo pasiekti jo krantus. 

Sukorę dar apie mylią brūzgynais, išjojome į gana pla- 
čią trijų mylių pločio laukymę, visiškai kitokią negu ta, kurią 
rytą palikome. Ji priklausė toms, kurios medžiotojų kalba 
vadinamos “aukštųjų Žolių pievomis", t. y. vietoj įprastos ve- 
lėnos apaugusi aukštais Žydinčiais augalais, tankiai susiraiz- 
giusiais ir susipynusiais. 

Viena tokia pieva buvo prieš mus, bet mes jau nematė- 
me gėlių, kurios nuvyto ir nubyrėjo, nenudžiuginusios galbūt 
nė vieno Žmogaus žvilgsnio, ir išdžiūvę, saulės išdeginti jų stie- 
bai liūdnai juodavo aplinkui. 

Tačiau mes per pievą nejojome, 0 ją pakraščiu aplenkę, 
greitai pasiekėme intako krantus. 

Žygis buvo neilgas, tačiau draugai, bijodami, kad nuo- 
vargis man nesukeltų drugio, siūlė šioje vietoje apsistoti, ati- 
dėję kelionės pabaigą rytdienai. Nors ir jaučiausi galįs keliauti 
toliau, tačiau pritariau jų pasiūlymui, ir tuojau, nubalnoję ar- 
klius, mes juos pririšome ant intako kranto. 

Savo stovyklai pasirinkome vietą ant kalvelės, didelio 
medžio šešėlyje, anksčiau minėtos aukštų žolių priaugusios 
plačios pievos pakraštyje. 

Įsikūrę atsigėrėme patys ir pagirdėme arklius, o kai dėl 
pietų, tai kepta lokiena mums nelabai patiko. Laimei, šalia 
tekėjo upelis, kuriame tikėjomės prisigaudyti Žuvų, o kadan- 
gi Harėjus visada su savimi kelionės krepšyje turėjo meške- 
res, tai jis ir man pasiūlė vykti žvejoti. 


102 


Po kelių minučių jau sėdėjome ant kranto ir laukėme 
laimikio. 

Žvėjyba Riubui nepatiko. Jis žiūrėjo į mus, bet mūsų 
užsiėmimas, matyt, jį labai menkai tedomino. 

— Velniop jūsų žuvis! — suriko pagaliau. — Aš kur kas 
labiau vertinu danieliaus kepsnį už visų rūšių ištiso Teksaso 
žuvis. Pažiūrėsiu, ar negalima surasti kokio nors laimikio. 

Taręs šiuos žodžius ir užsimetęs ant peties karabiną, se- 
nasis medžiotojas išėjo paupiu prieš srovę, ir mes greitai jį 
pametėme iš.akių. 

Mūsų žvejyba nebuvo labai sėkminga. Tačiau po kurio 
laiko pavyko sumeškerioti porą Žuvų, kai staiga mūsų klausą 
pasiekė šautuvo šūvis. Jis pasigirdo aukštos žolės pievoje, ir 
mes nuskubėjome į aukščiausią kranto vietą pasižiūrėti me- 
džioklės rezultatų. 

Už pusmylio nuo stovyklos šmėkštelėjo figūra. Netrukome 
pažinti Riubą. Tarp aukštų stiebų buvo aiškiai matyti jo galva ir 
pečiai, o kadangi senis labai dažnai lenkėsi, tai nusprendėme, kad 
jis pjausto į gabalus savo laimikį. Žinoma, iš tokio atstumo nega- 
lėjome įžiūrėti, ką būtent senasis medžiotojas nušovė. 

— Turbūt danielių, — pastebėjo Harėjus. — Jau keletą 
metų bizonai neužklysta taip toli į pietus, nors aš ir nušoviau 
vieną prie Rio Grandės, beje, arčiau, prie intako. 

Po to mes grįžome prie upelio ir vėl ėmėmės žvejoti. 
Buvome įsitikinę, kad Riubui nereikėjo pagalbos, o kitaip jis 
mums kokiu nors ženklu būtų tai pranešęs. Galimas daiktas, 
jis su savo laimikiu greitai turėjo pasirodyti stovykloje. 

Mes su Harėjumi įsitikinome, kad upelyje knibžda si- 
dabrinių Žuvyčių, ir tai prikaustė visą mūsų dėmesį, nes knie- 
tėjo jų keletą sugauti pietums — šios-žuvys labai skanios. 

Panaudoję masalui gabaliukus mano munduro auksinio 
galiono, ištraukėme kokią dešimtį šių skanių Žuvų, bet tą mi- 
nutę, kai sveikinome vienas kitą su sėkme, mus netikėtai nu- 
stebino keistas traškesys, privertęs atsigręžti į pievą. 

Vaizdas, kurį išvydome, mus privertė sudrebėti. Arkliai 
spardėsi, bandydami nutrūkti nuo lasų, ir Žvengė iš siaubo, 
ypač laukiniu balsu rėkė Riubo kumelė. Jau iš pirmo žvilgs- 

nio suvokėme šios baimės priežastį. Be abejonės, vėjas keletą 
mūsų laužo kibirkščių nunešė tarp išdžiūvusių pievos žolių. 

Aukštos žolės priaugusi pieva apimta liepsnos. 

Nors šis netikėtas gaisras mus ir išgąsdino, tačiau bijo- 
jome ne dėl savęs asmeniškai. Slėnis, kuriame apsistojome, 
buvo apaugęs neaukšta velėna, ir mes nebijojome, kad gais- 
ras atsiristų iki čia, pagaliau net tuo atveju lengvai galėjome 
išvengti liepsnos. Deganti prerija, apaugusi Žema, įprasta Žo- 
le, ne itin pavojinga. Per tokią liepsną eiti galima drąsiai, ri- 
zikuojama nebent nusvilti plaukus, 0 ir truputį nukentėti nuo 
aitrių dūmų. Kitas reikalas — lyguma su vešlia ir aukšta aug- 
menija. Nė kiek nebijodami dėl savęs, buvome labai suneri- 
mę dėl mūsų draugo likimo. 

Paskutinį kartą jį matėme nuo stovyklos už pusmylio, pėsčią 
tarp aukštos žolės. Trauktis į kitą pievos pusę, esančią už trijų my- 
lių, — tolygu beprotybei. Ugnis jį būtų aplenkusi net ir raitą, nes ir 
arklys nebūtų galėjęs greičiau už pėsčią Žmogų skverbtis per tankiai 
susipynusią žolę. 

Vienintelis būdas išsigelbėti — sprukti artimiausiu ke- 
liu, bet tam reikėjo pulti tiesiai į ugnį prieš įsisiautėjant lieps- 
nai, o antraip mėginimas būtų nesėkmingas. Kaip jau sakė- 
na brovėsi priekin ugniniais liežuviais, kurie mitriai laižė dau- 
gybę lengvai užsidegančių stiebų, apsivyniodami aplink juos 
tarsi- gyvatės ir rydami žaibo greitumu. 

Mes dviese su Harėjumi nubėgome prie pievos ir, pač- 
ję apie šimtą sieksnių, siaubo apimti išvydome, jog ugnis jau 
toli ir pasiekė net tą vietą, kur atėjome. 

Vos spėjome pažvelgti į tolį, kai gaisras, švilpdamas ir 
traškėdamas ėmė tiesti savo karštą staldengtę prieš mūsų akis, 
uždengdamas nuo mūsų pievą ištisa liepsnos siena. 

Bet pakako vieno žvilgsnio į šį siaubingą reginį, ir į mū- 
sų širdis įslinko šalta baimė. Supratome nelaimingojo medžio- 
tojo padėtį. Jam grėsė ne tik kad didelis pavojus, bet ir neiš- 
vengiama žūtis. 

Jis buvo toje pačioje vietoje, kur mes jį regėjome pasku- 
tinį kartą, ir, iš visko matyti, nesiėmė jokių išsigelbėjimo prie- 

monių. Be abejonės, jis žinojo, kad visi bandymai beprasmiai 
ir kad mirtis neišvengiama ir vietoje stovint, ir bėgant. 

Aš atsimenu tą momentą, kai ugnies siena paslėpė jį nuo 
mūsų žvilgsnių. Virš degančių stiebų kyšojo jo galva ir pečiai. 
Jis nė nekrustelėjo, jis absoliučiai tylėjo, bet net iš šio atstumo 
vaidenosi man, kad jo akyse skaičiau giliausią neviltį. 

Senajam medžiotojui buvo lemta žūti. 


XXVI skyrius 
RIUBAS 


Mes su Harėjumi pasilikome nejudėdami, kažkokie su- 
stingę, tylėdami, apimti siaubo. Širdis man plyšo iš skaus- 
mo, bet aš žinojau, kad ir mano draugas kentėjo ne mažiau. 
Kai pažvelgiau į Harėjų, jo Žvilgsnis buvo įbestas į vieną taš- 
ką, tarsi trokšdamas prasiskverbti pro pamažėle nuo mūsų 
tolstančią ir prie lemtingosios vietos besiartinančią ugnies 
bangą. Harėjaus išraiška buvo baisi. Tiktai viena ašara išsi- 
veržė iš jo akių ir nusirito saulėje įdegusiais ir prie tokios 
rasos nepratusiais skruostais. Jo plati krūtinė sunkiai kilo 
bei leidosi, ir buvo matyti, kad jam užgniaužė kvapą. Įbedęs 
tolin beviltišką žvilgsnį, jis klausėsi ir laukė savo seno bičiu- 
lio priešmirtinio riksmo. 

Tačiau neilgai buvome tokioje nežinioje, nors nė vienas 
riktelėjimas, nė vienas skundas mums nepranešė apie lemtingą 
atomazgą. Beje, toksai liepsnos gaudimas ir augalų traškėjimas, 
panašus į bengališkos ugnies garsą, būtų nuslopinęs bet kokį riks- 
mą. Mes nieko.negirdėjome, bet laukėme dramos pabaigos: se- 
nasis medžiotojas turėjo gyvas sudegti viduryje šito gaisro. 

Ugnis jau aplenkė tą vietą, kur paskutinį kartą matėme 
mūsų nelaimingąjį draugą, ir nusirito toliau, palikusi už savęs 
juodą, apanglėjūsią plynę. Nors dūmai dar ir slėpė nuo mūsų 
lygumą, tačiau žinojome, kad viskas buvo baigta, ir mums beli- 
ko tiktai surinkti iš pelenų nelaimingos aukos kaulus. 

Iki to laiko Harėjus buvo tylus ir nejudėjo tarsi statula, 

ir ne dėl to, kadjį palaikė kokia nors viltis: neišvengiamą mirtį 
jis matė jau iš pirmo žvilgsnio, o jį stačiai paralyžiavo liūdesys. 

Kada įsitikino, jog draugas miręs, tą patį momentą jo 
įtempti raumenys atsileido, rankos nusviro, iš akių pasipylė 
gausios ašaros, ir, nulenkęs galvą, jis liūdnai sušuko: 

— Dieve mano, viskas baigta! Mes matėme paskutines 
vargšo senojo Riubo gyvenimo minutes. 

Mano sielvartas, galbūt ne toks stiprus kaip Harėjaus, 
vis tiek buvo begalinis. Aš seniai pažinojau Riubą ir dalijausi 
su juo pavojais, suartinančiais žmones labiau už visas iškal- 
bingiausias pasaulyje frazes. Jis įrodė man savo gyvenimo pa- 
tirtį ne žodžiais, o darbais ir, nepaisant jo trūkumų, kurių kaltė 
iš pradžių buvo blogas auklėjimas, o vėliau netikusi visuome- 
nė, jaučiau, jog tarp mūsų egzistavo kažkoks palankumas. 

Ryšiai tarp Harėjaus ir Riubo buvo daug tvirtesni. Per 
daugelį ilgų metų tapę neišskiriamais draugais, jie išgyveno 
tuos pačius pavojus ir vargus, įgijo vienodą mąstyseną ir, nors 
gerokai skyrėsi metais bei polinkiais, tačiau buvo draugai vi- 
sa to žodžio prasme. Kas gi nuostabaus, jeigu jaunasis me- 
džiotojas pilnomis ašarų akimis žiūrėjo į pajuodusį lemtingo- 
sios pievos paviršių. 

Aš tylėjau, nerasdamas jam jokios paguodos, nes man 
ir pačiam plyšo širdis, bet Harėjus suprato mano tylėjimą. 

Pagaliau sopulingu balsu jis graudžiai prašneko: 

— Ne, drauguži! Kokia nauda verkti kaip senai indėnei! 

Ir, tarsi gėdydamasis savo ašarų, nusisukęs nubraukė 
jas plačiu savo delnu. 

— Dabar baigta, — tarė jis. — Eime, suieškokime jo 
kaulus ir palaidosime, kaip ir pridera krikščionį. Eime kartu. 

Mes nusprendėme išdegusiu plotu joti arkliais. Vargšai 
gyvuliai spardėsi ir stengėsi nusikratyti pelenus, po kuriais 
vietomis dar Žėravo ugnis. 

Dūmai dar temdė mums akis, bet stengėmės nukakti į 
tą vietą, kur matėme senąjį medžiotoją ir kur tikėjomės rasti 
jo palaikus. 

Pasiekę tą vietą, mes pamatėme ant žemės kažkokį juodą 
tumulą, kuris buvo didesnis už žmogaus kūną. Prijoję arčiau, su 

vargu atpažinome sužalotą bizono kūną. Matyt, tai buvo medžio- 
tojo nušautas gyvulys, ir jis liko lygiai tokioje padėtyje, kaip kri- 
to, — krūtine Žemyn, išskėtęs kojas ir pakėlęs pečius. 

Buvo matyti, kad vargšas Riubas bizoną beveik išmėsi- 
nėjo. Išilgai nugaros bei iš šonų kailis jam buvo nudirtas ir 
atsilenkė iki Žemės, slėpdamas apatinę beveik apanglėjusio 
gyvulio dalį. 

Tačiau Žmogaus palaikų mes niekur nematėme. Dūmai jau 
beveik išsisklaidė, ir galėjai gana plačiai apžvelgti lauką. Netoli 
nuo bizono gulėjo kita, mažesnė masė, kuri atkreipė mūsų dė- 
mesį, bet, kaip paaiškėjo, tai buvo apdegę gyvulio viduriai. 

Mes įbedėme žvilgsnius už ugnies linijos, vilnijančios per 
pievą tolyn. Negalimas daiktas, kad Riubas bėgtų — juk Žžino- 
jo, kad didžiuliu greičiu sklindanti liepsna jį būtų pavijusi. 

Nusprendėme, kad jo ir kaulai suanglėjo, nes niekuo 
kitu nesugebėjome paaiškinti mūsų bičiulio dingimo. 

Kurį laiką sėdėjome ant arklių baisiai susijaudinę, bet 
vienas kitam nesakėme nė žodžio. Galėjome toli apžiūrėti iš- 
degusį plotą, nes dūmai mums netrukdė, kadangi išdžiūvę aukšti 
stiebai greitai virsdavo pelenais, bet, kiek tik akys aprėpė ly- 
gumą, nepastebėjome nieko panašaus į Žmogaus figūrą. 

— Ne, — tarė giliai atsidusęs Harėjus, — šis prakeik- 
tas gaisras pavertė vargšą Riubą į pelenus; iš jo nebeliko net 
kuo pypkę prisikimšti. 

— Netiesa, — atsiliepė balsas, privertęs mus sudrebėti, 
tarsi su mumis būtų kalbėjusi medžiotojo vėlė. — Netiesa, — 
pakartojo balsas, tarsi sklindantis po mūsų kojomis iš žemės. — 
Iš senio.Riubo dar liko tiek, kad galima prikimšti šito bizono 
pilvą, kuriame, betgi, velniai griebtų, ankštoka. Nagi, Bilai, 
duok man ranką ir ištrauk iš šitos lindynės. 

Ir didžiausiam mūsų nustebimui nematoma ranka pa- 
kėlė nukarusį bizono kailį, o iš skylės gyvulio šone išniro fi- 
zionomija, kurios nesupainiosi su niekieno. 

Šis pasirodymas buvo toks juokingas, ir tuo pat metu ne- 
lauktas džiaugsmas mus taip užvaldė, kad ėmėme raitytis iš juo- 
ko. Harėjus tiesiog atsigulė balne, o jo garsų kvatojimą paįvai- 

rinę laukiniai klyksmai taip išgąsdino mūsų arklius, jog tie ėmė 
trauktis atgal ir stoti piestu, tarsi laukdami indėnų puolimo. 

Plonų senio lūpų kampučiuose pastebėjau šmėstelint 
šypseną, bet ji išnyko, kai Harėjaus juokas jam pasirodė per- 
nelyg ilgas. 

— Nešdinkis tu po velnių su savo juoku! — sušuko jis 
pagaliau. — Nagi duok, brolau Bilai, ranką, padėk man tru- 
putį, o tai aš prapulsiu. Šita prakeikta vieta buvo daug pla- 
tesnė, kai aš į ją lindau. Paskubėk nors kiek, bičiuli, jaučiu, 
kad esu pusiau iškepęs. 

Greitai nušokęs ant Žemės, Harėjus čiupo draugą už 
rankos ir ištraukė jį iš originalios slėptuvės. Bet kada senis 
medžiotojas atsistojo ant kojų, raudonas, garuojantis tarsi 
kepsnys ir aptekėjęs taukais, mes negalėjome išsilaikyti ir vėl 
ėmėme kvatotis kaip padūkę. 

Išsivadavęs iš tos keblios padėties, Riubas jau nekreipė į 
mūsų linksmumą nė mažiausio dėmesio, o, pasilenkęs prie Že- 
mės, išsitraukė iš po buivolo kailio savo karabiną ir, įsitikinęs, 
kad jam neatsitiko nieko bloga, atsargiai padėjo tarp gyvulio ra- 
gų. Po to senis išsitraukė iš už juostos peilį ir ramiausiai baigė 
mėsinėti bizoną, tarsi niekas nebūtų nutraukęs jo užsiėmimo. 

Iki valios prisijuokę, mes su Harėjumi panorome suži- 
noti keistojo Riubo nuotykio smulkmenas, bet senis mūsų 
klausimams kurį laiką liko kurčias, matyt, įsižeidęs dėl tų ma- 
nierų, su kuriomis mes sutikome jo prisikėlimą. 

Bet tai buvo tik dingstis. Harėjus tai žinojo ir greitai 
suminkštino draugą, metęs jam į rankas gertuvę, kurioje bu- 
vo dar likę truputis degtinės. Riubas mus privertęs jį paka- 
mantinėti dar keletą minučių, pagaliau sutiko papasakoti sa- 
vo keistojo nuotykio smulkmenas. 

— Seniai, kai dar jūsų abiejų nebuvo pasaulyje, prieš 
keturiasdešimt metų, kartą degant prerijoms aš jau buvau per 
plaukelį nuo mirties. Man suprantama, kad šis jaunuolis leng- 
vai galėjo manyti, jog esu asilas, kada jau kartą supainiojo su 
pilkuoju lokiu, bet tu, Bilai Harėjau, atrodo, turėtum geriau 
mane pažinti. Taigi, — tęsė Riubas, vėl siurbtelėjęs iš gertu- 

vės, — kai išvydau ugnies apimtą pievą, tuojau supratau, kad 
bėgti beprasmiška. Galbūt jeigu dar būčiau pastebėjęs gais- 
rą pačioje pradžioje, tai gal būčiau ir suspėjęs nuo pavojaus 
pasprukti; bet aš buvau užsiėmęs šio gyvulio mėsinėjimu ir 
stovėjau ties juo pasilenkęs, nieko neįtardamas iki to laiko, 
kolei neišgirdau traškant liepsną. Bandyti išsigelbėti jau buvo 
neįmanoma. Nesakau, kad aš neišsigandau, priešingai — vie- 
nu metu net pagalvojau, jog teks gyvam sudegti, bet būtent 
tą pačią minutę mano žvilgsnis krito ant bizono. Buvau jau 
iki pusės vargšą Žvėrį išmėsinėjęs, kaip patys matote, ir man 
šovė į galvą, kad prisidengęs jo kailiu galiu kaip nors po juo 
pasislėpti. Pabandžiau, bet išėjo ne visai patogiai, tada su- 
galvojau daug geriau — išimti Žvėries vidurius ir pasislėpti 
jo pilve. Prisiekiu, kad neilgai bizoną valiau, ir išmetęs iš jo 
visą šitą šlamštą, nuvykau tiesiai pas jį į svečius, įkišęs iš 
pradžių štai į šią skylę kojas. Paskubėta pačiu laiku, nes rei- 
kalas nejuokingas, ir galiu pasakyti, kad mirtis buvo labai 
arti. Nesuspėjau aš gerai užsidengti savo gražia antklode, 
kai išgirdau aplinkui liepsnos pokšėjimą ir švilpimą. Man net 
ausį nudegino — pažiūrėkite patys! 

Mes su Harėjumi nusijuokėme iš šio beausio medžioto- 
jo mėgstamo pokšto, o ir pats Riubas užsikrėtė savo įprastu 
juoku ir taip ilgai kvatojosi, kad mes netekome kantrybės. 

— Pasakok greičiau toliau! — nutraukė jį Harėjus. 

— O, — tarė medžiotojas, — kelias, kuriuo skubėjo gais- 
ras, apsaugotas nuo gyvačių. Liepsna riaumojo, švilpė, ir žolė 
traškėjo taip, lyg pliauškėtų tūkstančiai botagų. Aš vos neuž- 
dusau nuo dūmų, bet man pavyko gerai nuleisti bizono kailį, 
nors juo prisidengęs vos neiškepiau. Paskui gulėjau savo ur- 
ve, kolei išgirdau atvykus jus ir sužinojau, kad gaisras liovėsi. 

Riubas baigė savo pasakojimą įprastu šūktelėjimu ir vėl 
mėsinėjo pusiau iškepusį bizoną. 

Paspaudę seniui ranką, mes grįžome į stovyklą, nešda- 
miesi skaniausius laimikio gabalus. Taigi, užkirtę kepsnių, Žžu- 
vų, bizono liežuvio ir smegenų, mes tą vakarą negalėjome 
skųstis prerijų svetingumu. 

XXVII skyrius 
MESA* 


Rytą, po sočių pusryčių, mes sėdome ant arklių ir nujo- 
jome tolyn, vienos aukštumos, matomos lygumoje, link. 

Tai buvo mano draugams gerai pažįstama žymė, esanti 
mūsų kelyje, o už dešimties mylių pagaliau turėjo baigtis mū- 
sų sunki kelionė. 

Iš tikrųjų, giedru oru ši kalva matyti iš mano štabo būstinės. 

Šios prerijos visada žadino mano smalsumą, ir aš da- 
viau sau žodį ją aplankyti, bet vis neleisdavo aplinkybės. 

Kalva panėšėjo į milžinišką skrynią. Jos šonai iš toli at- 
rodė statūs, o viršūnė visiškai lygi. 

Prijojęs arčiau, aš galėjau pastebėti tamsią, į turėklus 
panašią liniją, vainikavusią krūmais apaugusį gūbrį. Šie “tu- 
rėklai" gerokai skyrėsi nuo vertikalių, beveik sniego spalvos 
šlaitų. 

Tai buvo vienas iš tų kalnelių, ispaniškai vadinamų me- 
sa dėl savo lygios kaip stalas viršūnės, kuria ir skyrėsi nuo 
kitų įprastų aukštumų. 

Vis labiau artinantis prie jos, mano smalsumas didėjo. 
Panašių aukštumų esu matęs Misūryje, navachų žemėje, į va- 
karus nuo Uolinių kalnų, ir Ljano Estakadoje, kuri pati ne 
kas kita, kaip milžiniška mesa. 

Bet aprašoma kalva originali savo taisyklingomis for- 
momis, lygiu ir blizgančiu skardžių paviršiumi. Be to, efek- 
tinga jau tai, kad ji absoliučiai vieniša, nes kitos aukštumos 
žvilgsnis niekur neužmatė, ir tik tolumoje vos buvo galima 
įžvelgti kalnus, nusidriekusius Rio Grandės pakrantėmis. 

Pagaliau priartėjome per mylią nuo tos kalvos, turinčios 
dvidešimt penkis sieksnius aukščio, ant kurios, pasak mano drau- 
gų, gerai pažinojusių šiuos kraštus, dar niekas nebuvo užkopęs. 

Aš apžiūrinėjau šį keistą gamtos tvarinį, visai nedomi- 


* Stalas (isp.). 

nantį medžiotojų, besikalbančių visiškai apie kitus dalykus, 
kai staiga išgirdau Harėjaus.šūktelėjimą: 

— Tegu velniai mane griebia, jeigu tai ne indėnai! 

— Indėnai? Kur? — sušųkome mes beveik vienu metu 
su Riubu. 

Beveik tą patį momentą, sekdamas Harėjaus žvilgsnį, 
išvydau grupę raitelių, išjojusių iš už mesos į lygumą. 

Sustabdėme arklius ir ėmėme stebėti netikėtai atsira- 
dusius raitelius. 

Jų buvo dvylika. Mus skyrė mažų mažiausiai mylia, ir 
per tokį atstumą sunku, jeigu ne neįmanoma, atskirti baltąjį 
žmogų nuo raudonodžio. Rūbai dažniausiai būna panašūs, o 
veido oda patamsėja nuo dulkių ir saulės. 

Nors iš pirmo žvilgsnio Harėjus raitelius ir palaikė indė- 
nais, bet tai tik spėlionė, ir mes kurį laiką neryžtingai stovėjome. 

— Tai indėnai, — pakartojo Harėjus, — komančiai. 

— O jeigu tai komančiai, — grasinamai pridūrė Riu- 
bas, — tai teks kautis. Jie išjojo į karą ir, žinoma, už tai su- 
mokės. Pradėsime nuo ginklų apžiūrėjimo! 

Mes nedelsdami paklausėme Riubo patarimo, nes la- 
bai gerai žinojome, kad jeigu tie raiteliai iš tiesų komančiai, 
tai mūsų laukia neišvengiama kova. 

Ši karinga gentis apsigyvenusi visoje vakarinėje Teksa- 
so dalyje ir klaidžioja nuo Rio Grandės, iš pietų į šiaurę, net 
iki Arkanzaso. Dabar komančiai — galingiausia indėnų gen- 
tis žemyne. Jie pretenduoja į visų prerijų valdymą ir laiko sa- 
ve visiškais jų šeimininkais, nors šias valdas iš jų stengiasi pa- 
veržti pauniai, sijai, juodakojai ir kitos mažiau karingos gen- 
tys. Tai nuo seno patys pavojingiausi teksasiečių priešai, ir 
smulkiam jų grobikiškų antpuolių aprašymui prireiktų dvide- 
šimties tomų. Bet ne taip dažnai jie tapdavo nugalėtojais. 
Kerštas būdavo už antpuolius didesnis, ir pasienio savanoriai 
jiems atsilygindavo su kaupu. 

Tačiau meksikiečiai kur kas mažiau ryžtingai gynė savo 
namus, ir komančiai jau pusę šimtmečio kasmet užpuldinėdavo 
šiaurės rytų provincijas, nes jie laikėsi daugiausia iš žudynių ir 

plėšimų. Paprastai jie grįždavo su grobiu, varydamiesi gausias 
arklių, mulų, jaučių bandas ir net nusivesdami į nelaisvę moteris. 

Kurį laiką šie raudonodžiai grobikai su Teksaso kolo- 
nistais anglais ir amerikiečiais sugyveno taikiai, bet tai buvo 
tiktai pertrauka, neilgos paliaubos, ir greitai pionieriams te- 
ko vėl grumtis su indėnais. Nuo to laiko karas nesiliovė. Rau- 
donodis ir baltaveidis stodavo į mūšį, vos vienas kitą išvydę. 
Prerijose susitikusių dviejų keliautojų tarpusavio santykius le- 
mia veido spalva — jeigu tik ji skirtinga, tai jų pirmoji mintis 
— kaip užmušti vienam kitą. 

Šią abipusę genčių neapykantą dar labiau padidino, jeigu 
tai apskritai įmanoma, viena aplinkybė: komančių karių gaujos 
siūlė savo paslaugas vyriausiajam amerikiečių armijos vadui. 

— Leiskite mums kovoti kartu su jumis, — tarė jis, — 
nes mes gyvename taikoje ir santarvėje. Jūs kariai — mes tai 
žinome ir jus gerbiame. Mes einame prieš niekšiškus meksi- 
kiečius, užgrobusius mūsų žemes. 

Amerikiečių generolas išmintingai atmetė sąjungą su 
komančiais, ir šių derybų rezultatas buvo trigubas karas, ku- 
riame mes atsidūrėme. 

Taigi, jeigu Šie besiartinantys raiteliai yra komančiai, 
tai Riubas teisus, nes mes turėjome su jais grumtis ir negaiš- 
dami laiko pasiruošėme gynybai. Mitriai iššokę iš balnų ir pa- 
darę iš arklių kažką panašaus į įtvirtinimą, mes drąsiai laukė- 
me prisiartinant įtartinos gaujos. 


XXVIII skyrius 
GVERILJASAI 


Raiteliai dar buvo toli ir jojo po du. 

Tai mus nustebino, nes indėnai niekada taip nejodinė- 
ja; vadinasi tai ne raudonodžiai. 

Staiga man toptelėjo į galvą, ar tik ne mano kareiviai 
bus išvykę manęs ieškoti? Mes paprastai taip jodinėjame. Bet 

ilgos ietys ir plevėsuojančios plunksnos greitai šį spėjimą iš- 
sklaidė: amerikiečių armijoje iečių nebuvo, ir todėl raiteliai 
negalėjo būti mano žvalgai. 

Išjodami į žygį, komančiai, žinoma, apsiginkluoja ieti- 
mis, bet tai buvo ne komančiai. 

— Tegul mane pakaria, jeigu tai indėnai! — sušuko Riu- 
bas, įdėmiai apžiūrėjęs raitelius. — O jeigu jau indėnai, tai 
jie nusipirko dirbtines barzdas ir sombrerus. Jokio panašumo 
su raudonodžiais. Ne, — pridūrė jis, pakėlęs balsą, — esu tik- 
ras, tai meksikiečiai. 

Iš tikrųjų tai buvo gauja meksikiečių. 

Toks atradimas negalėjo mūsų nudžiuginti, ir savo gy- 
nybinėje padėtyje nieko nekeitėme. Žinojome, kad taip ap- 
siginklavusi meksikiečių gauja nusiteikusi prieš mus kuo 
priešiškiausiai. 

Iš tikrųjų jau keletas savaičių vyko žiauriausios kovos, 
ir neutrali teritorija virto baisių žvėriškumo ir keršto scenų 
teatru. 

Be abejonės, tai buvo meksikiečių gveriljasai, išvykę į Žval- 
gybą, arba tiesiog plėšikų banda, o tai reiškė vieną ir tą patį. 

Neutrali teritorija, kurioje paprastai veikė gveriljasai, 
tęsėsi tarp dviejų armijų. Mes buvome nuo kolonijos gana to- 
li. Kokia proga prerijoje galėjo pasirodyti ulonų, gveriljasų 
arba plėšikų būrys? Nei vieniems, nei kitiems čia grobio, taip 
pat ir amerikiečių kariuomenės, nebuvo. Užpulti keleivius? 
Apiplėšti?: Mano būrys buvo apsistojęs nuo armijos centro šia 
kryptimi toliausiai, ir pati mano štabo būstinė — už dešim- 
ties mylių nuo šios dykynės. Mesos apylinkėse galima sutikti 
tiktai komančius, ir mes gerai žinojome, kad meksikiečių ka- 
reiviai išjojo ne jų ieškoti. 

Iki šiol gauja jojo tiesiai ir buvo tarp mesos ir mūsų. Pri- 
artėję prie mūsų per mylią, meksikiečiai pasuko į vakarus be- 
veik stačiu kampu, matyt, ketindami mus sučiupti iš užnugario. 

Suprantama, kad mes atsidūrėme jų flange ir galėjome 
apžiūrėti ir jų kostiumus, ir apsiginklavimą. 

Visi buvo su plačiabryliais sombrerais, striukėmis, juos- 
tomis ir džinsais (kolconero); kiekvienas turėjo lasą, karabi- 

ną ir ietį; mes taip pat galėjome įžvelgti kardus ir mačetes 
(ilgus peilius) — įprastus meksikiečių „ginklus. Negalėjome 
jų palaikyti reguliariosios armijos kareiviais ir dėl rūbų, ir dėl 
to, kad savo ietis jie laikė skirtingai: kas pasvėręs, kas pagal 
taisykles prie balnakilpės, o kas nerūpestingai užmetęs ant 
peties. Ne, tai buvo ne reguliariosios armijos kareiviai, o gve- 
riljasai, atba tikrieji didžiojo kelio plėšikai (santeadores). 

Apsukę tuo pačiu nuotoliu pusratį, jie staiga pasisuko į 
mus frontu ir sustojo. 

Šis manevras mus sutrikdė, nes negalėjome jo suprasti. 
Vadinasi, visai neketinama mums užkirsti atsitraukimo kelio, nes 
miškas už kelių mylių nuo mūsų, ir jeigu jis būtų arčiau, jau 
seniai būtume ten pasukę slėptis. O dabar Riubą su jo sena ku- 
mele gveriljasai privytų anksčiau, negu jis suspėtų nušuoliuoti 
iki miško, — mes tai žinojome ir todėl nė nebandėme. Iš kitos 
pusės, ne toliau kaip už pusmylio, buvo mesa, ir galbūt mums 
pavyktų ją pasiekti, bet aplinkui nebuvo nė vieno medžio, ne- 
skaitant tų, kurie vainikavo jos viršūnę; o akmeninės jos sienos 
mums negalėjo būti priedanga. Priešai, matyt, apsvarstė šias ap- 
linkybes, antraip jie būtų nedelsdami mums užkirtę šį kelią. 

Kolei meksikiečiai nebuvo sustoję, mes nenutuokėme 
apie jų judėjimo priežastį, bet čia staiga mįslė mums paaiškė- 
jorjie sustojo būtent tarp mūsų ir saulės. 

Tai buvo vikrus, indėnų karių vertas manevras, mums 
įrodęs, kad turime reikalą ne su paprastais ir įprastais prie- 
šais. Besiartindami prie mūsų iš šitos pusės, meksikiečiai tu- 
rėjo aiškų pranašumą: saulės švytėjimas mums trukdė teisin- 
gai taikytis, nes saulė tuo laiku, būdama žemai ties horizon- 
tu, mums spigino tiesiai į akis. 

Mano draugus toks gudrumas įsiutino, nors mes ir ne- 
galėjome jo išvengti, net jeigu ir būtume numatę klastingų 
priešų užmačias. 

Bet neturėjome laiko svarstymams: iš raitelių judėjimo 
regėjome, kad jie ruošėsi atakai. 

Vienas jų, kaip matyti, vadas, sėdintis ant pačio didžiau- 
sio arklio, atrodė; kreipėsi į mus su kalba. Jis šuoliavo fron- 
talia linija, garsiai šaukdamas ir smarkiai mojuodamas ran- 

komis. Jam atsakydami, aidėjo mus labai aiškiai pasiekę riks- 
mai. Kiekvieną minutę laukėme atakos. 

Mums beliko viena iš dviejų — arba kovoti, arba pasi- 
duoti į nelaisvę. Kai dėl manęs, tai aš buvau greičiau pasiry- 
žęs sau paleisti į pakaušį kulką, negu padėti ginklą. Kad ir 
kaip mano munduras buvo suplyšęs, jis priešams atskleidė ma- 
no laipsnį, ir, žinoma, jeigu būčiau pakliuvęs į jų nagus, mane 
neišvengiamai būtų pakorę, arba, nesant medžių, sušaudę vie- 
toje. Mano draugai taip pat neabejojo tragiška lemtim, ir dėl 
to niekas iš mūsų negalvojo pasiduoti be mūšio. 

— Ne, — sušuko rūsčiai Riubas, — mes neturime pasi- 
duoti. Ne, mums būtinai reikia grumtis iki paskutinio kraujo 
lašo. Mūšis velniškai nelygus: dvylika prieš tris, — vadinasi, 
šansų mažiau, tuo tarpu aš išeidavau sveikas iš pavojingiau- 
sių susirėmimų, o ir tu taip pat, Bilai, ar ne teisybė? Tiesa, 
kad mūsų mažai, o vis dėlto palaukime, tegu prisiartina. 

— Taip, — atsakė visiškai nesijaudindamas Harėjus. — 
Jie gerai padarė, kad sustojo savo pokalbiams toliau. Aš ma- 
tau vieną balną, kurį ketinu išlaisvinti nuo raitelio, kai tiktai 
jie aplenks štai tą krūmą. 

Ir Harėjus parodė į aukštos žolės krūmą, augusį už dvie- 
jų šimtų žingsnių tarp mūsų ir priešų. 

Girdint nerūpestingą senojo medžiotojo plepėjimą, — 
visiška priešingybė jo draugo ramumui, — grįžo mano įpras- 
tas šaltakraujiškumas. Kai pirmąkart išvydau pasirodžius dau- 
gybę priešų, aš pajutau savotišką baimę: nelygios jėgos nega- 
lėjo manęs nejaudinti; bet ir tai pasakysiu, kad jau ne pirmą 
kartą teko kautis su dar gausesniu priešu. 

Iš tikrųjų, nepaisant didelio meksikiečių pranašumo, aš 
žinojau, kad tos jėgos ne tokios jau nelygios, kaip galėjo atro- 
dyti iš pirmo karto. Reikėjo mums tiktai išlikti po pirmosios 
muškietų ir karabinų salvės, ir kiekvienas buvome įsitikinęs, 
kad po vieną raitelį tikrai išversime iš balnų. Aš savo ginklu 
pasiklioviau ir daug tikėjausi iš savo draugų. Neabejojau, kad 
jeigu meksikiečiai ryšis atakai, tai jų būtų belikę iš dvylikos 
tik devyni per pistoleto šūvį, o mes buvome pasiruošę juos 
sutikti kaip pridera. Aš turėjau šešių užtaisų revolverį, Harė- 

jus — lygiai tokį patį. Aš jam jį padovanojau prieš keletą me- 
tų, o Riubas nešiojosi porą didelių vieno užtaiso pistoletų. 
— Septyniolika užtaisų ir medžiokliniai peiliai magary- 
čių! — sušuko pagaliau Harėjus, kai apžiūrėjome savo ginklus. 
Priešai nesijudino iš vietos. Nepaisant šūkių ir riksmų, 
meksikiečiai vis dar nesiryžo atakai. Jų, kaip mes spėjome, ka- 
pitonas ir, be abejonės, leitenantas, jodinėjo priekyje ir, ma- 
tyt, stengėsi padrąsinti raitelius. Mes savo ruožtu nesnaudėme 
ir užėmėme gynybos karė poziciją. Suprantama, prisiglaudėme 
už arklių, kurių buvo keturi, nes juk turėjome ir laukinį prerijų 
žirgą. Harėjus, komančiams nenusileidžiantis raitelis, jį pas- 
kutinėje stovykloje prajodinėjo, ir jis jau paklusdavo lasui. 
Mes pririšome arklius vieną prie kito taip, kad jie su- 
darė keturias priešakines karė* puses ir negalėjo pakeisti pa- 
dėties net atakuojant kavaleristams, nes reikėjo atrišti arba 
nupjauti pavadžius ir išnarplioti laso mazgus, kad prasibrau- 
tum pro šią gyvą sieną. 
Didelis Harėjaus arklys mus užstojo iš priešo pusės, ir 
meksikiečiai galėjo matyti tiktai mūsų galvas ir kojas. Mes 
laukėme puolimo. 


XXIX skyrius 
DERYBOS 


Nauji šauksmai mums pranešė, kad vadas baigė kalbą, ir 
greitai turėjo prasidėti puolimas. Mes matėme, kaip jų kapito- 
nas su keliais žmonėmis išjojo pirmyn, tarsi ketindamas atakuoti. 

— Dabar, brolyčiai, — ryžtingai kalbėjo Riubas, — šau- 
dydami nežiopsokite, neeikvokite veltui šovinių: kulka čia ver- 
ta aukso. Prisiekiu Juozapo slėniu, jie pasiruošę mus pulti. Pri- 
sileiskite juos per šūvio nuotolį, ir pyškinkime! Gaujoje yra ke- 
letas žmonių, kurie toli nenujos. Velniop saulę! Bilai! — tęsė 


* Kautynių rikiuotė - kariuomenė išrikiuota vienu arba keliais 
keturkampiais. 

senis, kreipdamasis į Harėjų, — šauk, jei nori, pirmas; tavo 
šautuvas šauna toliau už visų. Nuversk man raitelį, sėdintį ant 
molio spalvos arklio, aš pasirūpinsiu antruoju numeriu, kuris 
joja ant pilkojo mustango, o jūs, kapitone, nupilkite juodasnu- 
kį — va tą, kur ant sarto žirgo. Aš žinau, kad jūs gerai šaudote, 
taikykitės kruopščiau ir svarbiausia ramiai, — supratote? 

— Suprantu, suprantu, — gyvai atsakiau. 

Šį momentą pasigirdo trimito garsas, ir mes išgirdome šūkį: 

— Pirmyn, marš! Dievas ir Gvadalupė! 

Meksikiečiai puolė į ataką, bet nesuspėjo nušuoliuoti ir 
dvidešimties žingsnių, kai jų frontas iškriko; geresni ir drąses- 
ni raiteliai aplenkė kitus. 

— Taikyti į tris pirmuosius! — trūkčiojamai sukoman- 
davo Riubas, — į tris pirmutinius! Jie nesuspės pasukti atgal, 
arba aš labai klystu. 

Staiga vietoj komandos Riubas nustebęs šūktelėjo, pas- 
kui švilptelėjo, o tas reiškė tą patį. 

Priežastis buvo akivaizdi: gveriljasai prišuoliavo prie mū- 
sų per tris šimtus žingsnių, ir mes išvydome, kaip jie jodami 
sulaikė arklius. Aišku, kad jiems neužteko drąsos, kai prijoję 
pernelyg arti išvydo mūsų ilgų karabinų vamzdžius. 

Harėjus laukė, kolei pirmasis raitelis peržengs krūmą, 
jo numatytą ribą šūviui. Dar sekundė, ir karabinas būtų su- 
griaudėjęs, bet meksikietis, tarsi instinktyviai nenujausdamas, 
nuo kur prasidėjo pavojus, sulaikė žirgą, neprijojęs krūmo. 

Jo draugai su malonumu pasekė šiuo pavyzdžiu, ir visa gauja 
sustojo už trijų šimtų žingsnių nuo mūsų originalaus įtvirtinimo. 

— Bailiai! — garsiai ir pasityčiojamai šaukė Riubas. — 
Nagi prijokite! — dar garsiau riktelėjo jis priešams. — Koks 
ten velnias jus sulaiko? | 

Ar tasai komiškas klausimas buvo per tokį atstumą išgirs- 
tas, ar ne, tačiau mus pasiekė tiktai garsus gaujos vado šūksnis. 

— Draugai! Mes draugai! — rėkė jis. 

— Velniai griebtų tokius draugus! — šūktelėjo medžio- 
tojas, gerai suprantantis ispaniškai. — Geri draugai, nėra ko 
sakyti! Jums užėjo noras iš mūsų pasijuokti, ar ką? 

Ir jis laikė savo karabiną su grėsminga išraiška, nes 
pastebėjo tarp raitelių kažkokį subruzdimą. 

— Atgal! Nesiartinkite, o tai nusodinsiu pirmąjį, ku- 
ris prijos per šūvį. 

Tada vadas ėmė tartis su savo leitenantu, ir, kaip mums 
pasirodė, jie sugalvojo naują planą, matyt, ketino veikti kitaip. 

Gaujos vadas vėl kreipėsi ispaniškai į mus. 

— Mes draugai! — suriko jis. — Ir nenorime jums daryti 
nieko bloga. Aš jums tai įrodysiu — liepsiu savo Žmonėms pasuk- 
ti atgal tuo metu, kai mano leitenantas išjos į neutralią zoną dery- 
boms su vienu jūsiškių. Be abejonės, jūs dėl to neprieštarausite. 

— O kam tada tos derybos? — paklausė Harėjus, šiek 
tiek graibęsis ispaniškai. — Mes nieko iš jūsų nereikalauja- 
me. Ko tada jums reikia iš mūsų? 

— Turime reikalą, — atsakė meksikietis, — ir tik į jus, 
asmeniškai. Reikia su jumis pakalbėti be liudininkų. 

Ir atsisukęs atgal vadas davė savo gaujai ženklą. 

Tai mus nustebino. 

Harėjus, pasako jo Žodžių, niekada šito juodasnukio 
nei girdėjo, nei regėjo, — beje, galbūt jis ir klydo, nes saulė 
tvieskė tiesiai į akis, o meksikietis buvo užsimaukšlinęs pla- 
čiabrylę skrybėlę. Galbūt jis ir buvo su juo kada susitikęs, 
bet visiškai užmiršo. 

Trumpai pasitarę, mes nusprendėme, kad Harėjus pa- 
siūlymą priimtų. Ypatingo pavojaus nebuvo: medžiotojas ga- 
lėjo visada spėti sugrįžti, o mes su Riubu — nesunkiai jo 
atsitraukimą pridengti. Jeigu gveriljasai sumanė klastą, tai 
suprantama, kokią jie iš to tikėjosi išpešti naudą... 

Pasiūlymas buvo priimtas su visomis tokiu atveju rei- 
kalingomis atsargumo priemonėmis. 

Visa gauja viršininką ir leitenantą turėjo palikti už pu- 
sės mylios. Vadas turėjo stovėti ten, kur ir stovėjo, — o tarp 
jo ir mūsų buvo paskirtas punktas, kur be ginklų turėjo susi- 
tikti Bilas ir leitenantas. 

Gveriljasai, vadui įsakius, nujojo atgal. Leitenantas nu- 
lipo nuo arklio, padėjo ant Žemės ietį, nusisegė kardą, išsi- 

traukė iš už juostos pistoletus ir, visa tai numetęs prie ieties, 
pasuko į numatytą vietą. 

Bilas savo ruožtu irgi paliko mums ginklus ir nuėjo pa- 
sitikti meksikiečio. 

Po kelių minučių jie susitiko ir ėmė kalbėtis. 

Tai ilgai netruko. Tyliu balsu daugiau kalbėjo meksikie- 
tis ir, kaip mes su Riubu pastebėjome, dažnai rodė pirštu į 
mus, tarsi mes būtume pokalbio tema. Staiga Harėjus greitai 
nutraukė meksikietį ir, atsisukęs į mus, angliškai suriko: 

— Riubai! Kaip tu manai, ko reikalauja iš manęs ši bestija? 

— Iš kur man žinoti? — atsakė Riubas. — Ko gijis nori? 

— Jis nori... — ir Bilo balsas sudrebėjo iš pasipiktini- 
mo, — jis reikalauja išduoti žvalgų kapitoną, po to pažada 
mus paleisti į visas keturias puses. Tai bent humoras! 

Ir jaunasis medžiotojas pasileido paniekinamai kvatotis. 

Tuo metu, kai Bilas juokėsi savo pašnekovui į akis, Riu- 
bas, trumpai švilptelėjęs, sumurmėjo: 

— Ak, štai koks reikalas. 

Paskui jis suriko draugui: 

— Ką tu, Bilai, atsakei šitam juodaodžiui? 

— Aš dar jam neatsakiau, — gyvai atsiliepė mūsų “par- 
lamentaras", — bet štai mano atsakymas. | 

Harėjus pakėlė suspaustą į kumštį ranką, ir šis kumštis 
tarsi kūjis ant priekalo nusileido ant meksikiečio veido. Gve- 
riljasas sunkiai Žnegtelėjo ant Žemės. 


XXX skyrius 
MIRTINAS SMŪGIS 


Netikėta derybų atomazga sukėlė rūsčius gveriljasų riks- 
mus, kurie, nelaukę naujo įsakymo, atšuoliavo prie vado. 

Sustoję gana toli, jie trenkė iš muškietų ir karabinų sal- 
vę, bet jų kulkos nukrito toli priekyje, o dvi ar trys, atskridu- 
sios iki mūsų arčiau, vis tiek toli gražu nesiekė taikinio. 

Leitenantas, kuris buvo tiktai pritrenktas, pašoko ant ko- 
jų, tačiau kažkoks nenormalus jo įniršis pranoko blaivų protą, 
priešingu atveju tuojau būtų bėgęs pas draugus. Jis pasuko mū- 
sų link ir pagrasė kumščiu, palydėdamas šį judesį keiksmais. 

Išgirdome tiktai paskutinę frazę, išreiškiančią neapy- 
kantą ir keršto troškimą. 

Bet šis prakeiksmas buvo jo paskutinis žodis, nes tą pa- 
tį momentą man prie ausies pokštelėjo šūvis. Aš mačiau, kaip 
meksikietis susiėmė už širdies ir, griuvęs ant žemės, daugiau 
nesujudėjo. 

— "Tu daugiau iš manęs nieko nereikalausi, — pasigir- 
do man už nugaros balsas. 

Aš nejučia atsisukau — nereikia nė sakyti, kad šis bal- 
sas priklausė Riubui, kuris vėl ėmėsi užtaisyti savo karabiną. 

— Išgamos! — tęsė jis, laukiniu balsu suklykęs kažkokį 
nesuprantamą karo šūkį. — Tai truputį palygins mūsų sąskai- 
tą. Nauja įranta ant mano karabino buožės. Va, čia tai šautu- 
vas. Senajam karabinui nuotolis buvo itin didelis, ir, be to, 
saulė Žlibino tiesiai į akis. Bet šis juodagalvis išvedė mane iš 
kantrybės, kitaip aš nebūčiau taip rizikavęs. Stebėkite arklius, 
draugužiai, — ir Riubo balsas tapo rimtesnis, — nešaudykite, 
kolei aš neužtaisysiu šautuvo, nešaudykite dėl Dievo! 

— Gerai, Riubai, — tarė Harėjus, skubiai įlįsdamas pro 
arklio pilvą pas mus į karė. — Gerai, senuk, nesijaudink, mes 
tavęs palauksime. | 

Mus truputį nustebino, kad priešai davė Riubui laiko 
užtaisyti karabiną, ir mes visi trys, nusitaikę pro Harėjaus ar- 
klį, vėl grėsmingai sustingome. 

Keturi mūsų arkliai stovėjo nejudėdami: trys iš jų jau 
seniai buvo įpratę prie tokių scenų ir šūvių nebijojo, o ketvir- 
tasis, būdamas pririštas, nori nenori turėjo pasilikti vietoje. 

Mes manėme, kad noras atkeršyti už draugo mirtį įkvėps 
gveriljasus ryžtis puolimui, bet viskas baigėsi klyksmais, ges- 
tais ir prakeiksmais. 

Gveriljasai netvarkingai susigrūdo aplink vadą; kai ku- 
rie, matyt, reikalavo, kad jis juos vestų pirmyn, kiti atšuolia- 

vo prie mūsų arčiau ir šaudė arba grasė ietimis, bet visi vengė 
pavojingos ribos, iki kurios siekė mūsų karabinų šūvis. Atro- 
dė, kad jie dar mažiau negu anksčiau buvo nusiteikę mus ata- 
kuoti: tokią baimę jiems įvarė draugo mirtis. 

Per vidurį nuotolio gulėjo margaspalviu kostiumu apsi- 
vilkusio užmuštojo kūnas. Ši mirtis sumažino gveriljasų jė- 
gas, jų nušautas draugas buvo ne tik vienas vadovaujančiųjų, 
bet ir geriausias raitelis. Jie buvo įsitikinę, kad jis negyvas, 
nors ir nedrįso artintis, nes žinojo, koks tolimas amerikietiš- 
ko karabino kulkų skrydis, ir be to, jie taip pat žinojo, kad 
mes turime revolverius, — o šio baisaus ginklo šlovė jau buvo 
peržengusi per Rio Grandės sieną. 

Nepaisant to, amerikiečiai. nesvyruodami būtų ėję į ata- 
ką, o ir patys ispanai tą patį būtų padarę prieš tris amžius. 

O! Fernandai Kortesai, ir jūs, senųjų laikų nugalėtojai! 
Ateikite pažiūrėti į savo išsigimusius ainius! 

O vis dėlto ne visi šitie Žmonės bailiai; tarp jų buvo ir 
drąsuolių. Nedidelis mūsų priešų būrelis, matyt, reikalavo ata- 
kos. Mūsų laimei, šis ketinimas nebuvo įvykdytas. Jiems trū- 
ko tikrojo vado, nes tas, kuris užėmė jo vietą, daugiau rodė 
atsargumą nei kario narsą. 

Tačiau mes buvome budrūs, įsiklausydami į menkiausią 
riksmą ir stebėdami menkiausią priešo krustelėjimą. 

Mes buvome šaltakraujiški, bent jau aš tai galiu drąsiai 
paliudyti apie savo draugus. Nepaisant to, kad sprendžiamas 
gyvybės ar mirties klausimas, jie buvo tokie pat ramūs, kaip 
ir prieš bizonų bandą. Jų veiduose nematyti nė Ženklo susi- 
jaudinimo. Kartkartėmis pusbalsiu ištarta frazė, pasikeičiant 
mintimis dėl kokios nors mūsų priešų permainos, tiktai pri- 
mindavo, kad abu medžiotojai įdėmiai sękė pavojų. 

Nesakysiu, kad ir aš išsaugojau tokią pat dvasios ramy- 
bę, bet man pavojus atrodė mažiau grėsmingas negu mano drau- 
gams: kraštutiniu atveju galėjau pasikliauti Moro greitumu. Ži- 
noma, taip aš galėjau išvengti pavojaus, bet ši niekšiška mintis 
neatėjo man į galvą nė vieną sekundę. Sutikčiau jau greičiau 
mirti, negu palikti kilniuosius medžiotojus, kuriems buvau sko- 
lingas gyvybės išgelbėjimą. Atėjo ir mano eilė suteikti jiems 

panašią paslaugą, ir nuo pat pirmo momento ryžausi pasidalyti 
su jais visas negandas. Tiktai tada, jeigu jie abu būtų žuvę anks- 
čiau už mane, galėjau pagalvoti apie sprukimą. 

Kolei tęsėsi laikina tyla, man toptelėjo mintis — kodėl 
gi gveriljasų vadas reikalauja mano asmenybės. Mes visi trys, 
kaip amerikiečiai ar teksasiečiai, buvome gveriljasų priešai, — 
tad kodėl jie reikalavo tiktai manęs vieno? 

Iš kur jie sužinojo, kad aš žvalgų kapitonas? Žinoma, jie 
gavo šiuos duomenis anksčiau ir specialiai išvyko manęs ieškoti. 

Staiga man šmėstelėjo įsitikinimui tolygus įtarimas, ir 
jeigu saulė nebūtų spiginusi tiesiai į akis, būčiau greičiau įmi- 
nęs šią mįslę. 

Pridengęs rankomis kepurės snapelį, įdėmiai įsižiūrė- 
jau į gaujos vadą. Prisiminiau kai kuriuos Harėjaus žodžius, 
ir pasirodė, kad gveriljasų vado balsą jau kartą esu girdėjęs. 
Laimei, jis stovėjo tiesiai, atsisukęs veidu į mane, ir nepai- 
sant akinančių saulės spindulių, nepaisant jo plataus sombre- 
ro, aš negalėjau jame nepažinti Rafaelio Ižuros! Žinoma, tai 
jis reikalavo žvalgų kapitono. 

Mano įtarimas pasitvirtino; bet po pirmųjų šio atradi- 
mo sukeltų širdies tvinksnių, manyje atsirado kitas, kur kas 
sunkesnis jausmas. 

Tačiau tą patį momentą išvydome sukrutusius gverilja- 
sus, ir reikalas artėjo prie atomazgos. 


XXXI skyrius 
ŠAUDYMAS ŠUOLIUOJANT 


Nors mūsų priešai ir ėmė bruzdėti, tačiau tiesioginės 
atakos nebuvo ko bijoti. Užmušto draugo likimas, matyt, su- 
mažino gveriljasų veržimąsi, o riksmai ir pagyrūniški šūkiai 
atšaldė jų entuziazmą. 

Regėdami juos naujai persirikiavusius, mes priėjome 
prie išvados, kad jie sugalvojo naują atakos planą, kurį ir ruo- 
šėsi vykdyti. 

— Niekšingi bailiai! — niurzgėjo Riubas. — Jie neturi 
drąsos tiesioginiam užpuolimui. Niekas dar negirdėjo nė apie 
vieną meksikietį, kuris kautųsi kaip pridera. Kad juos velniai 
rautų! Štai ir dabar ruošia kokią nors šunybę, — tęsė jis daug 
rimtesniu tonu. — Ką tu apie tai galvoji, Bilai? 

— Aš galvoju, — atsakė Bilas Harėjus, įsmeigęs savo 
pilkas akis į priešų manevrus, — aš galvoju, kad jie nori mus 
apsupti ir susidoroti, kaip tai daro indėnai. 

— Tu teisus, jie sumanė būtent šitą dalyką. Tegul mane 
nuskalpuoja, jeigu tai netiesa. Pažiūrėkite! Prasideda. 

Šią minutę vienas raitelis atsiskyrė nuo gaujos ir palei- 
do Žirgą šuoliais tiesia kryptimi, bet, keletą sieksnių pajojęs, 
pasuko į šalį, aiškiai ketindamas apjoti mus. Kitas pasuko pas- 
kui jį, pakartojo lygiai tą patį manevrą, paskui trečias, ir taip 
išjojo penki Žmonės, ketindami mus apsupti iš visų pusių. Ki- 
ti šeši nejudėjo iš vietos. 

Pastebėjome, kad pastarieji, palikę ietis, pasiėmė tik- 
tai karabinus. Bet tai mūsų nenustebino, nes priešų ketinimą 
atspėjome. 

Jeigu šį manevrą būtų atlikę raudonodžiai, mes būtu- 
me turėję pagrindo būgštauti, nes taip atakuojant lankas, kai 
juo leidžiama keletas strėlių per minutę, už karabiną daug 
pavojingesnis. Bet jau vien tai, jog mūsų priešai Žino šią gud- 
rybę, įrodė, kad jie matė indėnų kovas, be abejonės, pasienio 
susirėmimuose ir kad mums reikės gintis pasitelkiant visą įma- 
nomą vikrumą ir drąsą. 

Penki nuo gaujos atsiskyrusieji vyrai turėjo užduotį mus 
apsupti, prijoti per šūvio nuotolį, iššauti iš šautuvų, užmušti 
kurį nors arklį, mus išblaškyti ir pagaliau, jeigu įmanoma, iš- 
provokuoti į save mūsų karabinų ugnį. Po to kiti šeši gverilja- 
sai turėjo pulti ant mūsų iš kitos pusės, šaudyti ir jau veikti su 
neabejotina sėkme lasais. 

Ši originali gudrybė mano draugams buvo pavojingesnė 
už bet kokį ginklą, ir jie buvo teisūs, nes žinojo, kad neturintys 
karabinų priešai galėjo darbuotis su lasu, nepasiekiami mūsų 
pistoletų kulkų, ir kad gveriljasai jį valdė meistriškai. 

Beje, mums nedavė laiko pakalbėti ir apie šį dalyką. Rai- 
teliai prajojo pro mus tokiu greičiu, kuris parodė neabejotiną 
jų vikrumą ir patirtį. 

Mes labai gerai suvokėme, kad priešams panaudojus šią 
gudrybę, pavojus mums padidėjo dvigubai; bet to nepaisyda- 
mi, ruošėmės įnirtingai gintis. 

Per akimirką mes pakeitėme padėtį, ir, atsirėmę vienas 
į kitą nugaromis, atsisukome veidais į tris šonus. 

Raiteliai šuoliavo prie mūsų vis arčiau ir arčiau, ir štai, 
atsidūrę prie mūsų karė, kiekvienas išpleškino iš šautuvo, pas- 
kui, šuoliais nulėkę prie likusios gaujos, gveriljasai pakeitė 
savo karabinus į užtaisytus ir manevrą pakartojo. 

Beveik visos pirmosios salvės kulkos, švilpdamos ore, 
praskriejo virš mūsų galvų. Tiktai viena jų pataikė į Riubo 
kumelę, ir vargšas gyvulys ėmė žvengti ir pasiutusiai spardy- 
tis. Žaizda buvo nepavojinga, bet tai tik įžanga to, ko mes 
galėjome laukti, ir todėl su didžiausiu nerimu stebėjome grįž- 
tančius gveriljasus. 

Mus užpuolę raiteliai buvo neabejotinai geriausi raite- 
liai pasaulyje, nes šie Žmonės tiesiogine prasme praleidžia bal- 
ne savo visą gyvenimą. Tą momentą, kai jie prisiartino prie pa- 
vojingos karė vietos, iš kur jiems grėsė mūsų karabinų šūviai, 
kiekvienas iš šių penkių plėšikų pasislėpdavo už savo arklių 
kūnų. Mes galėjome matyti tiktai arba batą su pentinu, arba 
besilaikančią už karčių ranką. Kyštelėdavo galva, kuri tą patį 
momentą nuo šūvio pasislėpdavo dūmų debesyje, paskui raitelis 
vėl dingdavo. Vos galėjai įžvelgti ant arklio karčių blizgantį šau- 
tuvo vamzdį, o šūvio kryptis įrodė, kad gveriljasas taikosi pro 
arklio, kuris nė sekundei nemažino savo zovados, kaklą. 

Nepaisant tiek mano, tiek ir mano draugų visų sugebė- 
jimų šaudyti, mes niekaip negalėjome pakloti nė vieno raite- 
lio. Greičiau nušautum skrendantį paukštį. Žinoma, mes ga- 
lėjome nušauti arba sužeisti kurį nors arklį, bet iš to būtų itin 
mažai naudos, palyginti su tuo, kiek rizikuotume iššaudami 
savo karabinus. Mes nesiryžome paleisti į gyvulius nė vienos 
kulkos. 

Tuo tarpu tai buvo sunkus išbandymas: būti šitaip ap- 

šaudomiems ir negalėti atsakyti užpuolikams! Turėjome ken- 
tėti dantis sukandę. 

Gveriljasai dar kartą apšuoliavo mūsų karė ir vėl palei- 
do iš šautuvų salvę, bet dabar sėkmingiau. 

Viena kulka pataikė Harėjui į petį, o kita nubrozdino 
senajam Riubui skruostą. 

— Valio! — sušuko pastarasis, paglostydamas priešo švi- 
no sužeistą veidą. — Jie dar ne tokie netikšos, kaip aš ma- 
niau. Velniai mane rautų, jeigu jie nenuplėšė man ausies! 

Ir senasis medžiotojas pasileido savo nerūpestingu juo- 
ku, bet tą pat minutę, pastebėjus ant Bilo peties kraują, jo 
veido išraiška pasikeitė. 

— Tūkstantis perkūnų! Tu sužeistas, Bilai? 

— Niekai! — pasiskubino atsakyti Harėjus. — Įdrėski- 
mas, kurio beveik nejaučiu. 

— Teisybė? 

— Garbės žodis. 

— Prisiekiu Belzebubo uodega, — tarė rimtai Riubas. — 
Ilgiau išsilaikyti neturime šansų. Ką mums daryti? Sakyk, Bilai? 

— Mums reikia patiems drąsiai juos pulti, — atsakė Ha- 
rėjus, — tai vienintelis būdas. 

— Neverta vargintis, — tarė Riubas, liūdnokai palin- 
gavęs galvą. — Mūsų jaunasis bičiulis dar gali išsiveržti, bet 
mes nepajėgsime. 

— O aš drįstu prieštarauti, — nekantriai pareiškė Ha- 
rėjus. — Tu sėsi ant baltojo arklio, ant geriausio pasaulyje 
ristūno, ir paliksi savo seną kumelę; arba lipk ant mano žir- 
go, 0 aš josiu paskui tave. Mums sunku pasprukti kartu, bet 
užtat galime tuos juodasnukius išsklaidyti. Vis jau geriau taip, 
negu pasilikti tarsi bizonui aptvare. Ką jūs pasakysite į tai, 
kapitone? — pridūrė jis, kreipdamasis į mane. 

Man šmėstelėjo viena mintis. 

— Kodėl mums nepabandžius nušuoliuoti iki kalvos? — 
tariau, rodydamas į mesą. — Ten jie negalės mūsų apsupti, 
o mes, prisiglaudę prie skardžio ir pastatę priekyje arklius, 
galime išsilaikyti ilgai. Nieko nėra lengviau, kaip atsidurti 
prie uolos!.. 

— Šventa teisybė! Tegul mane nuskalpuoja, jeigu šis 
vaikinas kalba neprotingai, — nutraukė Riubas. — Puiki 
mintis. 

— Sutinku! — tarė Harėjus. — Bet negalime gaišti nė 
minutės, nes meksikiečiai ruošiasi naujai atakai. 

Mūsų pokalbis truko ne daugiau kaip tris ar keturias 
minutes, būtent kolei gveriljasai jojo pasikeisti šautuvų. 

Jie dar nesuspėjo sugrįžti trečią kartą, kaip mes jau ry- 
žomės ir pasiruošėme įgyvendinti savo ketinimą. 

Operacija buvo įvykdyta taip ramiai, kad priešai nė ne- 
pastebėjo ir nė neįtarė mūsų ketinimų, ir dėl to kelias iki kal- 
vos buvo visiškai laisvas, tačiau jeigu būtume keletą minučių 
uždelsę, tai raiteliai būtų mus apsupę. 

— Valio, Riubai! — sušuko Harėjus. — Valio, seni! 
Pirmyn! 

— TIyliau, Bilai, — atsakė Riubas, — pritaisydamas prie 
Harėjaus arklio pavadžius, — garantuoju, kad dar suspėsi- 
me; jie nepasiruošę. Dabar pirmyn, — tęsė jis, kreipdamasis į 
savo kumelę. — Tave palieka užpakalyje, bet aš įsitikinęs, kad 
tu dar sugrįši į arklidę. Šiaip ar taip, tavęs meksikiečiai nesu- 
ės, ir todėl tau nėra ko bijotis, mano vargše senute. Dabar, 
Bilai, aš pasiruošęs. 

Buvo laikas, nes kavaleristai jau lėkė zovada, ketinda- 
mi mus apsupti. 

Neturėdami kada daugiau į juos spoksoti, mes visi kar- 
tu šokome ant arklių ir nušuoliavome tiesiai prie kalvos. 

Atsisukę atgal, išvydome, jog visi gveriljasai puolė mus 
vytis, o mūsų klausą pasiekė jų įsiutę riksmai. 

Didžiausiam savo nustebimui įsitikinome, kad mums pa- 
vyko nuo jų nutolti, nes netikėtas ir nelauktas mūsų bėgimas 
juos užklupo nepasiruošusius ir iš pradžių suglumino. Buvo- 
me beveik įsitikinę, kad kalvą pasieksime laiku. 

Aš būčiau galėjęs vienu akimirksniu pasislėpti nuo prie- 
šų akių, Harėjui taip pat nereikėjo didelių pastangų paspruk- 
ti su baltuoju arkliu, puikiai suvaldomu žaliaminės odos 
apynasriu, bet mums trukdė Harėjaus arklys, stiprus, tačiau 

negreitas, kuriuo jojo Riubas. Laimei, šuoliavimas neturėjo 
ilgai trukti, antraip senis būtų neišvengiamai pakliuvęs į gve- 
riljasų rankas. Mes su Harėjumi jojome šalia jo. 

— Nebijok, Riubai, — žvaliai šaukė šis, — mes nepa- 
liksime tavęs užpakalyje nė per sieksnį. 

— Ne, — pridūriau aš.po geros minutės, — mes liksime 
gyvi arba Žūsime visi kartu. 

— Bravo, vaikine! — sušuko dėkingas Riubas, — bra- 
vo! Aš Žinau, kad jūs tai sugebėsite ir manęs nepaliksite, nors 
nuo tada, kai mane palaikėte grizliu, aš jūsų truputį ir išsiža- 
dėjau. A! Šit artinasi juodaveidžiai. 

Šuoliavome tiesiai į kalvą, kurios smailas šonas lygu- 
moje kilo it stati siena, o mes taikėme į patį vidurį, tarsi lauk- 
dami, kad ten mums atvers duris ir suteiks slėptuvę. 

Užpakalyje išgirdome nustebimo riksmus ir kanopų bil- 
smą. Mus pasiekdavo net kai kurios frazės: 

— Kur jie bėga? 

— Nejaugi jie tikisi užšokti su arkliais ant sienos? 

— Gerai! Jie patys skuba į spąstus. 

Paskui pasigirdo džiaugsmingi šūksniai, nes gveriljasai 
išvydo, kad mes savanoriškai veržiamės į pinkles, iš kurių iš- 
ėjimo nėra. . 

Pirmąją mūsų bėgimo minutę jie bijojo, kad mes ant 
greitų arklių nepaspruktume, bet pastebėję, kad mūsų ke- 
tinimas ne toks, pasidavė linksmumui, kurį rodė jų šauks- 
mai, ir išsisklaidė mūsų užnugaryje, ketindami apsupti iš 
visų pusių. 

Mes tą manevrą numatėmė ir troškome, kad būtent taip 
jie ir padarytų. 

Lėkėme kiek įkabindami ir, prišuoliavę iki kalvos, aki- 
mirksniu nušokome nuo arklių, prisišliejome prie skardžio, 
sustatėme gyvulius priešais save ir, laikydami dantyse pava- 
džius, nutaikėme į priešus vamzdžius. Tuo būdu pirmajam, ku- 
ris prisiartins, grėsė garantuota mirtis. 

XXXII skyrius 


SENIO RIUBO ARKLYS 


Tokia greita gynybinė pozicija neabejotinai padarė įspū- 
dį gveriljasams, kurie sustojo lygumoje; jų dauguma, pralen- 
kę draugus, paskubėjo grįžti zovada prie gaujos. 

— Uf! — sušuko senis Riubas, — pažiūrėkite į juos! 
Kaip jie stengiasi kuo daugiau atsitraukti tarp savo šautuvų 
ir savo skeletų. 

Mes tuojau pat suvokėme savo naujos padėties pranašu- 
mą. Visi trys kartu galėjome pasisukti į priešus, nebijodami, 
kad jie apjos iš užpakalio. Už nugarų mus užstojo kalva, ir per 
ją perkopti nebuvo įmanoma. Teko ginti tiktai pusratį iš prie- 
kio, nes pastebėjome, kad mūsų priedanga sudarė įdubos ar 
įlendančio sienon kampo formą, apsuptą dviejų įžambių sienų. 
Tos sienos ėjo iš abiejų pusių per tris šimtus žingsnių, įsitvirti- 
nimui geresnės vietos čia nebuvo: kad ir kaip šuoliavo prieš 
mus gveriljasai, bet visur sutiko atkištus šautuvų vamzdžius. 

Pergalingus meksikiečių šūkavimus pakeitė nusivylimo 
riksmai. 

Bet šit jie vėl ėmė džiūgauti. 

Akimis ieškojome šios permainos priežasties ir išvydo- 
me, jog pas juos atvyko pastiprinimas. Tai buvo penki raite- 
liai, matyt, priklausę gaujai. Jie, atrodo, išjojo iš už kalvos. 

Tačiau nepaisant padvigubėjusių jėgų, mūsų herojai ata- 
kuoti nesiryžo. 

Kai tiktai atvyko pastiprinimas, gauja išsirikiavo prieš 
mūsų slėptuvę į dvi linijas. Šis nedidelis būrys susirikiavo 
taisyklingomis gretomis; Žmogus nuo Žmogaus buvo per tam 
tikrą atstumą. 

Ižura ir dar du raiteliai pasiliko, nekeisdami pozicijos, 
nuošaliau. 

Vieną iš naujai atvykusiųjų aš pažinau — tą sukčių daž- 
nai sutikdavau štabo būstinėje. Tai buvo aukšto ūgio vyras ir, 

kas Meksikoje labai keista, rudaplaukis. Vis dėlto, manau, kad 
kilimo jis buvo iš Biskajos, kur rudus plaukus pamatysi daž- 
nai. Jį vadino El Zoru (lapė), be abejonės, dėl jo plaukų spal- 
vos; bet aš iš alkaldo girdėjau, kad tai tik paprastas plėšikas. 
Reikia pasakyti tiesą, kad El Zoras irgi neslėpė savo amato, 
nes Meksikos plėšiką paprastai savo apylinkėje pažįsta — lais- 
vu laiku tasai pasirodydavo dideliuose miestuose, drąsiai 
vaikščiojo gatvėmis ir mielai bendravo su visuomene. 

Toks buvo apgavikas El Zoras, dešinioji Ižuros ranka. 

Priešų planas buvo aiškus: gveriljasai neketino mūsų tie- 
siogiai atakuoti, o matydami, kad nebegalime atsitraukti, nu- 
sprendė mus laikyti apsiaustyje, kolei badas ir troškulys ne- 
privers pasiduoti. 

Apskaičiavimas buvo ne be pagrindo. Nors meksikie- 
čių drąsa niekų verta, bet užtat jie turėjo gana nemažai gud- 
rumo ir vikrumo. | 

Nuo šio laiko Riubas buvo blogai nusiteikęs: išvydęs, 
kad gveriljasai išsidėstė anksčiau aprašytu būdu, jis, matyt, 
pasigailėjo, jog išsirinkome savo slėptuve kalvą. 

— Štai mes ir čia! — sušuko jis apmaudžiai. — Bet kaip 
iš čia išeisime? Tegul mane nuskalpuoja, Bilai, ar ne geriau 
būtume pasielgę, jei būtume kovęsi su jais, o dabar jie mus 
numarins badu. Man jau dabar norisi valgyti. 

Kažkoks meksikietis užsirūkė cigarą. 

— Šalin cigarą! — garsiai sušuko Riubas. — Nešdinkis, 
sukčiau, su savo cigaru ir kartu su juodu snukiu. Aš pasisteng- 
siu ką nors iš jūsų išrūkyti arba nesivadinsiu Riubenas Rou- 
lingsas. Nagi, duok man, Bilai, truputį tabako; galbūt tai nors 
truputį nuramins mano skrandį. Mano pilvas toks pat bedug- 
nis kaip ir mano senosios kumelpalaikės. Bet pažiūrėkite, vy- 
ručiai, štai ji, mano geroji senutė. 

Pastarieji žodžiai buvo ištarti taip entuziaztingai, kad 
mes su Harėjumi tą pačią sekundę pažvelgėme nurodyta kryp- 
timi, ir prieš akis atsivėręs reginys privertė mus abu, nepai- 
sant savo pavojingos padėties, nusikvatoti. 

Sena kumelė, daugelį metų nešiojusi Riubą po kalnus, 

prerijas, miškus ir slėnius, mažai skyrėsi originalumu nuo sa- 
vo šeimininko. 

Tai buvo liesas, kaulėtas gyvulys, su ilgomis ausimis, su- 
teikiančiomis jam panašumo į mulą, — bet vis dėlto senoji 
Riubo kumelė priklausė tikrajai gryno andalūziško kraujo 
mustangų veislei. Kadaise ir, matyt, labai seniai, ji buvo gels- 
vos, įprastos meksikiečių arkliams spalvos, bet laikas ir rum- 
bai ją pakeitė, ir, ypač ant galvos bei kaklo, dominavo pilkas 
kailis. Ji kentėjo nuo dusulio, ir jos nugara nuo konvulsiškų 
plaučių judesių ritmingai kilnojosi, tarsi kumelė ruoštųsi spir- 
ti, bet neturėtų pakankamai jėgų. Būdama tokia liesa, ji dar 
sugebėjo palenkti galvą, tuo tarpu jos akyse — ši išraiška ti- 
ko, nes ji buvo Žvaira — matyti kažkoks patvirtinimas, kad ji 
dar ilgai žada gyventi pasaulyje, arba, kaip dažnai išsireikš- 
davo Riubas, “neketina užleisti savo dalį katei..." 

Tokia buvo senoji kumelė, ir būtent į ją mes ir sužiurome. 

Palikę ją prerijose, bėgdami mes apie ją ir nepagalvo- 
jome, tiesą pasakius, su Harėjumi visai nesirūpinome dėl jos 
likimo. 

Bet Riubas nepritarė mūsų abejingumui dėl savo nu- 
mylėtinės. Jis, pasak jo Žodžių, bevelijo geriau “netekti lete- 
nos" negu išsiskirti su tokia ištikima drauge ir išreiškė viltį, 
kad ji nenukentės. 

Mes su Bilu visai natūraliai nusprendėme, kad ji kris 
nuo kulkos arba bus sugauta gveriljasų lasu. 

Tačiau greitai įsitikinome, kad jai buvo lemta kita da- 
lia. Vargšė kumelė, nesiryždama palikti savo šeimininko, šuo- 
liavo paskui mus, o kadangi ji nepasižymėjo spartumu, tai ne- 
norom ir atsiliko. Gveriljasai ją aplenkė, bet matydami jos 
liesumą ir nerangumą, tokio grobio nevertino. 

Kumelė atsidūrė visos gaujos užpakalyje, bet tą minu- 
tę, kai išgirdo Riubo kovos šūkį, ji prasibrovė pro meksikie- 
čių liniją ir nusivijo savo šeimininką. Ši kumelė, pakėlusi snukį 
į orą, tarsi uodė senojo medžiotojo pėdsakus. 

Vienas gveriljasas puolė ją gaudyti, be abejonės, dėl to, kad 
ant jos buvo senas Riubo balnas ir šiokie tokie medžiokliniai 

reikmenys. Dėl kumelės, balno ir visa kita nevertėjo išvynioti 
lasą, ir tą suvokęs meksikietis norėjo sučiupti arklį už pavadžių. 

Bet reikalas baigėsi kitaip. Kai vikrus raitelis pasilen- 
kė čiupti jos už vadelių, senoji kumelė, klaikiai sužvengusi, 
šuoliuodama prisitaikė ir spyrė savo priešui tiesiai į šoną. 

Smūgis buvo taiklus, tad meksikietis, matyt, sunkiai su- 
Žeistas ir greičiausiai su pora sulaužytų šonkaulių išlėkė iš balno. 

Į įnirtingą kumelės žvengimą atsiliepė garsus jos -šei- 
mininko juokas. Riubas nesiliovė kvatojęsis, kolei senoji ku- 
melė neatšuoliavo prie kalvos. 

— A! Huch! Hup! Tu pagaliau čia, mano senute! — su- 
šuko jis, kai uždusęs gyvulys atsistojo priešais. — Na ir vik- 
riai tu pavaišinai tą niekšą! Labai džiaugiuosi tave matyda- 
mas kartu su savo balnu. Valio! Ar ne tiesa, ji šią minutę nuo- 
stabi, Bilai? Aš ją vertinu labiau už auksą. Eikš čionai, mano 
mieloji, ir stok štai čia! 

Po kelių papildomų šūktelėjimų senajam medžiotojui pavyko 
pastatyti kumelę prie skardžio, ir jis tą pačią minutę už jos įsikūrė, 
padaręs iš gerojo gyvulio naują įtvirtinimą prieš gveriljasus. 

Bet mūsų linksmumas truko neilgai, nes staiga atsitiko tai, 
kas siaubo pripildė mūsų širdis. 


XXXIII skyrius 
EL ZORAS 


Mes išvydome vieno iš naujai atvykusiųjų, būtėnt El Zo- 
ro, rankose didelio kalibro šautuvą: tai buvo ilgoji muškieta, 
naudojama Pietų Amerikos gyventojų. 

Greitai sunerimę įsitikinome, kad šis šautuvas pasiun- 
čia užtaisą triskart toliau už mūsų karabinus ir taip taikliai, 
kad El Zoras iki saulėlydžio galėjo susidoroti su mūsų arkliais 
ir, kas Žino, gal po vieną ir su mumis. 

Iki sutemų dar liko geras pusvalandis, ir plėšikas jau pra- 
dėjo savo darbą. Pasigirdo pirmas šūvis; kulka pataikė į uolą netoli 

mano rankos, apiberdama mane nuolaužomis, ir paskui nukri- 
to prie mano kojų, susiplojusi tarsi ispaniškas doleris. 

Šūvis garsesnis negu iš paprasto karabino: Riubo šūk- 
telėjimas, pažymėtas jo ypatingo švilpimo įrodė, jog senasis 
medžiotojas šiai tikrai artilerijos patrankai teikė itin svarbią 
reikšmę. Harėjus buvo tos pačios nuomonės, ir Visi mes pri- 
ėjome prie išvados, kad šis atakos planas mums nepaprastai 
pavojingas. El Zoras galėjo šaudyti į mus pasirinktinai, o mes 
negalėjome iš savo karabinų nei jam atsakyti, nei jį priversti 
nutilti; mums grėsė neišvengiama mirtis. 

Kaip matyti, plėšikas pirmąkart šovė, nesirūpindamas 
gerai nusitaikyti. Bet mes išvydome, kaip Ižura įsakė 
įsmeigti kryžmai į Žemę dvi ietis, tad jos galėjo atstoti at- 
ramą. Vėl užtaisęs savo muškietą, El Zoras priklaupė ant 
kelio, padėjo vamzdį ant improvizuotos atramos ir atsuko 
ji į mūsų pusę. 

Ižura padėjo taikytis. Aš išvydau, kad vamzdis nukreiptas į 
mane, bet kadangi buvau gerai apsisaugojęs, tai bijojausi dėl savo 
vargšo arklio. 

Laukiant šūvio, man drebėjo širdis. Staiga blykstelėjo 
liepsna, sugriaudėjo muškieta, ir beveik tą pačią sekundę mil- 
žiniška kulka pataikė į mano arklį. 

Į mane atsimušė medžio skeveldros, kulka pramušė bal- 
no gugą, bet kilniojo gyvulio nesužeidė. Šiaip ar taip, tai bu- 
vo didžiai dėkingas šūvis, nežadantis mums nieko gera. 

Aš ėmiau suvokti savo padėties beviltiškumą, kai stai- 
ga netikėtas riksmas atitraukė mano dėmesį nuo El Zoro muš- 
kietos. 

Riubas buvo šalia manęs iš dešinės pusės ir rodė man 
apačioje skardžio į daiktą, kurio negalėjau už arklių įžiūrėti; 
bet po minutės jis pavarė savo arklius išilgai uolos ir davė 
mums su Harėjumi ženklą pasekti jo pavyzdžiu. 

Negaišdami nė sekundės, mes su Harėjumi nusku- 
bėjome daryti tą patį ir nesuspėjome žengti nė dešimties 
žingsnių, kai supratome keistą senojo medžiotojo nuro- 
dymą. 

Ne toliau kaip už dešimties sieksnių nuo mūsų anks- 
tesnės slėptuvės gulėjo didžiulė uola, be abejonės, nuskilusi 
nuo skardžio viršūnės ir nukritusi per kelias pėdas nuo kal- 
no sienos. Už jos prisiglausti pakaks vietos ir mums, ir mūsų 
gyvuliams. 

Nėra ką ir kalbėti, kad mes tą pačią minutę atsidūrėme 
šioje išganingoje priedangoje, nesulaikydami garsių džiaugs- 
mingų riksmų. 

Užtat iš visų gveriljasų gerklių nuaidėjo pasiutęs stau- 
gimas. Niekšai įsitikino, kad iš ilgosios muškietos jokios nau- 
dos, ir mes išvydome įniršusius Ižurą bei jo artileristą. Dabar 
visas El Zoro menas nuėjo šuniui ant uodegos. 

Visoje prerijoje nerastum geresnės slėptuvės, atstojan- 
čios nedidelį įtvirtinimą, už kurio mes galėjome nebijoti ir 
dvigubai didesnio apgulėjų skaičiaus, jeigu tiktai pastarieji ne- 
siryš stoti vyras prieš vyrą. 

Tai, kad mums pavyko pasislėpti, meksikiečius labai 
suglumino; iš jų riksmų ir prakeiksmų supratome, kad dau- 
gelį jų tai sukrėtė. Iš tikrųjų, jiems galėjo atrodyti, kad mes 
prapuolėme kiaurai šlaito sienoje, nes jie nematė už akmens 
praėjimo, — priešingu atveju ir mes jį būtume pastebėję at- 
jodami. 

Jeigu priešai Žinotų apie šią uolą, tai būtų buvę labai 
keista, kad jie mums leido pasiekti tokią saugią slėptuvę; pa- 
galiau tai nesiderino su jų įprasta klasta. Dauguma šio pasie- 
nio gyventojų turėjo dažnai lankyti šią kalvą, laikomą apylin- 
kės stebuklu. 

Tai buvo komančių mėgiama vieta, — gal dėl vaizdin- 
gumo, bet galbūt šiems “dykumos valdovams" buvo svarbes- 
nis šalimais trykštantis šaltinis. 

Dėl šios priežasties mesa jau seniai buvo žinoma kaip 
pavojinga vieta ir prie vaizdingiausios kalvos smalsuoliai at- 
vykdavo retai. 


133 


XXXIV skyrius 


IŠSIVADAVIMO PLANAS 


Jeigu mūsų netikėtas išnykimas galėjo iš pirmo žvilgsnio 
meksikiečius beveik išgąsdinti, tai reikia pridurti, kad paslap- 
tingumo aureolę jis greitai prarado. Mūsų veidai ir karabinų 
vamzdžiai, pasirodantys iš už akmenų, turėjo išblaškyti bet ko- 
kias mintis apie antgamtiškumą. Sustatę arklius, mes tuoj pat 
ėmėmės savų priemonių atakos atveju, kuri, beje, mums jau 
nebuvo tokia baisi, kai galėjome sekti visus priešo judesius. 

El Zoras kartkartėmis pokštelėdavo iš savo milžiniškos 
muškietos, bet jo kulkos krisdavo prie mūsų kojų, nedaryda- 
mos jokios žalos. 

Dėl to garsusis plėšikas kanonadą nutraukė, ir pamatė- 
me, kaip su vienu draugu jis nušuoliavo į koloniją, — be abe- 
jonės, pasiųstas su kokia nors Ižuros užduotimi. 

Sargybai pakako vieno žmogaus, ir, patikėję šį postą Ha- 
rėjui, mes su Riubu atsisėdome pailsėti ir galvojome, kaip išsi- 
vaduoti. 

Mes atakos nelaukėme, ir dėl to turėjome pasirinkti vie- 
ną iš dviejų: laikytis šioje pozicijoje tol, kolei alkis ir trošku- 
lys privers mus pasiduoti, arba pereiti į puolimą patys ir šiuo 
įžūliu manevru prasiveržti. 

Mes labai gerai žinojome, kad troškulys netruks pranešti 
apie save. Bado bijoti nebuvo ko: turėjome peilius ir po ranka 
daugybę valgio atsargų, kuriomis keliautojas neretai palaiko sa- 
vo egzistavimą dykumoje. Visi mes ragavome arklienos kepsnių 
ir galėjome jais maitintis, bet neturėjome nieko troškuliui — 
šitam tikrajam bado broliui — numalšinti. Mūsų gertuvės jau 
seniai buvo tuščios, o sunkus gynimasis visiškai išsekino. 

Pereiti į puolimą buvo itin rizikinga, tuo labiau, kad pa- 
didėjo priešų jėgos. Mes labai gailėjomės, jog to nepadarėme 
tada, kai turėjome prieš save tiktai vienuolika gveriljasų. 

Šiaip ar taip, vilties nepraradome, artinosi naktis, ža- 
danti mums šiokią tokią pagalbą. 

Jeigu drąsiu prasiveržimu pavyktų prasibrauti pro gve- 
riljasų liniją, galbūt, talkinant tamsai ir priešų sutrikimui, ga- 
lėtume išnešti kudašių. 

Šiam planui mes puoselėjome tam tikrus šansus. Ma- 
tyt, kad pats protingiausias poelgis šį kartą būtų įžūli mūsų 
ataka. Žinoma, vienas iš trijų rizikavo užmokėti gyvybe, bet 
tiktai šiuo atveju mes dar galėjome turėti viltį, nes labai ge- 
rai žinojome, kad pasidavus mūsų laukė sušaudymas, o, ko 
gera — ir kankinimas. 

Viltis sulaukti kokios nors pagalbos buvo tokia silpna, jog 
mes nedrįsome apie ją ir pagalvoti. Žinojau, kad mano draugai 
kareiviai turėjo išvykti manęs ieškoti, nes Vitlis ir Holingsvor- 
sas vargu ar paliko savo vadą likimo valiai; tačiau praėjo jau 
gana daug laiko, kad galėčiau tokios pagalbos iš jų sulaukti. 

Mes su Riubu gana smulkiai apsvarstėme viską kartu, 
paskui ir kiekvienas sau mąstėme — kaip išsigelbėti. 

Turiu prisipažinti, kad tuo metu mane kamavo kur kas 
sunkesnės mintys negu mūsų pavojingos padėties sukeltosios. 

Kai tiktai pažinau gveriljasų gaujos vadą, mane apėmė 
liūdnas įtarimas; Žinoma, ginantis apie tai nebuvo kada gal- 
voti; bet kai pasijutau truputį laisvesnis, jis vėlei mane aplan- 
kė su nauja jėga. 

Naudodamasis poilsiu, aš ėmiau apgalvoti savo liūdną 
padėtį. 

Kokį tikslą turėjo Izolina de Vargas prisidėdama prie 
mano žuvimo? 

Žinoma, tai nebuvo perdėto patriotizmo ar neapykantos 
tėvynės priešams pasekmės. Kiek žinojau, ji buvo išsilavinusi 
moteris ir puoselėjo kultūringo patriotizmo jausmą. Aš turė- 
jau pagrindo matyti joje mūsų kovos šalininką ir Meksikos ti- 
ronų, kuriuos norėjome nuversti, priešą. Bet jeigu aš klydau, 
tai buvau didžiulės klastos ir neregėtos veidmainystės auka. 

Tačiau galėjo būti ir taip, kad šie jausmai buvo asmeni- 
niai, O ne nacionaliniai. 


135 


Aš galėjau sau įsivaizduoti tiktai vieną didžiulę dingstį, 
kad ji ryžtųsi tapti mano žuvimo kaltininke — tai meilė Ižurai. 
Tokiu atveju pastarajam buvo lengva ją patraukti savo įtakon. 

Kai dėl paties Ižuros, tai jis turėjo daug priežasčių trokš- 
ti mano mirties. Įžeidimas, kurį patyrė per pirmąjį mūsų susi- 
tikimą, mano meilė Izolinai, apie kurią, be abejo, jis žinojo, 
aš kaip jo tėvynės priešas, — šių priežasčių pakanka, nors dvi 
pirmosios jam buvo svarbesnės. Tokiam Žmogui, kaip Rafae- 
lis Ižura, — kerštas ir meilė pranoko ištikimybę tėvynei. 

Tačiau aš guodžiausi, galvodamas apie baltojo prerijų 
žirgo sugavimą. Šis kilnusis gyvulys buvo prieš mano akis. Tai 
negalėjo būti pinklės. 

Ižura galėjo sužinoti apie mano ekspediciją ir be Izoli- 
nos pasakymo, 0 paprasčiausiai iš sugrįžusio piemens. Jam pa- 
kako laiko surinkti gaują ir leistis mane vytis. Izolina galbūt 
net ir nežinojo, kad jis buvo gveriljasų gaujos vadas. Aš jau 
girdėjau apie paslaptingus šio šlykštaus avantiūristo dingimus. 

Perskaičiau Izolinos raštelį ir pasvėriau kiekvieną Žo- 
dį, bet neradau nė mažiausio išdavystės ženklo! 

Izolina buvo kilni ir atviraširdė. 


XXXV skyrius 
ELIJAGAS KVEKENBOSAS 


Apie visa tai galvojau, atsirėmęs alkūnėmis į akmenį ir 
atsisukęs veidu į kalvos sieną. Kaip tyčia, aš prieš save išvy- 
dau nedidelę įdubą, kuri viršūnės link vis gilėjo. Tai buvo kaž- 
kas panašaus į tarpeklį, atstojantį krentančiam iš viršaus van- 
deniui lataką. 

Nors skardžio šonai buvo vertikalūs, tačiau šis kanalas su- 
darė palyginti ganėtiną nuolydį, ir kai tiktai jį pastebėjau, man 
toptelėjo mintis, kad šioje vietoje įmanoma užsilipti ant kalvos. 

Iki to laiko, remdamasis draugų Žodžiais, aš maniau, 
kad mesa buvo neprieinama, bet po savo atradimo ėmiau ją 

apžiūrinėti nuo apačios iki viršaus, ir kuo ilgiau tyrinėjau, tuo 
labiau įsitikinau, kad užsispyrę galėtume ant jos užsikepur- 
nėti be ypatingų sunkumų. 

Bet dar didesnį smalsumą man sukėlė pėdsakai, visai 
neseniai palikti anaiptol ne antgamtinių jėgų. 

Dar kiek pažiūrėjęs, aš įsitikinau, kad tai storapadžių 
pusbačių pėdsakai. 

Negalėjo būti nė mažiausios abejonės, jog ant kalvos 
jau kažkas yra ropštęsis. 

Pirmoji mano mintis — apie atradimą pranešti drau- 
gams, bet dar norėjau įsitikinti, ar šis bandymas kam nors bai- 
gėsi pergale. Jau pradėjo temti, bet dar buvo ganėtinai švie- 
su, kad pastebėčiau, jog kopimas į mesą baigėsi sėkmingai. 

Mano galvoje šmėstelėjo kažkoks miglotas prisimini- 
mas, kuris pamažu tapo aiškesnis, ir pagaliau jau galėjau at- 
sakyti į anksčiau man kilusius klausimus. 

Aš pažinojau šį žygį atlikusį Žmogų ir nustebau, kad se- 
niai apie tai nepagalvojau. 

Tarp mano būrio keistuolių, kuriems turėjau garbę va- 
dovauti, buvo vienas įdomus žmogus, vardu Elijagas Kveken- 
bosas, jankio ir vokiečio mišinys. Jis kilęs iš kažkokios Pensil- 
vanijos kalnų dalies. Savo krašte buvo mokyklos mokytojas, įgijo 
šokių tokių Žinių ir pasižymėjo nepaprasta meile botanikai, 
nors, žinoma, teoriškai jai stiprus nebuvo. Beje, jis gerai paži- 
nojo vietinę miško ir prerijų florą ir mėgo rinkti augalus. 

Šis individas pasižymėjo originalumu ir kažkokia liur- 
biška išvaizda, priedo dar buvo žvairas, tačiau jam tai netruk- 
dė dešine akimi taikytis taip tiksliai, kad per šimtą Žingsnių 
kulka iš savo karabino jis įkaldavo vinį. 

Draugai jį praminė “kvadratine galva" ir mielai būtų iš 
jo juokęsi dėl aistros botanikai, jeigu jis nebūtų buvęs puikus 
šaulys ir, esant reikalui, nebūtų rodęs tikro narsumo. 

Aš dar niekada nemačiau tokio aistringo botaniko. Jam 
nieko nereiškė nuovargis po pratybų ar kito kokio būtino dar- 
bo: pasitaikius laisvai minutei, jis išvykdavo ieškoti retų au- 
galų, gana toli nukeliaudamas nuo stovyklos ir kartais rizi- 
kuodamas pakliūti į didelį pavojų. 

Aš prisiminiau, kaip prieš keletą dienų jis man pasako- 
jo apie kažkokį savo atradimą ant kalvos prerijose, ant kurios 
vardan botanikos buvo užsikoręs. 

Juk tai ir buvo mesa, ir būtent ant jos ropštėsi Elijagas 
Kvekenbosas. 

Jeigu šis originalas, nepaisant jo viso nevėkšlumo, ga- 
lėjo užsikarti į tokį aukštį, tai kas mums trukdė pasekti jo pa- 
vyzdžiu? 

Ir aš papasakojau savo draugams apie šį atradimą. 

Abu labai apsidžiaugė ir po trumpos apžiūros pareiš- 
kė, kad užlipti į viršų galima. Harėjus manė tai atlikti ne- 
sunkiai, o Riubas burbtelėjo, kad jis irgi dar ne visai iškle- 
ręs ir kad ne vėliau kaip prieš mėnesį kopė į kur kas states- 
nę uolą. 

Tada man šovė į galvą klausimas: o kokia bus iš šio už- 
lipimo nauda? Ant viršūnės mes negalėjome galutinai išsigel- 
bėti, nes nebuvo ko ir galvoti nusileisti iš kito, faktiškai ne- 
įveikiamo, šono. 

Žinoma, viršūnėje nuo gveriljasų atakos mes būtume 
apsisaugoję, tik ne nuo troškulio — mūsų kur kas pavojinges- 
nio priešo: vandens ten nebuvo. Taigi, užsikorę ant uolos, ne- 
galėjome savo padėties pagerinti, nes priešingai, būtume at- 
sidūrę dar blogesnėje. 

Tokia buvo Harėjaus nuomonė. 

Apačioje su mumis buvo arkliai, iš kurių vieną kraštu- 
tiniu atveju galėjome suvartoti maistui, o kiti padėtų mums 
išsivaduoti. Užlipę ant kalvos, būtume turėję savo arklius pa- 
lrkti papėdėje. Nors mes ir galėjome dar juos apginti, tačiau 
vargšams gyvuliams grėsė tas pats alkis ir troškulys. 

Mūsų viltis dingo taip greitai, kaip ir buvo atsiradusi. 

"Riubas dar nepareiškė savo nuomonės. Senis stovėjo, 
suspaudęs abiem rankom savo ilgo karabino vamzdį ir įdė- 
miai žvelgdamas į Žiotis, — paprastai jis taip elgdavosi, kai 
stengdavosi išspręsti kokį nors painų klausimą. Mes su Bilu 
žinojome šią Riubo vingrybę ir tylėjome, netrukdydami lais- 
vai plėtotis prerijų medžiotojo instinktams. 

XXXVI skyrius 
RIUBO PLANAS 


Keletą minučių Riubas, netardamas nė vieno žodžio ir vi- 
siškai nekrustelėdamas, susimąstęs tylėjo, pagaliau pasigirdo ty- 
lus, bet linksmas švilptelėjimas, ir tą pačią minutę senis išsitiesė. 

— Kas tau atsitiko, seni? — paklausė Harėjus, supras- 
damas šį manevrą ir žinodamas, kad švilptelėjimas reiškia at- 
radimą. 

Riubas atsakė klausimu: 

— Kokio ilgumo tavo lasas, Bilai? 

— Gerų trisdešimties pėdų. 

— O jūsų, mano jaunasis bičiuli? 

— Beveik toks pats, o gal net truputį ilgesnis. 

— Gerai, — atsakė medžiotojas, — tokiu atveju mes 
tamsiaodžius apmausime. 

— Bravo, senučiuk: tu turbūt sugalvojai kokią nors gud- 
rybę? — paklausė Harėjus. 

— Žinoma. 

— Papasakok ją mums, bičiuli, — tęsė Bilas, matyda- 
mas, kad senis nugrimzdo į ankstesnį susimąstymą, — mums 
nėra laiko... 

— Kantrybės, Bilai! Niekas mūsų neskubina. Aš priri- 
šiu savo seną kuiną prie juodojo kapitono arklio ir tuo būdu 
jiems iki aušros pavojus negrės. Plėšikai neišpasakytai įsius, 
radę tuščius spąstus. 

Ir Riubas taip linksmai ir nerūpestingai keletą sekundžių 
juokėsi, tarsi priešai būtų mažų mažiausiai už šimto mylių. 

Mes su Bilu degėme nekantrumu, bet, matydami drau- 
gą apimtą šios keistos linksmos nuotaikos, žinojome, kad nie- 
ko iš jo neišgausi, kolei jis pats neims kalbėti. 

Pagaliau senio veidas vėl įgavo rimtą išraišką, ir jis tar- 
si nugrimzdo į svarbaus uždavinio sprendimą. 

Dvidešimt pėdų Bilo, — murmėjo jis, — ir tiek pat 

pienburnio, vadinasi, keturiasdešimt, o su mano šešiasdešimt 
pėdų; na, sakykim, penkiasdešimt šešios, nei daugiau nei ma- 
-Žiau, nes reikia numesti mazgams, nors mes dar turime briz- 
gilų. Virvių daugiau negu reikia ir net tiek, kad galima su- 
gaudyti tuziną juodaveidžių, jeigu jie pasitaikytų man po ran- 
ka. O kodėl gi ne? 

Ir Riubas per šiuos aritmetinius apskaičiavimus, užuot 
žiūrėjęs į šautuvo kiaurymę, žvilgsniu nuo apačios iki viršaus 
matavo skardžio sieną. 

Mes jau ėmėme nutuokti jo projektą, bet jam apie tai 
nesakėme: nes aplenkti senąjį medžiotoją reikštų jį įžeisti. 
Laukėme, kad jis prašnektų pirmasis. 

— Dabar, brolyčiai, — tarė pagaliau senis, — šit koks 
reikalas. Visų pirma, kai tiktai leis nakties tamsa, mes užkop- 
sime ant viršūnės; antra, pasiimsime su savimi lasus, surišime 
juos į vieną, 0 esant reikalui, pridursime porą brizgilų; trečia, 
pritvirtinsime viršūnėje virvės galą prie medžio arba kokio nors 
akmens ir drąsiai nusileisime Žemyn, suprantate? Ketvirta, at- 
sidūrę prerijoje, pasuksime tiesiai į koloniją. Pagaliau, penk- 
tas — ir paskutinis — dalykas: pasiekę kaimą, pasikviesime į 
pagalbą tuziną kareivių, atšuoliuosime prie kalvos ir užkursi- 
me šitiems juodasnukiams tokią pirtį, kokios jie dar neišbandė 
niekada gyvenime. Na, ką jūs apie mano planą pasakysite? 

Mintyse seniai jau jį pagyrę, mes su Harėjumi paskubė- 
jome pranešti, jog sutinkame. 

Šitas sumanymas iš tikrųjų daug žadėjo. Reikėjo tiktai 
jį įgyvendinti, kad nepastebėtų priešai, ir mes po kelių valan- 
dų galėjome tikėtis, kad atsidursime saugūs mano būrio šta- 
bo būstinėje. 

Toji mintis man suteikė naujos energijos, ir mes tuoj 
pat ėmėmės savo planą įgyvendinti. 

Kolei dviese dirbo, vienas mūsų liko sargyboje. 

Sujungę lasus, mes surišome galvą prie galvos kartu ar- 
klius, kad jie stovėtų už kitos uolos ramūs. 

Beliko tiktai sulaukti nakties. Ir štai ji atėjo pačiomis pa- 
lankiausiomis sąlygomis: dangus apsitraukė tamsiais debesimis, 
o mėnulis turėjo patekėti ne anksčiau kaip pusiaunaktį. 

Riubas kaip tikras jūrininkas, mokėjęs nuspėti orą iš 
gamtos požymių, ėmė stebėti dangaus skliautą. 

— Na ką, senas mule? — paklausė Harėjus. — Kaip tu 
manai, ar bus tamsu? 

— Tarsi kamine, — sumurmėjo Riubas ir, tarsi nepa- 
tenkintas savo palyginimu, pridūrė: — Tamsu kaip gaisro pre- 
rijoje sudeginto bizono pilve. 

Ir senis iš savo pokšto nusikvatojo taip nuoširdžiai, kad 
net ir mes su Harėjumi nejučia užsikrėtėme jo linksmumu. 
Gveriljasai tikriausiai tai išgirdo ir mus palaikė išsikrausčiu- 
siais iš proto. 

Riubo pranašavimas išsipildė: naktis buvo tamsi. Dau- 
gelis pavienių juodų debesų lėtai plaukė horizonto link. Ne- 
išvengiamai artėjo audra, ir jau keletas sunkių lašų nukrito 
mums ant galvų. Tai mus atgaivino, bet staiga Žaibas blykste- 
lėjo per visą preriją, ją nušviesdamas tarsi tūkstantis fakelų. 
Jis nebuvo panašus į tą blyškią, beveik negyvą šviesą, kokia 
pasitaiko šiaurėje, bet blykstelėjo ryškiai tarsi saulė. 

Ši aplinkybė mus nugąsdino, nes galėjo sutrukdyti 
padaryti, ką buvome sumanę. 

— Kad velnias kur griebtų ir Žaibus, ir visa kita! — pik- 
tai šūktelėjo Riubas. — Tai dešimt kartų blogiau už mėnulį. 

Nespėjo senis baigti, kai Žaibas blykstelėjo antrąkart, 
ir preriją nušvietė tarsi iškilmingo vaidinimo metu teatrą. Mes 
pamatėme raitus, lygumoje grandine išsirikiavusius gverilja- 
sus ir galėjome įžiūrėti ne tiktai jų aprangą bei ginklus, bet 
net striukių sagas. Apšviesti žydra spalva, darančia raitelius 
milžiniškus, jie atrodė tarsi kažkokie vaiduokliai. 

Tačiau griaustinio nebuvo; visur viešpatavo absoliuti ty- 
la, suteikusi šįai scenai grėsmingumo. 

— Nuostabu! — murmėjo Riubas, išvydęs, kad apsupu- 
sieji yra toje pačioje vietoje. — Mes tuojau pat galime ropštis 
į viršūnę tarp dviejų žaibų, bet prieš tai parodysime plėšikams, 
kad esame savo vietoje. 

Tuojau iškišome iš už akmens galvas ir karabinus, lauk- 
dami naujo žaibo. 

Štai jis blykstelėjo; priešai, žinoma, mus už uolos pa- 
stebėjo. 

Pagal mūsų programą, Harėjus turėjo užlipti pirmasis 
ir pasiimti su savimi virvę. 

Jis tiktai laukė patogios minutės, turėdamas apie lie- 
menį apvyniotą lasą, — ir vos sutemus, ėmė tą pačią sekundę 
kepurnėtis aukštyn. 


XXXVII skyrius 
NUSILEIDIMAS NUO SKARDŽIO 


Mano širdis iš susijaudinimo smarkiai plakė. Riubas ste- 
bėjo gveriljasus, norėdamas jiems iš už akmens parodyti savo 
galvą. Veltui aš įbedžiau akis į skardį, tamsoje savo draugo 
jokiu būdu negalėjau įžiūrėti. Aš suklusau, norėdamas įsiti- 
kinti jo Žygio sėkme, ir mane pasiekė tylus krebždesys, kuris 
buvo girdėti vis aukščiau ir silpniau. Laimei, Harėjus buvo su 
mokasinais, ir dėl to priešai nieko negalėjo išgirsti. 

Tamsu, atrodo, buvo labai ilgai, ir kada vėl blykstelėjo 
žaibas, aš įbedžiau akis į uolos viršūnę. Bilas buvo pasiekęs 
vos pusiaukelę. Jis laikėsi, stovėdamas ant iškyšulio, prisis- 
paudęs kiek galima glaudžiau prie sienos ir išskėtęs rankas į 
šalis, tad galėjai pamanyti, kad jis ant skardžio nukryžiuotas. 

Kolei švietė Žaibas, jis pasiliko tokia poza nejudėdamas. 

Su baime atsisukau į gveriljasus, bet nė vienas jų šūks- 
nis, nė vienas judesys nerodė, kad jie Harėjų pastebėjo. 

Kaip tik šalia jo akmenų plyšiuose augo kedrai, ir tam- 
si jų lapų žaluma trukdė drasųjį medžiotoją įžiūrėti. 

Po to užėjusi tamsa tęsėsi keletą minučių, o kai blyks- 
telėjo naujas Žaibas ir aš pažvelgiau į skardį, — Žmogaus fi- 
gūros ten jau nebebuvo. Aš išvydau tiktai ilgą juostą, kren- 
tančią nuo pat viršūnės iki apačios: tai buvo lasas. Harėjus 
tikslą pasiekė sėkmingai. 

+ Atėjo mano eilė, nes Riubas nusprendė pasilikti pavo- 

jingame poste, ir aš, persimetęs per petį šautuvą, prisispaudęs 
prie gauruoto snukio, atsisveikinau su savo geruoju Moru. 

Vos tiktai užgeso Žaibas, čiupau už nukarusio iš viršaus 
laso ir pradėjau savo sunkų žygį. Aš drąsiai kopiau aukštyn, 

- Žinodamas, kad virvė tvirtos Harėjaus rankos patikimai pri- 
tvirtinta viršuje. 

Šios pagalbos dėka aš kopiau nuo terasos ant terasos 
kur kas lengviau negu tikėjausi ir dar prieš blykstelint žaibui 
atsidūriau ant skardžio keteros. 

Mes su Bilu atsigulėme tarp krūmų, augusių prie pa- 
ties sienos krašto, ant pilvo ir stengėmės likti nematomi. 

Harėjus lasą aprišo aplink nedidelio medžio kelmą. 

Po minutės virvės siūbavimas mums pranešė apie Riubo 
žygį, ir greitai jo ilga ir liesa figūra pasirodė viršūnėje; uždusęs 
senasis medžiotojas tylėdamas atsisėdo šalia mūsų ant žemės. 

Nepaisant tamsos, aš jo išraiškoje pastebėjau kažką ypa- 
tinga: jo galva man atrodė daug mažesnė, — bet nebuvo laiko 
apie tai klausinėti. 

Vėl sužaibavus, mes skubėjome pažiūrėti į gveriljasus: 
visi jie buvo ankstesniuose postuose, matyt, absoliučiai ne- 
įtardami apie mūsų persikraustymą. Gudriai prie akmens pri- 
tvirtinta Riubo kepurė juos įtikino, kad mes nepasijudinome 
iš vietos, ir dabar man tapo aišku, kodėl senojo medžiotojo 
išvaizda tokia keista. 

Pagaliau Riubas pailsėjo. Atrišę lasą, mes per viršūnę 
nuėjome ieškoti nusileidimui į lygumą patogios vietos. 

Kitoje pusėje mes kaip tik ant paties skardžio krašto 
radome augantį medį. 

Bet dar reikėjo šiek tiek pasiruošti, nes mes žinojome, kad 
siena buvo labai aukšta ir absoliučiai statmena, todėl ja nusileisti 
virvėmis galėjo nebent labai patyręs jūrininkas. Bet iš mūsų to 
meno niekas nebuvo įvaldęs. Vieną, padedant kitiems dviem; bu- 
vo galima nuleisti nesunkiai, pagaliau ir antrąjį; bet trečiajam 
būtų tekę rizikuoti jau be kieno nors pagalbos. 

Laimei, mano draugai buvo nepaprastai išradingi ir tuo- 
jau šią kliūtį pašalino. Tą pačią minutę jie išsitraukė peilius, 
prisipjaustė nedidelių lazdelių, kurių viduryje padarė įkirti- 

mus, ir jas pritvirtino tam tikrais atstumais išilgai laso. Tuo 
būdu mūsų improvizuotos kopėčios buvo baigtos. 

Beliko dar įsitikinti, ar virvė pakankamai ilga, nes dalis 
jos užvyniota ant skersinių. 

Pririšę prie virvės galo akmenį, nuleidome jį žemyn ir 
išgirdome atsitrenkiant į apaugusią žole žemę. Atitraukėme lasą 
atgal, nuėmėme akmenį ir aprišome po pažastimis Riubą. Ka- 
dangi iš visų trijų jis buvo lengviausias, tai jam teko leistis pir- 
majam ir tuo pačiu išbandyti laso tvirtumą, kuris dar kėlė abe- 
jonių. Kopiant į viršų, virvė laikė tiktai pusę svorio, nes mes 
rėmėmės tai į sieną, tai į terasas kojomis. Leisdamasis žemyn, 
Riubas, žinoma, būtų išbandęs virvės stiprumą, o po to jau ir 
mudu su Harėjumi galėjome ryžtis oro kelionei. Šiam tikslui 
senis turėjo pasiimti didelį akmenį, kad būtų tokio pat svorio, 
kaip ir Harėjus, kuris buvo už mus visus sunkiausias. 

Taip pasiruošęs senasis medžiotojas ramiai nusileido per 
kraštą; o mes su Harėjumi ėmėme atsargiai atleidinėti virvę. 

Lėtai išleisdami iš rankų lasą, kuris pamažu traukėsi, 
tempiamas mūsų narsaus draugo svorio, — mes tuo pačiu sten- 
gėmės elgtis kuo atsargiausiai, kad vargšas neatsitrenktų į kokį 
nors skardžio atsikišimą. 

Mes sėdėjome vienas prie kito, atsisukę į lygumą. Jau 
buvome iš rankų išleidę beveik tris ketvirčius virvės ir tikrai 
tikėjomės, kad viskas baigsis laimingai, kai staiga didžiausiam 
mūsų siaubui svoris nustojo tempti žemyn, ir mes abu nupuo- 
lėme ant nugaros. Tuo pačiu metu pasigirdo nutrūkusios vir- 
vės pokštelėjimas, palydėtas nuo skardžio apačios atsklidu- 
sio veriamo riksmo. 

Mes pašokome ant kojų ir ėmėme mašinaliai tempti vir- 
vę. Ant jos galo nebuvo jokio svorio, ir ji kilo į viršų be ma- 
Žiausių pastangų. 

Tada mes su siaubu susižvalgėme. Reikalas buvo aiš- 
kus: lasas trūko, ir mūsų draugas nukrito ant Žemės. 

To paties jausmo stumiami, mes nušliaužėme iki paties 
pakraščio, norėdami pažvelgti žemyn, bet gilioje nakties tam- 
soje nieko negalėjome matyti. 


144 


Godžiai klausėmės. Visur buvo tylu, tiktai tolumoje kau- 
kė prerijų vilkai. Mums būtų buvusi paguoda net skausmingas 
riksmas, nes jis būtų paliudijęs, kad mūsų draugas dar yra gyvas. 

Šį kartą labai ilgai nežaibavo. Staiga kaip tik po mumis 
išgirdome šneką. Kalbėjosi dviese, bet tai buvo ne Riubo bal- 
sas. Tai buvo gveriljasai. 

Pagaliau blykstelėjo Žaibas, ir mes suspėjome juos pa- 
matyti. Prie pat skardžio sienos prisiartino du raiti gverilja- 
sai. Mes juos aiškiai matėme, bet nepastebėjome to, kurio ieš- 
kojome, tiksliau, sužaloto mūsų bičiulio lavono. Ilgokas žai- 
bo švytėjimas mums leido apžvelgti vietovę, bet Riubo ten ne- 
buvo nei gyvo, nei mirusio. 

Raiteliai jojo ginkluoti ietimis, bet belaisvio nesivedė. 
Negalimas daiktas, kad jie būtų vargšą medžiotoją sučiupę, 
ir, be to, mes žinojome, kad, — nebent tik būtų susižalojęs, 
— Riubas niekada nepasiduotų be mūšio, o mes negirdėjome 
nei jo riksmo, nei šūvio. 

Tačiau greitai būtent apie šį dalyką mes ir išgirdome. 
Gveriljasai kalbėjosi toliau, o lengvas vėjelis atnešė į viršų jų 
balsus, tad mes galėjome dalį jų pokalbio nugirsti. 

— Jūs greičiausiai klydote! — tarė nekantriai vienas 
balsas. 

— Aš įsitikinęs, kapitone, kad tai buvo Žmogaus riksmas. 

— Tai rėkė šitie paukščiai, besislapstantys už uolos. Čia 
nieko nėra. Bet grįžkime į kitą mesos pusę. 

Arklių kanopų bilsmas mus įtikino, kad jie nujojo ta 
kryptimi, kurią nurodė antrasis pašnekovas, o tai buvo ne kas 
kitas, kaip pats Ižura. 

Mes nepaprastai apsidžiaugėme, kad mūsų draugas ne- 
pateko jiems į nagus, — bet vis dėlto nežinojome, kas atsitiko 
Riubui, ir labai dėl to krimtomės. 

Žinant, kad jis dingo, buvo galima tikėtis, jog rimtai ne- 
susižeidė, bet jeigu nušliaužė nuo uolos į šalį netoli, tai prie- 
šai galėjo jį pastebėti, nes pasislėpti absoliučiai nebuvo kur. 

Mudu su Harėjumi laukdami vis labiau baiminomės, kad 
gveriljasai, išgirdę jo riksmą, ėmėsi mūsų bičiulio ieškoti. 

Žinoma, jį pamatyti tokiame plyname lauke nebuvo su- 
dėtinga. 

Greitai perėjome į kitą aikštelės pusę stebėti tų dviejų 
gveriljasų, o tai padaryti mums buvo nesunku, nes girdėjo- 
me juos kalbantis. Abudu jie sustojo, laukdami žaibo, kad 
galėtų apžiūrėti lauką; mes padarėme tą patį, tiktai iš vir- 
šaus ir per šūvio atstumą. 

— Mes lengvai galėtume juos išversti iš balnų, — su- 
kuždėjo man Harėjus. 

Svyravau, ar sutikti, nes tikėjausi garantuotesnio išsi- 
vadavimo. 

Blykstelėjus naujam žaibui, raiteliai buvo matyti itin 
aiškiai. Jie stovėjo už penkiasdešimties žingsnių, ir mes ga- 
lėjome puikiausiai nusitaikyti, nes buvau beveik pasirengęs 
draugo prašymui nusileisti. 

Bet būtent tą pačią minutę mūsų akiratin pakliuvo 
daiktas, privertęs nuleisti karabinus: tai buvo Riubo kūnas. 

Jis gulėjo išsitiesęs ant Žemės, išmetęs rankas ir kojas, 
veidą įkniaubęs į žolę. Nuo čia atrodė kaip ištiesta džiovinti 
buivolo oda. Bet labai gerai žinojome, jog tai buvo medžio- 
tojas ir absoliučiai gyvas, nes lavonas niekada nebūtų gulė- 
jęs tokia poza. 

Supratome, kodėl jis šitaip gulėjo, ir ilgas Žaibo švytė- 
jimas mus labai nugąsdino. Vargšas slėpėsi vos už penkių šim- 
tų žingsnių, bet nors jis ir buvo matomas nuo kalvos viršū- 
nės, tačiau lygumoje esantieji Žmonės jo nepastebėjo, nes, 
vėl viską apgaubus tamsai, mes su didžiausiu pasitenkinimu 
išgirdome, kaip raiteliai pasuko į kitą pusę. Ižura vėl ėmė 
abejoti dėl jo draugo girdėto riksmo. Mūsų laimei, jie nesu- 
rado tos prerijoje gulinčios masės, ir, Žinoma, mums tai bu- 
vo tik į naudą. 

Mes su Bilu laukėme naujo žaibo, ir kada jis blykste- 
lėjo, tai jau nepastebėjome nieko panašaus į buivolo odą, o 
tiktai toli, už kokios mylios, išvydome tokią pačią figūrą, bet 
nebuvome tvirtai tuo įsitikinę. 

XXXVIII skyrius 


PASTIPRINIMAS 


Tik pirmą susitikimo su gveriljasais kartą aš laisviau at- 
sidusau ir patikėjau išsigelbėjimo sėkme. Mano draugas irgi 
buvo tuo įsitikinęs, ir nėra reikalo kalbėti, kad mūsų nuotai- 
ka pasitaisė. 

Žinoma, mes jau daugiau negalvojome apie nusileidi- 
mą lasu vertikaliu šlaitu, o paprasčiausiai grįžome į priekinę 
kalvos pusę, ketindami gveriljasų, kiek buvo įmanoma, neleisti 
prie mūsų arklių, jeigu jie pastebėjo, kad ankstesniame įtvir- 
tinime mūsų nebėra. 

Kuo mažesnis buvo pavojus mums asmeniškai, tuo la- 
biau ėmėme nerimauti dėl vargšų gyvulių likimo. Kolei kiek- 
vieną minutę galėjau laikyti paskutine savo gyvenime, Moro 
ir baltojo prerijų Žirgo likimas buvo nustumtas į antrąjį pla- 
ną, bet suvokęs, kad yra šansų visiškai išsivaduoti iš pavojaus, 
aš atsigavau, ir ateities rūpesčiai vėl įgavo savo teises. Ėmiau 
jau svajoti apie tai, ar man pavyks išgelbėti ne tik Morą, bet 
ir baltąjį ristūną, kuris mane ir įvėlė į šią keblią istoriją ir 
kurio sugavimas man žadėjo saldų apdovanojimą. 

Galėjome būti išlaisvinti po kelių valandų, bent jau taip 
manėme su draugu, nes žinojome, kad Riubas pasieks štabo 
būstinę ir atvyks su ginkluotu pastiprinimu. 

Bet, antra vertus, mus apėmė nerimas. Galbūt armija 
jau pajudėjo, ir žvalgai gavo įsakymą išžygiuoti. Riubas taip 
pat galėjo būti sučiuptas arba pakelyje užmuštas... 

Pastaroji mintis, beje, mus jaudino visų mažiausiai: pa- 
sikliovėme vikrumu medžiotojo, kuriam patekti į amerikiečių 
stovyklą buvo vieni niekai, o reikalui esant — ir į priešų: jis 
dar taip neseniai mums pateikė savo nepaprasto sugebėjimo 
pavyzdėlį. Jeigu būrys jau būtų išvykęs, Riubas, pavykus pa- 
kely gauti arklį, galėtų jį iki ryto pasivyti, ir Holingsvorsas, 
be abejonės, jam būtų davęs keletą žvalgų. 

Jo sugrįžtant mes galėjome laukti tiktai prieš aušrą, — 
bet lygiai taip pat Riubas galėjo uždelsti iki vakaro ir iki nak- 
ties. Tai vis dėlto nebuvo jau taip svarbu. Galėjome šiame 
aukštyje laikytis savaitę ir net daugiau prieš šimtus apgulėjų, 
nes mus pasiekti buvo neįmanoma. Kas būtų išdrįsęs šturmuoti 
šią tvirtovę, kai mūsų rankose užtaisyti karabinai? 

Nebijojome taip pat nė alkio, nė-troškulio: mes sura- 
dome kuo tuščioje uolos viršūnėje numalšinti ir tą, ir kitą. 
Aptikome ištisą plotą, nusėtą didžiuliais kaktusais. Harėjus 
tuoj pat patį didžiausią nupjovė, nuskuto nuo jo spyglius, ir 
mums ši sultinga masė buvo pats skaniausias gėrimas. Me- 
džiai su tamsiais spygliais pasirodė besą pušys, ant kurių au- 
go apskriti valgomieji kankorėžiai (pinjonai), kurie ir padėjo 
mums numalšinti alkį. Kepti pinjonai daug skanesni, bet atsi- 
dūrę tokiame pavojuje mes tenkinomės ir žaliais. 

Nėra ko stebėtis, kad su tokiomis atsargomis ir su vilti- 
mi ateičiai mes nustojome bijoti bejėgio savo priešų įniršio. 

Gulėdami pakraštyje, stebėjome meksikiečių judėjimą 
ir, reikalui esant, galėjome apsiginti savo arklius. 

Bet blykstelėjus žaibui, gveriljasus išvydome ankstes- 
niuose postuose. Iš kiekvienos poros vienas sargybinis sėdėjo 
ant arklio, o kitas pėsčias vaikščiojo jam skirta prerijos at- 
karpa. Buvo imtasi visų atsargumo priemonių, kad mums ne- 
leistų pasprukti tamsoje. 

Audra ėmė rimti, ir žaibai tapo retesni. 

Vienu metu tamsoje mūsų klausą pasiekė tolimas kanopų 
bilsmas: kelių arklių kanopos kaukšėjo į kietą prerijos gruntą. 

Iš arklio tapsėjimo galima suprasti, ar jis bėga vienas, 
ar su raiteliu, ir prerijų gyventojas klysta retai; taigi mano 
draugas tuojau nustatė, kad artinasi raitelių būrys. 

Budrūs gveriljasai jį išgirdo tuo pačiu laiku, kaip ir mes, 
ir du iš jų tą pačią minutę nušuoliavo į žvalgybą. Viską atspė- 
jome tiktai iš garso, nes siaubingoje tamsoje nieko negalėjo- 
me įžvelgti. 

Bilsmas girdėti iš toli, bet kai jis tapo aiškesnis, supra- 
tome, jog būrys artinasi prie mesos. 

Ši netikėta aplinkybė mums nesuteikė nė mažiausios vil- 
ties, nes Riubas iki šiol negalėjo pasiekti net mano štabo būs- 
tinės. Žinoma, tai artėjo su savo draugais El Zoras. 

Mūsų abejonė truko neilgai. Naujai atvykę raiteliai pa- 
sisveikino su gveriljasų gauja, ir iš abiejų pusių sužvengė, tarsi 
pažinę vienas kitą, arkliai. 

Blykstelėjus kitam žaibui, mes, didžiausiam savo nuste- 
bimui, išvydome ne tiktai El Zorą, bet su juo dar trisdešim- 
ties Žmonių pastiprinimą. 

Taip padidėjusios priešų jėgos mūsų negalėjo nejaudinti. 
Manėme, jog gveriljasai nebandys šturmuoti ir užgrobti mū- 
sų arklių. Be to, pats būrys, turėjęs atvykti su Riubu, galėjo 
būti per mažas prieš tokius stiprius priešus. 

Beje, dėl pirmojo punkto mes greitai pakeitėme savo 
pažiūrą: gveriljasai tiktai sustiprino sargybinių grandinę ir 
ėmėsi kitų blokados tęsimo priemonių. 

Matyt, jie Žiūrėjo į mus kaip į žvėris, kurių nedera er- 
zinti slėptuvėje — bijodamiesi mūsų karabinų ir revolverių, 
jie nusprendė mus numarinti badu. 


XXXIX skyrius 


ŠNIPAS 


Buvo pusiaunaktis. Audra visiškai nurimo, ir vietoj Žai- 
bų nušvito daug ramesnė ir pastovesnė rytuose užtekėjusio 
mėnulio šviesa. Dangumi dar tebeslinko sunkūs debesys, bet 
jau ne ištisine mase, ir jų tarpuose matyti žydra erdvė. Visa 
prerija buvo nutvieksta sidabrinės šviėsos. Nei rūko, nei mi- 
ražo, o išsielektrinęs oras tapo nepaprastai gaivus. Prerijoje 
buvo galima įžiūrėti pačius mažiausius daiktus; bet kadangi 
debesys vis dar lėtai tebesiyrė dangumi, tai kartais pasitaiky- 
davo užtemimų, ir apylinkę apgaubdavo tamsa. 

Visą šį laiką mudu su Bilu tūnojome nedidelėje išgrau- 

žoje, kuria užkopėme į kalvą. Mėnulis mums švietė į nugaras, 
nes meksikiečiai stovėjo vakarinėje mesos pusėje. Nuo kal- 
vos į lygumą toli krito šešėlis, ir už šios linijos tęsėsi sargybi- 
nių, išsidėsčiusių netoli vienas nuo kito, grandinė. Klūpėda- 
mi tarp krūmų, mes gveriljasams buvome nematomi, bet už- 
tat galėjome regėti kiekvieną jų judesį. 

Po kurio laiko Harėjus paliko mane vieną, 0 pats nuėjo 
per viršūnę pasižiūrėti į rytų pusę. Toje pusėje buvo mūsų šta- 
bo būstinė, ir jeigu mano būrys dar neišvyko, tai mes vis dėlto 
galėjome tikėtis gana greitai sulaukti pagalbos. Žvalgų ne- 
reikėjo įkalbinėti paskubėti į tokią ekspediciją, ir jie, Riubo 
vadovaujami, turėjo, be abejonės, atvykti iš kitos kalvos pu- 
sės. Štai kodėl Harėjus tenai ir nukako. 

Nesuspėjo jis dar pasitraukti, kai mano dėmesį preri- 
joje atkreipė vienas tamsus daiktas. Aš pamačiau žmogaus 
figūrą, nors ji gulėjo išsitiesusi būtent tokia poza, kokia ne- 
seniai Riubas. 

Žinoma, tai buvo ne mūsų draugas. Aš, beje, negalėjau 
gerai įžiūrėti, nes daiktas buvo už šešių šimtų pėdų ir, be to, 
už gveriljasų. 

Šiuo momentu atplaukęs debesis uždengė mėnulį, o ka- 
da jis praslinko, keistosios figūros ankstesnėje vietoje jau ne- 
pastebėjau, bet paskui ją išvydau ta pačia poza, tiktai arčiau 
prie meksikiečių. 

Ta figūra gulėjo ne toliau kaip už dviejų šimtų žingsnių 
nuo gveriljasų linijos, bet aukšta žolė ją slėpė nuo pastarųjų 
žvilgsnių, nes nė vienas sargybinis nepastebėjo pavojaus. 

O nuo mano posto niekas nepasislėpė: aš galėjau labai 
aiškiai matyti figūras ir įsitikinau, jog tai buvo Žmogus, ir vi- 
siškai nuogas, nes mėnulio šviesoje jis blizgėjo taip, kaip gali 
blizgėti tiktai Žmogaus kūnas. 

Aš vis dar pagalvodavau, arba, geriau pasakius, bijo- 
jau, ar tik ne Riubas tenai šliaužė prie gveriljasų, nes visiškai 
nenorėjau, kad mūsų draugas atsidurtų tokioje nieko gera ne- 
žadančioje padėtyje. 

Jis neturėjo pasirodyti vienas ir, puikiai Žinodamas 
priešų poziciją, visiškai nebuvo suinteresuotas atlikti šnipo 
vaidmenį. 

Tačiau ši figūra man kėlė nerimą, ir kurį laiką buvau 
apniktas abejonių. 

Bet greitai įsitikinau, kad tai buvo ne Riubas. Nors jo 
kūno nebuvo galima pavadinti baltu, bet senis niekada nebū- 
tų nusivilkęs drabužių, ir, be to, nežinomos figūros oda atro- 
dė kažkokia riebaluota. 

Vėl debesis užslinko mėnulį, o kai jis nušvito, šnipo už 
žolės jau nebebuvo. Aš jį išvydau daug toliau, kai jis šliaužė 
tolyn į preriją, ten ir ištirpo. 

Įdėmiau įsižiūrėjęs tenlink, aš sudrebėjau, pastebėjęs 
ne vieną, 0 daugelį figūrų, neaiškiai šmėkščiojančių prerijos 
horizonte. 

“Tai Riubas, — pagalvojau, — o va ir partizanai!" 

Iš tikrųjų, tolumoje šmėžavo raiteliai, bet ne kovine ri- 
kiuote pagal skyrius, o išsitęsę į vieną ilgą liniją, kuri man 
atrodė it didžiulės grandinės grandys. 

Mano žvalgai taip niekada nejodinėjo, nebent tiktai kur 
nors miške arba tarpeklyje. 

Gyvenime ne kartą buvau tokio reginio liudytojas ir ne 
kartą į jį nerimastingai žvelgiau. Ši linija man buvo seniai pa- 
Žįstama: tai išvykusių plėšikauti indėnų gauja. 

Tada supratau indėnų į žvalgybą išsiųsto šnipo manev- 
rus. Gauja tikriausiai ketino sustoti prie mesos, ir todėl buvo 
būtina išžvalgyti vietovę. 

Aš nežinojau, kokių pasekmių galėjo turėti žvalgybos 
pranešimas, tiktai pastebėjau, kad raiteliai tikriausiai susto- 
jo laukdami savo draugo. Jie buvo pernelyg toli, kad galėtų 
matyti meksikiečius, bet greitai vėl viską apgaubė tamsa, ir 
aš pamečiau juos iš akių. 

Prieš visa tai papasakodamas Harėjui, laukiau vėl išny- 
rant mėnulio, kad galėčiau dar geriau įsižiūrėti, kas ten vyksta. 

XL skyrius 
KAIMENĖ 


Mėnulis slėpėsi debesyse beveik ketvirtį valandos, ir ka- 
da nušvietė preriją, ne toliau kaip už pusmylio nuo kalvos iš- 
vydau arklių kaimenę. Nepastebėjau nė vieno raitelio; iš visa 
ko spėjant, tai buvo laukinių arklių kaimenė, kuri šuoliavo 
tamsoje ir sustojo. 

Veltui žvelgiau tolyn, — niekur nebuvo matyti niūrių 
paslaptingųjų raitelių figūrų. 

Aš jau ruošiausi eiti pranešti draugui ką pastebėjęs, bet 
atsikėlęs išvydau Harėjų stovintį šalia. Apėjęs aikštelę ir ne- 
pamatęs nieko nauja, jis grįžo pasižiūrėti į gveriljasus. 

— O čia kas? — sušuko pamatęs kaimenę. — Laukinių 
arklių kaimenė! Kaip šitie juodašnukiai jos nepastebi? Aš... 

Aš nežinau, ką norėjo pridurti Bilas, nes jo Žodžiai ištir- 
po baisiame staugime, pasigirdusiame iš meksikiečių pusės. Po 
minutės gveriljasai šoko ant žirgų, ir visa gauja ėmė šuoliuoti. 

Mums tai atrodė visai natūralu. Manėme, kad tai dėl 
šalia pasirodžiusių laukinių arklių; bet koks buvo mūsų nu- 
stebimas, kai įsitikinome, kad šio aliarmo priežastis mes pa- 
tys. Užuot pasukę į lygumą, gveriljasai prisiartino prie kalvos 
ir įnirtingai rėkdami pylė į mus salvę. 

Mes nesunkiai pažinome ilgosios El Zoro muškietos 
garsą ir prašvilpusią virš mūsų galvų jo kulką. 

Tada pastebėjome, kad kylant mėnuliui, kalvos šešėlis 
gerokai sutrumpėjo. Užsimiršę žiūrėjome į tabūną stovėda- 
mi, ir mūsų šešėliai pailgėjo, pasiekdami gvėriljasus. Nedaug 
reikėjo pastangų, kad pastarieji mus galėtų viršuje pamatyti. 

Mėšlungiškai spausdami savo kasabinus, tuojau pat nu- 
šliaužėme į krūmus. | 

Nustebinti mūsų netikėto pasirodymo ant uolos, meksi- 
kiečiai laikinai užmiršo savo įprastą atsargumą, nes daugelis drą- 
siai atšuoliavo per šūvio nuotolį. Be abejonės, pastarieji priklausė 
naujai atvykusiems. Mes šešėlyje negalėjome jų gerai įžiūrėti, 

bet vienas, savo nelaimei, sėdėjo ant šviesiai pilko arklio ir la- 
bai gerai tiko Harėjui taikiniu. Bilas įsirėmė į petį šautuvą ir 
pokštelėjo. Mus pasiekė kažkokia dusli dejonė, ir tuo pat metu 
pilkasis arklys iššoko iš šešėlio, bet jis jau buvo be raitelio. 

Mėnųlį vėl užgulė debesis ir paslėpė nuo mūsų žvilgs- 
nių lygumą. 

Bilas užsitaisė savo karabiną, ir tuo metu prerijose pasi- 
girdo riksmas, atkreipęs visą jo dėmesį. Šį riksmą pakartojo 
daugelis balsų, paskui jis perėjo į kažkokį gaudesį, su tokia lau- 
kine intonacija, kokia tik gali sklisti iš laukinio krūtinės. Žino- 
ma, čia rėkė ne gveriljasai; mes pažinome indėnų kovos šūkį. 

— Komančiai! — sušuko įsiklausęs Harėjus. — Tai ko- 
mančių karo šūkis. Garbė Dievui! Valio! Dabar meksikiečiams 
geruoju nesibaigs. 

Mes išgirdome daugelio arklių trypimą, po kanopomis 
sudrebėjo lyguma. Su kiekviena sekunde jis artėjo; jie, matyt, 
atakavo gveriljasus. 

Pasirodžius mėnuliui, visos mūsų abejonės išsisklaidė. Prie 
mesos šuoliavo pusnuogiai indėnai, kurių kūnai, ištepti raudo- 
nais dažais, blizgėjo mėnulio šviesoje. Reginys buvo šiurpus. 

Meksikiečiai greitai šoko ant Žirgų, ruošdamiesi sutikti nau- 
jus ir visiškai nelauktus priešus, bet, kaip matyti, buvo sutrikę. 

— Jie niekada neatrems šio netikėto puolimo, — tarė 
Harėjus, — ne, niekada! 

Ir jis buvo teisus. 

Laukiniai jau buvo atšuoliavę per šimtą Žingsnių iki 
meksikiečių, kai ūmai sustojo. Tai truko ne ilgiau kaip minu- 
tę, būtent tiek laiko, kiek reikėjo apžvelgti priešų rikiuotei ir 
paleisti debesiui strėlių. Po to laukiniai vėl, rėkdami klaikiais 
balsais ir mojuodami ilgomis ietimis, puolė pirmyn. 

Meksikiečiai šovė iš šautuvų ir štucerių“*, bet jau ne- 
galvojo jų vėl užtaisyti; daugumą ginklų po šūvio jie net nu- 
metė, ir prasidėjo atsitraukimas. Meksikiečių gauja pasuko 
atgal, ir mūsų apgulėjai, smeigę arkliams į šonus pentinais, 
pralėkė kiek tik įkabina pro uolą. 


* Iki XIX a. vartotas graižtvinis kariškas šautuvas. 

Indėnai tokiu pat greičiu puolė paskui juos su dar di- 
desniu įniršiu, šėtoniškai staugdami, bijodamiesi paleisti ne- 
kenčiamus priešus. 

Gveriljasai turėjo būti mums dėkingi, kad pavojus juos 
užklupo pasiruošusius, nes jeigu indėnai juos būtų užpuolę 
nežiniomis, tai, žinoma, būtų sunaikinę per vieną minutę. 

Ryžęsi sprukti, jie, bent jau dauguma, galėjo tikėtis išsi- 
gelbėti. 

Mes su Harėjumi nubėgome į kitą aikštelės pusę pasi- 
žiūrėti grumtynių. Abi gaujos šmėžavo pro kalvą kaip tik po 
mūsų kojomis. 

Jie šuoliavo atskiromis grupelėmis, ir ne daugiau kaip 
du šimtai žingsnių skyrė atsilikusius gveriljasus nuo pirmųjų 
indėnų eilių. 

Pastarieji nuolatos skardeno lygumą kovos šūkiu, o mek- 
sikiečiai šuoliavo tylėdami, bijodami aiškiai jiems gresiančios 
mirties. 

Staiga visa gauja akimirksniu sustojo. 

Mes ėmėme ieškoti šito nesuprantamo manevro prie- 
žasties, ir greitai viskas paaiškėjo. 

Už trijų šimtų žingsnių kitoje pusėje išvydome šuoliais 
prie mūsų besiartinančių raitelių būrį. 

Mėnulio šviesoje blizgėjo jų ginklai, ir mes girdėjome 
jų šūkį ir Žirgų tapsėjimą. 

— Valio, kareiviai! — sušuko Harėjus, visa gerkle pri- 
tardamas pažįstamam riksmui. 

Regėdami naujus priešus, gveriljasai apstulbę minu- 
tei stabtelėjo, be abejonės, manydami susidūrę su kitu indė- 
nų būriu. 

Bet tai truko neilgai. Naudodamiesi tuo, kad mėnulis 
švietė blausiai, ir vos išgirdę keletą karabinų šūvių, jie pasu- 
ko kairėn ir neišpasakytu greičiu nulėkė per preriją. 

Išvydę šį manevrą, indėnai pasuko įstrižai, norėdami at- 
kirsti gveriljasams kelią, o kadangi kareiviai padarė tą patį iš 
kitos pusės, tai dabar šuoliavo indėnams priešpriešiais. 

Staiga mėnulį užtemdė tamsus debesis ir paslėpė nuo mū- 


154 


sų tą vaizdą, bet mes išgirdome, kaip susidūrė gaujos, paskui 
baisius indėnų ir žvalgų riksmus, šautuvų ir daug dažnesnius 
revolverių šūvius, kardus atsitrenkiant į ietis, arklių žvengimą, 
iškilmingus nugalėtojų šūksnius ir sunkias sužeistųjų dejones. 

Virpančiomis širdimis ir kažkaip karštligiškai susijau- 
dinę, mes stovėjome ant aikštelės krašto ir klausėmės baisaus 
triukšmo. Bet įnirtinga kova tęsėsi neilgai: debesims išsisklai- 
džius, viskas buvo baigta, ir lygumoje voliojosi Žmonių bei rai- 
telių lavonai. 

Toli, pietuose, išvydome gaują, išnykstančią prerijos pa- 
kraštyje: tai buvo gveriljasai. Į vakarus po vieną ir būreliais 
taip pat lėkė raiteliai, bet tai nebuvo nugalėtojai. Pergalingi 
šūksniai, nuaidėję kovos lauke, mums pranešė, kad nugalėto- 
jai esame mes. 

— Kur tu, Bilai? — šūktelėjo apačioje labai mums abiem 
pažįstamas balsas. 

— Čia, čia! — atsakė Harėjus. 

— O juk mes tiems raudonodžiams pridarėme rūpes- 
čių; bet apmaudu, velniai griebtų, kad pabėgo juodagalviai 
meksikiečiai. 


XLI skyrius 
IŠSIAIŠKINIMAS 


Kautynės truko ne ilgiau kaip dešimt minučių, buvo pa- 
našios į fantastinę, mėnulio šviesoje vaidinamą ir tą tamsos 
antraktų nutraukiamą dramą; be to, priešų judesiai buvo to- 
kie greiti, kad po pirmųjų šūvių besikaunantieji antrąkart šau- 
tuvų jau nesuspėjo užtaisyti. 

Kai dėl meksikiečių, tai, matyt, juos privertė išmesti iš 
rankų šautuvus indėnų kovos šūkis, nes pirmojo jų susidūri- 
mo vieta buvo sėte nusėta karabinais, štuceriais ir ietimis; tarp 
jų taip pat buvo ir ilgoji El Zoro muškieta. 

Tačiau, nors ir trumpai trukusi, kova ir indėnams, ir 

meksikiečiams baigėsi liūdnai: gyvybe užsimokėjo penki gve- 
riljasai, ir lygumoje pasiliko dvigubai tiek laukinių. Išsipaišę 
raudonais dažais, pastarieji atrodė apsipylę krauju. 

Meksikiečiai gulėjo netoli kalvos, o laukiniai — toliau 
prerijoje, kur jie krito nuo revolverių šūvių. Šiais ginklais mū- 
sų bičiuliai, kolei indėnai dar nesiruošė sprukti, darbavosi su 
ypatinga sėkme. 

Pastarieji galbūt girdėjo apie šį baisų ginklą, o galbūt 
ir revolverį matė kokio nors medžiotojo ar keliautojo ranko- 
se, bet aš žinojau, kad dar tik pirmąjį kartą jie susidūrė su 
ištisu būriu, ginkluotu šiais baisiais naikinimo įrankiais. 

Kareiviai savo ruožtu šioje kovoje taip pat turėjo nuos- 
tolių: du iš jų buvo perverti ietimis, ir, be to, dešimt ar dvyli- 
ka daugiau ar mažiau sužeisti strėlėmis. 

Kolei Kvekenbosas korėsi į stačią uolą, mes su Bilu ple- 
pėjomės apie baisius įvykius, kurių liudininkais mums teko 
būti. Apačioje mūsų laukiantis paaiškinimas padėjo suprasti 
visa kita, bet ir be to buvo nesunku suvokti, kas atsitiko. 

Indėnų gaują sudarė komančiai, tai įrodė ir jų kovos 
šūkis. 

Jų pasirodymas prie kalvos buvo grynas atsitiktinumas, 
bent jau mums ir gveriljasams. Gaują sudarė dalis ginkluoto 
būrio, išvykusio plėšti turtingo meksikiečių miesto, esančio 
kitoje Rio Grandės pusėje, už dvidešimties mylių nuo mano 
štabo būstinės. 

Jų šnipas susekė prie kalvos papėdės raitelius, iš kurių 
pažino meksikiečius, nepaprastai komančių nekenčiamus prie- 
šus. Bet, niekindami raitelius, laukiniai kitomis akimis Žiūri į 
jų arklius, į papuoštus sidabru balnus, į margas serapes, į gra- 
žias su sagutėmis ir barškučiais kelnes, į ginklus, ir jie juos 
puolė, tikėdamiesi šio grobio. Žinoma, čia galima įskaityti ir 
tam tikrą abiejų tautų neapykantą vienos kitai, egzistavusią 
nuo neatmenamų laikų. 

Visas šias smulkmenas mes sužinojome iš vieno sužeis- 
to meksikiečio, kuris jau seniai buvo paimtas į nelaisvę ir vi- 
siškai sulaukėjęs. 

Meksikiečių miesto laimei, komančiai po nesėkmingo 

susidūrimo savo ketinimo atsisakė ir gėdingai sugrįžo į savo 
stovyklas kalnuose. 

Visa kita mes su Harėjumi irgi netrukome sužinoti. 

Kaip mes ir manėme, Riubas sėkmingai pasiekė štabo 
būstinę, o praslinkus dešimčiai minučių po jo pranešimo, pen- 
kiasdešimt žvalgų, vadovaujamų Holingsvorso, sėdo ant ar- 
klių ir nušuoliavo prie kalvos. 

Jų vedlys buvo patyręs ir visada atsargus Riubas. 

Tarsi indėnai jie jojo prisidengdami tik tamsa, bet ka- 
dangi artinosi iš kitos pusės, tai mesa visą laiką buvo tarp jų 
ir priešų, ir Žvalgai tikėjosi gveriljasus užklupti netikėtai. 

Raiteliai jau buvo prisiartinę per šūvio atstumą, kai jų 
ausis pasiekė komančių kovos šūkis, ir ant jų atsitiktinai už- 
šoko meksikiečių gauja. 

Žinodami, kad iš šios pusės galima laukti tiktai priešų, 
kareiviai pylė į iš priekio besiartinančius raitelius salvę ir, nu- 
šuoliavę pirmyn, susidūrė akis į akį su laukiniais. 

Ši netikėta aplinkybė buvo palanki bailiams gverilja- 
sams, ir jie, pasinaudoję savo priešų minutės stabtelėjimu ir, 
žinoma, sąmyšiu, be kliūčių paspruko. 

Būtų įdomu žinoti, kuo būtų visa tai pasibaigę, jei ne 
žvalgai. 

Žinoma, indėnai mus, patys to nenorėdami, būtų išvadavę 
iš ne mažiau už juos pačius nuožmių priešų. Jie patys galėjo ne- 
pastebėti nei manęs, nei Bilo; bet, be abejonės, mes būtume nete- 
kę arklių, o tai mums būtų buvęs labai sunkus praradimas. 

Greitai mes įsiliejome į saviškių tarpą ir be mažiausios 
baimės linksmi pasukome į savo štabo būstinę. 

Šalia manęs jojo Vitlis, o Holingsvorsas su keliais žmo- 
nėmis pasiliko kovos lauke susirinkti grobį ir palaidoti nelai- 
mingus draugus. 

Prieš išjodamas aš atsisukau pažvelgti į kovos lauką. 

Holingsvorsas nulipo nuo žirgo ir vaikščiojo tarp pen- 
kių gveriljasų lavonų. Jis rūpestingai juos atvertinėjo ir mė- 
nulio šviesoje Žiūrėjo į jų tamsiai raudonus veidus. Jo jude- 
siai buvo keisti, o jis pats atrodė nepaprastai rimtas, tarsi ieš- 
kodamras mūšio lauke kritusio draugo, o, ko gera, jį buvo ga- 

lima palaikyti vagimi, ketinančiu apiplėšti negyvėlius. 

Bet jam nerūpėjo nei viena, nei kita: tarp užmuštųjų jis ieš- 
kojo mirtino priešo ir jo nerado. 

— Kas naujo, Vitli? — paklausiau aš. 

— O, daug naujienų, kapitone! Matyt, visas mūsų žygis 
nedavė nieko gera. Kalba, kad šiuo keliu Meksiko negalima 
pasiekti, ir todėl mus iš čia iškels ir pergabens jūra į kokį nors 
uostą, į Verakrusą, jeigu neklystu. 

— Iš tikrųjų, svarbi naujiena. 

— Bet manęs ji nedžiugina, — pastebėjo Vitlis. 

Aš dalinai galėjau suprasti Vitlio nerimą galvojant apie 
stovyklos pakeitimą. Nerūpestingas leitenantas nepažinojo liū- 
desio, jis suspėjo rasti Konchitos, juodaakės alkaldo dukros, 
draugijoje ypatingą pasitenkinimą ir jai skyrė visą laisvą laiką. 

Ir jeigu iš pradžių mums tas mažas kaimelis atrodė toks 
nuobodus, tai dabar nei aš, nei leitenantas visai netroškome 
jį palikti. 

Įsakymo išvykti dar nebuvo, bet draugas sakė, kad apie 
tai stovykloje gyvai kalbama ir kad mes galėjome tikėtis žygio 
bet kurią minutę. 

— O ką kalba apie mane? — paklausiau aš Vitlio. 

— Nieko. Ir ką apie jus kalbėti? 

— Ar neužsimenama apie mano nebuvimą? 

— O, šiuo klausimu būkite ramus! Niekas nešneka nė 
žodžio, bent jau pagrindiniame štabe, ir dėl gana natūralios 
priežasties, nes mes apie jūsų nebuvimą ir nepranešėme. 

— Iš tikrųjų? Labai džiaugiuosi. Bet kaip tai atsitiko? 

— Mes su Holingsvorsu nusprendėme tai nuslėpti tol, 
kolei neįsitikinsime, ar jūs Žuvote, ar ne. Iš tikrųjų jau buvome 
praradę bet kokią viltį. Vakeras, tarnavęs mums vedliu, pasa- 
kė, kad jūsų ieškoti išvyko du medžiotojai. Iš jo pasakojimo aš 
pažinau senį Riubą ir guodžiausi mintimi, kad jeigu tiktai kas 
nots iš jūsų liko, tai beausis medžiotojas būtinai suras. 

— Dėkoju jums, mano drauge, — jūs pasielgėte labai 
protingai: jūsų atsargumas mane išgelbėjo nuo tūkstančio ne- 
malonumų. O daugiau nėra jokių naujienų? 

— Jokių, — atsakė Vitlis. — Beje, atleiskite, — tęsė 

jis, kažką atsiminęs. — Yra nedidelė naujiena. Ar jūs neuž- 
miršote tinginių vakerų, kurie nerūpestingai slankiojo aplink 
kaimą pirmomis mūsų atvykimo dienomis? Visi jie tarsi kiau- 
rai Žemę prasmego. Jūs nieko nerasite, tiktai moteris ir se- 
nius. Apie jų prapuolimą aš klausiau alkaldo, bet senis purto 
galvą ir košia pro dantis tą pačią frazę “kas juos Žino“ Be 
abejonės, jie susigrūdo į gveriljasų gaują. Manau, kad jie visi 
ir buvo šioje gaujoje, kurią mes ką tik išvaikėme. Aš mačiau, 
kad Holingsvorsas apžiūrinėja užmuštus gveriljasus, ir jis tik- 
riausiai mums pasakys, jeigu pamatys senų pažįstamų. 

Kadangi šiuo klausimu aš žinojau daugiau už Vitlį, tai ir 
papasakojau jam apie tai, kaip sekiau gveriljasus ir jų vadeivą. 

— Rafaelis Ižura! Velniai griebtų! Dabar nesistebiu, kad 
Holingsvorsas taip greitai šoko ant arklio. Degdamas nekan- 
trumu pasiekti tikslą, jis net man nepasakė, ko vykstame per- 
sekioti. Kvailai padarėme, leidę pasprukti šiems niekšams; par- 
jojus mums reikia nedelsiant juos visus iki vieno areštuoti. 

Keletą minučių jojome tylėdami. Dvidešimt kartų žino- 
mas klausimas man sustingdavo lūpose, bet vis galvojau, kad pats 
Vitlis papasakos ką nors dar įdomiau, negu iki šiol girdėjau. 

Bet leitenantas nekalbėjo nė žodžio. Tada pačiu abe- 
jingiausiu balsu aš jo paklausiau: 

— Ar neatjojo kas nors pas mus į postą? Ar nebuvo lan- 
kytojų iš stovyklos? 

— Ne, — atsakė Vitlis, vėl nugrimzdamas į savo susi- 
mąstymą. 

— Kaip? Nejaugi niekas manimi nesidomėjo? — atkak- 
liai klausinėjau, eidamas tiesiai prie tikslo. 

— Ne. Ak, aš ir užmiršau: taip, jūsų klausė. 

— Kas? — pasiteiravau aš atsainiai. 

— Negaliu jums pasakyti, — atsakė į jis aiškiai juokau- 
jamu tonu, — bet, atrodo, jumis didžiai susidomėjusi mote- 
ris. Taip pat labai dažnai atvykdavo nedidelio ūgio meksikie- 
tis: suprantama, kažkieno siųstas, bet tarnas nenorėjo sakyti, 
kas jį siuntė. Jis tiktai pasitenkindavo paklausdamas, ar jūs 
sugrįžote, o išgirdęs neigiamą atsakymą, smarkiai nusimin- 

davo. Pastebėjau, kad jis atjodavo ir išjodavo keliu, vedančiu 
į asjendą. 

O šiuos žodžius Vitlis ypač pabrėžė: 

— Mes galėjome šį berniūkštį sučiupti kaip šnipą, — 
tęsė jis nors ramiu, bet ironišku tonu, — bet nusprendėme, 
kad greičiausiai jį siuntė koks nors jūsų draugas. 

Netgi mėnulio šviesoje aš pastebėjau pašaipią šypseną, 
klaidžiojančią draugo lūpose. 

Keletą kartų patraukiau leitenantą per dantį dėl Kon- 
chitos, ir jis rado patogią progą man atsikeršyti. 

Suprantama, aš nepykau: paskutiniai Vitlio žodžiai ma- 
ne paveikė labai teigiamai, ir aš jojau toliau išdidžiai įsitiki- 
nęs, kad manęs nepamiršo. 

Izolina buvo nuoširdi. 

Po kurio laiko mano žvilgsnis sustojo ant blizgančio 
daikto — tai buvo paauksuotas nedidelis varpinės kryžius, už 
kurio žemiau bolavo asjendos sienos, nušviestos blyškios mė- 
nulio šviesos. 

Jas išvydus, mane užplūdo šilti jausmai. 


XLII skyrius 
ELIJAGO KVEKENBOSO NUOTYKIAI 


Kai atvykome į mano štabo būstinę, ėmė brėkšti. 

Alkanas nebuvau: kai kurie įžvalgesni kareiviai pasičiu- 
po su savimi maisto ir man jo iš visos širdies pasiūlė; jie grei- 
tai numalšino ir mano troškulį, o Vitlis, kaip paprastai, mani 
paskolino savo gertuvę su kur kas teigiamesniu skysčiu. 

Jaučiausi nepaprastai nuvargęs, todėl, vos spėjęs nusi- 
rengti, puoliau į patalą ir užmigau giliu miegu. 

Po kelių valandų atsikėliau, sustiprėjęs ir fiziškai, ir mora- 
liškai, ir, šiek tiek dabitiškai apsirengęs, išėjau su cigaru į terasą. 

Baltasis prerijų žirgas stovėjo vidury minios, išdidžiai 
išrietęs sprandą, tarsi suprasdamas visuotinį nustebimą. 

Jį supo žvalgai, vietiniai gyventojai, prekijai ir net el- 
getos, gėrėdamiesi laukiniu gyvulio grožiu. 

“Nuostabi, verta princesės dovana!" — pagalvojau aš. 

Norėjau nuvesti baltąjį ristūną pats ir dėl to rūpinausi 
savo apranga; bet apsigalvojau ir ketinimą pakeičiau. Čia bu- 
vo daug priežasčių, bet pati svarbiausia — baimė savo apsi- 
lankymu sukompromituoti don Ramono šeimą. 

Patriotiniai jausmai su kiekviena diena vis stiprėjo. Pats 
paprasčiausias dovanos priėmimas galėjo būti pavojingas. Bet 
baltasis prerijų ristūnas ne dovana, o tiesiog atsilyginimas už 
nušautą arklį, — ir man nederėjo prisiimti vaidmenį žmogaus, 
kuriam turėtų dėkoti. 

Nuvesti belaisvį į asjendą norėjau liepti savo negrui. 

Mano kareiviai nuovokūs, iš tam tikrų šaltinių patyriau, 
kad jie viską Žino, ir bijojausi jų pašaipų. Dėl visų šių prie- 
žasčių nusprendžiau nusiųsti dovaną naktį. 

Kaip tyčia, pačiu laiku pasitaikė reikiama dingstis. 

Šios scenos herojus buvo Elijagas Kvekenbosas. 

Iš viso mano būrio “Kvadratinė galva" rengėsi prasčiau 
už visus. Ne tiktai dėl aplaidumo ir neapsukrumo, bet dar ir 
dėl dažnų ekskursijų botanikos mokslo tikslais. Jam nelaikė pa- 
tys stipriausi medvilniniai drabužiai, ir jis paprastai vaikščiojo 
visas apdriskęs. 

Naktinės kautynės jam buvo didžiai naudingos: mat nu- 
šovė vieną iš penkių gveriljasų. Draugai juokėsi iš jo į akis, kad 
jis tiktai giriąsis, bet Kvekenbosas tai įrodė, ištraukdamas iš 
užmušto meksikiečio kulką. Jo karabinas buvo ypatingo kalib- 
ro, tad nesunku įsitikinti, kad kulka tikrai jo, ir visi nusprendė, 
kad “Kvadratinė galva" užsitarnavo apdovanojimą. 

Pagal kareivių papročius, visas užmuštojo grobis pri- 
klausė Kvekenbosui, todėl jis nusirengė savo skarmalus ir pa- 
sirodė aikštėje su pilna meksikietiška apranga. 

Niekada tokios nerangios kojos nebuvo įkištos į mašas- 
tines meksikietiškas kelnes, niekada tokios negražios rankos 
nevilkėjo išsiuvinėtos striukės rankovių. Pagaliau visa žvalgo 
figūra šiame pasisavintame kostiume atrodė tokia juokinga, kad 
jo pasirodymas aikštėje sukėlė garsų tiek draugų, tiek ir vieti- 


6. 1880 161 


nių gyventojų juoką. Net ir niūrūs indėnų palikuonys šiepė sa- 
vo baltus dantis, prisijungdami prie visuotinio linksmumo. 

Bet tai dar ne viskas. Kvekenbosas be šaudymo pasižy- 
mėjė dar ir tuo, kad sugavo komančių mustangą, ir kadangi 
jo nuosavas arklys buvo labai senas, tai jam pasitaikė labai 
gera proga jį pasikeisti. 

Nežinau, dėl kokios tarnybinės pareigos jis ilgai pasili- 
ko užpakalyje, bet į aikštę grįžo vesdamasis už pavadžio mustan- 
gą, kurį pabalnojo savo balnu ir pažabojo nuosavais brizgilais. 

Mustangas buvo labai geras, ir ne vienas draugas jam 
pavydėjo tokio turtingo grobio. 

Vos nutilo juokas, kai pasigirdo komanda: “Sėsk!" ir 
Kvekenbosas šoko į balną kartu su kitais. Nesuspėjo dar jis 
nusitverti už vadelių, kai mustangas ėmė pasiutusiai spardy- 
tis tai užpakalinėmis, tai priekinėmis kojomis ir, pagaliau, vi- 
somis keturiomis kartu. Negalima aprašyti visos komiškos 
vargšo, kuris, pametęs sombrerą, šautuvą, mosikavo ranko- 
mis ir bet kurią minutę galėjo nusiversti nuo arklio, padėties, 
— be to, jo serapė plaikstėsi aplink jį, plieninės makštys dau- 
žė jam per kojas, ir plaukai išsidraikė ilgais gaurais. 

Visi žiūrovai stvarstėsi už šonų, ir aikštėje skardėjo ne- 
paliaujamas kvatojimas. 

Tačiau daugelis draugų stebėjosi, kaip Kvekenbosas ga- 
lėjo taip tvirtai laikytis balne, nes jį pažinojo kaip patį blo- 
glausią raitelį būryje, — o tuo tarpu kelias minutes žirgas ne- 
galėjo jo nusimesti pačiais baisiausiais šuoliais. Kareiviai iš 
nustebimo tiesiog negalėjo atsigauti. 

Tačiau vienas jų, nuovokesnis už kitus, pažvelgė po ar- 
klio pilvu ir visa gerkle suriko: 

— Aha, pažiūrėkite, juk jo pentinai užsikabino! 

Naujas kvatojimo protrūkis nuaidėjo dar garsiau, kai 
paaiškėjo neįprasto Kvekenboso šaunumo priežastis. 

Kai jis sėdo į balną, tai, įtardamas ypatingą mustango 
mitrumą, stipriai apkabino jį kojomis, o kadangi jo kojos buvo 
neišpasakyto ilgumo, tai kulnai ir atsidūrė arkliui po pilvu. Kve- 
kenbosas pamiršo savo naujuosius pentinus, kurių šešių colių 
ilgio skridinėliai, be abejonės, ir buvo mustango užsispyrimo 

priežastis. Po dviejų trijų lansadų* skridinėliai, dėl kurių Kve- 
kenbosas ir laikėsi balne taip stipriai, tarsi pririštas diržais, at- 
sikabino. Bet kadangi tuo pačiu metu pentinai įsirėžė į arklio 
kūną, tai jis, pamišęs iš skausmo, ėmėsi visų beviltiškiausių pa- 
stangų išsivaduoti iš tokio, kaip atrodė, nuožmaus raitelio. 

Tačiau tarp žiūrovų atsirado geraširdžių Žmonių, ir kaŽ- 
kas šiai scenai padarė galą, užmetęs nelaimingajam mustan- 
gui ant kaklo lasą. 


XLI!! skyrius 
ĮSIMYLĖJĖLIS SEKA PĖDSAKAIS 


Pasinaudodamas visuotiniu linksmumu, kurio priežas- 
tis buvo Kvekenbosas, aš nusiunčiau savo negrą su dovana ir 
tarsi apimtas karštligės laukiau jo sugrįžtant. 

Stovėdamas terasoje, mačiau, kaip mano pasiuntinys ko- 
pė į kalvą, vesdamas už pavadžio baltąjį prerijų Žirgą, kaip 
įjojo pro pagrindinius asjendos vartus. 

Greitai po to mano negras grįžo vienas, — taigi dovana 
buvo priimta. 

Pagaliau laiptuose pasigirdo sunkūs negro žingsniai, ir 
terasoje pasirodė blizgantis veidas. 

Bet laiško nebuvo. “Įsakė dėkoti" 

Man dingtelėjo širdį: aš laukiau daugiau. 

Mano pasiuntinys buvo patenkintas: jo rausvoje ranko- 
je blizgėjo auksinė uncija. 

— Kas tau davė monetą? — paklausiau aš. 

— Man ją padovanojo. ponia, pati gražiausia kvartero- 
nė, kokią jūsų negras matė kada nors gyvenime. 

Be abejonės, tai buvo pati Izolina. 

Aš susimąstęs tebevaikštinėjau terasa. 

Tą dieną buvo šventė. Jau ėmė skambėti varpai, ir iš 
visur sklido linksma šneka. Pasirodė meksikietės su geriau- 
siais savo rūbais, o indėnės — su margaspalviais sijonais, per- 


* Cirko numeris; arklys, atsistojęs piestu, daro šuolį. 

pynusios juodus. plaukus raudonomis ir vyšninėmis juostelė- 
mis. Gretimų lūšnų (ranchitos) gyventojai miniomis plūdo į 
aikštę, ir greitai prasidėjo viena iš tų dvasiškųjų procesijų, 
kurioms katalikų kunigai yra dideli meistrai. Žmonės nešė ant 
pečių šventųjų atvaizdus, tuo pačiu metu grojo muzika ir kam- 
puos+ degė fejerverkai. 

Liepiau pabalnoti arklį, norėdamas pasišalinti iš šito 
triukšmo ir pasijodinėti po apylinkę. 

Kolei man atvedė Morą, žiūrėjau į don Ramono de 
Vargaso būstą. Staiga mano širdis suspurdėjo... Pro pagrindi- 
nius vartus kažkas išjojo. Sniego baltumo arklys ir purpurinis 
raitelio apsiaustas atkreipė mano dėmesį, tuojau pat pažinau 
ir baltąjį prerijų ristūną, ir gracingą, nuostabią Izoliną. 

Ji leidosi nuo kalvos prie upės, ir po minutės tankūs 
platanų lapai nuo manęs paslėpė žavingą reginį. 

Mergina keletą sekundžių stabtelėjo pamiškėje, ir man 
pasirodė, kad ji dirstelėjo į kaimą, — bet jos pasirinktas ke- 
lias vedė beveik į priešingą pusę. 

Aš nusprendžiau leistis baltajam arkliui ir amazonei pur- 
puriniu apsiaustu įkandin. Nesuspėjo man atvesti Moro, kai šo- 
kau į balną, išjojau iš kaimo ir nušuoliavau krantu per miškingą 
slėnį, priaugusį aukštų, ūksmingų krūmų. Vienoje vietoje susiti- 
kau su Žmogumi, arba, geriau pasakius, pro kažką prašuoliavau. 

Tai buvo meksikiečių vaikigalis, bet, kadangi aš labai 
greitai šuoliavau, tai jo gerai ir neįsižiūrėjau. Jis kažką rėkė 
man pavymui, tačiau nesuspėjau jo išgirsti. 

Visa tai man pasirodė berniuko išdykavimas, ir aš ne- 
kreipiau į jį dėmesio. 

Jau gana toli nušuoliavęs, aš prisiminiau, kad esu girdėjęs 
šį balsą anksčiau, kad šis berniukas iš asjendos ir keletą kartų bu- 
vo mano štabo būstinėje; paskui man toptelėjo į galvą Vitlio pa- 
sakojimas, ir panorau grįžti mažąjį tarną išklausinėti, bet kadangi 
būtų tekę sukti toli atgal, tai ir toliau tebešuoliavau tik pirmyn. 

Greitai atsidūriau kalvos, ant kurios stovėjo asjenda, 
papėdėje ir, pasukęs iš didžiojo kelio, nujojau sodybą aplen- 
kiančiu keliu. 

Nušuoliavęs keletą šimtų žingsnių, pasiekiau tą vietą, 

kur man žiūrint nuo terasos viršaus iš akių dingo nuostabioji 
amazonė. 

Baltojo arklio pėdsakai mane nuvedė tiesiai į mišką. 

Kurį laiką Izolina jojo gyvulių pramintu taku, bet stai- 
ga pasuko į tankių krūmų priaugusį slėnį, kur jau nebuvo nė 
mažiausio tako ženklo. 

Miškas tankėjo, ir joti buvo vis sunkiau. 

Man teko sukiotis miške apie pusę mylios, tai apjojant 
medžius, tai puolant dešinėn ir kairėn, ieškant praėjimo susi- 
pynusioje žolėje. 

Pagaliau laukas ėmė aukštėti, ir aš pastebėjau, kad ko- 
piu kalvos papėde. 

Miškas retėjo, pasirodė proskynos, medžiai tapo mažes- 
ni ir ne tokiais tankiais lapais. 

Aš beveik pasiekiau kalvos viršūnę. Arklio pėdsakai bu- 
vo visiškai švieži, ir jo užgautos šakos dar tebelingavo: taigi 
amazonė turėjo būti netoli. 

Priekyje pasigirdo kanopų bilsmas. Tylėdamas tebejo- 
jau pirmyn, tikėdamasis kiekvieną minutę pamatyti pro šakas 
baltą arklį arba purpurinį apsiaustą. 

Ir štai už pūkuotų mimozos lapų išvydau Izoliną. 

Ji išjojo ir sustojo laukymėje, iš kur buvo matyti visa 
apylinkė. Sėdėdama ant savo baltojo žirgo, ji, atrodė, klausė- 
si paukščių čiulbesio, bičių dūzgimo ir alsavo gėlių aromatu. 

Kurį laiką neryžtingai galvojau, ar joti pirmyn, ar pa- 
sukti atgal? Mane užvaldė gėdos jausmas, ir jau ruošiausi ap- 
gręžti arklį, kai tą pačią minutę pamačiau, kad amazonė išsi- 
ėmė laikrodį ir pasižiūrėjo, kiek valandų. Pastebėjau, kaip ji 
mėtė į slėnį kalvos papėdėje nerimastingus žvilgsnius. 

Šis paprastas judesys mane sukrėtė iki širdies gelmių, 
tarsi prie širdies kažkas būtų prisilietęs įkaitinta geležimi. 
Mintyse šmėstelėjo nepakenčiamas Ižuros vardas. 

Pavadis iškrito iš rankų, aš vos alsavau, o širdis buvo 
pasiruošusi iššokti iš krūtinės. 

Mintis apie Ižurą man suteikė jėgų, vėl čiupęs pavadį, 
įsispyriau į balnakilpes ir atgavau normalią būseną. 

Mane kamavo trys aistros: neapykanta, pavydas ir kerštas, 

ir jų visų trijų draskomas, aš buvau įsitikinęs pasieksiąs pergalę. 

Galbūt mano susijaudinimas persidavė ir Morui, nes jis, mo- 
juodamas galva, įnirtingai sužvengė. 

Laukymėje tą pačią sekundę pasigirdo atsakomasis 
žvengimas ir balsas: 

— Kas ten? 

Negalėjau daugiau slėptis, nes mane pastebėjo, tad su- 
raginęs arklį pentinais, užlėkiau į kalvą ir atsidūriau akis į 
akį su Izolina. 


XLIV skyrius 
LAIMINGOS MINUTĖS 


Degantis jos Žvilgsnis reiškė nustebimą. Nuo šio žvilgs- 
nio aš paraudau, nes negalėjau savo elgesio pavadinti neprie- 
kaištingu. 

Norėjau kaip nors atsiprašyti, — bet kuo savo atsiradimą pa- 
teisinti? Juk negalėjau jo suversti paprastam atsitiktinumui, — ji 
būtų nepatikėjusi, nes ir valanda, ir vieta su tokia prielaida nesuta- 
po. Akivaizdus melas protingą merginą galėjo tik įžeisti. 

“Neapsimetinėsiu, — pagalvojau, — ir drąsiai pasakysiu tie- 
są“. 

Galvoti apie pasekmes man trukdė pavydas. 

— O kur jūsų palydovas, senjore? Kaipjūs vienas sura- 
dote šią vietą? — paklausė Izolina. 

— Labai lengvai, senjorita, pagal jūsų arklio pėdsakus. 

— Aš nelaukiau jūsų anksčiau... 

— Be abejonės, jūs laukėte ko nors kito. 

— Žinoma, aš galvojau, kad Ciprijus atvyks pirmiau. 

— Ciprijus? 

— Taip, Ciprijus. 

— Jeigu tai naujas jūsų pusbrolio vardas, senjorita, tai 
jis padarytų geriau, kad visai nesirodytų. 

— Mano pusbrolio? Geriau jam visai neatvykti? — Prisiekiu 

Dievu, kapitone, aš jūsų nesuprantu. 

Ir jos didelės juodos akys sužiuro į mane labai apstul- 
busios. 

Aš buvau ne mažiau sutrikęs, bet, kadangi jau pradėjau 
pokalbį, tai ir nusprendžiau išsisakyti. 

— Aš būsiu atviras, senjorita de Vargas: jeigu šioje vie- 
toje pasirodys Rafaelis Ižura, tai iš mūsų dviejų vienas — jis 
arba aš — iš čia neišeisime. Jis išdrįso pasikėsinti į mano 
gyvybę, ir aš daviau priesaiką visur, kur tiktai jį besutikčiau 
— užmušti. 

— Norėčiau, kad jums savo priesaiką pavyktų išpildyti. 

— Kaip? Jūsų pusbrolis... 

— Mano pusbrolis Rafaelis Ižura! Tai asmeninis mano 
ir mirtinas visos mano šeimos priešas. 

— Iš tikrųjų? Ir jūs ne jo laukėte? 

— Laukti jo? Niekada! Nors aš ir negaliu savęs pavadin- 
ti baile, tačiau nenorėčiau viena pasilikti su Rafaeliu Ižura. 

— Vardan Dievo, senjora, paaiškinkite. 

— Jūs, kapitone, galite geriau paaiškinti: aš organiza- 
vau šį pasimatymą, norėdama padėkoti jums už brangią do- 
vaną, o jūs atvykstate rūsčiu žvilgsniu ir su.karčiais žodžiais 
lūpose. 

— Nejaugi šis pasimatymas organizuotas jūsų? Ar aš 
teisingai išgirdau, senjorita? 

— Visiškai teisingai! Dėl žinomų priežasčių nedrįsau 
jūsų pasikviesti pas save, — štai kodėl aš laikina svetaine pa- 
sirinkau šią laukymę. Kaip ji jums patinka, kabaljere? 

— Jūsų draugijoje, senjorita, pati liūdniausia vieta at- 
rodytų rojus: 

— Ak, liaukitės, kapitone! Atsiminkite geltonąjį domi- 
ną! Nereikia meilikauti, juk mes ne baliuje: geriau būkime 
atviri. : 

— Šias sąlygas priimu iš visos širdies: aš atvykau, norė- 
damas jums atlikti išpažintį. 

— Atlikti išpažintį? 

— Taip, bet pirmiausia leiskite pateikti vieną klausimą. 

— A! Vadinasi, jūs pats norite atlikti nuodėmklausio 
vaidmenį. 

— Rimtas klausimas, senjorita. 

— Šaunu, kapitone, tęskite. Pažadu kuo nuoširdžiau- 
siai atsakyti. 

— Gerai, senjorita. Štai koks dalykas: kas toks tas Cip- 
rijus, kurio jūs laukiate? 

— Kas jis gali būti, jeigu ne mano tarnas, kurį nusiun- 
čiau su užduotimi pas jus. Bet kodėl jūs klausiate? 

— Jūs sakote, siuntėte pas mane su užduotimi? 

— Be abejonės. Bet štai ir pats pasiuntinys. Aš čia, Cip- 
rijau! Dabar tu gali grįžti namo. Paskubėjote, kapitone, aš 
jūsų taip anksti nelaukiau. Jūsų kareiviai nepaprastai vikriai 
sugeba pabalnoti. Bet prie reikalo! Jau vėlu, o man reikia daug 
jums pasakyti. 

Tada man atėjo į galvą, kad miške sutiktasis berniukas 
buvo Ciprijus, ir štai kodėl jis man norėjo kažką pranešti. 

Slinko sunkios susijaudinimo minutės. 

Izolina nežinojo, kad aš atjojau be pakvietimo, ir norė- 
jaujai tatai paaiškinti, kai netikėtai ji pareikalavo žadėtosios 
išpažinties. 

Mano išpažintis buvo trumpa ir abiem kalbom nereika- 
lavo daugiau kaip trijų žodžių, kuriais mes galėjome tarp sa- 
vęs kalbėtis. 

Pasilenkęs prie merginos ir žiūrėdamas į jos juodas spin- 
dinčias akis, aš tariau: 

— Io te amo (aš tave myliu). 

Balsas virpėjo, bet tai tiktai patvirtino mano žodžių nuo- 
širdumą. 

Šypsena Izolinos veide išnyko; ji paraudo, ilgos blaks- 
tienos nusileido, pridengė spindintį žvilgsnį, ir prieš minutę 
buvusios linksmos merginos bruožai įgavo rimtą moters iš- 
raišką. 

Iš pradžių tai mane išgąsdino, bet dar liko vilties regint 
šį raudonį ir nelygų alsavimą, banguojančią jaunos merginos krūti- 

nę. 

Keletą sekundžių truko tyla, kuri man atrodė ištisa am- 
žinybė. 

— Senjore, — tarė pagaliau Izolina, ir aš pirmą kartą 
išgirdau, kaip sudrebėjo jos balsas, — jūs man prižadėjote būti 
atviras ir iki šio laiko savo pažadą ištesėjote, bet ar dabar jūs 
kaip ir anksčiau nuoširdus? 

— Aš kalbu iš gryniausios širdies. 

Tankios blakstienos pakilo, ir jos Žavingame žvilgsnyje 
blykstelėjo meilės liepsna. Tuo pat metu veide, įgavusiame iš 
abejingumo nerūpestingą išraišką, vėl pasirodė šypsena. 

Ši aplinkybė vėl mane sujaudino. 

— Taigi, kapitone, ko jūs iš manęs norite? — paklausė 
Izolina. 

Nežinojau, ką jai atsakyti. 

— Arjūs netrokštate, kad savo ruožtu ir aš jums prisi- 
pažinčiau meilėje? 

— O, jūs šito negalite padaryti! Jūs... 

— Bet juk jūs dar manęs apie tai neklausėte! 

— Ne. Aš pernelyg bijau atsakymo. 

— Kažkodėl greitai jus apleido drąsa. Gaila, kad aš ne- 
turiu kaukės. Ar neįsakysite nuleisti vualį? 

Man suspaudė širdį, tylėdamas, it nuteistasis, Žiūrėjau 
žemyn. , 

Pasigirdo Izolinos juokas, atrodęs ironiškas, tačiau šis švel- 
nus sidabrinis tembras sykiu man į širdį įliejo kažkokios paguodos. 
Staiga ji nušuoliavo į vidurį laukymės ir sustojo. 

— Čionai, senjore! — sušuko, mostelėjusi man ranka. 

Mašinaliai paklusau šiam įsakymui. 

— Taigi, garbusis kapitone, jūs, turėdamas pakankamai 
narsumo, kai neišsigandote dvidešimties priešų, bijote pa- 
klausti jaunos merginos, ar ji jus myli? 

Į tokią karčią pašaipą vienintelis atsakymas buvo liūd- 
na šypsena. 

— Ak, kapitone, aš šito nenumačiau. Be abejonės, jūs 
jau ne kartą pateikėte ankstesnį klausimą, kuris jus šiandien taip 

gąsdina, ir bijau, ar jūs jo nepateikdavote dažnai, pernelyg 
dažnai. 

Nustebęs pažvelgiau į Izoliną, jos balsas tapo liūdnas, šypse- 
na išnyko, akys įsirėmė į žemę. 

— Pagrįstai jūs taip manote, ar ne, bet tai jums negali 
turėti jokios reikšmės, senjorita, — tariau aš. 

Ji nusišypsojo, bet su kažkokia liūdna išraiška. 

— Kas praėjo, “to nesugrąžinsi, — tarė pagaliau Izoli- 
na... — Bet dėl dabarties, pakartokite man... taip, pakartoki- 
te man, kad jūs mane mylite! 

— Ar ašjus myliu, senjora? O, myliu karštai! 

— Ir tiktai mane vieną? 

— Ar aš galiu mylėti kitą? 

— Dėkoju jums, dėkoju! 

— Ir daugiau nieko kito jūs man neturite, Izolina, tik- 
tai šią padėką? 

Mergina nugręžusi veidą, ir, matyt, įveikusi susijaudi- 
nimą, kurį laiką tylėjo. 

— Ne, be dėkingumo, dar yra pripažinimas — ir po to 
trys dalykai, jeigu tiktai jie gali jus patenkinti. 

— Tai sakykite. 

— Aš pažadėjau būti atvira. Aš pati čia jojau, norėdama 
pasikalbėti... Pažadu jums tris dalykus. Apsidairykite aplinkui: 
visa šita Žemė priklauso man; jeigu jūs panorėsite, ji — jūsų. 

— Kaip, Izolina? 

— Ir štai dar ką aš jums galiu pasiūlyti. 

Ir ji ištiesė man mažutę rankutę, kurią aš karštai pri- 
spaudžiau prie lūpų. 

— O kas trečias? 

— Blaiviai apsvarsčius, aš jums trečiojo daikto negaliu 
duoti, nes jis jau man nepriklauso. 

— O kasjis toks? 

— Mano širdis. 

Arkliai, tarsi atspėdami mūsų jausmus, taip pat susi- 
glaudė, ir mūsų lūpos susiliejo į pirmąjį bučinį. 

XLV skyrius 
NAKTINIS SUSITIKIMAS 


Mes išsiskyrėme; kartu rodytis būtų buvę neprotinga, 
ir todėl Izolina nujojo pirmoji, ištarusi savo Žavingu balsu: 

— Iki rytojaus. 

Mes susitarėme šioje vietoje susitikti kiekvieną dieną. 

Kurį laiką, apsvaigęs iš laimės, aš likau laukymėje. 

Saulė jau metė paskutinius spindulius, ir aš ėmiau po 
medžių šešėliais leistis nuo kalvos. Jeigu būčiau davęs arkliui 
valią, jis, be abejo, būtų ėjęs tikru keliu, bet užsisvajojęs aš jį 
valdžiau mašinaliai ir nujojau į kitą pusę. 

Po kurio laiko atsidūriau tankiame miške, kur nebuvo 
nė mažiausios pėdsakų žymės, ir čia aš įsitikinau, kad iškly- 
dau iš kelio. Pasukęs į kitą pusę ir nujojęs gana ilgą galą, atsi- 
dūriau tankiame miške, iš kurio nemačiau išėjimo dar ir dėl 
to, kad nusileido saulė ir atėjo tamsi naktis. Atrodė, kad man 
teks nakvoti po medžiais. 

Žinoma, būdamas vienas, aš galėjau atsiduoti svajoms 
apie laimingą dieną, bet moralė pasiduoda fizinei įtaigai, ir 
pati meilė nublėsta prieš tikruosius alkio poreikius. Be to, 
ėmė lyti, ir aš peršlapau iki kaulų. 

Paklaidžiojęs dar apie pusvalandį, sustabdžiau arklį ir 
ėmiau klausytis, nes jau nieko neįžiūrėjau ir norėjau įsitikin- 
ti, ar suteiks kokią nors paslaugą man ausys. 

Staiga ne toliau kaip už šimto žingsnių pokštelėjo šūvis. 

Būdamas priešų Žemėje, turėčiau dėl to susirūpinti, ta- 
čiau šūvis trūkčiojantis, vadinasi, šauta iš medžioklinio šau- 
tuvo, o tokio ginklo neturėjo nė vienas meksikietis. 

Pasakysiu daugiau: įkandin šūvio išgirdau kūno, nukri- 
tusio iš aukštai į žemę, dunkstelėjimą. Kaip gana patyręs me- 
džiotojas, pažinau, kad tai iš medžio viršūnės nukrito koks 
nors paukštis arba keturkojis. 

Šovė tiktai amerikietis, nes trys ar keturi mano žvalgai 

turėjo medžioklinius šautuvus, smarkiai besiskiriančius nuo ka- 
riškų: ši užgaida galėjo ateiti į galvą keliems seniems miškų 
valkatoms, ir dėl to aš neabejojau, kad kokį nors iš jų surasiu. 

Nedelsdamas nė minutės, pasukau į tą pusę ir nujojau 
taip greitai, kaip tiktai leido vietovė. 

Keletą minučių jojau nesustodamas ir, žinoma, jau buvau 
belenkiąs tą vietą, iš kurios buvo paleistas šūvis, taip nieko ir ne- 
sutikęs, bet vėl sustojau, kai užpakaly manęs pasigirdo balsas: 

— Prisiekiu Juozapo slėniu, tai mūsų jaunasis bičiulis 
kapitonas. 

Atsisukęs aš išvydau draugus medžiotojus, kurie išlin- 
do iš krūmo, kur buvo atsargumo dėlei pasislėpę, kai išgirdo 
mano arklio tapsėjimą. 

Riubas nešėsi ant pečių didelį indėnišką gaidį, o ant Ha- 
rėjaus nugaros pastebėjau kelis danieliaus skerdienos gabalus. 

— O jūs medžiojote sėkmingai, — tariau aš bičiuliams, 
kai jie priėjo prie manęs. 

— Taip, kapitone, — atsakė Harėjus. — Maisto davinio 
nepristigs. Aš kalbu ne dėl to, kad jūsų kareiviai nepasiūlė 
mums užkąsti, bet mes negalime naudotis jų kvietimu, nes pri- 
Žžadėjome apsirūpinti patys. 

— Žinoma, velniai griebtų! — pridūrė Riubas. — Mes 
garbingi ir laisvi kalniečiai ir neketiname nė vieno apvalgyti. 

— Be to, kapitone, — tarė Harėjus, — ir atsargų jūs per- 
nelyg daug neturite, o čia gėrybių per akis. Jeigu teiksitės pri- 
imti iš mūsų šį kalakutą bei ketvirtadalį danieliaus, tai mums 
su Riubu dar ir taip nemažai liks. Ar ne tiesa, senas mule? 

— Dar ko! — lakoniškai atsakė Riubas. 

Su malonumu pritariau šiam pasiūlymui, nes, tiesą pa- 
sakius, kaimo smuklininkas mus maitino labai prastai. 

Kadangi medžiotojai keliavo namo, tai ir aš jojau kartu 
su jais, tikėdamasis, kad jie išves mane iš šio labirinto; bet, 
paklaidžioję gerą pusmylį tarp medžių, mes išjojome į siaurą, 
nei man, nei medžiotojams nepažįstamą takelį. 

Naktis buvo tamsi, ir tiktai, kaip vakar, žaibavo, bet už- 
tat kliokė baisi liūtis, permerkusi mus kiaurai. 

Blykstelėjus žaibui, Riubas pasilenkė virš kelio, apžiū- 
rinėdamas pėdsakus. Pastebėjau, kad tai buvo gilios vėžės, ma- 
tyt, įspraustos sunkių vietinio vežimo ratų. 

Po kurio laiko senis išsitiesė ir tarė, tarsi skaitydamas 
rodyklėje: 

— Štai jūsų kelias! 

Pasakęs šiuos žodžius, jis nuėjo pirmyn. Man labai knie- 
tėjo sužinoti, kuo jis šį savo įsitikinimą grindė. 

— Matote, mano jaunasis drauge, — atsiliepė senis, — 
tai meksikiečių vežimo pėdsakai, o kas jį nors kartą matė, tas 
žino, kad jis dviratis. O čia dvigubi pėdsakai, ir todėl vežimas 
turėjo grįžti atgal; nes ratai tai tie patys. Suprantama, kad 
atgaliniai pėdsakai veda į kaimą, ir tai patvirtina, kad mes 
jojame teisingu keliu. 

— Bet iš ko jūs galite pažinti atgalinius pėdsakus? 

— Tai lengva sužinoti lygiai taip pat, kaip ir išgerti stik- 
linę degtinės. Atgaliniai pėdsakai mažų mažiausiai dviem va- 
landom šviežesni. 

Tylėdamas jojau toliau, nustebintas senojo medžiotojo 
išradingumo. Po kelių minučių vėl pasigirdo Riubo, mus ap- 
lenkusio keliais žingsniais, balsas. 

— Aš atpažinau kelią ir be ratų pėdsakų, — tarė jis. — 
Yra dar tikresnių požymių. 

— Kokių? 

— Vanduo, — atsakė jis. — Jūs iš pėdsakų matėte, kad 
tai jūsų kelias. Dabar įsiklausykite! 

Aš išgirdau vandens, kuris bėgo tarsi nuolydžiu, čiurlenimą. 

— Girdžiu, — tariau, — bet kaipgi šis vanduo gali būti 
rodyklė? 

— Labai paprastai. Šis upelis susidarė iš lietaus. Mes 
eisime pagal jį pasroviui ir greitai pasieksime upokšnį, o ten, 
garantuoju, greitai surasime ir kelią. Prakeiktas lietus, taip ir 
merkia. Čia galima paskandinti net žiurkę. 

Iš tikrųjų, mes greitai prijojome upokšnio krantą, o už 
pusvalandžio atsidūrėme dideliame kelyje, vedančiame į šta- 
bo būstinę. Paspartinome žingsnius ir jau prijojome kaimą, 
kai staiga mus sustabdė įsakmus sargybinio šūktelėjimas: 

— Kas eina? 

— Savi, — atsakiau aš, — tai mes, Kvekenbosai. 

— Stok! Sakykite slaptažodį, — garsiai ir ryžtingai tarė 
sargybinis. 

Tačiau aš slaptažodžio nežinojau. Išjodamas iš kai- 
mo, apie tai nepagalvojau ir dabar pabūgau, kad nekiltų 
triukšmas. 

Vis dėlto ryžausi kreiptis į sargybinį vėl: 

— Mes nežinome šios dienos slaptažodžio, bet tai, Kve- 
kenbosai, aš... 

Aš pasakiau savo vardą ir pavardę. 

— Man nesvarbu, — atsakė sargybinis. — Įsakyta nie- 
ko be slaptažodžio neįleisti. 

— Bet kvaiša, — piktai sušuko Riubas, — juk tai tavo 
kapitonas. 

— Labai gali būti, — šaltakraujiškai atsakė žvalgas, — 
tačiau be slaptažodžio aš vis tiek negaliu praleisti. 

Aš supratau savo keblią padėtį. 

— Nusiųskite pakviesti kokį nors leitenantą ar budintį 
kapralą, — tariau aš užsispyrėliui, manydamas, kad tai ge- 
riausia išeitis. 

— Aš neturiu ko siųsti, — tamsoje suriko piktas Kve- 
kenboso balsas. 

— Tuomet nueisiu aš! — Žvaliai šūktelėjo Bilas. 

Pastarasis, būdamas gana naivus, manė, kad jo neleisti 
į štabą su užduotimi nebuvo pagrindo, ir žengė tris žingsnius 
pirmyn sargybinio link. 

Bet Kvekenbosas savo skardžiu balsu tuojau suriko: 

— Stok, arba nušausiu vietoje! 

— Kaip! — sukriokė puldamas pirmyn Riubas, — tu nori 
į jį šauti? Prakeikta mulo galva, jeigu tiktai išdrįsi tai padaryti, 
būsi paskutinį kartą palytėjęs gaiduką. Nagi pažiūrėk į šitą. 

Ir Riubas pakėlė savo šautuvą. 

Būtent šią kritišką minutę sužaibavo, ir aš išvydau, kad 
sargybinis taikosi. 

Labai gerai žinodamas jo taiklumą, išsigandau šio kon- 
flikto rezultatų ir riktelėjau visa gerkle: 

— Sustokite, Kvekenbosai, nešaukite! Mes palauksime, 
kolei kas nors prieis. 

Ir nuvedžiau medžiotojus atgal. 

Ar dėl mano kareiviui pažįstamo balso, ar dėl to, kad 
sargybinis, blykstelėjęs žaibui, pažino mane iš veido, bet aš 
išvydau, kad jis šautuvą nuleido ir tuo pačiu mane nuramino. 
Bet į kaimą jis vis tiek nepraleido. 

Tęsti derybas, kurios galėjo tiktai dar labiau supykinti 
Kvekenbosą ir medžiotojus, buvo beprasmiška, ir todėl, juos 
kiek galima sutaikęs, aš ramiai laukiau, ar neprieis kas nors 
iš kitų sargybinių. 

Laimei, aikštės pakraštyje pasirodė kažkoks kareivis, 
Kvekenbosas jį pašaukė, ir aš tą pačią minutę pasistengiau 
pasiųsti kapralo. 

Viskas gražiai susitvarkė, ir mes namo grįžome be ypa- 
tingų nuotykių; bet, prajodamas pro senąjį sargybinį, aš išgir- 
dau, kaip Riubas pusbalsiu jam tarė: 

— Prakeikta mulo galva! Jeigu tai būtų atsitikę preri- 
jose, tai aš būčiau tave pamokęs! 


XLVI skyrius 
ATSISVEIKINIMAS, 


Mano laiminga meilė tęsėsi dvi savaites. Tiesa, pasitai- 
kydavo ir liūdnų minčių, bet jos greitai ir praeidavo; ir mes 
visada išsiskirdavome su Izolina žodžiais — vakare “iki ry- 
to“, o rytą su įprastine fraze: “iki vakaro". 

Bet štai atėjo lemtinga išsiskyrimo valanda. 

Aš, vargšas avantiūristas, negalėjau, arba, geriau pasakius, 
nedrįsau pretenduoti į tokios turtingos įpėdinės ranką. Žinoma, 
turėjau teisę tikėtis pasižymėjimo, paaukštinimų, ir tada... 

Bet vis dėlto manęs laukė kartus išsiskyrimas. Sunku 
buvo palikti mylimą ir mylinčią merginą ir atsisveikinti su ja 
galbūt amžinai. 

Paskutinį kartą susitikome toje pačioje laukymėje, kuri 
girdėjo pirmuosius mūsų pasižadėjimus ir kur po to šimtą kar- 
tų mes davėme vienas kitam priesaikas, bet niekada dar ne- 
buvome tokie nusiminę ir niekada taip neverkėme. 

Negaliu pasakyti, ką aš jaučiau tą minutę, kai Izolina 
išnyko už medžių. 

Aš taip pat greitai nujojau, nors ir mielai dar būčiau 
pasilikęs šioje džiaugsmingoje vietoje, bet prievolė — ši griež- 
ta ir nenumaldoma valdovė — reikalavo iš manęs atlikti pa- 
reigą. Saulė leidosi, o kitą dieną auštant aš su savo partizanų 
būriu turėjau išvykti. 

Mes visados dėl atsargumo išsiskyrę jodavome į skir- 
tingas puses ir taip pat iš skirtingų pusių atvykdavome į pasi- 
matymą. Šioje laukinėje vietovėje niekada nesutikome nė vie- 
nos žmogiškos būtybės; nuo čia iki paties kaimo nebuvo jokio 
būsto, ir piemenys čia labai retai užeidavo, tad mūsų pasima- 
tymų vieta, bent jau mano nuomone, liko slapta. 

Tačiau aprašomosios dienos rytą mane pasiekė nema- 
lonus gandas, kad mano jodinėjimai į laukymę kaime nebuvo 
nežinomi. 

Tai man pranešė Vitlis, sužinojęs iš Konchitos. Tai sa- 
kydamas, leitenantas draugiškai patarė tokiose ilgose kelio- 
nėse be palydos būti atsargiam. 

Galbūt ir būčiau pasinaudojęs šiuo draugišku patarimu, 
jeigu būčiau turėjęs pasilikti ankstesnėje stovykloje, — bet ka- 
dangi mano pasimatymas buvo paskutinis ir skiriamės galbūt 
ilgam, tai jis mane tiek nuliūdino, kad negalvojau apie jokį at- 
sargumą, ir, be to, šioje miško dalyje aš nebijojau jokių priešų. 

Kai dėl Ižuros, — jo apylinkėje nebuvo. Nuo paskuti- 
nio susidūrimo niekas jo nematė, ir mes turėjome patikimų 
duomenų, kad jis su savo gveriljasais prisijungė prie garsiojo 
Kanaleso, siautusio tarp Kamargo ir Monteremo, gaujos. 

Žinoma, jeigu Ižura buvo kaimynystėje, tai jam būtų bu- 
vę sunku pasprukti nuo įnirtingų Holingsvorso ir žvalgų, ku- 
rie dieną ir naktį tykojo jo pasirodymo, persekiojimų. 

Aš jau išjojau į taką, kai pajutau nenumaldomą norą 
dar kartą pasimatyti su Izolina. 

Ji turėjo grįžti į asjendą. Nutariau prajoti pro namus ir 
nors iš tolo pažvelgti į ją terasoje. Tikėjausi sugauti iš tolo 
nors jos žvilgsnį, gestą ir galbūt išgirsti “vacon Dio" (sudiev!). 

Moras, atrodo, atspėjo mano ketinimą ir pats pasuko į 
taką, kur pasislėpė Izolina. 

Greitai aš atsiradau prie kalvos papėdės ir perjojau miš- 
ką, į kurį panašūs krūmai tęsėsi ir kitoje pusėje. Čia nebuvo 
kelio, bet aš drąsiai jojau baltojo arklio pėdsakais pirmyn. 

Nenujojau ir penkių šimtų žingsnių, kai gana netoli iš- 
girdau balsus. 

Gyvenimas pasienyje mane išmokė kažkokio instinkty- 
vaus atsargumo. Akimirksniu sustojau ir ėmiau klausytis. 

Kalbėjo moteris, ir tą patį momentą aš pažinau Izoli- 
nos balsą. Šit ji nutilo. Įsitempęs klausiausi, kas jai atsakys, 
ir, Žinoma, tikėjausi išgirsti vyrą, bet tiktai ne tą, kurio balsas 
pasigirdo už krūmų. Tai buvo Rafaelis Ižura. 


XLVII skyrius 
GRASINIMAI 


Aš labai seniai pažinojau šį balsą: kai išgirdau jį pirmą 
kartą šalia mesos, tai jo intonacija pernelyg giliai įstrigo ma- 
no atmintyje. 

Mane apėmė kažkoks neišreiškiamas jausmas, kurio, 
tiesa, negaliu pavadinti pavydu, nes Izolina tikėjau, bet ku- 
ris, turiu savo gėdai prisipažinti, buvo labai artimas pavydui. 
Nepaisant neseniai girdėtų atodūsių, ašarų, priesaikų ir pa- 
ties švelniausio atsisveikinimo, aš vis dėlto pavydėjau. 

Žinoma, save pateisindamas, galiu pasakyti, kad ši ne- 
padori mintis truko ne ilgiau kaip minutę, bet aš negalėjau 
nugalėti troškimo patenkinti smalsumą. 

Atsargiai nulipęs nuo balno, be triukšmo, tyliai, tarsi 
jaguaras, sėlinau prie pašnekovų. 

Mano arklys buvo puikiai išdresiruotas, tad galėjau ne- 
bijodamas jį palikti be jokios priežiūros. 

Praskirdamas ranka šakas, stengdamasis nesukelti nė 
mažiausio triukšmo, slinkau prie nedidelės proskynos pakraš- 
čio ir pro lapus išvydau savo nuotaką bei jos pusbrolį. 

Izolina sėdėjo ant arklio, Ižura stovėjo prie jos balna- 
kilpių, viena ranka atsirėmęs į balną, o kita sučiupęs pavadį. 

Iki šiol mano širdis plakė skausmingai, — bet varžovo 
poza ir susijaudinusi, rūsti išvaizda mane nuteikė išganingai. 
Supratau, kad šis susitikimas buvo, bent jau Izolinai, atsitik- 
tinis.ir kad merginą sulaikė prievarta. 

Negalėjau matyti atsukto į Ižurą jos veido, bet užtat aiš- 
kiai girdėjau balsą. 

Nežinojau, apie ką jie kalbėjosi, nes slenkant per krū- 
mus sunku suvokti žodžius, — bet sustojuš man jau niekas 
netrukdė jo klausytis. 

— Taigi jūs atsisakote? — paklausė Ižura. 

— Aš jums jau sakiau, Rafaeli, kad jūsų elgesys mano 
ketinimo nė kiek nepaveiks. 

— Mano elgesys čia nesvarbu; jūs turite kitų priežas- 
čių, Izolina. Nelaikykite manęs mulkiu: Žinau jūsų paslaptį, 
ir man aišku, kad jūs mylite tą avantiūristą jankį kapitoną. 

— Tarkime, kad taip, — bet tai mano reikalas! Pasaky- 
siu daugiau, aš net neketinu to slėpti: taip, aš jį myliu. 

Ižuros akys blykstelėjo, jis sukando lūpas ir, matyt, sten- 
gėsi sutramdyti savo įniršį. 

— Ir jūs ketinate už jo ištekėti? — paklausė jis pasikei- 
tusiu balsu. 

— Taip, aš už jo ištekėsiu, — gyvai atsakė Izolina. 

— Prisiekiu visais šventaisiais, tai neįmanoma! 

— O kas man gali sutrukdyti? 

— Ašl 

— Jūs pernelyg daug sau leidžiate, Rafaeli Ižura! 

— Jūs galite jį mylėti, kiek tik norite, — bet aš nė už ką 
neleisiu jums tapti jo Žmona. 

— Iš tikrųjų? 

— Prisiekiu Dievu; taip, prisiekiu... 

— Pakaks, pusbroli: juk jūs tokių priesaikų, kaip ši, su- 
laužėte daugybę. 

— Paklausykite! — praradęs kantrybę įnirtingai sušu- 
ko meksikietis. — Išklausykite mane, Izolina de Vargas. Ma- 
no žodžiai galbūt jums nebus itin malonūs... 

— "O! Jūs negalite man pasakyti nieko malonaus, bet 
atleiskite, aš jūsų klausau. 

— Taigi visų pirma čia yra šiokių tokių dokumentų, ku- 
riuose kalbama apie jus ir jūsų tėvelį. 

Ižura išsitraukė iš kišenės popierius, išskleidė juos prie- 
šais merginos akis ir tęsė: 

— Tai apsaugos raštas, išduotas vyriausiojo amerikie- 
čių kariuomenės vado Izolinai de Vargas. Galbūt jūs jį jau 
matėte. Štai don Ramono de Vargaso laiškas tos pačios armi- 
jos.apskrities generolui, įdėtas į šio valdininko laišką jūsų fli- 
bustjerui: kaip pati matote, puikiausi išdavystės dokumentai. 

— Gerai. O kas toliau? 

— Gerai, bet ne taip, kaip jūs galvojate. Nejaugi manote, 
kad už tokį susirašinėjimą prezidentas paglostys galvelę. Man tik- 
tai belieka jo didenybei pateikti šiuos dokumentus, ir gausiu įsaky- 
mą tą pačią minutę areštuoti ir jus, ir jūsų tėvą. Pasakysiu daugiau: 
po to konfiskuoti jūsų dvarą, kuris atiteks man, ar girdite, man! 

Ir niekšas, laukdamas atsakymo, nutilo. 

Izolina tylėjo. Negalėjau matyti jos veido, kad spręsčiau apie 
šių žodžių sukeltą įspūdį, bet maniau, kad grasinimas ją išgąsdino. 

— Dabar, senjorita, — tarė Ižura, — jūs turite geriau 
suprasti savo padėtį. Sutikite tapti mano Žmona, ir aš tą pačią 
sekundę sunaikinsiu šiuos dokumentus. 

— Niekada! — ryžtingai atsakė mergina. 

— Niekada! — pakartojo Ižura. — Tokiu atveju drebė- 
kite dėl šio atsisakymo pasekmių. Aš gausiu įsakymą jus areš- 
tuoti, ir kai tiktai kraštas apsivalys nuo šių plėšikų, jūsų dva- 
ras pereis mano nuosavybėn. 

— Klystate, Rafaeli Ižura, — pašaipiai tarė Izolina. — 
Jūs ne toks toliaregis, kaip manote. Užmirštate, kad mano tė- 
vo žemės tįso už Rio Grandės Teksaso pusėje, ir todėl anks- 
čiau, negu kraštas bus išvalytas nuo tų plėšikų, kaip jūs juos 

vadinate, jie padarys šią upę savo siena. O kas tada turės tei- 
sę konfiskuoti? Žinoma, nei jūs, nei jūsų šlykštusis valdovas. 

Šis atsakymas dar labiau padidino Ižuros įniršį, nes Izo- 
linos žodžiai turėjo pagrindą. Jo veidas tapo tamsiai raudo- 
nas, ir jis, matyt, nebesusivaldė. 

— Net šiuo atveju dvaro jūs negausite! — suriko jis. — 
Išklausykite, Izolina de Vargas, kitą paslaptį ir žinokite, sen- 
jorita, kad jūs esate nesantuokinė don Ramono duktė. 

Aš mačiau, kaip mergina sudrebėjo, tarsi sužeista į širdį. 

— Aš turiu įrodymų, — tęsė Ižura, — ir net jeigu Jung- 
tinės Valstijos nugalės Meksiką, tai, pagal jų įstatymus, jūs 
negalite būti Vargasų asjendos įpėdine. 

Izolina tylėjo, bet iš jos trūkčiojamai banguojančios krū- 
tinės mačiau, kokia audra siautėjo jos sieloje. 

Niekšas vėl prabilo: 

— Dabar jūs galite matyti, su kokiu nesavanaudiškumu 
aš jums siūliau savo ranką, ir, kas svarbiausia, aš niekada jū- 
sų nemylėjau, o jeigu tai ir sakiau, tai tik dėl pramogos... 

Bet nelaimingasis niekada dar gyvenime taip Žiauriai ne- 
melavo. Jo veidas prieštaravo žodžiams, ir jis tai sakė paprasčiau- 
siai iš apmaudo. Pernelyg aiškiai skaičiau jo akyse pavydą. Kad 
ir kokia storžieviška buvo jo aistra, jis vis tiek mylėjo Izoliną. 

— Man mylėti jus, neturtingos indėnės ar metisės dukterį! 

Taurė buvo perpildyta; tokio sunkaus įžeidimo mergi- 
na daugiau negalėjo ištverti. 

— Niekše! — sušuko ji su blogai paslėpta neviltim bal- 
se, — šalin iš kelio. 

— Atleiskite, — tarė Ižura, tvirčiau suspausdamas pa- 
vadį, — aš dar turiu kai ką jums pasakyti. 

— Šunsnuki, palikite mane! 

— Ne, kolei jūs nepažadate, kolei neprisieksite... 

— Šalin, o jei ne, tai aš jums paleisiu į kaktą kulką. 

Jau norėjau pulti Izolinai į pagalbą. Pamačiau, kaip ji 
pakėlė ranką su kažkokiu blizgančiu daiktu: tai buvo pistole- 
tas, kurį ji nutaikė į Ižurą. 

Be abejonės, pastarasis Žinojo ryžtingą savo giminaitės 
charakterį, nes grasinimas tuoj pat padarė savo. 

Pavadis iškrito jam iš rankų, ir jis atsitraukė su kupinu 
neapykantos ir baimės žvilgsniu. 

Baltasis Žirgas tą pačią minutę puolė pirmyn, ir amazo- 
nė akimirksniu dingo už palmių. 

Aš jau pavėlavau suvaidinti riterio vaidmenį. 

Izolinai mano pagalbos nereikėjo; ji manęs nematė ir 
negirdėjo, ir, kai aš išėjau iš krūmų, Ižura laukymėje buvo 
vienas. 


XLVII! skyrius 
PINKLĖS 


Ižura stovėjo, atsisukęs į mane nugara, nes vis dar žiū- 
rėjo į tą pusę, kur išnyko Izolina. 

Jo paties balsas trukdė jam mane išgirsti, ir, nors atsi- 
dūriau nuo jo per tris žingsnius, jisai vis dar manęs nematė. 

Aš stovėjau su pliku kardu, ir išgama absoliučiai buvo 
mano rankose. 

Jo laimė, kad jis turėjo reikalą su manimi, o kitu atveju 
jo per sekundę jau nebūtų buvę gyvo. 

Prisipažinau, kad man buvo sunku susilaikyti matant to- 
kį piktadarį. Priešais mane stovėjo į mano gyvybę pasikėsinęs 
niekšas, mirtinas mano mylimos merginos priešas, priesaikos 
laužytojas, žmogžudys, neturintis teisės į kilnų pasigailėjimą, 
ir aš vos nepasidaviau pirmajam įkarščiui. 

Bet šis įkarštis buvo trumpas, — ir sutrikęs aš greitai 
persigalvojau. 

Pasilenkęs priekin, palengva paliečiau jo petį ir ištariau 
vardą. 

Tiktai tada jis patyrė mane čia esant ir greitai atsisuko. 

Įtūžio spalva jo veide pasikeitė mirtinu blyškumu, 
žvilgsnis rodė baimę, nes atsistojau prieš jį su ryžtinga išvaiz- 
da ir nuogu kardu. 

Pirmą kartą gyvenime mes atsidūrėme akis į akį. Šis žmo- 

gus buvo už mane aukštesnįs, bet aš tuo pačiu metu jo akyse 
pastebėjau būgštavimą ir mačiau jo drebančias iš baimės lūpas. 

Tada supratau, jog jis mano valdžioje. 

— Jūs Rafaelis Ižura? — pakartojau. 

— Taip, senjore, — tarė jis neryžtingai, — ko jums reikia? 

Jis dar nebuvo suspėjęs paslėpti popierių. 

— Jūs rankose turite pažįstamus dokumentus, kurių da- 
lis priklauso man. Malonėkite man juos grąžinti. 

— Nejaugi jūs kapitonas Vuorfildas? — paklausė jis. 

Ir apsimetė, kad perbėga laiške akimis kariuomenės va- 
do parašą, bet aš pastebėjau, kaip dreba jo pirštai. 

— Taip, aš kapitonas Vuorfildas, ir jūs nuo tam tikro 
laiko turite tai Žinoti. 

Jis apsimetė pastabos neišgirdęs. 

— Tiesa, štai laiškas su jūsų adresu: aš radau jį kelyje, 
ir jūs su savo reikalavimu, senjore, atvykote pačiu laiku. 

Ir, atidavęs man apskrities vado įsakymą, jis kitus do- 
kumentus tebelaikė rankose. 

— Man atrodo, kad viduje dar buvo įdėtas laiškutis... Aš 
jį matau jūsų rankoje: būkite geras, perduokite ta proga jį man. 

— A! Ramono de Vargaso raštelis? Jis buvo tame pa- 
čiame voke? 

— Taip, ir, suprantama, jis turi būti su laišku. 

— Žinoma. Štai jis, senjore. 

— Jūs turite dar vieną dokumentą, apsaugos raštą, iš- 
duotą vyriausiojo amerikiečių armijos vado žinomai damai. 
Šis popierius jums nepriklauso, senjore Ižura, ir todėl prašy- 
čiau man jį įteikti, kad galėčiau nusiųsti pagal adresą. 

Ižura greitai apsidairė į visas puses, aiškiai ketindamas 
sprukti. Žinoma, jis tai būtų su malonumu padaręs, bet aš ne- 
nuleidau nuo jo akių ir buvau pasiryžęs jį sukapoti į gabalus. 

— Tiesa, aš turiu apsaugos raštą, — atsakė jis, truputį 
patylėjęs ir dirbtinai nusišypsojęs. — Šis dokumentas man vi- 
siškai nenaudingas, ir jis jūsų paslaugoms, kapitone. 

Ir grąžindamas man popierių, jis pasistengė priversti- 
nai nusišypsoti. 

Rūpestingai paslėpdamas popierius, šūktelėjau savo 
priešui, kad pasiruoštų gintis. 

Jau pastebėjau, kad jis turėjo kardą, vienintelį savo gin- 
klą, kaip kad ir aš, — mes abu neturėjome pistoletų, ir aš galė- 
jau pasikliauti tiktai savo trumpa geležte. Mano priešo kardas 
buvo daug didesnis, bet nepaisant to, jaučiau visišką pasitikėji- 
mą savuoju. Aš nebijojau kovos su tokiu bailiu pasekmių, ir ma- 
nęs nebaugino nei jo sunkaus kardo dydis, nei didesnis jo ūgis. 

Didžiausiam mano nustebimui, Ižura ginklo neišsitraukė. 

— Jūs turite su manimi kautis! — sušukau įsakmiai. — 
Vienas mūsų iš čia neišeis. Jeigu jūs nesiginsite, tai aš jus per- 
smeigsiu kiaurai. Baily! Nejaugi jūs leisitė save užmušti neiš- 
sitraukęs kardo? 

Nepadėjo net ir šis įžeidimas. Jo lūpos drebėjo, pasi- 
metęs žvilgsnis, tarsi ieškodamas išsigelbėjimo, klaidžiojo į 
visas puses; aš tik ir laukiau, kad jis pultų bėgti... 

Staiga šitam bailiui užėjo narsumo antplūdis, ir jis ryŽ- 
tingai išsitraukė savo kardą. 

Ar dėl Ižuros narsumo aš klydau, ar jam energijos su- 
teikė neviltis? 

Jis visas atgijo, akyse blykstelėjo įniršis ir keršto troš- 
kimas; sugriežęs dantimis, ištarė keletą baisių prakeiksmų. 

Susikryžiavo mūsų kardai, pažiro kibirkštys, ir prasidė- 
jo dvikova. 

Savo laimei, gindamasis nuo priešo smūgio, aš turėjau 
atšokti į šalį, o tuo būdu ir truputį pasisukti, nes jei to būčiau 
nepadaręs, mano mirtis būtų buvusi neišvengiama. 

Išvydau du Žmones su plikais kardais, bėgančius prie 
mūsų. Pakako vieno žvilgsnio, kad pažinčiau, jog tai gverilja- 
sai, kurie buvo ne toliau kaip už dešimties žingsnių ir kuriuos 
Ižura, be abejonės, pastebėjo anksčiau už mane. 

Tai ir buvo jo netikėto pasikeitino priežastis, — štai ko- 
dėl jis ryžosi kautis, manydamas, kad jo sėbrai suspės mane 
užpulti iš užpakalio. 

— Ei, čionai! — suriko jis, pamatęs, kad aš juos pastebė- 
jau. — Čia, El Zorai! Žoze! Mirtis jankiui! Mirtis šitam niekšui! 

Tada supratau visą pavojaus mastą. Trys prieš vieną — 
mūšis nelygus, tuo labiau, kad rudasis milžinas ir beveik to- 
kio pat ūgio jo draugas buvo baisesni už mano bailųjį priešą. 

Norėjau trauktis, bet mano arklys stovėjo toli, o gveril- 
jasai artinosi būtent iš tos pusės. Pėsčiam pasprukti nebuvo 
jokios vilties, nes jau mačiau, kad gveriljasai bėga taip pat 
greitai kaip ir indėnai. Tereikėjo man tiktai leistis bėgti, ir 
būčiau sukapotas į gabaliukus. 

Beje, aš neturėjau laiko galvoti ir vos suspėjau užimti gy- 
nybinę padėtį, kai man jau teko atremti jų visų smūgius iš eilės. 

Pirmą momentą negalėjau nuo šios nelygios kovos atsi- 
kvošėti. Tai buvo kažkoks chaosas, sužeidžiau juos ir pats gavau 
žaizdų ir jaučiau bėgant kraują sau ant veido ir po apsiaustu. 

Greitai mane apėmė nuovargis, ir kiekvieną minutę ju- 
tau, jog silpstu. 

Milžinas pakėlė virš manęs kardą, paraudusį nuo mano 
kraujo, pasirengęs mirtinai mane perkirsti, nes aš negalėjau 
jo atremti, vos suspėdamas gintis nuo Ižuros. Neišvengiamos 
mirties suvokimas mane privertė beviltiškai šūktelėti. 

Nejaugi mano priešą nuleisti kardą privertė šis riksmas, 
nejaugi dėl jo išblyško mano priešų veidai? 

Būčiau norėjęs tuo tikėti, jeigu nebūčiau išgirdęs užpa- 
kalyje šūvio ir neišvydęs sutriuškintos El Zoro rankos. 

Viskas man atrodė kaip iš baisaus sapno nubudus. 

Trys piktadariai, užpuolę mane su tokiu įniršiu, tą patį 
momentą puolė į krūmus, tarsi būtų sprendžiamas jų gyvybės 
klausimas. 

Palydėjau juos žvilgsniu, bet jie greitai išnyko brūzgynuose. 

Iš kitos pusės į laukymę bėgo meksikietiškais drabužiais 
apsivilkęs Žmogus su šautuvu rankose. Aš palaikiau jį gveril- 
jasu ir pagalvojau, kad jis taikėsi į mane, bet per neatsargu- 
mą pataikė į draugą. 

Matyt, jis buvo drąsesnis už savo draugus, nes ir toliau 
artinosi prie manęs. Šluostydamasis srūvantį per veidą krau- 
ją, ruošiausi sutikti naują priešą, bet kai jis atsidūrė arčiau 
"kaip per du žingsnius, staiga pažinau porą Elijago Kvekenbo- 
so beždžioniškų rankų ir porą iškrypusių kojų. 

Šovęs iš karabino, kareivis nesustojo, kad jį vėl užtaisy- 
tų, o skubėjo ginti mane iš kirstynių, neturėdamas jokio kito 
ginklo, kaip tiktai buožę. Bet ir to pakako, nes aukštas ir stip- 
rus “Kvadratinė galva“ būtų pajėgęs susidoroti su gverilja- 
sais, jeigu tie nebūtų suskubę pasislėpti krūmuose. 

Šūvis juos apstulbino, matyt, pagalvojo, kad pas mane 
atskubėjo kur kas didesnis pastiprinimas, o galbūt atsiminė ir 
amerikiečių karabinų taiklumą. 

Dėl savo išsigelbėjimo aš turėjau būti dėkingas už Kve- 
kenboso meilę botanikai. Jis rinko miško augalus, kai staiga 
atsitiktinai išgirdo kautynių garsus ir atskubėjęs čia nukreipė 
virš manęs mirtinam smūgiui pakeltą El Zoro ranką. 

— Dėkoju, Kvekenbosai, dėkoju gerasis mano drauge; 
jūs išgelbėjote mano gyvybę. 

— Bet šūvis buvo nelabai sėkmingas, kapitone: tikėjausi 
sutrupinti šitam niekšui makaulę arba jau bent įsegti jam kulką 
į pilvą, tačiau jis laimingai išsipirko. 

— Pakaks ir to; jūs, atrodo, jam peršovėte ranką. 

— O aš sakau, kad šūvis nesėkmingas. Bet matau, jūs 
sužeistas, kapitone. 

— Sužeistas, bet, matyt, nepavojingai. Jaučiu nedidelį 
silpnumą, matyt, nuo prarasto kraujo. Mano arklys... jūs jį ra- 
site ten... tarp medžių... Eikite, mano bičiuli, ir atveskite ma- 
no arklį... mano arklį... 

Ir aš netekau sąmonės. 

Kai atsipeikėjau, Moras stovėjo šalia. Pasilenkęs prie 
manęs, botanikas, sudraskęs nuosavus marškinius, tvarstė ma- 
no žaizdas. Jis buvo tik su vienu batu, o kitu, pasisėmęs van- 
dens, šlakstė mano krūtinę ir plovė kraują. 

Pajutau nemažą palengvėjimą, tad, nors ir su vargu, ga- 
lėjau sėsti ant arklio ir nujojau, lydimas draugo, namo. 

Mes prajojome pro asjendą, bet jau prasidėjo naktis, 
ir, Žinoma, tamsoje mūsų nepastebėjo. 

Vis dėlto aš ir pats to norėjau, bijodamas, kad mano 
apgailėtina išvaizda nesukeltų šiuose namuose nereikalingo 
nerimo. Po pusvalandžio aš jau buvau saugus savo namuose. 

XLIX skyrius 
IŠTRĖMIMO SĄRAŠAS 


Šios dienos įvykiai labai mane sujaudino, ir aš nerima- 
vau dėl ateities. 

Buvau įsitikinęs savo nuotakos ištikimybe ir raudau, 
kad galėjau ja nors vieną akimirksnį suabejoti. Dėl to galė- 
jau būti visiškai ramus, bet mane labai neramino jos pačios 
saugumas. 

Ižuros ir jo gaujos pasirodymas ir būtent tuo laiku, kai 
mus atšaukė, suprantama, grėsė ir ateityje. Šie žmonės turėjo 
žinoti amerikiečių armijos išsidėstymą, tai man ir patvirtino 
Vitlio papasakoti gandai. 

Pas mus atvyko naujas vadas, ir trys ketvirčiai mūsų 
armijos buvo paskirti žygiui į Verakrusą. Į šią ekspediciją 
buvo paskirti rinktiniai daliniai, ir, suprantama, juose bu- 
vo ir žvalgų, nors daugelis mūsų būtų beveliję pasilikti se- 
noje vietoje. Tuo atveju aš galėjau garantuoti ir už save, ir 
už Vitlį, taip pat ir už Holingsvorsą, nors pastarasis turėjo 
visiškai kitų priežasčių pratęsti buvimą ant Rio Grandės 
krantų. 

Amerikiečių armija jau pradėjo savo judėjimą. Pėstininkai ir 
keletas pulkų pasuko į Brazosą, Santjagą ir Tampiką, į naują paskir- 
ties vietą. 

Prie Rio Grandės esančių provincijų galutinai neišva- 
lė, bet ten paliktas korpusas turėjo savo rajoną susiaurinti, 
tad kariuomenė iš mūsų nedidelio posto ir iš gretimo miesto, 
kuriame buvo divizijos štabas, išsikėlė. Taip asjenda atsidūrė 
už penkiasdešimties mylių nuo artimiausio mūsų būrio. 

Ši mintis man sukėlė didelį nerimą. 

Kaip jau kalbėjome, priešas žinojo apie mūsų judėji- 
mą, ir kai dėl mūsų žvalgų, tai apylinkės gyventojai irgi žino- 
jo, kad mes privalėjome išvykti kitos dienos rytą. 

Pastebėjome, kad tie kaimo gyventojai, kurie nepalai- 


186 


kė amerikiečių, tapo kur kas nesvetingesni negu paprastai. 
Dėl to įvyko keletas ginčų ir susidūrimų. 

Prie Žmonių, suteikusių mums būstus, durų buvo pri- 
mėtyta nemokšiškai parašytų paskvilių su grasinimais išvyti; 
tokius laiškučius gavo pats alkaldas, žinoma, nuo kokio nors 
pavyduolio, kuris piktai žiūrėjo į Vitlio merginimąsi Konchi- 
tai. Vėliau sužinojau, kad toks pats paskvilis buvo nusiųstas 
vieno man artimo asmens adresu. 

Tokių nuotaikų sujaudintas ir iš gandų žinodamas, kad 
kiekviename mieste ir kiekviename kaime, kur tiktai mes pra- 
žygiavome, buvo surašytas vadinamasis juodasis sąrašas, ban- 
džiau apmąstyti savo nuotakos apsaugojimo planą, bet nieko 
negalėjau sugalvoti. 

Dėl visa ko, Žinoma, su silpna viltimi, kad gal pavyks 
sučiupti Ižurą, aš išsiunčiau būrį, vadovaujamą Holingsvor- 
so, labai tuo apsidžiaugusio, ir nekantriai laukiau jo sugrįž- 
tant. 

Mane iš susimąstymo pažadino Vitlio balsas. 

— Na ką? — paklausiau aš. 

— Nieko, be šito mielo berniuko, — atsakė jis su pa- 
brėžtina šypsena ir tuo pačiu metu įvedė pas mane Ciprijų. 

Pastarasis padavė man popierėlį, kuriame radau ža- 
lią kadagio šakelę ir tiktai vieną pieštuku parašytą žodį 
“tuya" 

Taip ispaniškai vadinamas kadagys, bet šis Žodis taip pat 
reiškia ir įvardį “tavo" 

— Tik tiek? — paklausiau aš pasiuntinio. — Tu man 
daugiau nieko neturi pasakyti? P 

— Nieko, senjore kapitone, — atsakė Ciprijus. — Man 
tiktai įsakyta paklausti, ar jūs sėkmingai sugrįžote. 

Aš perskyriau kadagio šakelę į dvi dalis, iš kurių vieną 
paslėpiau sau prie krūtinės, o kitą pabučiavęs įvyniojau į po- 
pierėlį ir parašiau šiuos tris Žodžius: “tavo iki mirties" 

Ciprijus nunešė mano atsisveikinimą. 

Pusiaunaktį iš raitojo patruliavimo sugrįžo nieko nepe- 
šęs Holingsvorsas. 

L skyrius 
IŠVYKIMAS 


Vos išaušus, mes sukilome, ir greitai trimitas paskelbė 
žvalgams žygį. 

Aikštės viduryje jau stovėjo mūsų vienintelis baltas mu- 
lais pakinkytas furgonas, kuriame tilpo visas mūsų bagažas ir 
sužeistieji. 

Trimitininkas, sėdėdamas ant arklio, laukė mano įsaky- 
mo paskutiniam signalui. 

Užlipau ant terasos. Galbūt ant jos aš užkopiau paskutinį 
kartą. Žvilgsnis, nors ir nepastebėjau visų vaizdo smulkmenų, 
klaidžiojo po aikštę. Mačiau tik savo kareivius, iš kurių vieni jau 
visiškai pasiruošę sėdėjo ant arklių; o kiti dar stovėjo prie smuk- 
lės, ruošdamiesi išmesti su pažįstamais prieš kelionę taurelę. 

Mes čia draugų nepalikome. 

Pusiau pravirose duryse ir languose buvo galima maty- 
ti nesvetingus veidus. Vietiniai gyventojai praslinkdavo šen 
ir ten susisupę į apsiaustus arba stovėjo kur prie gatvės kam- 
po, mėtydami iš po savo plačiabrylės skrybėlės nuožmius 
žvilgsnius. Daugelio jų stigo, ir, kaip mes žinojome, jie buvo 
prisijungę prie gveriljasų, bet ir čia pasilikusiųjų pakako, kad 
suteiktų vaizdui niūrų koloritą. 

Aš tik paviršutiniškai apmečiau šias įvairias atsisveiki- 
nimo scenas, bet negalėjau nepastebėti jaunų moterų veiduo- 
se baimės išraiškos. 

Aš pats buvau apimtas baimės dėl asmenybės, kurią lai- 
kiau savo nuotaka, ir nors iš baimė buvo išankstinė, nerima- 
vau vis labiau. Mane nenorom užvaldė liūdna nuojauta: Ižu- 
ros buvimas netoli Izolinos nežadėjo nieko gera. 

Dar buvo ir kitų priežasčių nerimauti. Jau keletą metų 
šioje pasienio srityje vyravo nesantaika, tai dėl revoliucijos, tai 
dėl indėnų užpuolimo. Vietos gyventojams jos nebuvo naujiena. 

Izolina de Vargas buvo drąsi, — bet taip grėsmingai susi- 
klosčius aplinkybėms tai nieko nereiškė. 

Be to, ką sužinojau iš paties Ižuros Žodžių, man Ho- 
lingsvorsas apie jį papasakojo tokių dalykų, kurie vertė lauk- 
ti iš šio užkietėjusio niekšo pačių šlykščiausių poelgių. 

Žinoma, aš galėjau išeiti į atsargą ir šiame krašte pasi- 
likti, bet tai mums nebūtų atnešę absoliučiai jokios naudos. 
Išėjus žvalgams, nė vieną minutę negalėjau būti garantuotas 
dėl savo paties saugumo. 

Sugalvojau tiktai tiek: pasimatyti su Izolina ir jos tėvu 
ir įkalbėti juos tuojau pat išvykti į San Antonijų de Bravo, 
kur galėtų ramiai laukti kampanijos pabaigos. | 

Aš tiktai bijojau, kad nepasipriešintų don Ramonas. 
Nors ir žinojo mano draugystę su jo dukra ir mūsų abipu- 
siam palankumui neprieštaravo, tačiau ar galima jį įtikinti, 
jog būtina skubiai išvykti. Kaip jį įspėti dėl tokio jo šeimai 
gresiančio pavojaus? 

Padėtį galėjo apsunkinti pačios Izolinos išdidumas. Bi- 
jojau, kad ji niekada nesutiks palikti gimtąją pastogę dėl to- 
kio niekšo, kaip jos pusbrolis, kurio ji visai nebijojo, ir mano 
būgštavimų, matyt, būtų neįvertinusi. Be to, jau pats mano 
patarimas ir ketinimai galėjo būti jų suprasti anaiptol ne taip. 

Pagaliau ir pats laikas labai nepatogus. Pagal įsakymą, 
mes turėjome išvykti saulei tekant, — o rytuose jau raudo dan- 
gus. Žinoma, tai negalėjo manęs sulaikyti, nes galėjau būrį 
pasivyti, — bet man atrodė neetiška tokią ankstyvą valandą 
žadinti dvarininko šeimą. Vis tiek vargu ar jie būtų paklausę 
mano patarimo; 0 tuo pačiu mano apsilankymas asjendoje 
galėjo tiktai pagreitinti pavojų, kurio bijojau. 

Kolei žvalgai ruošėsi išvykti, aš buvau apimtas šio ne- 
ryžtingumo. 

Holingsvorso išradingumo dėka atsirado išeitis: man 
toptelėjo į galvą mintis visa tai išsakyti popieriuje. Laiške ga- 
lėjau išsireikšti ir ramiau, ir smulkiau, ir mes radome tarp 
vietinių gyventojų vieną gerą Žmogų, pažadėjusį nunešti laiš- 
ką į asjendą, kai tiktai ten visi sukils. 

Truputį palengvėjusia širdimi įsakiau trimituoti išvykimui. 

Šie kariniai garsai man priminė mano pareigą ir mane 
grąžino į įprastą būseną. 

LI skyrius 
POKALBIS STOVYKLOJE 


Bet greitai mane vėl apėmė niūri nuotaika. Jos sveikas 
protas negalėjo išsklaidyti mano nerimo. 

Žinoma, svarbų vaidmenį čia vaidino atsisveikinimas su 
Izolina. Aš kariškis ir galėjau kristi kautynių lauke arba žūti 
kitu būdu, — priešaky manęs laukė daugybė visokių pavojų, 
ir, suprantama, ateitis man dingojosi niūri ir grėsminga. | 

Tačiau mano širdis, priplūdusi liūdesio, nesirūpino dėl šių 
pavojų. Jaučiau, kad juos išgyvensiu, tačiau bijojau dėl Izolinos. 

Du ar tris kartus norėjau šuoliuoti atgal, bet susilai- 
kiau ir tęsiau, nepaisydamas savo neryžtingumo, kelionę. 

Vis dėlto vienam sugrįžti į kaimą man būtų anaiptol 
nesaugu. 

Išvykdami iš aikštės, girdėjome užpakalyje pasityčio- 
jimus ir riksmus: “mirtis teksasiečiams!", ir aš vos galėjau 
sulaikyti partizanus, norėjusius pasukti atgal ir atkeršyti už 
įžeidimus. 

Pakeliui gyvybės požymius parodė ir gveriljasai: nuo kal- 
vos viršūnės į mus buvo paleistas šūvis, bet mano pasiųstas 
sargybinis nieko nerado, tiktai pamatė žirgo pėdsakus ir du gve- 
riljasus, šuoliavusius toliau stūksojusios aukštumos šlaitu. 

Žinoma, tai buvo Ižuros gaujos žmonės, bet mes manė- 
me, kad ir jis pats kur nors netoliese, o kadangi susidūrimas 
su pastarojo didele, gerai organizuota gauja nebūtų buvęs pa- 
našus į susidūrimą su paprastais gveriljasais, tai mes ir sten- 
gėmės laikytis kiek įmanoma atsargiau. 

Viltis susikauti su šiuo išgarsėjusiu gveriljasu mano bū- 
ryje sukėlė entuziazmą. Sučiupti “miško lapę" Kanalesą, kaip 
jį vadino teksasiečiai, arba sutriuškinti jo gaują, — vadinasi, 
atlikti didelį žygdarbį, nenusileidžiantį generalinėms kauty- 
nėms arba paties Santa Anos paėmimui į nelaisvę. 

Prisipažinsiu, idėja atsiskaityti su Kanalesu ir man bu- 

vo savitai patraukli, ir viltis su juo susitikti kuriam laikui iš- 
sklaidė mano niūrias mintis. 

Bet mes pasiekėme miestą, neregėdami “miško lapės" 
nė pėdsakų — matyt, arti kelio jo nebuvo, o jeigu ir buvo, tai 
ėmėsi priemonių, kad neišsiduotų. 

Kanalesas nekovojo vien tik dėl šlovės ir ne itin troško 
susitikti su tokiais priešais, kaip žvalgai. Gerai pakrautos gur- 
guolės jam buvo kur kas geresnis masalas, bet mūsų vieninte- 
lis furgonas, pilnas kareiviško bagažo ir sužeistųjų, negalėjo 
garsiojo gveriljaso sugundyti. 

Atvykę į miestą, nustebę išvydome, kad divizija dar 
nepasijudino. Ji turėjo išvykti tą patį rytą, bet iš vyriausio- 
sios būstinės atėjo naujas įsakymas Žygį atidėti, galbūt sa- 
vaitei. 

Ši naujiena mane nepaprastai nudžiugino. Iš pradžių pa- 
maniau, kad grįšime į seną vietą, bet mūsų būrys buvo pri- 
jungtas prie divizijos. 

Kadangi visi namai mieste užimti kariuomenės, tai žval- 
gams, kaip nereguliariesiems, teko pasilikti stovykloje. 

Ant nedidelio upelio kranto, pusė mylios už miesto 
mums paskyrė vietą, kur mes, kaip galėjome patogiau, ir įsi- 
kūrėme. 

Stovykloje pasilikau neilgai. Vos tiktai pasistatėme palapi- 
nes, aš tuojau išvykau į miestą, norėdamas sužinoti apie tolesnį ar- 
mijos judėjimą, taip pat ir pasimatyti su senais draugais, tarnavu- 
siais įvairiuose divizijos pulkuose. 

Štabe sužinojęs, kad mes bent jau savaitę niekur nevyk- 
sime, pasukau į viešbutį — įprastą karininkų susirinkimo 
punktą, kur susitikau daugelį bičiulių. Su jais besikalbėda- 
mas truputį išsiblaškiau nuo niūrių minčių. 

Greitai sužinojau visus stovyklos gandus ir taip pat su- 
žinojau apie mūsų kariuomenės santykius su vietos gyvento- 
jais. Dauguma miestiečių dėl mūsų nepriekaištingo elgesio ta- 
po nuoširdžiais mūsų draugais. 

Nemanau, kad visų karų istorijoje galima rasti tokį ro- 
mų įsiveržimą, kaip antrasis Meksikos užkariavimas. 

Man nesant, su šiuo kraštu buvo suartėta ir kitaip. Vienas 
mūsų karininkas aistringai įsimylėjo turtingą senjoritą, ir buvo 
iškeltos nepaprastai iškilmingos vestuvės. Kitas karininkas bu- 
vo jaunikis, ir tikėtasi, kad šiuo pavyzdžiu paseks dauguma. 

Nėra reikalo ir kalbėti, kad mane labai domino tokios 
naujienos ir kad grįžau į stovyklą nusiteikęs kur kas geriau. 


LI! skyrius 
NUSIAUBTA TROBELĖ 


Pasitenkinimas ir linksmybė, sukelti man lankant drau- 
gus, greitai praėjo, ir aš vėl pasidaviau savo nesibaigiančiam 
liūdesiui. 

Pagaliau, gulėdamas savo žygio lovoje, aš sugalvojau 
planą, kurio tiktai viena įgyvendinimo viltis mane privertė tru- 
putį pralinksmėti. Nusprendžiau su savimi pasiimti dvidešimt 
geriausių kareivių, sugrįžti prie asjendos, išstatyti juos aplin- 
kui, o pats nueiti pas don Ramoną ir asmeniškai patvirtinti 
savo išreikštus popieriuje patarimus. Jeigu juos jau išpildė, 
tuo geriau, aš nusiraminsiu ir grįšiu į stovyklą, bet buvau be- 
veik įsitikinęs, kad don Ramonas jiems nepakluso. 

Nepaisant noro asmeniškai tuo įsitikinti, karštai troš- 
kau dar kartą pasimatyti su savo nuotaka. 

Iš anksto įspėjęs Žmones, išvykimo valandą, kad nepa- 
stebėtų stovykloje, paskyriau prasidedant nakčiai. 

Anksčiau išvykti nenorėjau dėl dviejų priežasčių. Visų pir- 
ma, nenorėjau, kad vyriausiojoje būstinėje žinotų apie šią mano 
asmeniškai organizuotą ekspediciją, nors šiuo klausimu mes tu- 
rėjome prieš reguliariąją armiją pirmenybę. Vadovaudamas žval- 
gams, tam tikra prasme buvau nepriklausomas, bet nenorėjau, 
kad dėl mano naktinio žygio pasklistų nereikalingos kalbos. 

Antra, aš susiruošiau naktį vykti dar ir dėl atsargumo. 
Nedrįsau vestis viso būrio be vyriausiojo kariuomenės vado 
leidimo, nors ir keletui valandų. Be abejonės, būtų pastebė- 

ję, kad nėra visų žvalgų, ir todėl man su nedideliu savo kon- 
vojumi teko imtis atsargumo priemonių. Be to, apie mūsų žy- 
gį galėjo sužinoti ir priešas. 

Nakties pradžią pasirinkau dar ir dėl to, kad, jodami ris- 
čia, mes galėjome atvykti prie asjendos per pusantros valan- 
dos, — ir mano apsilankymas būtų neišgąsdinęs jos gyventojų. 

Paskirtą valandą sėdome ant arklių, tyliai įjojome į sto- 
vyklą supantį mišką, ir, nujoję siauru takeliu apie mylią, išsi- 
kapstėme į kelią, vinguriuojantį pakrante ir vedantį į mūsų 
ankstesnę štabo būstinę. 

Priekyje, palikę arklius kareivių globai, žvalgydami ke- 
lią, pėsčiomis ėjo Riubas ir Harėjus. 

Turėdami tokius vedlius, mes jojome drąsiai tokiu grei- 
čiu, kad jų neaplenktume. 

Mūsų nusiminimui švietė mėnulis, ir savo palydovus ga- 
lėjome matyti iš tolo. 

Visame kelyje, kuris vedė daugiausia per mišką, pusiau- 
kelėje tarp miško ir kaimo buvo tiktai vienas būstas, viena 
vargana lūšna, žvalgams žinoma “Vidurio taurelės" vardu. 

Ši trobelė jau seniai buvo apiplėšta ir stovėjo prie kelio 
visiškai tuščia, nes šeimininkai ją seniai paliko. 

Išvakarėse, kai mes pro ją prajojome, minutei sustojau ir 
liūdnai Žiūrėjau į griuvėsius, nors nė į galvą netoptelėjo mintis, 
kad greitai šioje vietoje manęs lauks kur kas liūdnesnis reginys. 

Neprijoję iki aprašytų griuvėsių nė pusmylio, toje pusėje 
išgirdome kažkokius keistus, mišrius garsus: girdėti lyg moterų 
balsai, o daug šiurkštesni garsai nustelbdavo bendrą alasą, kuria- 
me vis dėlto vyravo švelni ir garsi, moterims būdinga intonacija. 

Mes sustojome ir ėmėme klausytis. 

Triukšmas nesiliovė, bet negirdėjome nei dainų, nei links- 
mų intonacijų, o, priešingai, sklido tarsi dejonės ir skundai. 

— Tarytum ten verktų moterys, — pastebėjo vienas kareivis. 

Ši pastaba mus visus privertė suraginti arklius penti- 
nais, ir nušuoliavome pirmyn, bet nesuspėjome nutolti nė pen- 
kiasdešimt žingsnių, kai priešais. mus pasirodė žmogus. Paži- 
nome, kad tai Harėjus. 

Jojau būrio priešakyje, ir kadangi Bilas ėjo tiesiai į mus, 
tai mėnulio šviesoje galėjau matyti jo veidą, kuriame neįžvel- 
giau nieko paguodžiančio. 

Tiktai priėjęs prie manęs ir padėjęs ant mano balno ran- 
ką, liūdnai ir pakuždomis jisai tarė: 

— Blogos žinios, kapitone! 

— Kokios žinios? Kas atsitiko? Dėl Dievo, Harėjau, pa- 
pasakokite. 

— Velniai žino, ką jie pridarė kaime. Šitie niekšai elgėsi 
kur kas blogiau už indėnus. Bet jokite, ir jūs patys pamatysite. 
Ten, prie griuvėsių, moterys, ir Riubas stengiasi vargšeles paguosti. 

Mano sunki nuojauta pasitvirtino! 

Nesakydamas daugiau nė žodžio, paleidau arklį iš visų jėgų. 

Po poros minučių buvau jau prie sugriautos trobelės, ir 
mano gyslose sustingo kraujas, regint prieš akis atsivėrusį vaizdą. 


LII! skyrius 
BARBARIŠKUMAS 


Prie griuvėsių išvydau nemažą jaunų moterų būrelį, še- 
šias ar septynias. Jos sėdėjo su dviem ar trim meksikiečiais. 
Šio ratelio viduryje stovėjo Riubas ir laužyta ispanų kalba 
stengėsi nelaiminguosius nuraminti. 

Moterys buvo pusnuogės, o kitos tik su marškiniais; ilgi 
juodi jų plaukai netvarkingai draikėsi ant pečių: matyt, jas smar- 
kiai tąsė ir vilko Žeme; ant veido ir kūno buvo tamsiai raudoni 
gumburėliai, mėnulio šviesoje atrodė, kad tai apdegimai. 

Prijojau labai arti prie vienos moters, norėdamas pa- 
žiūrėti į šį keistą sutinimą, ir įsitikinau, kad tai įkaitintos ge- 
ležies pėdsakas. Oda aplinkui atrodė tamsiai raudona, 0 šio 
karščiuojančio rato viduryje aiškiai išsiskyrė dar tamsesnės 
dvi raidės, kurias aš turiu ant savo munduro sagų, dvi didžio- 
sios raidės “U.S" (Unites — States, Jungtinės Valstijos). 

Ši moteris pakėlė rankas ir, atmetusi atgal plaukus, sušuko: 

— Pažiūrėkite, senjore, pažiūrėkite! 

Nelaimingajai buvo nupjautos ausys. 

Kitoms to daryti nereikėjo — aš labai aiškiai mačiau, 
kaip joms per veidus sruvo kraujas. 

Vyrai buvo pasmerkti tai pačiai lemčiai, bet du sužaloti 
dar baisiau: jiems nukirstos dešinės rankos plaštakos... 

Vyrai ir moterys susispietė aplink mane, apkabino ma- 
no kelius ir prašė gelbėti. 

Be abejo, pažinojau juos visus iš matymo, bet jų veidai 
tapo nebeatpažįstami. Čia visi tie, kurie draugiškai elgėsi su 
žvalgais, ir dauguma pastarųjų juos jau vadino vardais. 

Viena meksikietė buvo apsirengusi turtingiau už kitus, 
ir būtent į ją aš atkreipiau dėmesį. Prisiartinau prie jos. 

“Ne, — pagalvojau aš, — tai negali būti... ji ne tokio 
ūgio, ir niekšai neišdrįstų..." 

— Koks jūsų vardas, senjorita? — paklausiau. 

— Konchita, senjore, alkaldo.duktė. 

Ir per jos sukruvintą veidą nutekėjo ašaros. 

Vargšas Vitlis! Jo nebuvo su mumis, bet greitai jis turė- 
jo sužinoti teisybę. 

Mano širdis buvo pasiruošusi plyšti iš skausmo. Žval- 
gai nepaprastai susijaudino. Dauguma, išsitraukę pistoletus 
ir kinžalus, prašė, kad greičiau juos vesčiau prieš plėšikus, 
atrodė, kad pats taikiausiasis iš jų pavirto plėšriuoju Žvėrimi. 

Vos įstengiau juos sulaikyti, kad išklausyčiau pasakoji- 
mą apie šį įvykį. 

Mes jį nujautėme, bet mums reikėjo smulkesnių deta- 
lių, kad galėtume keršyti. Apie įvykį mums papasakojo dau- 
gelis, bet atkreipėme dėmesį į daug rišlesnį Pedro, pardavu- 
sio mūsų kareiviams meskalę, pasakojimą. 

Tuoj po mūsų išvykimo iš kaimo ten atjojo gveriljasai, 
rėkdami: “Tegyvuoja Santa Ana! Tegyvuoja Meksika! Mirtis jan- 
kiams!“ Jie įsiveržė į smuklę, išgėrė meskalę ir viską, kas tik 
buvo pagaminta iš alkoholio. Prie jų prisijungė ir daugelis mums 
priešiškai nusiteikusių gyventojų; tarp jų buvo ir moterų. 

Greitai apgirtusi minia ėmė klykti “Mirtis ayankeiados 
(jankių pakalikams)!" ir įniršę puolė į namus reikalaudami: 

— Duokite juos šen! Teiskite juos vietoje! 

Ir vargšės merginos, kurias mes matėme, ir visi, kurie 
su mumis palaikė gerus santykius, buvo ištempti iš namų ir 
atvilkti į aikštę, aidint storžieviškiems gveriljasų keiksmams, 
švilpimui bei sužvėrėjusių gyventojų patyčioms. 

Vargšams spjaudė į veidus, apmėtė juos purvu; paga- 
liau kažkokiam piktadariui toptelėjo į galvą mintis juos pa- 
ženklinti, kad juos galėtų pažinti jų draugai teksasiečiai. 

Šis pasiūlymas buvo priimtas su džiaugsmu, o moterys 
jo reikalavo ypač atkakliai. 

Šūktelėjo kalvį ir liepė įkaitinti geležį. 

— Jiems taip pat reikia nupjauti ausis! — rėkė kiti. 

Girti kalvis ir mėsininkas, Pedro žodžiais, mielai ėmėsi 
šį reikalavimą vykdyti. Pirmojo geležis jau buvo paruošta, o 
antrasis pasičiupęs savo peilį ėmėsi baisios operacijos. 

Dauguma gveriljasų buvo užsimaskavę, o visi jų vadei- 
vos turėjo užsidėję kaukes ir žiūrėjo nuo alkaldo terasos į šią 
žvėrišką sceną. 

Nepaisant to, Pedras vieną jų, kurį išdavė didžiulis ūgis 
ir rudi plaukai, pažino; tai buvo El Zoras. 

Dėl kitų jis tiktai spėliojo, bet tikėjo, kad tai Ižuros gau- 
ja; mes visiškai tuo įsitikinimu neabejojome. 

Pedras manė, kad gveriljasai po šio barbariškumo aukų 
pabėgimo dar pasiliko kaime. Išsivadavę iš budelių rankų, vi- 
si sužalotieji puolė į mišką ir pasuko tiesiai į amerikiečių sto- 
vyklą, kur juos ir sutiko mūsų žvalgai. Jie slinko keliu, ir Riu- 
bas juos sustabdė iki mūsų atvykimo. 

Tačiau Pedras bijojo, kad aukų kur kas daugiau, ir ma- 
nė, kad alkaldas sužalojimu neišsipirko, bet yra nukankintas 
kokiu nors Žvėrišku būdu. 

Vis dėlto tatai jis mums pasakė pakuždom ir tuo pačiu 
metu liūdnai pažvelgė į Konchitą. 

Aš jau neturėjau jėgų klausinėti toliau. 

Kilo klausimas — ar siųsti ką nors į stovyklą pastiprini- 
mo, ar joti tiesiai į kaimą. 

Pirmasis pasiūlymas buvo vieningai atmestas, nes mes 

jautėmės pakankamai stiprūs ir visi degėme keršto jausmu. 
Suprantama, kad tai sutapo su mano sielos troškimu. 

Buvo nuspręsta moteris nusiųsti į stovyklą, o Pedrą pa- 
siimti su savimi, pasodinus jį užpakalyje kurio nors žvalgo: jis 
mums turėjo nurodyti kaltininkus. 

Nesuspėjome mes leistis į kelią, kai pastebėjome kaž- 
kokią figūrą, bandančią pasislėpti krūmuose. 

Riubas ir Harėjus puolė į tą vietą ir po penkių minučių 
mums atvedė jauną meksikietį — naują barbariškumo auką. 

Pastarasis truputį vėliau už kitus paliko kankinimų areną. 

— Ką? Gveriljasai dar kaime? — paklausėme jo. 

— Ne, išjojo. 

— Kur? 

— Išilgai upės, prie de Vargaso asjendos; gauja prajojo 
pro mane, kai slėpiausi krūmuose, aš net girdėjau už kokių 
dešimties žingsnių jų garsius riksmus. 

— Kokius riksmus? 

— Mirtis išdavikui ir išdavikei! Mirtis tėvui ir dukrai! 
Mirtis Izolinai! 


LIV skyrius 
GVERILJASŲ STOVYKLA 


Toliau nesiklausydamas aš kirtau arkliui pentinais ir nu- 
šuoliavau it išprotėjęs. 

Nereikėjo daugiau jau nei patrulių, nei atsargumo prie- 
monių. Medžiotojai sėdo ant arklių ir sekė paskui būrį. Visi 
tiktai svajojo suspėti laiku. 

Mes jojome upės krantu tiesiai prie de Vargaso asjen- 
dos. Nors ji ir buvo už kaimo, bet galėjome ją pasiekti, jį aplenkda- 
mi. Mano širdis veržėsi į asjendą. Lėkėme kiek įkabindami. 

— Dieve, jeigu mes pavėluosime! 

Aš nedrįsau teirautis laiko, kuris praslinko nuo tada, kai 
meksikietis girdėjo plėšikų grasinimus. Tai atsitiko už penkių 

mylių nuo griuvėsių, o šį atstumą nelaimingasis nuėjo pėsčias. 
Galbūt vargšelis bėgo bėgte, Žinoma, ne visą kelią, bet juk jis 
ir sustodavo, ir turėjo slėptis krūmuose, kolei neišnyko iš akių 
gauja. Kas žino, ar ne kokias dvi valandas jis sukorė šiame ke- 
lyje, O ir vienos pakaktų šlykščiai piktadarystei įvykdyti. 

— O, Žinoma, mes pavėluosime! 

Šuoliavome tylėdami, retkarčiais persimesdami kokiu 
žodžiu. 

Girdėti tiktai Žirgų tapsėjimas, mundštukų* džerškėji- 
mas, ir plieninių įmovų Žžvangčiojimas į balnakilpes. Mūsų ne- 
sulaikė nei upeliai, nei gilios pravėžos. 

Bet ką reiškia ta šviesa? Nejaugi teka saulė? Apšvies- 
tas net miškas... Šviesa nepanaši į mėnulio. 

— Dieve! Dega asjenda! Bet ne, pastatas tvirtas, mūrinis... 

Mes iššokome iš miško ir atsidūrėme priešais asjendą. 
Jos sienos atspindėjo gelsvoką šviesą, bet tai nebuvo gaisras. 
Namai stovėjo sveiki, tiktai ryški ugnis liepsnojo palei vartus. 

Mus tai nustebino; laužas buvo užkurtas iš sausų mal- 
kų ir ryškiai apšvietė asjendą bei apylinkę dideliu atstumu. 

— Dėl ko visa tai padaryta? 

Aplink laužą judėjo įvairios figūros: mes matėme vyrus, 
moteris, šunis ir pabalnotus arklius: Žarijose kepė dideli jau- 
tienos gabalai, o jau iškeptus godžiai valgė. Ar tik ne indėnai? 

Ne. Mes pamatėme baltus veidus, juodas barzdas, mek- 
sikietiškus moterų rūbus, sombrerus, serapes, mašastines vy- 
rų kelnes, juostas, kardus. Mes girdėjome piktadarių balsus, 
kaip jie dainavo ir tuštino stiklines, ir, pagaliau, stebėjo lėtus 
fandango** judesius. 

Tai buvo ne indėnai, bet gveriljasų, kurių mes ieškojome, sto- 
vykla. 

Išmintis reikalavo juos apsupti, bet manyje pasiutusiai 
virė kraujas, ir nenorėjau prarasti nė vienos minutės. 

Tiktai du ar trys Žmonės — ir tai, kaip vėliau paaiškėjo, 

* Kandiklis, rūkiklis, papiroso tūtelė (gilzė) iš standaus po- 
pieriaus. 


** Ispanų šokis. 

buvo patys išmintingiausi — reikalavo būti apdairiems, bet 
kiti, kaip ir aš, degė nekantrumu. 

Duotas įsakymas, ir mes, garsiai rėkdami, puolėme į ataką. 

Priešai labai gerai pažinojo grėsmingą teksasiečių “valio!'*; 
mes surikome tyčia, kad gveriljasus apstulbintume, bet to visai 
ir nereikėjo, nes tie bailiai niekada neišlaikydavo spaudimo. 

Priešingai, išgirdę mūsų “valio", jie puolė į visas puses, 
kur tik kas galėjo. 

Kalva buvo tokia stati, kad kolei mes užjojome ant vir- 
šaus, dauguma gveriljasų jau spėjo pasprukti. 

Nuo mūsų šūvių krito tik šeši niekšai, ir tiek pat pateko 
į nelaisvę kartu su jų ištikimosiomis draugužėmis; bet gud- 
riam ir klastingam plėšikui, kurį persekiojau aš, kaip papras- 
tai, pavyko pasprukti. 

Išsibarsčiusius po mišką ir kitoje kalvos pusėje bėglius 
persekioti buvo beprasmiška. 

Pagaliau aš dėl to ir nesirūpinau. Man buvo svarbiau 
visai kas kita. 

Įjojau į vidurinįjį kiemą, kuris laužo šviesoje atrodė la- 
bai nusiaubtas. Galerijoje ir ant grindinio buvo išmėtyti į ga- 
balus sudaužyti brangūs baldai. 

Garsiai šaukiau vardu Izoliną ir don Ramoną, — man 
atsakė vienas tiktai aidas. 

Nušokęs nuo arklio, puoliau į galeriją ir ėmiau rėkti 
dar garsiau — atsakymo nebuvo. 

Kaip beprotis bėgau iš kambario į kambarį, užkopiau į 
terasą ir pagaliau užėjau pačioje namo gilumoje į koplyčią. 
Mėnulio spinduliai apšvietė altorių, bet aš neišvydau nė vie- 
nos žmogaus figūros. 

Namai buvo absoliučiai tušti — nei šeimininkų, nei tar- 
nų, ir, matyt, mes su arkliu tarp šių sienų buvome vienintelės 
gyvos būtybės, nes mano Žmonės pasiliko lauke prie belaisvių. 

Staiga man netikėtai blykstelėjo vilties spindulys. 

Galbūt Izolina su tėvu paklausė mano patarimo ir išvy- 
ko dar prieš šį antplūdį. Tada aš puoliau už vartų, turėdamas 
viltį gauti Žinių iš sulaikytų vyrų ir moterų. 

Tačiau man pakako vienintelio žvilgsnio, kad įsitikin- 

čiau, jog dėl vyrų aš jau pavėlavau. Prie vieno namo kampo 
stovėjo didelis, ryškios laužo liepsnos apšviestas medis, ir aš 
išvydau ant jo šakų siūbuojančias šešias Žmonių figūras. 

Man sakė, kad tarp jų, kaip atpažino Pedras, buvo kal- 
vis ir nuoŽmusis mėsininkas. 

Teismas buvo įvykdytas greitas ir be apeliacijų. 

Aš pasukau tiesiai prie moterų, iš kurių kelios nesu- 
spėjo pasprukti su gveriljasais. Iš akių mačiau, kad jos buvo 
įbaugintos. Žinoma, bijotis buvo priežasčių. 

Į mano klausimus jos purtė galvas, bet nieko nepasako- 
jo: vienos atkakliai tylėjo, — o kitos apie don Ramoną ir jo 
dukterį pasakoti atsisakė. 

Grasinimai nieko nepadėjo: šios moterys pačios nieko 
nežinojo arba nedrįso atsakyti į klausimus. 

Jau puoliau į neviltį, kai mano žvilgsnis atsitiktinai paste- 
bėjo figūrą, besistengiančią, matyt, pasislėpti šešėlyje. Džiugiai 
šūktelėjau, pažinęs berniuką Ciprijų, kuris skverbėsi pasieniu. 

— Ciprijau! — pašaukiau aš. 

— Aš čia, senjore, — atsiliepė jis, skubiai pribėgdamas 
prie manęs. 

— Sakyk man, Ciprijau, kur jie išvyko. Kalbėk greičiau! 

— Senjore, aš nežinau, kur plėšikai išvežė šeimininką. 

— O senjora, senjora? 

— O, pone, tai baisus dalykas! 

— Bet kalbėk gi, Ciprijau! 

— Čia atsidangino žmonės su juodomis kaukėmis, įsi- 
veržė ir išvedė šeimininką; paskui ištempė į kiemą doną Izo- 
liną. Aš mačiau ant vargšės senjoritos kaklo ir krūtinės krau- 
ją, nes ji buvo pusnuogė. Keletas budelių nuėjo į arklidę ir 
išvedė baltąjį prerijų Žirgą, ant kurio nugaros ir pririšo doną 
Izoliną. Viešpatie! Tai buvo baisus vaizdas! 

— Tęsk! 

— Po to jie pervedė arklį per upę į lygumą, kur visi su- 
sirinko pasižiūrėti šio įdomaus šuoliavimo, kaip jie sakė. Nie- 
ko sau šuoliavimas! Aš negalėjau ten eiti, nes jie mane mušė 
ir grasino nužudysią; bet aš viską mačiau nuo kalvos viršū- 
nės, kur pasislėpiau už krūmų. O, Švenčiausia Dievo Motina! 

— Pasakok! 

Jie pririšo prie arklio uodegos keletą petardų ir jas už- 
degė, paskui paleido pavadžius, ir arklys puolė pirmyn, iš už- 
pakalio gąsdinamas ugnies ir ant nugaros nešdamas doną Izo- 
liną. Vargšė senjorita! Aš Žiūrėjau į baltąjį arklį ilgai, ilgai, 
kolei jis visai neprapuolė iš akių. 

Aš kone alpau. 

— Vandens! Riubai, Harėjau! Duokite man, dėl Dievo, 
vandens. 

Norėjau prisislinkti prie fontano, bet mane apleido jė- 
gos, ir, paėjęs tris žingsnius, be sąmonės sukniubau ant žemės. 


LV skyrius 
IEŠKOJIMAI 


Tai buvo paprastas nualpimas. Aš labai nusilpau, nes 
per paskutinį susirėmimą su grizliu netekau daug kraujo, ir nau- 
jas, baisių Žinių man smogtas smūgis galutinai mane pribaigė. 

Bet šaltas vanduo greitai atgaivino. 

Atsipeikėjęs išvydau, kad sėdžiu, atsirėmęs į turėklus, 
prie fontano, apsuptas Riubo, Harėjaus ir kitų bičiulių. 

Kieme pasirodė raiteliai, bet tai buvo ne tie žvalgai, ku- 
rie atjojo su manimi, o kiti, atjoję galopu vėliau. 

Vargšės sužalotos moterys, pasiekusios stovyklą, viską 
papasakojo kareiviams, ir pastarieji, nelaukdami įsakymo, ne- 
palaukdami net vienas kito, puolė prie arklių ir tuo tarpu, kaip 
kas spėjo, šuoliavo po du ir po tris žmones. 

Kiekvieną minutę su pasipiktinimo ir Keršto riksmais 
vis atjodavo apsiginklavusių nuo kojų iki galvos raitelių. 

Vitlis atjojo vienas pirmųjų. 

Vargšas jaunuolis! Kur dingo jo įprastas linksmumas ir 
be paliovos švytinti šypsena? Jo akys blizgėjo, pro mėšlungiš- 
kai sučiauptas lūpas košiamus žodžius vos galėjai suprasti; jis 
degė nenumaldomu kerštu. 

Po kurio laiko būrys, vadovaujamas Holingsvorso ir Vit- 
lio, Pedro lydimas nulėkė į kaimą. 

Aš jų sugrįžimo nelaukiau, nes susidariau sau ypatingą 
planą, ir reikėjo jį vykdyti negaištant nė akimirkos. 

Visų pirma mane užvaldė keršto jausmas, nenumaldo- 
mas noras dieną ir naktį persekioti plėšiką Ižurą, net jeigu 
dėl to būtų reikėję nusidanginti į pačią priešų žemės gilumą. 

Bet šis noras greitai praėjo — reikėjo jį laikinai nuslo- 
pinti. Dabar reikia sukti kita kryptim, visai ne tuo keliu, ku- 
riuo pabėgo gveriljasai, ir skubėti baltojo Žirgo pėdsakais. 

Aš pasirinkau iš savo partizanų šešis labiausiai patyru- 
sius medžiotojus, pasisodinau ant arklio Ciprijų, ir mes lei- 
domės į kelią. Po kelių minučių persikėlėme per upę ir išjojo- 
me į lygumą, kur, Ciprijaus nurodymu, greitai suradome lem- 
tingą neišpasakytos piktadarystės vietą. 

Dirva buvo ištrypta arklių kanopų; visur mėtėsi apdegusių 
popierių skutai ir pusiau gruzdantys įvairūs fejerverko atributai. 

Vedlių ir mėnulio šviesos padedami, mes greitai susi- 
pažinome su vietove, suradome baltojo Žirgo pėdsakus ir puo- 
lėme jais į preriją. 

Neatgaudami kvapo, nušuoliavome daugiau kaip mylią, 
nes buvo brangi kiekviena minutė. 

Mums nebuvo reikalo ieškoti pėdsakų, nes Ciprijus Ži- 
nojo, kur paskutinį kartą išvydo šmėkštelint arklį, ir mus ve- 
dė prie vienos miškingos kalvos. Čia berniuko žinios išseko, 
ir mes jį paleidome atgal. 

Už kalvos vėl suradome man, Riubui ir Harėjui gerai 
pažįstamus pėdsakus. Jie buvo ypatingi, atmetantys bet ko- 
kias abejones: trys kanopos atsispaudė beveik teisingais ra- 
tais, o ketvirtoji, t. y. kairė priekinė, turėjo nedidelę išpjovą. 
Mes žinojome, kad baltasis žirgas šią kanopą sau nusilaužė 
pavojingo šuolio į griovą metu. 

Iš čia mes nujojome pėdsakais su visu įmanomu atsar- 
gumu ir, žinoma, lėčiau. Preriją neseniai sudrėkino lietus, ku- 
ris mums leido matyti pėdsakus net nenulipus nuo balnų. Kar- 
tais pasitaikydavo sausų tarpų, kur atspaudai matyti neaiš- 
kiai; tada vienas mūsų lipdavo nuo arklio ir vedė kitus pės- 

čiomis. Šią pareigą uoliai atliko Riubas arba Harėjus, ir jie 
vedė mus taip greitai, kad žingine jojome tik kada ne kada. 

Susilenkę beveik iki pusės ir, jeigu galima taip sakyti, 
slysdami žvilgsniu per Žemę, jie veržėsi pirmyn tarsi skalikai, 
skirtumas tiktai tas, kad nekėlė nė mažiausio triukšmo ir ne- 
kalbėjo nė žodžio. 

"Aš taip pat neturėjau nė mažiausio noro kalbėti. 

Aš pasidaviau liūdnoms mintims, sužinojęs iš Ciprijaus 
kai kurias detales apie Izoliną. Ant merginos kaklo, krūtinės 
ir drabužių jis matė kraują. Bet berniukas nežinojo, iš kur tas 
kraujas tekėjo, kadangi jį pamatė tiktai tada, kai piktadariai 
tempė merginą iš namų. 

Ar čia nebuvo nagus prikišęs kalvis? Ciprijus jį matė, 
bet be tos baisios geležies; jis girdėjo, kad kaime daugelį mo- 
terų, tarp jų ir alkaldo dukrą, ženklino, bet tokio barbariško 
elgesio su dona Izolina nematė. 

Tačiau iš visa ko buvo galima spėti, kad pragariška ope- 
racija įvykdyta. Laiko tam pakako, kai berniukas slapstėsi nuo 
piktadarių arba kada jaunoji senjorita buvo savo kambaryje. 

Nė visos šios baisios Žinios nepadėjo man išsivaduoti 
nuo minčių apie ukrainietišką legendą. 

Nejaugi, nepaisant milžiniškų atstumų, skiriančių Ukrai- 
ną nuo Rio Grandės krantų, šie pabaisos, pakartoję ant Meksi- 
kos upės kranto šiurpią sceną, girdėjo ką nors apie Mazepą*? 

Labai galimas daiktas, kad jų vadeiva šią.istoriją Žino- 
jo, bet visų įtikinamiausia, jog toks velniškas išmislas atėjo į 
galvą jam pačiam. 


*Mazepa Ivanas(1644-17090908) - Kairiakrantės Ukrai- 
nos etmonas (1687-1708), vienas turtingiausių Ukrainos 
žemvaldžių. Siekė atskirti ją nuo Rusijos. Dėl to slaptai tarėsi su 
Žečpospolitos ir Švedijos karaliais. Per Šiaurės karą (1700-1721) 
perėjo į Švedijos karaliaus Karolio XII pusę (1708). Po pralaimėji- 
mo Poltavos mūšyje (1709) su juo pabėgo pas turkus. 

Apie I. Mazepą savo poemoje “Mazepa" rašė Džordžas No- 
elis Gordonas Baironas (17880122-18240419). Matyt, T. Main Ri- 
das šią poemą skaitė. O gal jis žinojo ir A. S. Puškino poemą “Pol- 
tava“, išleistą 1829 m., kurią rusų poetas ir paskyrė šiam išdavikui? 
(Vertėjo pastaba.) 

Bent jau jis galėjo pasigirti jos įvykdymo būdu: liudyto- 
jas Ciprijus man papasakojo visas smulkmenas. 

Nelaimingą merginą paguldė ant arklio nugaros, galva 
ant antpetinės ir veidu Žemyn, pakaušiu į vidų. Jos rankomis 
apglėbė arklio kaklą ir stipriai surišo per plaštakas. Tokioje 
padėtyje jos kūną laikė pritvirtinta prie pavaržos juosta; ko- 
jos, suveržtos prie kulkšnių diržu, buvo pririštos prie arklio 
strėnų. 

Girdint šį pasakojimą, mano širdis plyšo į gabalėlius. 

Nelaimingoji buvo pririšta su rafinuotu žiaurumu, ir kas 
gi galėjo turėti nors mažiausią viltį, kad tokie diržai galėtų 
atsileisti, O jiems sutraukyti reikėjo nežmoniškos jėgos. 

Arklys ir jo nelaimingoji raitelė turėjo pasilikti taip pri- 
verstinai apsikabinę tol, kolei alkis, troškulys ar mirtis... Bet 
ne, net mirtis nebuvo pajėgi juos išskirti!.. 

Atsidavęs draugų valiai ir leidęs Morui sekti paskui juos, 
aš jojau nuleidęs galvą, vos suvokdamas savo padėtį. Mano 
širdis sruvo krauju. 


LVI skyrius 
KELIAUTOJAI 


Po kurio laiko vienas draugas pasilenkė prie manęs ir 
stengėsi mane paguosti. Pažinau draugišką Harėjaus balsą. 

— Nebijokite, kapitone, — tarė Žvaliai jis, — mes su 
Riubu rasime juos anksčiau, negu atsitiks kas nors rimta. 
Aš nemanau, kad baltasis Žirgas šuoliuotų taip, kaip dabar, 
kai jaučia ant nugaros raitelį. Tai jų fejerverkas privertė jį 
nurūkti pasiutusiu galopu, o kai tik tasai sudegs, jis sustos, 
ir tada... 

— O kas tada? — paklausiau aš mašinaliai. 

— Atskubėsime mes, ir jūsų nuolankusis tarnas per du 
tris šuolius jį sučiups. 

Aš ėmiau lengviau alsuoti, bet tai buvo akimirksnio vil- 
ties spindulys, kuris tą pačią minutę ir užgeso. 

— Kad tiktai gerai šviestų mėnulis, — tęsė Harėjus, ir 
jo balse buvo girdėti abejonė. 

— Velniop mėnulį! — pasigirdo balsas netoliese. — Jis 
žiūri taip, tarsi ruoštųsi iš mūsų pasijuokti. 

Šią lemtingą pranašystę niūriai, bet tvirtai ištarė Riubas. 

Visi pažvelgėme į dangų. 

Balsvas, apskritas mėnulis plaukė per giedrą skliautą 
beveik virš mūsų galvų. Ką tik buvo prasidėjusi jo delčia, ir 
jis turėjo šviesti iki ryto. 

Ką tokio norėjo pasakyti Riubas? Tuojau jo apie tai bu- 
vo pasiteirauta. 

— Nagi pažvelkite tenai! — atsakė senis. — Ar matote 
tą juodą liniją dangaus pakraštyje, virš prerijos? 

Iš tiesų rytuose prie horizonto pasirodė tamsi juosta. 

— Taigi, — tęsė Riubas, — tai ne miškas, ne krūmai ir 
ne kalnai, o tiesiai pasakius — debesis. Palaukite truputį, ir 
po dešimties minučių šis šlykštus dalykas uždengs jūsų pilną 
mėnulį, jūsų žydrą dangų, kuris pajuos kaip Afrikos negro 
oda. 

— Bijau, kapitone, kad jis teisus, — liūdnai tarė Bilas. — 
Aš pats įtariau kažką panašaus. Tai man visai nepatinka. 

Neturėjau noro klausinėti, kokios bus pasekmės, jeigu 
išsipildys senojo medžiotojo pranašystė: ir taip aišku. 

Jeigu nebus mėnulio šviesos, mes negalėsime sekti bal- 
tojo Žirgo pėdsakais. 

Neilgai buvome suglumę, senojo medžiotojo instinktas 
pasiteisino kaip niekad. Greitai nuo horizonto pakilo juodi 
debesys ir užslinko ant mėnulio. Iš pradžių jie plaukė atski- 
rai, tad mėnulis protarpiais dar švietė, bet greitai apdengė 
dangų ištisine mase. 

Virš plačios prerijos įsiviešpatavo neįžvelgiama tamsa. 

Mes negalėjome įžiūrėti ne tik kad arklio pėdsakų, bet 
net paties grunto ir todėl išsyk tarsi susitarę sustabdėme ar- 
klius, reikėjo pasikalbėti, ką daryti toliau. 

Tarėmės neilgai. 

Visi mano draugai priklausė tiems Žmonėms, kurie visą 
savo gyvenimą praleido prerijose arba miškuose ir įgudo, jei- 

gu taip galima išsireikšti, valdyti kelionės per dykumą meną. 
Jie gaišo neilgai ir, jeigu tamsa tęsis, siūlė atidėti paieškas iki 
ryto arba eiti pirmyn, pasišviečiant fakelais. 

Žinoma, visi sutiko su antruoju variantu. 

Naktis ką tiktai prasidėjo, ir iki aušros laukti būtų rei- 
kėję daug laiko, o mes neturėjome gaišti nė minutės. Net jei- 
gu būtume ėję ir visiškai lėtai, tai bent jau nuo tos minties, 
kad judame nors truputį pirmyn, man būtų ramiau. 

— Fakelų, fakelų! — surikau aš. 

Tačiau mes neturėjome su savimi jiems jokios medžia- 
gos, ir arti visiškai nebuvo miško, nes buvome vidury preri- 
jos. Net pats išradingiausiasis Riubas čia nieko negalėjo su- 
galvoti. 

— Paklausykite, kapitone, — tarė man prancūziškai vie- 
nas žvalgas, vardu Lcbianas: aš sugalvojau vieną dalyką! Ir 
laužyta anglų kalba jis, kad visi girdėtų, tęsė: — Ar nesugrįžti 
man karjeru į kaimą ir neatnešti iš ten meksikiečių žibintų? 

Nuo ankstesnės stovyklos mes buvome nutolę gal penkias 
ar šešias mylias, ir kanadiečio mintis man pasirodė praktiška. 

— Matote, — tęsė jis, — aš Žinau vietą, kur paslėptos dvi 
ar trys didžiulės vaškinės žvakės, ar suprantate — vaškinės? 

— Kaip? Vaškinės žvakės! 

— Taip, ir be to ilgos it lazdos: jos tarsi specialiai pada- 
rytos apšviesti prerijai. | 

— Ar jūs žinote, kur jos padėtos, ir ar galėsite jas su- 
rasti, Leblanai? 

— Žvakės paslėptos bažnyčioje, kažkur zakristijoje. 

— Ą, bažnyčioje! 

— Žinoma, ponai, tai didelė šventvagystė, tai labai ne- 
gerai, bet ką gi mums daryti? Ir jeigu kapitonas man leistų 
pasiimti Kvekenbosą, garantuoju, kad greitai turėsime pui- 
kiausius fakelus. 

Ilgai negalvoję, nusprendėme pasiųsti Leblaną ir Kve- 
kenbosą atgal į kaimą. 

Po to, nulipę nuo arklių ir paleidę juos ant lasų ganytis, 
atsigulėme, laukdami sugrįžtant draugų. 

LVII skyrius 
IEŠKOJIMAI FAKELŲ ŠVIESOJE 


Pasmerktas nieko neveikimui, aš nugrimzdau į apmąs- 
tymus. Mano vaizduotei dingojosi baisūs reginiai. 

Mačiau, kaip baltasis Žirgas šuoliavo prerija, persekio- 
jamas plėšrių vilkų, ir kaip virš jo suko maitvanagių pulkas. 

Arklys puolė į tankų mišką, susidūrė su klaidžiojančiais 
naktimis pantera ar lokiu ir blaškėsi tarp dygliuotų krūmų... 

Kraujo čiurkšlės bėga per gyvulio šonus, bet šis kraujas 
ne jo, o nelaimingos aukos, pririštos jam ant nugaros... 

Aš aiškiai mačiau sužalotas jaunos merginos kojas, su- 
plėšytus į skutus rūbus, išsidraikiusius, iki Žemės nutįsusius 
plaukus, jos pamėlusias lūpas ir žvilgsnį, kuris išreiškė visas 
šias neišpasakytas kančias. 

Kone išprotėjęs pašokau ant kojų ir ėmiau vaikščioti 
mnenustygdamas vietoje. 

Tuo metu prie manęs priėjo Harėjus ir stengėsi paguosti. 

— Mes galime, — tarė jis, — šviečiant fakelams eiti 
lygiai taip pat sėkmingai, kaip ir dieną. Naktį sukarsime ke- 
letą mylių ir prieš aušrą galbūt atsidursime netoli baltojo 
žirgo. Jį pagauti bus nesunku, pirmiausia, dėl to, kad jis tru- 
putį priprato prie Žmonių, 0 antra, tai mūsų specialybė. Kai 
tiktai jį pamatysime, tai jau, Žinoma, nepaleisime iš akių. Kai 
dėl jaunosios senjoros, tai su ja dar negalėjo atsitikti nieko 
baisaus; vilkai, lokiai ir panteros nežino, kas ją dabar ištiko. 
Šiaip ar taip, mes tikimės ją surasti iki vakaro, ir, žinoma, 
rasime pavargusią, alkaną, išsigandusią, bet ne mirtiname 
pavojuje. Mes tiktai pasistengsime sustiprinti jos jėgas, ir 
viskas bus gerai. 

Nepaisant šiurkštoko Harėjaus stiliaus, aš džiaugiuosi jo drau- 
giška paguoda. 

Tai suteikė man šiokią tokią viltį, ir jau ramiau laukiau 
kanadiečio ir Kvekenboso. 

Pastarieji veltui laiko neleido. 

Mes jų ekspedicijai paskyrėme dvi valandas, bet dar ge- 
rokai prieš baigiantis šiam laikui, išgirdome dviejų arklių, be- 
siartinančių per preriją prie mūsų, kanopų bilsmą. 

Mūsų draugai greitai atšuoliavo, ir Leblano rankose aš 
išvydau puikias vaškines žvakes. Jos priklausė bažnyčiai ir, 
be abejo, buvo paskirtos kokiai nors šventei, galbūt bet mūsų 
būsimojo pralaimėjimo progai. 

— Štai, kapitone, mano žvakės! — sušuko kanadietis. — 
Žinoma, tai didelė šventvagystė, aš geras katalikas; bet esu 
įsitikinęs, kad Dievas man ir “Kvadratinei galvai", šiam gera- 
jam Kvekenbosui, atleis. 

Draugai mums iš kaimo taip pat atnešė šviežių žinių. 
Rasta naujų aukų, ir piktadariai, pagal Pedro parodymus, ga- 
vo pelnytą bausmę. 

Alkaldas buvo gyvas, manoma, kad mirties išvengė ir 
don Ramonas, bet jį gveriljasai nusivarė į nelaisvę. 

Žvalgai dar buvo kaime, ir daugelis veržėsi vykti su 
Leblanu ir Kvekenbosu, bet aš nusiunčiau savo karininkams 
įsakymą nedelsiant grįžti į stovyklą. Kuo daugiau partizanų 
būtų buvę vietoje, tuo daugiau tikimybės, kad nepastebėtų 
trūkstant kitų, o su manimi Žmonių mano planui įvykdyti bu- 
vo pakankamai. 

Pagaliau, ar žygis baigtųsi sėkmingai, ar ne, mums bū- 
tinai reikėjo grįžti į stovyklą, todėl mes dar būtume turėję 
daug laiko grįžti ieškoti šitos piktadariškos tragedijos au- 
toriaus. | 

Nedelsdami uždegėme vaškines žvakes ir nuskubėjome toliau. 

Laimei, vėjas buvo nedidelis, todėl galėjome eiti tarsi švie- 
čiant mėnuliui. 

Baltasis Žirgas šioje vietoje vis šuoliavo karjeru ir gana 
tiesia kryptimi. 

Nors naktis buvo tamsi, pastebėjome, kad artinamės 
prie pažįstamos vietos, prerijų kalvos — mesos, ir nejučia vy- 
lėmės, kad galbūt baltasis Žirgas sustojo ten. 

Ir štai iš tamsos prieš mūsų akis išniro balti kalvos skar- 
džiai. Mes artinomės atsargiai, laikydamiesi pėdsakų, tačiau 

smeigdami godžius žvilgsnius į priekį, vildamiesi pagaliau iš- 
vysti tai, ko ieškojome. | 

Bet nei prie mesos papėdės, nei aplinkui nepastebėjo- 
me nė vieno gyvo sutvėrimo. 

Tiktai įsitikinome, kad arklys buvo sustojęs arba bent 
jau žengė lėčiau. Pėdsakai įrodė, kad jis prie kalvos priartėjo 
žingine, bet kaip ir kur jis pasuko nuo mesos? 

Pėdsakai išnyko visiškai. Baltasis Žirgas ėjo per ak- 
menis, kurie buvo nusėję dirvą aplink kalvą per kelis žings- 
nius, — ir po to jau niekur nebuvo matyti nė mažiausio at- 
spaudo. 

Veltui mes sukome ratus aplink kalvą, apšviesdami 
žvakėmis žemę. Matėme tiktai žmonių ir arklių griaučius, 
besivoliojančias kaukoles, drabužių skutus ir ginklų nuo- 
laužas — paskutinio mūsų susidūrimo su gveriljasais prisi- 
minimą. 

Apžiūrėjome skardį iš visų pusių ir dar radome virvę, 
kuria Riubas nusileido į lygumą, bet baltojo žirgo pėdsakų 
neužtikome ničniekur. 

Galbūt taip ieškodami mes ir būtume suspėję, galbūt, 
pagaliau, esant tokiam užsispyrimui, būtų pavykę rasti ir pėd- 
sakus, jeigu nebūtų pakišęs kojos vienas atsitikimas, atėmęs 
ir mažiausią viltį. 

Beje, šią aplinkybę mes galėjome numatyti. 

Jau seniai per dangų plaukė juodi debesys, ir stam- 
būs lietaus lašai, kartkartėmis tekštelėję į akmenis, buvo 
pranašai tokios liūties, kokių kitose.vietose net nieįsivaiz- 
duojama. 

Iš tam tikrų požymių mes tokios.audros laukėme ir ko- 
lei ieškojome pėdsakų, — ant prerijų pasipylė baisi liūtis. 

Žvakės užgeso akimirksniu ir, šiaip ne taip prisiglaudę 
po uolomis, mes niūriai tylėjome. 

Prieš mane, rodos, buvo pati stichija, ir aš ją prakei- 
kiau iš visos širdies. 

LVII! skyrius 
SOMBRERAS 


Po šaltu lietumi, nuleidę galvas, vargšai mūsų arkliai 
visiškai nusiplūkė nuo šalčio ir nuovargio. Kai kurie stovėda- 
mi snūduriavo. 

Žmonės taip pat jautė nuovargį. Keliese, laikydami už 
pavadžių arklius, stovėjo po pakibusiais akmenimis, o kiti, pri- 
sišlieję prie skardžio, miegojo. 

Manęs neėmė miegas, neaplankė nė ramybė, aš net neban- 
džiau slėptis nuo liūties, kuri mane permerkė nuo galvos iki kojų. 

Tai buvo tikras šiaurės lietus, bet tą minutę nebūčiau 
jautęs nė poliarinio šalčio, nė tvankiojo siroko*, toks buvau 
abejingas fizinėms kančioms. 

Aš tylėjau, atsirėmęs į savo drebantį nuo šalčio Morą. 
Nekreipdamas jokio dėmesio į aplinką, nežinia kiek laiko taip 
pratūnojau. Iš to niūraus susimąstymo mane pažadino šalia 
besikalbantys vyrai. 

Keletas pasiekusių mano klausą žodžių mane įtikino, 
kad bent jau du mano draugai dar nepasidavė nusiminimui ir 
nuovargiui. Jie kalbėjosi, ir man buvo nesunku pažinti dviejų 
medžiotojų balsus. | 

Nepailstantys, įpratę prie nuolatinės kovos su stichija, 
su gamta, jie niekada nesijautė nugalėti, kolei neišbandė visų 
savo išradingumo priemonių. 

Iš vyrų pokalbio supratau, kad jie dar neprarado vilties 
surasti pėdsakus, bet sugalvojo naują savo paieškų planą. 

Kai atsigręžiau į juos ir ėmiau klausytis, mano širdin 
įsiliejo kažkokio žvalumo. Jie kalbėjosi beveik pakuždomis. 

— Aš manau, tu teisus, Riubai, — tarė Harėjus. — Bal- 
tasis Žirgas tikrai turėjo pasukti ta kryptimi, ir todėl tenai turi- 
me surasti jo pėdsakus. Jeigu neklystu, ežeras apsuptas klam- 
pynės. Mes galime nešti uždegtą žvakę po olando sombreru. 


* Stiprus, šiltas pietų arba pietryčių vėjas Viduržemio pajūrio 
šalyse, pučiantis iš Siaurės Afrikos ir Arabijos pusiasalio dykumų. 

— Taip, taip, — nutęsė Riubas, — ir jeigu tavo juodao- 
dis Riubas neapsiriko, tai mums netgi neprireiks nei žvakės, 
nei sombrero. Dirstelėk į viršų. — Ir Riubas parodė į prare- 
tėjusius debesis. — Kertu lažybų, kad liūtis greitai praeis, ir 
mėnulis mums nušvis ryškiau negu prieš audrą. Ar ne taip? 

— Tuo geriau, mano senas mule, bet tai mums netruk- 
do ieškoti pėdsakų: laikas brangus, Riubai. 

— Žinoma, imk žvakę ir sombrerą, ir eime. Šie šaunuo- 
liai gali čia pasilikti ir knarkti, kiek tik nori, — mudviem jie 
tiktai trukdytų. 

— Ei, vokieti! — šūktelėjo Harėjus Kvekenbosui. — Pa- 
klausyk, vokieti! Paskolink mums minutei savo skrybėlę! 

Bet vienintelis botaniko atsakymas buvo garsus knarki- 
mas; nuleidęs ant krūtinės galvą ir prisišliejęs prie skardžio, 
jis miegojo giliu miegu. 

— Prakeiktas miegalius! — nekantriai ir piktai sušuko 
Riubas. — Pakutenk jį truputį, Bilai, galu peilio, paglostyk 
jam šonkaulius rankena, o jeigu maža ir to, spirk jam vyriškai 
į pilvą, tegul pabunda arba nešdinasi po velnių. 

— Ei tu, vokieti, Kvadratine Galva! — rėkė Harėjus, 
priėjęs prie botaniko ir purtydamas jį už pečių. — Nagi pa- 
busk! Mums reikia tavo skrybėlės. 

— Tpru! Stok, gyvuly! Prakeiktasis mustangas išmes ma- 
ne iš balno! Negalima išsivaduoti: už jo pilvo užsikabino ma- 
no pentinai. Stok, nagi sustok! 

Riubas ir Harėjus raitėsi iš juoko, prižadindami ir ki- 
tus draugus. Tiktai vienas Kvekenbosas sapne tebekovojo su 
indėnų mustangu. 

— Prakeikta asilo galva! — tarė iki soties prisijuokęs 
Riubas. — Tegul jis druni, o tu, Bilai, nuimk jam nuo galvos 
skrybėlę, — juk mums reikia ne jo, o tik jo sombrero. 

Šiuose žodžiuose pasigirdo apmaudas. Riubas dar te- 
bepyko ant kruopščiai sargybinio pareigas ėjusio žvalgo. 

Harėjus nuėmė Kvekenboso skrybėlę, Riubas pasičiu- 
po vieną žvakę, ir jie, nesakę niekam nė žodžio, pasišalino. 

Žinodamas paslaptį, aš jų nieko neklausiau. Dauguma 

smalsesnių kareivių bandė klausinėti apie naktinę ekspedici- 
ją, bet medžiotojai jiems paaiškinti atsisakė. 

Aš tiktai supratau, kad jie geidė veikti savo nuožiūra ir 
visiškai pasitikėjo savo, kaip patyrusių medžiotojų, instinktu. 

Nuo mesos jie patraukė tiesiai į priekį, tačiau negaliu 
pasakyti, ar ilgai laikėsi šios krypties. 

Medžiotojai žvakės neuždegė, todėl, žengę keletą Žings- 
nių, visiškai išnyko liūtyje ir tamsoje mums iš akių. 


LIX skyrius 
PĖDSAKAI SURASTI 


Kokią minutę paspėlioję apie medžiotojų planą, mano 
žvalgai ir vėl užmigo, ir jiems netrukdė net šalta lietinga naktis. 

Bet greitai šią tylą sudrumstė garsus balsas, pranešęs, 
jog pagaliau iš savo gilaus įmigio išsivadavo Kvekenbosas; lie- 
tus, kritęs ant jo pusplikės galvos, padarė daugiau negu Ha- 
rėjaus riksmai ir niuksai. 

— Ei, brolyčiai, kur mano skrybėlė? — paklausė pikto- 
kai, grabalinėdamas po Žemę aplink save. — Nagi, pasakyki- 
te, kur mano skrybėlė? Ar nematė kas nors iš jūsų kažko pa- 
našaus į skrybėlę? 

Šis riksmas vėl pažadino visus žvalgus. 

— O kokia, Kvadratine Galva, buvo ta skrybėlė? — pa- 
klausė kažkas. 

— Juodas meksikiečių sombreras. 

— Juoda? Ne, aš tokios spalvos skrybėlės nemačiau. 

— Prakeiktas vokieti, nejaugi manai, kad tokioje tam- 
soj galima įžiūrėti ne tiktai juodą, bet ir baltą skrybėlę? Gulk 
miegoti ir užsičiaupk. 

— Liaukitės, brolyčiai, tauzyti niekus. Aš klausiu savo 
skrybėlės. Kas iš jūsų ją paėmė? 

— Bet ar jūs įsitikinęs, kad tai buvo juoda skrybėlė? — 
paklausė vienas žvalgas. 

— Juk jos nenupūtė vėjas! — pastebėjo antras. 

— Ak, pone.Kvekenbosai, tai dingo ta jūsų didžioji skry- 
bėlė? — pridūrė pusiau angliška, pusiau prancūziška kalba 
kadanietis. — Iš tiesų nemaloni istorija: ją gali nunešti ir net 
suėsti vilkai. 

— Palikite mane, nevykėli prancūze, su savo tauškalais 
ramybėje! Ar tik ne jūs paėmėte mano skrybėlę? 

— Jūsų didžiąją komedianto skrybėlę? Ne, ponuli Kve- 
kenbosai, duodu jums žodį, kad ne aš ją ėmiau. 

— Tai tikriausiai jūs ją suradote, Stenfildai? — kreipė- 
si botanikas į miškų medžiotoją iš Kentukio. 

— Kuriems velniams man jūsų skrybėlė? Aš paėmiau 
žvakę, ir iš manęs gana. 

— Tai, be abejo, ji, Bilai Blenai, pas jus? 

— Ne, aš niekada, be savo nuosavos, neturėjau kitos 
skrybėlės, ir ji ne juoda, nebent tiktai tokią naktį, kaip ši. 

— Aš jums paaiškinsiu, gerasis Kvekenbosai, kas atsiti- 
ko: jūs pametėte savo skrybėlę prieš keletą minučių, kai prajo- 
dinėjote meksikietišką mustangą: šis arklys jums ją nuspyrė nuo 
galvos. 

Po šio sąmojaus pasigirdo pasiutęs kvatojimas, ir šiame 
visuotinai linksmame chaose buvo girdėti, kaip botanikas stip- 
riais žodeliais keikė ir skrybėlę, ir draugus, kartu stengdama- 
sis apgraibomis surasti pamestąjį sombrerą. Patyčios ir repli- 
kos pilte pylėsi. 

Aš mažai domėjausi draugų linksmumu. Mano žvilgs- 
nis buvo įsmeigtas į danguje spingsintį blankų Riubo parody- 
tą rutulį, o tuo tarpu jis vis didėjo ir tapo šviesesnis. 

Aš ėmiau tikėti greitu Riubo pranašavimų išsipildymu, 
kad mėnulis švies ryškiau negu prieš lietų. 

Kartkartėmis pažvelgdavau į preriją, trokšdamas sugau- 
ti kokį nors garsą: ar medžiotojų balsus, ar žingsnių triukš- 
mą, bet viskas veltui. 

Jau ėmiau netekti kantrybės, kai netikėtai lygumoje 
išvydau žiburėlį, kuris tarsi ūmai užgeso, bet paskui pasiro- 
dė beveik toje pačioje vietoje ir nejudėdamas žibėjo tarsi rū- 
ke žvaigždė. 

Po kelių minučių žiburėlis ėmė judėti, tarsi nešamas 
pažeme. 

Šis žiburėlis visiškai nebuvo paslaptingas; tiktai vienam 
Kvekenbosui jis atrodė nesuprantamas. Kiti visi žvalgai ne- 
sunkiai pažino medžiotojų rankose vaškinę žvakę. 

Žiburėlis tai tolo, tai artinosi, retkarčiais pasukdamas 
į šalį, tarsi slinktų zigzagais. Tarp šios šviesos blizgėjo į ežerą 
panašus vandens paviršius, bet tai buvo niekas kitas, o tik tro- 
pinio lietaus bala. 

Bet štai šviesa sustojo, mus pasiekė garsus riksmas, ir 
visi pažinome senojo medžiotojo balsą. 

Žiburėlis vėl ėmė judėti ir taip greitai bėgo priekin, tarsi 
kažką būtų nešęs tiesiai per preriją. 

Labai susidomėję sekėme jį žvilgsniais, ir kadangi jis 
visą laiką tolo, tai kareiviai nutarė, kad medžiotojai surado 
baltojo arklio pėdsakus. 

Šį spėjimą greitai patvirtino Harėjus, kurį išvydome ne- 
toliese; tamsoje šmėstelėjo jo aukšta figūra, ir nors veido ne- 
buvo matyti, tačiau eisena tvirtino, kad jis skuba su džiugio- 
mis žiniomis. 

Iš tikrųjų, priėjęs prie mūsų, jis ramiai tarė: 

— Kapitone, Riubas aptiko pėdsakus, jis eina toliau, 
tai matote iš didžiausios žvakės šviesos, ir, jeigu mes nepas- 
kubėsime, tai greitai išnyks iš akių. 

Tylėdami mes šokome ant arklių ir leidomės per preri- 
ją link judančio švyturio — mūsų medžiotojo. 

Greitai prisivijome Riubą, kuris, nepaisydamas jokių 
kliūčių, greitai skubėjo pėdsakais, pridengdamas žvakę nuo 
lietaus plačiu sombreru. 

Į visus mūsų klausimus senis kada ne kada atsakydavo 
tiktai įprastais šūksniais, matyt, džiaugdamasis nauju savo iš- 
radingumo įrodymu. 

Smalsuoliai apspito Harėjų, kuris buvo sukalbamesnis; 
jis jiems paaiškino, kaip Riubui pavyko pasiekti teigiamų re- 
zultatų, ir, atrodo, laimėjimo garbė priklausė vienam Riubui. 

Senis prisiminė gretimą upelį, kurį blizgant mes ir matė- 
me šviečiant žvakei. Nuovokiam medžiotojui atėjo į galvą, kad 

baltasis žirgas galėjo sustoti atsigerti. Per akmenuotą lauką jis 
bėgo tiktai todėl, kad tai artimiausias kelias prie upelio, ir pasu- 
ko tiesiai į aukštumėlę. Čia gyvulys ėjo gana ramiai, tad jo 
pėdsakų nebuvo matyti, bent jau žvakės šviesoje. Laimei, 
Riubas prisiminė, kad upelio krantai klampūs, ir-žirgo ka- 
nopos tikriausiai tenai atsispaudė ryškiau. Norint šį pėdsa- 
ką surasti, jam tereikėjo tiktai pridengti žvakę, ir didžiulė 
Kvekenboso skrybėlė sudarė šiam tikslui tokias pačias sąly- 
gas, kaip ir skėtis. 

Medžiotojai pėdsakus rado greitai: baltasis žirgas su- 
stojo prie upelio atsigerti, bet iš tenai vėl nušuoliavo karjeru 
į vakarus nuo mesos. 

Toliau kamantinėdamas Harėjų, aš suvokiau, kad jis Ži- 
nojo, kodėl taip atsitiko, tačiau reikėjo jo labai ilgai prašyti, 
kad sulaukčiau atsakymo. 

Pagaliau labai nenorom jis tarė: 

— Baltojo žirgo pėdsakais vijosi vilkai. 


LX skyrius 
VILKAI 


Medžiotojai ant upelio kranto pastebėjo dvejopus vil- 
kų pėdsakus: vieni didžiųjų Teksaso vilkų, kiti — mažųjų, ar- 
ba kojotų. Plėšrūnų buvo didelė gauja, ir medžiotojai tik iš 
jiems suprantamų ženklų nustatė, kad ši gauja vijosi baltąjį 
žirgą. 

Upelio krantas nuožulnus, ir atsigėręs arklys ten iššo- 
ko dideliu šuoliu; vilkai pasekė jo pavyzdžiu, ką buvo galima 
matyti iš jų letenų pėdsakų drėgname molyje. 

Sutryptas gruntas rodė, kad jie skuodė, kiek tik įkabi- 
no, ir, žinoma, nebūtų išdarinėję tokių didelių šuolių, jeigu 
nebūtų tikėjęsis pavyti grobį. Kad jie persekiojo arklį, tai ne- 
galėjo būti nė mažiausios abejonės, nes jų letenų atspaudai 
dengė kilniojo gyvulio kanopų pėdsakus. 

Nuo šio atradimo aš sudrebėjau. Jeigu baltasis Žirgas 
būtų vienas, tai, žinoma, vilkai jo būtų nė nemanę persekioti. 
Laukinį sveiką arklį jie užpuola labai retai, bet senas ir ne- 
sveikas, taip pat kumelingos kumelės ir kumeliukai dažnai 
tampa šių alkanų prerijų grobuonių aukomis. Abiejų minėtų 
veislių vilkai turi tikrą lapės gudrumą ir savo nepaprastu ins- 
tinktu pažįsta sudirgusius ar sužeistus gyvulius: taip jie per- 
sekioja pasprukusį nuo medžiotojo danielių, bet jeigu pama- 
to, kad jis nesužeistas, persekiojimą tuoj pat nutraukia. 

Instinktas jiems pasakė, kad baltojo arklio raitelis ne- 
turi judesių laisvės; jie tuoj suprato, kad čia kažko stinga, ir 
šiurpiai staugdami jį nusivijo. 

Kita nieko gera nežadanti aplinkybė — mesos apylin- 
kėse vilkų labai daug. 

Iš tikrųjų gretimas šaltinis — įprasta antilopių, danie- 
lių, laukinių ožkų (ganaderos), kurių mažyliai buvo grobuo- 
nių laimikis, gėrimo vieta. 

Be to, ir lavonai, besivoliojantys po neseno susidūrimo, 
masino kruvinai puotai ne vieną vilkų rują. 

Negalima buvo neigti ir tos aplinkybės, kad anksčiau 
ar vėliau jie pasivys pasiutusio šuoliavimo iškankintą arklį, 
ir tada... 

Vien tiktai apie tai pagalvojus, man iš krūtinės išsiver- 
žė prislopinta dejonė. 

— Pažiūrėkite čionai, — tarė man Harėjus, rodydamas 
į Žemę ir apšviesdamas ją fakelu, — štai čia baltasis Žirgas 
paslydo. Matote, čia didelio vilko pėdsakai, jis būtent šioje 
vietoje smarkiai liuoktelėjo. 

Mano manymu, Harėjus visiškai teisus. Čia matyti ir ki- 
tų vilkų pėdsakai, bet vienas jų, matyt, vijosi didžiuliais šuo- 
liais, tarsi stengdamasis užšokti ant arklio. 

Iš kanopų atspaudų buvo matyti, kad kilnusis gyvulys 
paslydo ant šlapios žolės, tuo ir norėjo pasinaudoti budrūs 
jO priešai. 

Mes skubėjome. Visi užjautė mano skausmą ir suprato 
mano siaubą. 

Bet štai pagaliau prasiblaivė dangus, ir mėnulis nušvi- 
to ryškiau negu prieš lietų, tarsi būtų jo nupraustas. Nuo šio 
laiko mes galėjome netrukdomi žygiuoti pirmyn. 

Baltasis arklys, persekiojamas gaujos vilkų, keletą my- 
lių lėkė kiek tik įkabina. 

Staiga priekyje pasigirdo srauto kriokimas, ir prieš mus 
pasirodė upė, o netoliese šniokštė krioklys, baltomis putomis 
tikšdamas į akmenis. 

Medžiotojai tą pačią minutę pažino vieną Rio Bravo in- 
takų, ištekančių iš Ljano Estakado plokštikalnių. 

Pėdsakai vedė prie pat kranto. Jie visi atsukti tiesiai į 
Upę, ir nė vienas atgal. 

Baltasis Žirgas, matyt, puolė į upę. 


LXI skyrius 
PER UPĘ 


Kilnusis gyvulys puolė į patį verpetą. Visos keturios ka- 
nopos aiškiai matyti ant kranto, o gilūs pėdsakai liudijo apie 
drąsų šuolį. Įsiutusi gauja bėgo laukinio ristūno, kuris ir puo- 
lė su visa beviltiškumo jėga į vandenį, pėdsakais. 

Kad jam pavyktų persikelti į kitą pusę, mažai įtikina- 
ma, net nerealu. 

Srovė nepaprastai greita, tad čia neįmanoma išsilaikyti 
nei Žmogui, nei arkliui; be to, upė buvo labai gili ir jos perbris- 
ti irgi nebuvo galima. Kai kuriose vietose paviršiuje kyšojo ak- 
menys — matyt, didelių uolų viršūnės, tarp kurių vanduo krio- 
kė pasiutusiu greičiu. Reikėjo tiktai arkliui paslysti arba pasi- 
leisti plaukti, ir nesunku atspėti, kuo visa tai baigtųsi... 

Ši mintis mums visiems atėjo tuo pačiu laiku. 

Bet vyriausias iš mūsų ištarė tokį žodį, kuris įliejo į ma- 
no širdį paguodos balzamo. 

— Arkliui absoliučiai nebuvo jokio reikalo plaukti, — 
tarė senasis medžiotojas. 

— Ir jūs tuo įsitikinęs, Riubai? — pasipylė iš visų pusių. 

— Taip, įsitikinęs, — atsakė Riubas, truputį įžeistas šio 
klausimo, užgavusio jo savimeilę. — Kurių velnių mums vi- 
siems, kiek mūsų čia yra, duotos akys? Gerai įsižiūrėkite į van- 
dens spalvą. Prie paties slenksčio jis juodas tarsi bizono kai- 
lis — tai įrodymas, kad atitekėjo neseniai, o prieš lietų čia jo 
nebuvo ir pusės. Arklys čia atšuoliavo dar prieš audrą ir ra- 
miausiai perbrido į kitą upės pusę. 

— Vadinasi, prieš lietų? 

— Ne kitaip. Pažiūrėkite į pėdsakus: jie įspausti tuo me- 
tu, kai čia dar nebuvo nė lašo vandens, kitu atveju jie būtų daug 
gilesni. Arklys net sturplio nesušlapo. O jūs, jaunasis mano bi- 
čiuli, dėl senjoritos nesijaudinkite: jai negrėsė joks pavojus. 

— O kaip jūs manote, ar vilkai persikėlė į aną pusę? 

— Vilkai? Absoliučiai nė vienas: pernelyg gudrūs, kad 
taip elgtųsi. Jie labai puikiai žino, kad jų trumpos kojos, o 
jeigu ims plaukti, tai srovė juos nuneš mažų mažiausiai my- 
lią. Garantuoju jums, kad vilkai pasiliko šitam krante. Pla- 
čiau atsimerkite ir žiūrėkite! Štai jų pėdsakai. Čia jų didžiau- 
sia gauja: visas krantas išmindžiotas it kokioje avidėje. 

Visi pasilenkė prie Žemės ir iš tikrųjų išvydo neapsako- 
mą daugybę vilkų pėdsakų. 

Kadangi jie išsisklaidę į visas puses, aiškiai supratome, 
kad vilkai išbėgiojo, nė nebandydami keltis per upę. 

Bent jau taip tvirtino Riubas, o aš aklai juo tikėjau. 

Visi Žvalgai, iš kurių nė vienas negalėjo šiuo klausimu gin- 
čytis su medžiotoju, pritarė Riubo nuomonei ir dėl sėkmingo 
baltojo ristūno persikėlimo, ir dėl vilkų gaujos atsitraukimo. 

Harėjus tiktai patvirtino savo draugo žodžius, ir visi nu- 
tarė, jog arklys buvo sveikas ir gyvas, o aš meldžiau Dievą, 
kad jis pasigailėtų ir nelaimingosios žmonių žiaurumo aukos. 

Pajutau naują jėgų antplūdį; draugai pasekė mano pa- 
vyzdžiu, ir mes nujojome pakrante, godžiais žvilgsniais ieško- 
dami patogiam persikėlimui vietos. 

Tačiau brastos arti nebuvo. Gal, nuslūgus vandeniui, 
mes ją būtume tuoj pat suradę, bet netikėto potvynio metu 
srovė būtų nunešusi kaip skiedras ir Žmones, ir arklius. 

Regint šiuos akmenis ir pasiutusias, putotas tarp jų ver- 
dančias bangas, apie persikėlimą nebuvo ko ir galvoti. 

Būrys pasidalijo į dvi dalis: vieni nujojo prieš srovę, o 
kiti pasroviui, bet greitai, nesuradę nieko paguodžiančio, vėl 
susirinkome. 

Nauja kliūtis mane tiktai suerzino. Jau ne pirmą kartą 
man ir mano draugams teko plaukti per gilias upes. Žemiau 
slenksčių vanduo bėgo ne taip greitai ir, matyt, ne taip ver- 
žliai. Mėnulio šviesoje išvydau, kad anas krantas kilo nuožul- 
niu šlaitu ir kad arklys į jį galėjo užlipti visai nesunkiai. 

Aš ilgai negalvojau. Jau keletą kartų, sėdėdamas ant 
Moro, perplaukiau šimto žingsnių atstumą, ir dėl to, pasukęs 
jį į krantą, kirtau pentinais ir puoliau į.sraunius vandenis. 

Už manęs pasigirdo tokie pat pliuškenimai, Žvalgai iš ei- 
lės šoko į bangas ir tylėdami nuplaukė paskui savo kapitoną. 

Vienas paskui kitą išlipome mes aname krante, kurį pa- 
siekėme be jokių kliūčių. 

Tuo metu, kai visi lipo iš vandens, aš skaičiavau žmo- 
nes, bet vieno stigo. | 

— Kurio iš jūsų nėra? — paklausiau. 

— Senio Riubo. 

Atsisukau, bet be mažiausio jaudinimosi, nes dėl me- 
džiotojo aš nė kiek nebijojau. Harėjus taip pat žinojo savo 
draugo sugebėjimus. Matyt, jį kas nors sulaikė. 

— Ar jo senoji kumelė moka plaukti? — paklausiau aš. 

— Kaip Žuvis, — atsakė Harėjus, — bet Riubas jai ne- 
jos ant nugaros, bijodamas savo kumelpalaikę per giliai nu- 
gramzdinti. Pažiūrėkite, anava jis keliasi. 

Vidury srovės mes išvydome dvi figūras, judančias viena 
paskui kitą. Pirmoji buvo pilkšva senosios kumelės galva, o už jos 
šmėžavo jos šeimininko veidas, kurio nesupainiosi su jokiu kitu. 

Riubas pasinaudojo savo ypatingu persikėlimo būdu ar- 
ba dėl originalumo, arba norėdamas duoti savo mustangui di- 
desnę laisvę. 

Puolęs į upę, jis, kolei arklys nepradėjo plaukti, pasili- 
ko balne, o tada, tyliai nusileidęs per nugarą, sučiupo danti- 

mis už savo senos kumelės uodegos. Traukiamas tarsi ant meš- 
kerės Žuvis, o ir dar patalkindamas kojomis, jis ramiausiai 
plaukė šiuo buksyru, o kai tiktai arklys kojomis pasiekė dug- 
ną, tučtuojau atsidūrė balne. 

Kai arklys ir raitelis, abu liesi tarsi permirkę skeletai, 
užsiropštė ant kranto, reginys buvo toks juokingas, jog Žval- 
gai ėmė garsiai kvatoti it pašėlę. 

Bet aš tuojau pat nušuoliavau krantu ir greitai pasie- 
kiau slenksčius, kur tikėjausi surasti nutrūkusius pėdsakus. 

Didžiausiam mano džiaugsmui kanopų pėdsakai buvo 
kaip tik prieš tą vietą, kur baltasis arklys puolė į upę. 

Riubas teisus: prerijų ristūnas persikėlė per brastą sėk- 
mingai. 

Ačiū Dievui, ir vargšė auka nuo tos baisios mirties 
išgelbėta. 


LXII skyrius 
MINIATIŪRINIS MIŠKAS 


Aptikus naujus pėdsakus, man žvalumo suteikė trys ap- 
linkybės: pirma, daugiau nebūgštavau dėl žirgo kėlimosi per 
sraunumą; antra, vilkai daugiau nebepersekiojo, o trečia, bal- 
tasis arklys sumažino alūrą. 

— Jis čia ėjo Žingine, — pastebėjo Bilas Harėjus, vos 
žvilgtelėjęs į pėdsakus. 

— Nejaugi žingine? 

Žinojau, kad prerijų arklių žingsnis greitas, bet ramus, 
ir todėl Izolina turėjo jaustis geriau. 

O galbūt, daugiau nesibijodamas vilkų persekiojimo, kil- 
nusis gyvulys stabtelėjo pailsėti, ir tada... Žinoma, jam ir ne- 
buvo galima toliau eiti. 

Visi mes, nuo pirmo iki paskutinio, taip pat pavargo- 
me, bet ši maloni spėlionė mums trukdė galvoti apie savo nuo- 
vargį, ir nuskubėjome pėdsakais su didele viltimi. 

Bet, deja! — man jau buvo lemta nuolat būti tarp bai- 
mės ir vilties: ir šį kartą džiaugsmas tęsėsi neilgai. 

Nespėjome nujoti ir keleto žingsnių nuo upės, kai suti- 
kome kliūtį, beveik užkertančią mums kelią. 

Tai buvo ąžuolų nykštukų brūzgynai. 

Visur, kur tiktai akys aprėpė, tęsėsi šis keistas miškas, 
kurio nė vienas medis nepranoko trijų pėdų. Bet tai buvo ne 
krūmai, o tikri ąžuolai, augę atskirai, su savo šakomis, su gi- 
lių kekėmis tarp lapų. 

— Ąžuolai nykštukai! — nekantriai sušuko Riubas. — 
Dabar jūs galite lipti iš balnų ir leisti pailsėti arkliams, nes 
reikės šliaužte šliaužti. 

Pasakyta — padaryta. Iš tikrųjų, mes ilgai skverbėmės 
pirmyn, šliauždami ant rankų ir ant kelių. 

Baltojo žirgo pėdsakai aiškiai matomi, ir dieną nebūtų 
buvę jokių sunkumų; bet per tankius ąžuolų nykštukų lapus 
vos prasiskverbė mėnulio spinduliai. Jų šakos beveik siekė vie- 
na kitą, o gruntą dengė neperregimas šešėlis. Kur ne kur nu- 
laužta šakelė, nuplėštas lapas leido mums judėti greičiau, bet 
kadangi baltasis Žirgas čia ėjo gana ramiai, tai ir šių ženklų 
pasitaikydavo gana retai. 

Keletą valandų, pailsę ir kankinami nerimo, mes skver- 
bėmės mišku, kurio patys aukščiausi medžiai vos siekė balnus. 

Pėdsakai ėjo tiesiai per vidurį, ir mes dar nepasiekėme 
kito pakraščio, kai mėnulis, nušviestas purpurinio aušros spin- 
dėjimo, ėmė blykšti. 

Greitai pasikeitė ir miškas: maži medeliai retėjo, susigrūs- 
dami atskirais guotais, pagaliau ir vėl pasirodė prerijų lygumos. 

Medžiotojai pagyvėjo. Saulės šviesoje jau nebebuvo jo- 
kių kliūčių, ir mes galėjome nesustodami skubėti risčia. 

Baltasis Žirgas šia vietove taip pat greitai prašuoliavo. 
Išėjęs iš miško, jis kurį laiką traukė žingine, bet paskui ūmai, 
kaip rodė pėdsakai, ėmė lėkti kiek įkabindamas. 

Kas jį galėjo išgąsdinti? 

Mes absoliučiai nieko nesupratome, o ir labiausiai pa- 
tyrę medžiotojai buvo nustebę. 

Prerija šioje vietoje buvo apaugusi minkšta žole, pasi- 

taikydavo ir nedidelių, beveik plikų, naktinės audros sudrė- 
kintų salelių. 

Pats mažiausias vilko kojos pėdsakas būtų aiškiai atsi- 
spaudęs šiame grunte ir neprasprūdęs pro įžvalgias Riubo 
akis, tuo tarpu kai paskui arklio pėdas joks kitas Žvėris nėjo... 

Vienu žodžiu, priežastis buvo neaiški, kolei netikėtas prie- 
kyje ėjusių medžiotojų šūktelėjimas mūsų suglumimą išsprendė. 

Abu jie rodė pirštais į žemę. Mums jau daugiau nereikėjo 
klausti, nes supratome, kodėl kilnusis gyvulys pasileido zovada. 

Kaip tik priešais mus žolė buvo išminta daugybės pėd- 
sakų. Matėme ne penkis, ne dešimt, bet penkis šimtus arklių 
kanopų pėdsakų, kurie buvo supurenę žolę, ir tarp jų jau ne- 
įmanoma atskirti baltojo arklio pėdų. 

Laukinių mustangų kaimenė! — tarė abu medžiotojai 
vienu balsu. 

Tai buvo nekaustytų kanopų pėdsakai, o tai, beje, dar 
netvirtas įrodymas, kad jie priklausė laukiniams gyvuliams, 
nes čia galėjo prajoti ir indėnai, kurie arklių nekausto, bet iš 
tam tikrų požymių medžiotojai tvirtino, kad šie arkliai buvo 
be raitelių, kad tarp jų buvo jaunų ir nemažai kumeliukų, — 
vienu žodžiu, tai laukinių mustangų tabūnas. 

Nuo šios vietos laukiniai arkliai nušuoliavo karjeru, ir 
baltasis ristūnas, bėgdamas įstrižai, taip pat prie jų prisijungė. 

— Aš dabar suprantu, kas atsitiko, — nutęsė Riu- 
bas. — Išvydę baltąjį žirgą, jie paprasčiausiai išsigando ir 
spruko neatsigręždami. Žiūrėkite, štai užpakalyje kitų jo 
pėdsakai, jis bėgo paskui juos. O čia, — tęsė senasis medžio- 
tojas, — jis kelis arklius pavijo. Žiūrėkite, kaip mustangai 
pasklido į dešinę ir į kairę; vieni nušuoliavo paskui jį, o kiti 
priekyje... Aš įsitikinęs, kad jie dabar apsiprato geriau kaip 
niekad, ir dabar dėl jo esu visiškai ramus. Pažiūrėkite, jis 
vidury kaimenės! 

Sulig šiais žodžiais aš nejučia pakėliau akis, manydamas, kad 
išvysiu tabūną, bet klydau. 

Senasis medžiotojas jojo susilenkęs balne priekyje, 
įsmeigęs į Žemę akis. 

Visa, ką sakė, jis skaitė prerijoje iš man nesuprantamų 
hieroglifų, bet jam geriau pažįstamų už spausdintą puslapį. 

Jo nuomonei aš visiškai pritariau: baltasis arklys šuo- 
liavo paskui laukinių mustangų tabūną, juos pasivijo ir paga- 
liau atsidūrė vidury kaimenės. 

Padarius šį atradimą, mane apėmė niūriausia nuotaika: 
aš įsivaizdavau daugybę vargšei senjoritai gresiančių pavojų. 

Mačiau ją vidury laukinių arklių kaimenės, kur įsiutę 
ant baltojo ristūno, drįsusio įsiveržti į jų valdas, eržilai puola 
jį, iššiepę savo geltonus, blizgančius dantis, ir mirtinai spar- 
do kojomis. 

Baisųjį vaizdą man piešė vaizduotė, bet kad ir koks šiur- 
pus, jis galėjo būti tikrovės kopija. Mano nuojauta išsipildė. 

Greitai užjojau ant vienos neaukštos kalvelės ir išvydau 
baizią;ą sceną, kurią nupiešė mano išsigandusi vaizduotė. 


LXII! skyrius 
ŠUOLIAVIMAS 


Nelaukdamas savo draugų patarimo, nušuoliavau tie- 
siai prie kaimenės. 

Aš neturėjau jokio plano ir nė nebandžiau artintis vog- 
čiomis. Iš tikrųjų neturėjau įvairioms medžiotojų gudrybėms lai- 
ko, o lėkiau veikiau genamas vienintelio tikslo — išvaikyti įsiu- 
tusius kumelius ir išgelbėti nuo neišvengiamos mirties Izoliną. 

Man nušvito šiokia tokia viltis, kai pamačiau, kad bal- 
tasis ristūnas laikosi truputį nuošaliau ir kad priešai jam gra- 
sina tik iš tam tikro nuotolio. 

Jeigu jis būtų buvęs vienas, aš galbūt būčiau elgęsis at- 
sargiau ir ėmęsis kokios nors gudrybės, kad jį sugaučiau, bet 
aprašytos aplinkybės reikalavo skubėti nedelsiant. 

Visi palydovai, paklusdami man, galopū nušuoliavo pas- 
kui mane. 

Būdami tabūnui priešais vėją, prijojome gana arti prie 
jo nepastebėti. 

Veltui rėkėme visa gerkle, norėdami išvaikyti mustan- 
gus, bet jie mūsų negirdėjo. 

Tada išsitraukiau iš dėklo revolverį ir keletą kartų iššo- 
viau į Orą. 

Eržilai nutraukė savo puolimą, ir visas tabūnas pasibai- 
dė; vieni mustangai tuojau pat, apmaudžiai žvengdami ir mo- 
sikuodami galvomis, išsilakstė; kai kurie atšuoliavo net į šū- 
vio garsą ir suprunkštę bei laukiniais balsais sukriokę, vėjo 
greitumu nulėkė į preriją. 

Vietoje pasiliko tiktai baltasis ristūnas ir nelaimingoji auka. 

Baltasis arklys buvo tarsi suglumintas netikėto savo 
priešų dingimo, bet jis taip pat girdėjo šūvį ir galbūt iš viso 
tabūno vienintelis suprato jo reikšmę. 

Jis taip pat pažino Žmogaus, savo pikčiausio priešo, bal- 
są, tačiau tebestovėjo it prikaustytas. 

Aš iš pradžių buvau begalvojęs, kad jis mūsų palauks ir 
atsiduos į rankas, — bet greitai įsitikinau klydęs. 

Buvau dar aš už keleto šimtų žingsnių nuo jo, kai jis 
atsistojo piestu, apsisuko tarsi ant špilio* ant užpakalinių ko- 
jų, liuoktelėjo didžiulį šuolį ir pasileido į preriją. Mane pa- 
siekė jo veriantis Žvengimas, tarsi mirtino priešo iššūkis, ir 
jame-tarsi girdėjai patyčias ir kerštą: kerštą dėl beprasmio per- 
sekiojimo, kerštą už tai, kad buvau atėmęs jam laisvę. 

Aš šuoliavau paskui jį, kiek tiktai pajėgė mano arklys, 
negaišdamas pasitarimams su draugais laiko, — nes jau toli 
juos aplenkiau, ir, be to, man vedlių jau nereikėjo. 

Svarbiausia reikėjo tik iš visų jėgų šuoliuoti paskui bėglį ir 
išgelbėti nuo mirties nelaimingą auką, jeigu tiktai ji dar buvo gyva. 

Apie nieką negalvodamas, leidausi į šias pašėlusias 
lenktynes. 

Aš raginau Morą žodžiais, glosčiau jo iškilią kaktą ir 
retkarčiais pasitelkdavau pentinus. Tačiau greitai pastebėjau, 
kad jis ėmė ilsti, ir ėmiau smarkiai nuogąstauti. Šis pasiutęs 
šuoliavimas dieną ir naktį turėjo arklį nualsinti, ir jo bėgimas 


* Smailė - ilga, vertikali ištęsto kūgio arba piramidės pavidalo 
viršūnė ant pastato arba jo bokšto. 

tapo lėtesnis, — o tuo tarpu baltasis Žirgas savo energijos, 
matyt, dar neišeikvojo. 

Bet buvo sprendžiamas Izolinos ir galbūt mano paties 
mirties ir gyvybės klausimas. Nenorėjau gyventi už ją ilgiau, 
bet reikėjo ją žūtbūt išgelbėti ir nuvyti prerijų ristūną, net 
jeigu tektų tam paaukoti Morą. 

Prerija čia buvo kalvota. Mes šuoliavome tuo pačiu grei- 
čiu tai kildami į kalvą, tai leisdamiesi. 

Ar ilgai buvo lemta tęstis šiam šuoliavimui? Nejaugi bal- 
tasis ristūnas nepajus nuovargio? 

Turėjo ir jis galų gale pavargti. Žinoma, Moras jam ne- 
nusileido nei jėga, nei spartumu, — bet prerijų čiabuvis turė- 
jo dvigubą pranašumą: jis pasijuto savo gimtojoje stichijoje ir 
dar nebuvo taip pavargęs. 

Aš nenuleidau nuo jo akių nė vieną sekundę. Mane 
apėmė prietaringa baimė: iš baimės, kad jis neišnyktų, ne- 
drįsau pasukti galvos; aš niekaip negalėjau užmiršti savo pir- 
mojo persekiojimo ir būvau užvaldytas kažkokios paslaptin- 
gos įtakos. 

Su kokiu džiaugsmu, nusileidęs nuo paskutinės kalvos, 
išvydau prieš save plyną lygumą! Šiame rungtynių lauke paju- 
tau savo pranašumą. 

Pagaliau man pavyko prie ristūno priartėti per tris šimtus 
Žingsnių. Galėjau įžiūrėti nelaimingosios kūno kontūrus su išties- 
tomis ir pririštomis prie sturplio kojomis, jos suplėšytus drabu- 
žius, išsidraikiusius juodus plaukus, krentančius iki pat Žemės; aš 
net galėjau matyti jos blyškų veidą, kai baltasis Žirgas kartkartė- 
mis atsisukdavo atgal, siųsdamas man savo rūstų Žvengimą. 

Ant vargšės aukos veido aš pastebėjau kraują. 

Iš šio atstumo ji jau galėjo mane girdėti, ir aš iš visų jėgų 
šaukiau ją vardu su nenusakomu jausmu laukdamas atsakymo. 

Man pasirodė, tarsi ji pakėlė galvą ir norėjo atsakyti. 
Tačiau balso neišgirdau: matyt, jos silpną šūktelėjimą užgožė 
garsus žirgo tapsėjimas. 

Emiau iš visų jėgų ją šaukti vardu ir išgirdau silpną at- 
sakomąjį riktelėjimą. Vargšelė pabandė pakelti galvą. 

- “Garbė Dievui, ji dar gyva!“ — pagalvojau aš. 

Bet tą patį momentą arklys išsprūdo iš po manęs, tarsi 
prasmego kiaurai žemę. 

Aš nulėkiau galva žemyn! Moras pateko į kurmiarausį, 
ir dėl to mudu parpuolėme. 

Po kelių sekundžių vėl buvau ant kojų, vėl šokau į bal- 
ną, bet kada pasukau žirgą ankstesne kryptimi — priekyje jau 
nebebuvo nei baltojo Žirgo, nei nelaimingosios kankinės. 


LXIV skyrius 
MIŠKE 


Apie savo liūdesį ir nusivylimą palieku spręsti skaity- 
tojui. Šį kartą baltojo arklio dingimas iš akių man jau neatro- 
dė kažkuo ypatingas: priekyje pasirodę tankūs brūzgynai man 
tą priežastį paaiškino. 

Baltojo Žirgo nemačiau, bet dar galėjau girdėti duslų 
kanopų bilsmą, lapų šlamėjimą ir sausų šakų traškėjimą. 

Nesirūpindamas pėdsakais, puoliau tiesiai prie arti- 
miausios vietos, iš kur sklido šie garsai. 

Bet vos prasibroviau pro tankius krūmus keletą Žžings- 
nių, jau neišgirdau jokio tapsėjimo, jokio šakų siūbavimo ir 
supratau, kad joju aklai. Tiktai nejudėdamas aš dar galėjau 
išgirsti kanopų bilsmą, kuris vis tolo ir pamažu silpnėjo. 

Vėl aš puoliau priekin, bet, nušuoliavęs šimtą žingsnių, 
buvau priverstas sustoti, nes visiškai pamečiau kryptį. 

Nors įtemptai klausiausi, negalėjau išgirsti nė mažiau- 
sio garso. Matyt, baltasis Žirgas taip pat sustojo arba, tiks- 
liau, taip toli nubėgo į priekį, kad aš jau negalėjau girdėti jo 
kanopų tapsėjimo. 

Nusiminęs, apimtas kažkokios-beprotybės, vėl ėmiau raginti 
arklį. Keletą kartų sustojau ir klausiausi, bet jokio garso... Miškas 
aplinkui buvo nebylus kaip kapas, net nė vienas paukštis nedrumstė 
šios kapų tylos. 

Tada ėmiau koneveikti save už neišmintingumą: užuot 
taip beprotiškai skubėjęs, būčiau galėjęs susiieškoti pėdsakus 

ir leistis persekioti — krūmais nušuoliavusio baltojo Žirgo pėd- 
sakai buvo aiškiai matyti. 

Viskas buvo baigta! 

Veltui aš blaškiausi į visas puses, — niekur nė mažiau- 
sio ženklo! 

Nusprendžiau grįžti į pakraštį, susirasti pėdsakus ir jais 
leistis pirmyn. Matyt, tai buvo pats geriausias ir vienintelis 
būdas ištaisyti šią klaidą. 

Įsitikinęs sėkme, pasukau Morą į tą pusę, kur maniau 
esant laukiamą pakraštį. 

Bet aš jojau per krūmus gerą pusvalandį, šitaip suko- 
riau daugiau kaip pusmylį į kitą pusę, o išeities taip ir nera- 
dau; bandžiau sukti ir į dešinę, ir į kairę, pagaliau mano ar- 
klys visai pailso ir, nuleidęs jam ant sprando pavadį, aš pada- 
riau baisią išvadą, kad paklydau. 

Paklysti brūzgynuose! Tarp spygliuotų krūmų, kur ašt- 
riais spygliais apsiginklavęs kiekvienas augalas! 

Visas mano apsiaustas suplėšytas, o kojos kruvinos. 

O ji? Kaip ji, vargšė, jautėsi ant laukinio ristūno nuga- 
ros, lėkdama per šiuos spygliuotus krūmus... 

Tiktai energingi veiksmai galėjo nors kiek išsklaidyti 
šias sunkias mintis, ir aš vėl negailestingai variau savo Morą 
per tankius ir spygliuotus brūzgynus. 


LXV skyrius 
SUSITIKIMAS SU PEKARIAIS* 


Jokie ženklai nei Žemėje, nei. danguje man negalėjo pa- 
rodyti kelio. Tiktai miglotai nutuokiau, kad vydamiesi mes pa- 
sisukome į vakarus ir kad norint sugrįžti į preriją būtinai rei- 
kėjo atsisukti į rytus. 

Miške taip pat, kaip ir horizonte, aš negalėjau rasti nei 


* Kiaulių šeimos porakanopis žinduolis Tayassu; gyvena Cen- 
trinės ir Pietinės Amerikos miškuose, medžiojamas. 

rytų, nei vakarų; saulė danguje, užtrauktame vienodu švini- 
niu apdangalu, nepasirodė. 

Jeigu šis miškas būtų priaugęs šiaurinių medžių, aš ga- 
lėčiau orientuotis, nes bukas, ąžuolas, klevas, guoba, figme- 
dis, beržas man būtų puikiausiai atstoję kompasą, jų žievėje 
būčiau įrėžęs savo ženklus, bet šioje spygliuotų brūzgynų tan- 
kmėje aš buvau visiškai praradęs nuovoką. 

Iš tikrųjų, šių augalų beveik nepažinojau, ir nors esama 
žmonių, visiškai išstudijavusių mišką, giraites, dykumas ir su- 
gebančių atskirti be kompaso ir be žvaigždžių pietus nuo šiau- 
rės, bet aš jiems nepriklausiau. 

Maniau, kad bus geriausia pasikliauti arkliu. Jau ne kar- 
tą aš miškuose ir prerijose atsidaviau jo instinktui, ir kilnusis 
gyvulys mane visada išgelbėdavo. 

Be abejonės, arklys būtų ėjęs ankstesniu keliu, kuriuo 
mes ir atjojome, jeigu šis kelias vestų iš miško, bet nei mano 
vargšas Moras, nei aš šiame krašte neturėjome savo kampo. 
Jis buvo toks pat klaidžiojantis žvalgas, per keletą pastarųjų 
metų pakeitė daugybę vietų, nutolusių viena nuo kitos per 
tūkstančius mylių, ir jau seniai užmiršo gimtąją arklidę. 

Bet aš vis tiek maniau, kad jeigu netoliese yra koks nors 
šaltinis, tai mano arklys instinktyviai pasuks prie jo, nes abu kentė- 
me troškulį, o pasiekę vandenį, būtume turėję patikimą kelrodį. 

Nuleidęs ant Moro kaklo pavadį, leidau jam eiti savo 
nuožiūra. 

Keletą kartų aš iš visų jėgų rėkiau, vildamasis, kad mane 
išgirs draugai, žinoma, pasikliaudamas tiktai jais, nes kam gi žmo- 
gus būtų įsibrovęs į šią tankmę, kurios vengia net laukiniai Žvėrys. 

Šiuose dykumos brūzgynuose gyvena tiktai raguotieji drie- 
žai, barškuolės gyvatės ir visur esantys kojotai. Tiktai retkar- 
čiais per juos pereina pekaris. Bet net ir šie gyvūnai šičia gana 
reti, ir keliaujantis per Meksiką raitelis gali nujoti dvidešimt my- 
lių, nesutikdamas šiuose brūzgynuose nė vieno gyvo sutvėrimo. 

Ten viešpatauja mirtina tyla, ir jeigu tiktai vėjas nepa- 
judina akacijos lapų ir neregimas Žiogas nepraded2 žolėje 
skardžiai čirpti, tai, be savo balso ir savo arklio tapsėjimo, 
išvargęs keliautojas neišgirs jokio kito garso. 

Dar liko viltis, kad mane išgirs draugai. Maniau, kad jie 
stengiasi nepamesti pėdsakų ir, nors turėjo atsilikti toli užpa- 
kalyje, kai įjojau į brūzgynus, mane galėjo surasti pačiu laiku. 

Man tiktai rūpėjo — ar jie jojo paskui mane, ar baltojo Žirgo 
pėdsakais, apie kuriuos aš anksčiau nepagalvojau ir dėl kurių su- 
stojau. Antra vertus, jeigu būčiau jojęs priekyje, tai būčiau nuo jų 
toldamas daręs kvailystę ir dar ilgiau juos versčiau manęs ieškoti. 
Ašjau ir be tojiems uždaviau darbo, nes skersai išilgai išjodinėjau 
didelį plotą, ir mano pėdsakai atrodė kaip supainiotas labirintas. 

Greičiausiai jie sekė paskui mane, manydami, kad man 
išsukti iš kelio buvo savų priežasčių. 

Aš jau norėjau joti toliau, bet visiškai pavargęs mano 
arklys mane privertė nulipti ant Žemės. 

Kartkartėmis garsiai šaukiau ir šaudžiau iš pistoleto, o po 
to klausiausi; bet nei riksmais, nei šūviais man niekas neatsakė. 

Draugai turėjo būti labai toli, nes negirdėjo mano šū- 
vių, antraip būtų atsakę tuo pačiu, juk turėjo su savimi kara- 
binus ir revolverius. 

Tačiau man pasirodė, kad jie jau būtų galėję mane su- 
rasti, ir dar keletą kartų iššoviau, bet man, kaip ir anksčiau, 
atsakė tiktai vienas aidas. 

Tada pagalvojau, kad jie mano pėdsakais nejojo, o nusivijo 
baltąjį arklį arba, pagaliau, dėl kokios nors priežasties atsiliko. 

Taip bemąstydamas, staiga tolumoje išgirdau paukščių 
riksmus ir pažinau skardžius kėkšto ir kardinolo balsus. 

Iš riksmų suvokiau, kad paukščius išgąsdino kokio nors 
priešo artinimasis, ir visai gali būti, kad jie gynė savo lizdus 
nuo gyvatės užpuolimo. 

Šokau į balną, kad geriau matyčiau, ir, žiūrėdamas į me- 
džių viršūnes, kur triukšmavo paukščiai, netrukau sužinoti ne- 
rimo priežastį. 

Visai netoli kėkštai ir kardinolai skrajojo kartu pro ša- 
kas, matyt, išsigandę kažko apačioje. Tuo pat metu išgirdau 
keistus garsus, garsesnius už paukščių balsus, bet negalėjau 
suvokti, iš kur jie sklido. 

Suirzau įsitikinęs, kad šie garsai nepriklausė nei mano 
draugams, nei baltajam arkliui, o kadangi triukšmauta neto- 

li, tai aš ir nusprendžiau sužinoti, kas galėjo sukelti tokį aliar- 
mą šitoje nykioje vietoje. 

Pasukęs tiesiai į triukšmą taip skubiai, kaip tiktai galėjo 
per krūmus sau skintis kelią mano arklys, greitai viską supratau. 

Išjojau į nedidelės aikštelės pakraštį, ir prieš mano akis 
atsivėrė keistas reginys — pekarių kova su ruduoju kuguaru. 

Mažų, drąsių kiaulių pulkas užpuolė šią savotišką pan- 
terą, kuri, beje, narsiai gynėsi. 

Daugelis pekarių jau gulėjo ant žemės, sužeisti aštrių 
milžiniškos tigrinės katės nagų, bet kiti, dėl to visai nenusi- 
gandę, galutinai apsupo priešą ir, pražioję nasrus bei bady- 
dami iltimis, ją puldinėjo. 

Ši scena manyje pažadino medžiotojo instinktą, ir, nu- 
siėmęs nuo peties karabiną, prisitaikiau. 

Nesvarsčiau, kurį gyvūną pasirinkti, ir paleidau kulką į 
panteros galvą, kuri ir išsitiesė toje pačioje vietoje, tarp priešų. 

Bet nepraėjo nė pusės minutės, kai pasigailėjau pasi- 
rinkęs būtent šią auką. 

Tiesą sakant, turėjau pasigailėti tiktai vieno kuguaro, 
arba nešaudamas į jį, arba pyškindamas į jo priešus, nes tą 
pačią sekundę, kai jis buvo išvestas iš rikiuotės, jo priešai, 
apsupę mane ir mano arklį iš visų pusių su savo laukiniu nuož- 
mumu, kurį anksčiau buvo sutelkę prieš nelaimingąją pante- 
rą, tapo mano priešais. 

Nubausti aš jų negalėjau, nes, neleidę man vėl užtaisyti 
karabino, jie puolė atakuoti manęs, o čia dar, kaip tyčia, aš 
neseniai buvau signalizavęs iš abiejų pistoletų ir, vadinasi, jie 
buvo neužtaisyti. 

Mano arklys, išsigandęs netikėto užpuolimo ir keistos 
gyvūnų išvaizdos, žvengė ir blaškėsi po pievelę, bet iš visų pu- 
sių ant jo šokinėjo dvi dešimtys įsiutusių pekarių, stengda- 
miesi įkąsti savo aštriais dantimis. 

Laimė, aš sugebėjau išsilaikyti balne, nes jeigu būčiau 
nukritęs, tai plėšrūs gyvūnai būtų mane sudraskę į gabaliukus. 

Beliko vienintelis būdas išsigelbėti — kuo greičiau spruk- 
ti, ir, spustelėjęs pentinais, sviedžiau jam ant sprando pavadį. 

Bet pekariai nuo jo neatsiliko nė krūmuose, ir aš, nujo- 

jęs apie šimtą Žingsnių, išvydau, kad visa gauja vijosi man įkan- 
din, šokinėdami ant mano arklio kojų su dvigubu įniršiu. 

Tą pat momentą mano klausą pasiekė Žmonių balsai, ir 
pro brūzgynus šmėstelėjo raiteliai. 

Tai buvo Stenfildas, Kvekenbosas ir kiti žvalgai. 

Po minutės jie nušoko nuo arklių ir, greitai darbuoda- 
miesi revolveriais, praretino pekarių eiles, o pasilikusieji gy- 
vi kriuksėdami ir Žviegdami pasileido bėgti. 


LXVI skyrius 
AR GAISRAS MIŠKE? 


Tačiau tarp skubėjusių draugų nebuvo medžiotojų. Aš 
sužinojau, kad Riubas ir Harėjus nujojo baltojo arklio pėdo- 
mis, liepdami žvalgams sekti paskui mane. 

Galite sau įsivaizduoti, kaip mane nudžiugino draugų 
nuovokumas: jie padarė būtent tai, ką ir turėjo padaryti. Ma- 
ne surado vieni, o brangių pėdsakų nepametė, žinoma, kiti. 

Medžiotojai, sprendžiant iš laiko, turėjo jau būti toli. 
Jau daugiau kaip valanda, kai jie išsiskyrė su būriu, nes mano 
vingiuotas kelias privertė vyrus, kas minutę sustojant, daugy- 
bę kartų sukinėtis. 

Bent jau jie jojo ne taip kaip aš, visiškai neįsižiūrėdami 
kelio, tad galėjo bet kada sugrįžti atgal, ir kadangi niekas ne- 
žinojo, kur pasuko Riubas ir Harėjus, tai visų geriausia buvo 
sugrįžti, dėl to mes ir leidomės atgal į preriją, vadovaujami 
patyrusio vedlio brūzgynuose Stanfildo. 

Kentukietis, žinodamas šito miško išsidėstymą, iš labi- 
rinto mus išvedė beveik tiesiu keliu. 

Tačiau mes nejojome į lygumą, o skubėjome vėl skverb- 
tis į tankmę Riubo ir Harėjaus pėdsakais. 

Iš šios pusės sunkumų nebuvo: medžiotojai paliko žen- 
klus, arba, jų Žodžiais tariant, “apšvietė kelią". 

Trijų arklių pėdsakai kryptį daug kur rodė gana aiškiai, 

bet akmeningose vietose ir net saulės išdegintoje Žolėje pėdų 
nebebuvo, bet užtat čia buvo nulaužta ir pakibusi akacijos ša- 
ka, tyčia nulenktas žydintis alijošiaus stiebas arba plati įpjo- 
va peiliu storame kaktuso lape — neklystami ženklai mums. 

Matyt, mes jojome greičiau už pačius medžiotojus, nes 
jie turėdavo stabtelėti. 

Ašjojau visą laiką įsmeigęs akis į priekį, apimtas karšt- 
ligiško nekantrumo; buvo net minučių, kai bijojau pavyti me- 
džiotojus ir išgirsti kokią nors nemalonią žinią... 

Mes nujojome šia baisia dykyne apie penkias mylias, kai 
pajutau akyse kažkokį skausmingą perštėjimą, kurį iš pradžių 
palaikiau norėjimu miego. 

Mano draugai pajuto tą patį. Pajoję truputį į priekį, mes 
greitai išaiškinome priežastį: oras buvo pilnas dūmų, kurie ir 
graužė mums akis. 

Į šią aplinkybę prerijų gyventojas niekada nežiūri abe- 
jingai — kur yra dūmų, yra ir ugnis, o su ugnimi, Žinoma, 
susijęs pavojus, bent jau didžiulėse, žolės priaugusiose Va- 
karų prerijose. 

Miško gaisro galima išvengti ir, sustojus šalia liepsno- 
jančių medžių, galima drąsiai žvelgti į saučiančią ugnies sti- 
chiją, bet prerijose gaisras visai. kitoks, ir labai retai pavyksta 
surasti vietą, kad nerizikuodamas pasigėrėtum šiuo didingu 
reginiu. 

Kitos prerijos nedega. Retai pasitaiko gaisrų lygumo- 
se, apaugusiose bizonų žole, o jeigu tokios lygumos atsitik- 
tinai ir užsidega, tai Žmonės, bizonai ir antilopės gali išsi- 
gelbėti peršokdami per ugnį, ir tokio gaisro aukomis tampa 
vien tik ropliai. 

Bet kas kita prerijoje, priaugusioje aukštų, arklio 
sprandą siekiančių žolių, kurių stori stiebai apraizgyti dau- 
gybės vijoklinių augalų. Kai ugnis įsisuka į tokius augalus 
sausros metu, jau pavojus didžiulis, bet kada ji išplinta — 
mirtis neišvengiama. O kadangi dūmai mums graužė akis, 
tai, žinoma, paskui juos sekė ir liepsna. Pastebėjau, kad ma- 
no draugai išsigandę, nors pats didžiausias pavojus dar ir 

negrėsė, nes dūmai vos vos matyti, taigi gaisras dar toli. Bet 
skverbiantis pirmyn, visų raitelių akyse galėjai įskaityti ne- 
rimą, nes dūmai tirštėjo, dangus greitai temo, ir daug smar- 
kiau graužė akis. 

— Tai dega miškas! — sušuko Stanfildas, kuris, kaip miš- 
kų gyventojas, visą laiką galvojo apie miškus. 

Bet kas bedegtų, o gaisras, deja, siaučia; gal jis nearti, 
nes vėjas galėjo atnešti dūmus ir iš toli degančios prerijos, 
bet aš, žinoma, su didele baime įtariau, kad ugnis čia pat. Pa- 
stebėjau apdegusių lapų, ir iš dūmų aitrumo suvokiau, kad 
liepsna arti. 

Bet mane neramino ne tiek artumas, kiek gaisro kryp- 
tis. Vėjas mums pūtė tiesiai į veidą, o liepsna būtinai sekė 
paskui dūmus: gaisras, matyt, įsidegė ten, kur mes leidomės 
ieškoti baltojo arklio. 

Pamažu dūmai tirštėjo, dangus nušvito grėsmingu rau- 
doniu, ir man net pasirodė, kad išgirdau liepsnos traškesį. 
Oras buvo sausas ir karštas, mes pradėjome trokšti. 

Staiga užgriuvo tokia tamsa, arba, teisingiau pasakius, 
mus apgaubė tokie tankūs dūmai, kad vos įstengėme įžvelgti 
pėdsakus. 

Draugai patarė sustoti, bet aš spyriausi, ir, ragindamas 
juos įtikinėjimais bei asmenišku pavyzdžiu, jojau būrio prie- 
šakyje: man pernelyg skaudėjo širdį, kad galėčiau sustoti. 

Bet kurgi Riubas ir Harėjus? Mes jojome ilgai ir pa- 
kankamai greitai ir jau turėjome būti netoli jų, — jie negalė- 
jo atsidurti nuo mūsų toli priekyje. Šūktelėjęs jiems, aš tebe- 
jojau pirmyn. 

— Ooo! Aūūū! — atsiliepė man. 

Pažinau garsų jaunojo medžiotojo balsą, ir mes nusku- 
bėjome į tą pusę. Kelias mus išvedė į nedidelę aikštelę, kurios 
viduryje pro dūmus išvydome žmonių ir arklių figūras. 

Su kokiu nekantrumu aš Žiūrėjau į tą grupę. Bet paka- 
ko vieno žvilgsnio, kad įsitikinčiau, jog tenai buvo tiktai du 
arkliai ir du Žmonės... mūsų medžiotojai, ir daugiau nieko! 

LXVII skyrius 
TROŠKULYS IR DŪMAI 


— Ak, tamsta Riubai! — sušuko kanadietis, kai prišuo- 
liavome. — Iš kur velnias neša dūmus? Miškas dega, ar kas? 

— Miškas? — šūktelėjo Riubas, paniekinamai žvelgda- 
mas į prancūzą. — Čia nėra miško. Tai dega prerija, ir nejau- 
gi jūs nesuuodžiate svylančios žolės kvapo? 

— Negali būti! Nejaugi dega prerija? Ar jūs tuo įsitiki- 
nęs, pone Riubai? 

— Ar aš įsitikinęs? — rėkė medžiotojas su pasipiktini- 
mu, — ar aš įsitikinęs? Nejaugi jūs, plepy nelaimingas, ma- 
note, kad aš nesugebu atskirti degančios prerijos kvapo? 

— O, atleiskite, tamsta Riubai! Aš tik norėjau jūsų pa- 
klausti, ar čia nedega brūzgynai. 

Prancūzo atsiprašymas truputį senį suminkštino. 

— Brūzgynai nedega, ir dėl to nebijokite: jūs čia esate 
saugus, — atsakė Riubas. 

Šis tvirtinimas nudžiugino, matyt, ne tiktai kanadietį, bet 
ir kitus Žvalgus, kurie manė, kad ugnis įsipleškėjo krūmuose. 

Bet mane jaudino ne tai, — aš gerai Žinojau, kad krū- 
džiai galėjo tapti liepsnos grobiu, bet trys ketvirčiai brūzgynų 
užsidegtų sunkiai. Laukymę, kurioje prisiglaudė medžiotojai, 
supo būtent tokie. Čia mes galėjome būti nebijodami jokio 
gaisro pavojaus, — ir mus neramino tiktai dūmai, kurie buvo 
nepaprastai tiršti ir mus gaubė it tamsi, gili naktis. 

Dūmai manęs nė kiek nebaugino, o-ir rūpėjo man visai 
kiti reikalai. Aš beveik nesiklausiau greito Riubo ir kanadie- 
čio pokalbio; prie manęs priėjo Harėjus, ir su širdgėla išklau- 
siau jaunojo medžiotojo pasakojimą. 

Riubas ir Harėjus sekė baltojo Žirgo pėdsakais per brūz- 
gynus iki lygumos. Laukymė, kurioje mes buvome, labai arti nuo 
pakraščio, bet jie jau buvo atsidūrę gana toli prerijoje. Staiga 

priekyje išvydo gaisrą. Vėjas nešė tankius dūmų kamuolius šuo- 
liuojančio arklio greičiu, ir jie vos suspėjo išsigelbėti krūmuose. 

Bet medžiotojai nežinojo, kas atsitiko baltajam Žirgui; aš 
jiems nepateikiau šio klausimo žodžiais, o tiktai žvilgsniu, ir jie 
man atsakė tuo pačiu. Abu bičiuliai tylėjo, o tai reiškė neigiamą 
atsakymą, kurį perskaičiau taip pat liūdnoje jų veido išraiškoje. 

Mes visai netoli girdėjome gaisro triukšmą, ir aukšti 
stiebai traškėjo tarsi šventinės ugnys. 

Kartkartėmis tarsi žaibas pro krūmus šmėkštelėdavo iš- 
gąsdintas danielius, laukymę kirto ir šalia mūsų atsistojo pul- 
kas antilopių. Vargšai gyvuliai nežinojo, kurią pasirinkti kryp- 
tį, nes paskui juos lėkė prerijų vilkai, bet anaiptol nepersekio- 
dami; jie taip pat sustojo už kelių žingsnių. Pagaliau atvyko 
senas lokys ir kuguaras, — ir visi — tiek plėšrūnai, tiek ir tai- 
kūs gyvūnai, stovėjo šalia, iš baimės užmiršę savo įpročius. 

Iš kitos pusės, medžių šakose, savo riksmu mus kurtino 
paukščiai, ir virš dūmų skrajojo juodieji maitvanagiai, nesu- 
stodami apžvelgti grobio. 

Bendram įspūdžiui nepasidavė tiktai medžiotojo ins- 
tinktas. Mano draugai buvo alkani, pokštelėjo karabinų šū- 
viai, ir senasis lokys bei viena antilopė užsimokėjo gyvybe. 

Gyvūnai buvo akimirksniu išmėsinėti bei iškepti ant galų 
kardų arba ant grūstuvų, atstojusių iešmus, ir žvalgai pasiso- 
tino, juokaudami, kad esą virtuvėje labai rūksta krosnis. 

Aš irgi buvau alkanas ir prisidėjau prie pusryčių, bet 
ne prie linksmumo. Tą minutę nė pats šmaikščiausias sąmojis 
nebūtų privertęs manęs nusišypsoti, o gausiausiai padengtas 
stalas man nebūtų turėjęs jokio patrauklumo. 

Tuo pačiu metu mus visus ėmė kankinti stiprus trošku- 
lys. Jau keletą valandų kentėme be vandens, nes nuo paties 
ryto neužtikome nė vieno šaltinio, o ir medžiotojai taip pat 
nematė jokio upelio. Mes buvome bevandenėje dykumoje, ir 
jau vien mintis apie tai dar labiau sustiprino troškulį. 

Daugelis draugų laižė titnagus arba kulkas, kiti gėrė už- 
muštų žvėrių kraują, bet labiausiai mums padėjo gausios aga- 
vų ir kaktusų sultys. 

Bet šios sultys, atgavindamos lūpas ir liežuvį, turėjo kažŽ- 
kokį nemalšinantį troškulio gaižumą. 

Kai kurie manė grįžti pėdsakais iki pat upės, t. y. net 
dvidešimt mylių. Tokiais atvejais net kariniai įsakymai neten- 
ka savo galios: discipliną įveikia tikrovė. 

Man mažai rūpėjo, ar sugrįš mano Žmonės, ar ne, — svar- 
biausia buvo tai, jog su manimi pasiliko medžiotojai. Beje, mano 
žodis dar įrodė savo galią, ir visi palydovai sutiko tęsti paieškas. 

Laimei, šią kritišką minutę dūmai ėmė retėti, ir oras 
giedrėjo. Ugnis, pasiekusi miško pakraštį ir susidūrusi su sul- 
tingų krūmų siena, sustojo. 

Visa žolė sudegė, gaisras liovėsi. Sėdę ant arklių, mes 
palikome laukymę ir, nujoję keletą šimtų žingsnių, atsidūrė- 
me ištuštėjusių prerijų plotų pakraštyje. 


LXVIII skyrius 


IŠDEGUS! PRERIJA 


Nėra žemėje liūdnesnio ir baisesnio reginio už išdegu- 
sią preriją. 

Banguojantis vandenynas, saulės išdeginta žolė, neti- 
kėtai sukaustyta šalčio lygi ir pelkėta vietovė — visa tai Žiū- 
rovui sukelia tiktai paprasto monotoniškumo įspūdį; vanduo 
bent jau juda, išdžiūvusi Žolė turi savo spalvą, o pati sušalusi 
lyguma suteikia kokį nors atspalvį. 

Bet ne taip atrodo gaisro sunaikinta prerija — čia jūs 
neišvysite nei spalvos, nei formos, nei judesio, veltui jūsų 
žvilgsnis, klaidžiodamas po šiuos beribius, niūrius plotus, ieš- 
kos ties kuo apsistoti. Net pats dangus virš šios gaisravietės 
įgauna grėsmingą spalvą. 

Ne visada džiugina akį ir žalia, net gėlių išmarginta prerija. 
Man teko regėti daugelį tokių lygumų, ir neretai troškau išvysti nors 
kokį daiktą, kuris pažeistų tą vienodumą, lygiai taip, kaip jūreivis 

trokšta matyti laivą, Žemę ir pasiguodžia kokiu nors meteoru 
arba plaukiančiomis žolėmis. 

Bet gražiausiai žydinti lyguma vargina akis, ir žvilgsnis 
joje ieško gyvybės bei judėjimo. 

Bet negalite įsivaizduoti kokį siaubingą monotonišku- 
mą regite po gaisro pelenais virtusioje stepėje. 

Ugnis užgeso, jau nekilo ir dūmai, nebent tik drėgnes- 
nėse vietose, bet kairėje, dešinėje ir priekyje, toli iki hori- 
zonto krašto, lygumos paviršius buvo užklotas milžiniška 
danga. 

Negirdėti jokio garso, visur viešpatauja-baisi ramybė, tarsi 
pasaulis būtų Žuvęs ir suvyniotas į neišmatuojamą juodą drobulę. 

Medžiotojai, iki pusės apsiausti juodų dulkių debesio, 
sukelto arklių kanopų, jau nuskubėjo priekin. 

Kurį laiką jie jojo tiesiai, visai nesirūpindami ieškoti 
baltojo Žirgo pėdsakų, nes jie čia buvo ir nuo brūzgynų kryptį 
žinojo jau iki gaisro. 

Bet štai jie ėmė joti lėčiau, pasilenkdami prie Žemės, 
tarsi pametę pėdsakus, ir aš jau abejojau, ar sugebės juos šio- 
je gaisravietėje surasti. 

Bet ir tai medžiotojams, matyt, nesudarė jokio kliūties, 
nes išvydau, kad už kokių pusės minutės jie pėdsakus surado 
ir keliavo toliau. 

Aš mačiau tiktai vos pastebimus, Žemėje išsimėčiusius 
įdubimus, ir niekada nebūčiau pažinęs, jeigu man būtų nepa- 
sakę, jog tai buvo arklio pėdos. 

Gaisras išsiplėtė milžiniškame plote. 

Beveik pusiaukelėje, ten, kur vos buvo galima įžiūrėti 
lengvus kanopų įspaudus, mes trumpam sustojome, kad me- 
džiotojai suspėtų sekti pėdsakais toliau. 

Smalsiai dairiausi aplink, ir mano žvilgsniui atsivėrė 
siaubingas vaizdas: jo nuraminimui net stigo krūmokšnių, ku- 
rių tolimi kontūrai išnyko horizonte; iš visų pusių matyti tik- 
tai apdegusi, juoda, tarsi neturinti ribų lyguma. 

Jeigu būčiau buvęs vienas, lengvai būčiau galėjęs gal- 
voti, kad žuvo Visata. 

Įsmeigęs į šią neaprėpiamą gaisravietę akis, aš minutei 
užmiršau savo draugus ir nugrimzdau į savotišką letargą. 
Įsivaizdavau, kad esu miręs, arba kad sapnuoju. Man atrodė, 
jog atsidūriau pragare. 

Iš šios būsenos mane pažadino draugų balsai. Pėdsakai 
buvo surasti, ir visi leidosi į kelią. 


LXIX skyrius 
POKALBIS 


Aš pasileidau zovada ir greitai pasivijau draugus, visai 
nesirūpindamas dėl juodųjų dulkių. Sekdamas paskui medžio- 
tojus, klausiausi jų pokalbio. 

Šie kalniečiai, kaip jie patys didžiuodamiesi savo vadi- 
no, visur buvo originalūs. 

Kolei jie atliko kokias nors pareigas, tai vos pasikeis- 
davo vienu kitu žodžiu net su manimi, nekalbant jau apie ki- 
tus draugus, į kuriuos įprato Žiūrėti kaip į pienburnius, — jų 
mėgstamas išsireiškimas, taikomas visiems, kas nekeliavo per 
Didžiąsias prerijas. 

Nors Stanfildas ir Blekas buvo eiguliai ir medžiotojai 
profesionalai, Kvekenbosas — pirmaklasis šaulys, Leblanas 
— Žinomas keliautojas, o kiti daugiau ar mažiau trankęsi po 
miškus, bet visus šiuos drąsius Žmones abu medžiotojai laikė 
ne daugiau kaip mokiniais. 

Norint išsivaduoti iš šio vardo ir užimti tarp tikrų kal- 
niečių vietą, jų nuomone, būtinai reikėjo mirti prerijose iš al- 
kio, medžioti bizonus prie Jeloustono arba La Platos upių, 
tekančių per dykumą, kovoti su indėnais, rizikuojant kiekvie- 
ną minutę prarasti savo plaukus ir ausis, peržiemoji vietovė- 
je, pavadintoje Akmenine Duobe ant Vertės kranto, arba bas- 
tytis Uolinių kalnų sniegynuose. 

Iš viso būrio Riubo ir Harėjaus akyse tiktai aš vienas 
nebuvau pienburnis, ir todėl jie kartais teikdavosi man savo 
sumanymus papasakoti. 

Iš tikrųjų, turėdamas visą klasikinį išsilavinimą, sėdė- 
damas ant puikaus žirgo, su savo gražiu munduru, — prerijo- 
je, kur jie buvo mano mokytojai, pripažinau jų autoritetą. 

Kai aš juos prisivijau, nedrįsau nieko klausti: labai bijo- 
jau jų atsakymo, nes jų Žvilgsniuose pastebėjau gilų nusiminimą. 

Vis dėlto tuo metu, kai jojau paskui juos į pajuodavu- 
sią nuo ugnies lygumą, pastebėjau, kad jų veidai prašviesėjo, 
tarsi juos vėl būtų aplankiusi viltis. 

Aš tyčia jojau paskui juos arti, norėdamas nors ką iš- 
girsti iš jų pokalbio. 

— Aš nemanau, Bilai, tai neįmanoma, — tarė Riubas, — 
preriją padegė, nes ji pati užsidegti negalėjo. 

— Žinoma, ir aš visiškai sutinku su tavimi, mano sena- 
sis Riubai. 

— Buvo vienas garbingas žmogus, kurį kažkada sutikau Ar- 
kanzase; reikia prisipažinti — juokingas tipas! Jis blaškydavosi į 
visas puses, rinkdamas žoles, kurias paskui dėdavo tarp popie- 
riaus lapų; tai jis vadino herbariumu. Lygiai kaip tas dantų gydy- 
tojas, kurį, atsimeni, mes išvadavome kitoje Rio Grandės pusėje. 

— Žinoma, atsimenu. 

— Tai jis turėjo įprotį plepėti kaip šarka ir jiems pri- 
taukšdavo tris maišus apie vieną daiktą, kurį jis vadino... va- 
dino... palauk, kaip, beje?.. Taigi! Savaiminiu užsidegimu. 

— Aš pats apie tai girdėjau, ir tu pavadinai teisingai. 

— Matai, tas žolių rinkėjas porindavo, kad prerija gali 
užsidegti pati be kieno nors pagalbos, — bet aš tuo netikiu. 
Žinoma, žaibas ją gali uždegti, bet juk žaibas — ugnis, ir aš 
suprantu, kad sausa žolė iš karto užsidega nuo tokio degtu- 
ko; bet norėčiau Žinoti, kaip prerijoje gali įvykti gaisras be 
kokios nors ugnies pagalbos? 

— Aš pats to nelaikau įmanomu, — atsakė Harėjus. 

— IJar niekada nemačiau, kad prerija pleškėtų ne nuo ko 
kito, kaip nuo stovyklos ugnies, uždegta indėnų arba pagaliau žaibo. 

— Ir tu manai, Riubai, kad šiandieninis gaisras — in- 
dėnų rankų darbas? 

— Beveik, ir aš tau paaiškinsiu priežastis. Visų pirma, 
rytą nebuvo perkūnijos, kuri uždegtų preriją. Antra, mes esa- 

me labai toli vakaruose, kad rastume baltųjų, suprantate, tek- 
sasiečių gyvenvietes, — aš nekalbu apie meksikiečius. Ši vie- 
tovė pernelyg nutolusi į šiaurę, kad nors vienas tų tamsia- 
veidžių išdrįstų čia pasirodyti, žinodamas, kad komančiai ka- 
riauja su lipanais. Taigi labai aišku, jog ne meksikiečiai ir 
ne žaibas sukėlė prerijoje gaisrą, — o šį pokštą iškrėtė arba 
raudonodžiai, arba tas prakeiktas išradimas — savaiminis už- 
sidegimas. 

— Arbas tas, arba kitas. 

— O kadangi aš užsidegimu netikiu, tai ir išeitų, kad 
čia būtinai indėnų darbas. 

— Turėtų būti taip, mano senas mule, — pastebėjo Harėjus. 

— O jeigu jau taip, — tęsė Riubas, — tuomet plėšikai 
kur nors netoli, ir mums reikėtų būti labai atsargiems, kad 
išsaugotume savo plaukus, Bilai. 

— Taip, reikia nežiopsoti. 

— Turiu tau pasakyti, Bilai, kad indėnai ne per seniau- 
siai tarsi pasiuto: niekada aš jų nemačiau tokių įnirtusių. Mūsų 
karas su Meksika jiems sukėlė azartą, ir visi jie sukilo prieš 
mus, nes vyriausiasis kariuomenės vadas atmetė jų pasiūlymą 
stoti į sąjungą prieš meksikiečius. Su kuo mes čia nesusitiktu- 
me — su komančiais ar lipanais, vis tiek arba jiems, arba mums 
teks būti nuskalpuotiems. Štai kaip. 

— Bet kurių velnių jie padegė preriją? — paklausė Bilas 
Harėjus. 

— Iš pradžių tai ir man pačiam buvo sunku suprasti, — 
atsakė Riubas. — Aš pats maniau, kad gaisras kilo papras- 
čiausiai nuo stovyklos ugnies, nes raudonodžiai paprastai su 
ugnimi elgiasi netvarkingai. Bet po to man toptelėjo kita min- 
tis. Istorija, kurią olandas ir prancūzas išgirdo kaime, kai jo- 
jo žvakių, man šį dalyką atskleidė tikroje šviesoje. 

Žinojau, apie ką užsiminė Riubas. 

Kvekenbosas ir Leblanas girdėjo kaime pasakojimą apie 
netoliese indėnų užpultą vieną meksikiečių miestą. Tai atsitiko 
tą pačią mūsų išvykimo dieną. Laukiniai, kaip spėjama, lipanai, 
arba komančiai, miestą apiplėšė ir išsivedė belaisvius. Pagrindi- 

nės laukinių pajėgos praėjo pro patį kaimą, 0 viena gauja 
aplankė de Vargaso asjendą, kur užbaigė gveriljasų pradėtą 
plėšimą. 

Štai kokius gandus atgabeno pasiuntiniai. 

— Tu nori kalbėti apie indėnus? — tarė pusiau klausia- 
mai Riubas. 

— Žinoma, ir reikia manyti, kad tai tie patys niekšai, 
kuriems mes užkūrėme prie mesos tokią šaunią pirtį. Jie, kaip 
mes manėme, negrįžo į kalnus, nes nedrįso grįžti į namus be 
grobio, be arklių ir priešų skalpų. Jų skvau (žmonos) juos bū- 
tų su patyčiomis išvijusios iš vigvamų. 

— Be abejo. 

— Ar ne taip? Dabar, Bilai, štai ką aš noriu pasakyti: 
šie driskiai čia kur nors slėpėsi iki patogaus momento užpulti 
meksikiečių miestą ir, jo sulaukę, jį apiplėšė. 

— Visa tai labai teisinga, senas mule, bet kuriam vel- 
niui jie pakūrė prerijas? 

— Nejaugi tu nesupranti? O čia taip aišku. 

— Nieko nematau, — atsakė mąsliai Harėjus. 

— O aš matau, ir štai kodėl: jau sakiau tau, kad raudo- 
nodžiai nepamiršo, kaip gavo prie mesos į kailį, o kadangi 
galbūt jų gauja negausi, o jie mano, kad mes vis dar esame 
ankstesnėje stovykloje, — tai ir bijosi, kad sužinoję, jog UŽ- 
puolė asjendą, pulsime juos vytis. 

— Ir, vadinasi, padegė preriją, norėdami sunaikinti sa- 
vo pėdsakus. 

— Per didelį vargą, pagaliau supratai! 

— Tu teisus, Riubai, taip ir buvo. Tačiau kur, tavo nuo- 
mone, šie pėdsakai veda? Baltasis Žirgas, žinoma, gaisro iš- 
vengė? 

— Tuo absoliučiai nėra ko abejoti. Jo pėdos eina beveik 
tiesia linija, o jeigu gaisras būtų prasidėjęs anksčiau, prieš jam 
perbėgant preriją, tai jis būtų grįžęs senu keliu atgal, tačiau to 
nepadarė, ir manau, kad žolę padegė jam jau prabėgus. 

Senojo medžiotojo žodžiai mane paguodė, ir aš vėl atga- 
vau viltį, kad baltasis žirgas su savo brangia našta išsigelbėjo. 

LXX skyrius 
RAUDONODŽIŲ PĖDSAKAI 


Mano pakeleiviai vėl ėmė kalbėtis, o aš klausiausi toliau. 

Aš turėjau savų sumetimų neįsiterpti į jų pokalbį, nes 
kitu atveju jie būtų kuklinęsi taip laisvai šnekėtis, 0 aš norėjau 
žinoti tiesą. Laikydamasis užpakalyje, galėjau girdėti viską, nes 
jie manęs per dulkių debesį, kilusį aplink mus, nepastebėjo, o 
kanopų bilsmas šiame pelenų sluoksnyje vos girdėti. 

— Jeigu preriją padegė indėnai, — sušuko Harėjus, — 
tai tokiu atveju jie tai padarė pučiant palankiam vėjui, o da- 
bar vėjas mums pučia tiesiai į kaktą. Kaip tu manai, bičiuli 
Riubai: mes juk jojame į blogą pusę? 

— Iš tikrųjų, Bilai, — tai šuniška kryptis. 

— Gaisras prasidėjo neseniai, ir aš tvirtinu, kad raudo- 
nodžiai netoli, o jeigu Žirgo pėdsakai veda tiesiai į juos, tai 
bus bjaurus pokštas. 

— Žinoma, — tarė su ypatinga intonacija Riubas, — o 
jeigu plėšikai apskaičiavo tiksliai, tai mes pateksime tiesiai į 
jų stovyklos vidurį. 

Aš sudrebėjau, išgirdęs šią pranašystę ir, prijojęs prie se- 
nojo medžiotojo, primygtinai jį prašiau pakartoti savo žodžius. 
— Taip, mano jaunasis drauge, — atsakė Riubas. 

— Jūs manote, kad priekyje — indėnai ir kad baltasis 
žirgas nubėgo pas juos į stovyklą? 

— Aš nesakiau, kad jis ten atsidūrė, ir negaliu tvirtai 
garantuoti, priešaky mūsų yra indėnų, nors tai labai panašu į 
teisybę. Bent jau mudu su Bilu neradome kitos gaisro prie- 
žasties. Jeigu tai indėnai, tuomet aš nemanau, kad baltasis 
arklys pats nuėjo pas juos į stovyklą, bet galvoju ir neklysda- 
mas tvirtinu, kad jį ten nuvedė. Štai kas. 

— Išeitų, kad jį sugavo indėnai. 

— Žinoma. 

— Bet kaipgi? Kodėl jūs taip manote? 

— Et! Už tai, kad manau! 

— Būkite malonus, Riubai, paaiškinkite smulkiau, — 
paprašiau maldaujamai. 

Aš bijojau, kad senis neužsispirtų, ir mane užvaldė ne- 
kantrumas, — bet, laimei, mano prašymas padėjo. 

— Matote, mano jaunasis auklėtini: baltasis Žirgas čia 
turėjo prabėgti iki gaisro, ir todėl nėra nieko aiškiau, — kad 
ir kas būtų padaręs šią iliuminaciją, ji padaryta iš pavėjinės 
pusės. Mano manymu, ne mažiau įtikėtina ir tai, kad tie plė- 
šikai pastebėjo arklį, o kas, matydamas jauną merginą, pririš- 
tą ant gyvulio nugaros, būtų ištvėręs, kad jau bent iš smalsu- 
mo jo nesivytų. Indėnai turėjo pulti vytis baisiausiai klykda- 
mi ir jį sugavo su ilgais lasais; aš tai garantuoju. 

— Ir jūs tuo įsitikinęs? 

— Žinoma. Pagalvokite, kad šią minutę arklys labai pa- 
vargo, jeigu tiktai jame neįlindęs pats velnias. Ir aš pradedu 
įtarti. — Pažiūrėkite! Ak, Dieve mano, aš tai norėjau pasaky- 
ti... Žiūrėkite! 

— Kas čia? — paklausiau, matydamas, jog Riubas neti- 
kėtai sustojo ir rodo į žemę. — Kas čia yra? Aš nematau nie- 
ko ypatinga. 

— Jūs nematote arklių pėdsakų? Nagi Žiūrėkite, — jie 
tankūs, kaip po avinų bandos. Čia jų šimtai. 

Iš tikrųjų grunte matyti daugybė pėdsakų duobučių, ku- 
rias buvo beveik užpildžiusios plėnys, — bet man atrodė, kad 
tie pėdsakai nuo arklių. 

— Jūs klystate, — tarė Riubas. — Maža to, tai indėnų 
arklių pėdsakai. 

— Bet, Riubai, tai galbūt laukiniai arkliai, — tarė prijo- 
jęs ir sustojęs pažiūrėti į nesuvokiamus ženklus vienas žvalgas. 

— Jūs pats laukinis asilas, — atsakė paraudęs iš pykčio 
senasis medžiotojas. 

— O arjūs kada nors matėte laukinį arklį? Nejaugi ma- 
note, kad aš pats aklas kaip koks kurmis? Stok, sena kumelpa- 
laike! — sušuko jis savo kumelei, ir jo ilga figūra tą patį mo- 
mentą iššoko iš balno, — stok! Tu juk kur kas daugiau nusima- 
nai apie šį reikalą negu tas išstypėlis, — aš tai regiu iš tavo 
prunkštimo. Stabtelk minutėlei, senute, kolei Riubas Rouling- 

sas parodys šitam geltonsnapiui, kaip kalnietis moka skaityti 
ženklus. Laukiniai arkliai! Tai tiesiog komiškas dalykas! 

Ir, atsiklaupęs ant kelių, senasis medžiotojas pasilenkė 
prie pačios Žemės ir ėmė pūsti į juodus pelenus. 

“ Šiuo laiku atskubėjo kiti draugai ir tylėdami sustojo. 

Kai senis išpūtė plėnis iš pėdsakų duobučių, jie pasiro- 
dė besą arklių pėdos. 

— Nagi, mano mokytojau, — tarė jis, kreipdamasis iškil- 
mingai, bet piktai į suabejojusį jo patirtim kareivį, — štai pasa- 
gos pėdsakai, o ar jūs kada nors matėte taip pakaustytą kokį 
laukinį arklį, mulą ir net asilą? Jeigu matėte, tai to niekada ne- 
teko matyti Riubui Roulingsui, kuris jau keturiasdešimt metų 
bastosi po prerijas ir gana dažnai susitinka su visokiais arkliais. 

Nebuvo ko prieštarauti, — pėdsakai prieš akis, ir visi 
nulipo nuo arklių į juos pasižiūrėti. 

Tai buvo kaustytos arba jau bent stora bizono oda ap- 
suktos kanopos atspaudas. Mes žinojome, kad taip indėnai 
kausto savo arklius, jeigu tai galima pavadinti kaustymu. 

Tapo aišku, kad šia vietove jojo indėnai. 


LXXI skyrius 
HIEROGLIFŲ ŠIFRAVIMAS 


Po šio atradimo mes sustojome pasitarti, bet iš įpratimo visi 
pasitenkino tiktai tuo, kad kalbėjo medžiotojai, o ypač Riubas. 

Senis buvo nusiteikęs pasimaivyti ir delsė pasakyti sa- 
vo nuomonę. Niekas jo taip nepykdė, kaip prieštaravimai tam, 
ką sako, ar netikėjimas jo patirtimi. Iš tikrųjų retai kas galėjo 
su juo lygintis prerijos pažinimu. Žinoma, ir jis ne visada tiks- 
liai galėjo atspėti, — bet dažniausiai jo instinktas pakuždė- 
davo tiesą. Aprašytuoju atveju įtarimą pareiškęs žvalgas bu- 
vo pats jauniausias būryje, ir tai dar labiau padidino senio 
nepasitenkinimą. 

— Pienburnis! — tarė jis, išliedamas ant nelaimingojo raite- 
lio pykčio likučius. — Toks geltonsnapis, kaip jūs, išdrįsote su ma- 

nimi ginčytis! Prieš pareikšdamas savo nuomonę, jūs turite 
apsukti septynis kartus liežuvį. 

Kadangi kaltasis neatsiliepė, tai Riubo rūstybė po tru- 
putį išblėso, ir senasis medžiotojas vėl kibo į reikalus. 

Mes jau buvome tvirtai įsitikinę, kad čia prajojo indė- 
nai. Meksikietiškų arklių bent jau priekinės kojos pakausty- 
tos. Kai dėl laukinių mustangų, — apie juos nebuvo ko ir kal- 
bėti, o amerikietiškus arba teksasietiškus arklius lengva pa- 
Žžinti iš geriau išsivysčiusių kojų. 

Šia vietove šuoliavo ne laukiniai, ne teksasietiški ir ne 
meksikietiški arkliai, vadinasi, jie priklausė kokiai nors indė- 
nų genčiai. 

Nors buvo galima apie tai spręsti ir iš pirmojo atspaudo, 
bet reikalas pernelyg svarbus, taigi reikėjo gerai tuo įsitikinti. 

Raudonodžiai — mūsų priešai, ir todėl ne vien papras- 
tas smalsumas privertė mano draugus rimtai apžiūrėti grės- 
minguosius ženklus. 

Mano palydovai išpūtė pelenus iš daugybės pėdsakų at- 
spaudų, ir Riubas su Harėjum, šitie prerijos šampoljonai*, 
mums pranešė naują atradimą. 

Kas bebūtų buvę tie raiteliai, jie pralėkė zovada, bet ne 
viena ir ta pačia kryptimi, o į visas puses. Jų buvo apie dvide- 
šimt Žmonių, bet jie nejojo greta po du, ir pėdsakai įvairiai 
susikirsdavo. 

Medžiotojai tuo įsitikino per kokias dešimt minučių. Ne- 
norėdami jiems trukdyti, mes sustojome, laukdami rezultato. Grei- 
tai jie sugrįžo, iš hieroglifų perskaitę viską, kas jiems buvo būtina. 

O sužinojo rimčiausią už visus ankstesnius dalyką. 

Visi mes žinojome, kad indėnai prajojo prieš gaisrą. 
Lengva suvokti, jog tai atsitiko tą pačią dieną, po saulėtekio, 
— bet.kurią valandą jie jojo? 

Didžiausiam nustebimui pastabūs medžiotojai nustatė 
man tiksliai ne tiktai valandą, kurią baltasis žirgas bėgo per 
preriją, bet ir tai, kad jį vijosi indėnai. 

* Šampoljonas (Champollion) Žanas Fransua (1790- 
1832), prancūzų orientalistas, egiptologijos pradininkas. 1822 m. 
perskaitęs Rozetės akmens įrašus, parengė egiptiečių hieroglifų 
dešifravimo principus. 

Riubas tapo kalbesnis negu paprastai. Nebuvo ko dau- 
giau sekti baltojo žirgo pėdsakais, indėnai arti, ir todėl reikė- 
jo imtis ypatingų atsargumo priemonių: negalima nepaisyti 
net mažiausiai iš mūsų patyrusio nuomonės ir draugystės: grei- 
tai galėjo prireikti iš mūsų būrio net paties silpniausio. 

Man paprašius, medžiotojai sutiko papasakoti apie sa- 
vo atradimus. 

— Baltasis žirgas, — tarė Riubas, — sprendžiant iš jo 
aliūro ir atstumo, turėjo bėgti čia maždaug prieš keturias va- 
landas. Aišku, kad jis niekur nesustojo, nebent tiktai tuose 
krūmuose, ir lėkė galopu. Mes žinome atstumą, žinome laiką 
ir tvirtai galime pareikšti, kad tai buvo truputį daugiau ar ma- 
žiau kaip prieš keturias valandas. Bet tai ne viskas. Prakeikti 
raudonodžiai jam lipo ant kulnų arba sekė iš toliau, — bent 
jau nieko kito iš pėdsakų negalima nustatyti; o kad jie jį vijo- 
si, mes su Bilu esame tvirtai įsitikinę. 

— Bet iš ko jūs tai nustatėte? 

— O pėdsakai, mano nepatyręs drauge! O pėdsakai... 

— Kaip jūs atspėjote? 

— Tai lygiai tas pats, kaip išgerti stiklinę vyno; baltojo 
žirgo pėdsakai — pirmieji. 

Nesustodami mes vėl nusiuntėme medžiotojus į priekį, 
o patys nujojome paskui juos. 

Jau nujojome daugiau kaip mylią, kai staiga arklių pėd- 
sakai, buvę iki to laiko išsibarstę, susirinko į vieną vietą, tarsi 
indėnai būtų joję savo įpročiu ne žąsele, o po kelis kartu. 

Dar patyrinėję šimtą žingsnių, medžiotojai sustojo, nu- 
lipo nuo arklių ir pasilenkę vėl ėmė apžiūrinėti ženklus. 

Mes sulaikėme arklius, neketindami trukdyti mūsų vedliams. 

Abu jie uoliai pūtė pelenus ir greitai nuvalė kelių pėdų 
vietovę, tad buvo galima apžiūrėti daugybę pėdsakų. 

Riubas sugrįžo prie tos vietos, nuo kur pradėjo, ir, lė- 
tai slinkdami ant kelių, įsmeigę akis beveik į pačią Žemę, abu 
medžiotojai, atrodė, ištyrinėjo kiekvieną atspaudą atskirai. 

Staiga Riubas pakilo ir suriko savo draugui: 

— Ei, Bilai, nesivargink be reikalo, aš atspėjau, — jie jį 
sugavo savo velnišku lasu. 

LXXI!I skyrius 
LASAS 


Aš buvau beveik pasirengęs šiai taip šiurkščiai praneštai 
naujienai, nes pats pakankamai gerai žinojau prerijų papročius. 

Kaip ir jie, pastebėjau, kad šie pėdsakai netikėtai susi- 
jungia, taip pat mačiau, kaip, susirinkę kartu, šie gyvuliai tai- 
kiai ėjo Žingine. Pastangų man reikėjo nedaug, kad iš pėdsa- 
kų suvokčiau, jog baltasis arklys buvo sugautas. 

— Aš įsitikinęs, kad jį sugavo, — atsakė į mano klausimą 
Riubas, — štai jo pėdsakai: jie tokie aiškūs kaip pusiaudienį sau- 
lė. Čia jį apsupo ir sugavo. Jis buvo beveik vidury būrio, ir kele- 
tas Žmonių šuoliavo priekyje jo, keletas užpakalyje. Jų buvo dvi- 
dešimt ir net daugiau, o jeigu aš neklystu, tai čia ne visa gauja. 
Vytis baltąjį arklį ėmėsi toli gražu ne dauguma, ir jam užmetė 
lasą. Statau savo karabiną prieš nieko nevertą meksikietišką šau- 
tuvą, kad kažkur netoli yra didelė raudonodžių gauja. 

Ši mintis, jau pusiau subrendusi mano galvoje, nebuvo 
vien tik prielaida: ją patvirtino pėdsakų hieroglifai. Baltasis 
žirgas kartu su vargše kankine jau buvo indėnų rankose. 

Tas atradimas man sukėlė daugybę naujų prieštaringiau- 
sių samprotavimų. 

Pirmiausia pajutau džiaugsmą: juk, šiaip ar taip, baltą- 
jį Žirgą sustabdė Žmonės, nors ir indėnai, nes ir jiems nesveti- 
mas gailestis. Sakykim, mergina “baltaveidė", priklausiusi 
priešiškai genčiai; bet vis dėlto ji moteris, ir jie neturėjo jo- 
kio pagrindo su ja elgtis grubiai. 

Labai galimas daiktas, kad, matant jos siaubingas kan- 
čias, jiems gimė visiškai priešingas jausmas, ir indėnai žiūrė- 
jo į ją kaip į jų pačių priešų baisaus keršto auką, 0 jų širdyse 
atsirado užuojautos. Visiškai buvo įmanoma, kad laukiniai ją 
išvadavo, aprišo Žaizdas ir rūpestingai ligonę slaugė. 

Bet tokiomis mintimis guodžiausi labai neilgai, ir grei- 
tai mano sielą užliejo sunkus liūdesys. 

Aš negalėjau negalvoti apie laukinių, į kurių rankas 

pateko Izolina, charakterį. Jeigu tai buvo ta pati gauja, apiplė- 
šusi pasienio miestą, tai vargšelė atsidūrė tarp pietinių indė- 
nų, komančių ir lipanų. Tiesa, kad ir šajenų bei delavarų liku- 
čiai, susijungę su kikapais ir Teksaso irokėzais, kartais pasie- 
kia Rio Grandės pakrantes, bet jie elgiasi kitaip. Ilgai prekiau- 
damos su baltaisiais, šios gentys įgavo šiokios tokios civilizaci- 
jos savaime. Jie neturėjo įpročių plėšti ir žudyti, — ir paskuti- 
nio antpuolio jiems negalėjai priskirti. Galbūt pasirodė “lau- 
kinės katės" ir seminolai, klajojantys Teksašo pasieniu, bet grei- 
čiausiai tai buvo apachai. Pastaruoju atveju skirtumas mažas: 
apachai — tai tie patys komančiai, arba, tiksliau pasakius, ko- 
mančiai — tie patys apachai ir, pagaliau, kokia bebūtų buvusi 
gentis, kurios pėdsakais mes sekėme: arapachai, lipanai, ko- 
mančiai arba jų sąjungininkai kaigvasai, vakojai ir pauniai, — 
aš vis tiek negalėjau atsikratyti savo liūdnų minčių. Labai ge- 
rai pažinau pietų raudonodžių, taip mažai panašių į jų šiauri- 
nius gentainius — šių, pasak poetų ir romanistų, taikingumo ir 
santūrumo idealų, — įpročius. Aš nepamiršau pasakojamų bai- 
sių istorijų apie nesuvaldomus pietų laukinius. 

Ir aš skubėjau pirmyn, apimtas šių minčių. 

Turėjome ir kitą priežastį skubėti; mus kankino baisus troš- 
kulys, ir jojome taip greitai, kaip tiktai pajėgė mūsų arkliai. 

Pagaliau išvydome žalią mišką, kuris atrodė ir gaives- 
nis, ir malonesnis, palyginti su jį supančia juoda prerija. 

Ir Žmonės, ir arkliai, kiekvienas savaip triukšmingai 
reiškė džiaugsmą, išvydę skaidrų vandenį. 

Prišuoliavę prie kranto, raiteliai nušoko nuo balnų ir 
puolė iki krūtinės į vandenį: kai kurie sėmė gyvybės skystį ran- 
komis, o kiti gėrė tiesiog kaip arkliai. 

Tačiau medžiotojai elgėsi atsargiau už kareivius: pagal 
savo medžiotojišką įprotį, jie pirmiausia akylai apžiūrėjo kran- 
tus ir miško pakraštį. 

Netoli nuo tos vietos, kur mes sustojome, pastebėjau 
praėjimą, kurio gruntas buvo ištryptas daugybės gyvulių pėd- 
sakų. Riubas į šią vietą įbedė akis, ir jos neįprastai sublizgo. 

— Aš jums sakiau! — sušuko jis kiek patylėjęs. — Va, dar 
indėnų pėdsakai, ir tesaugo mus Dievas, — tai karo žygio pėdsakai! 

LXXI!I skyrius 
LAISVIEJI INDĖNAI 


Per penkiasdešimt metų, — ką aš kalbu? — per tris šimt- 
mečius, t. y. nuo užkariavimų laikų, šiaurinė Meksikos siena 
visada buvo nerami. Pusiau civilizuoti actekai ir sėslieji. indė- 
nai lengvai pakluso ispanams, tačiau to negalima pasakyti apie 
laukines Didžiosios dykumos klajoklių gentis. Milžiniškose 
prerijose, užimančiose visą centrinę Šiaurės Amerikos dalį, 
gyvena indėnų gentys, kurias galima vadinti tautomis, bet ku- 
rios nepripažįsta ir niekada nepripažino kitos valdžios, išsky- 
rus savo vadus. Net savo galybės laikais Ispanija turėjo atsi- 
sakyti savo ketinimo pavergti laisvuosius pasienyje gyvenan- 
čius indėnus, ir jie iki šio laiko išsaugojo savo laukinę nepri- 
klausomybę. Aš nekalbu apie dideles šiaurės prerijų gentis: 
sijus, cheisnorus, juodakojus, varnus, arapachus ir paunius, 
— ispanai niekada nebuvo su jais susidūrę — bet turiu ome- 
ny laukinius, kurių antpuoliai. baugina Meksikos pasienį, o 
būtent komančius, lipanus, utachus, apachus ir navachus. 

Ispanų metraščiuose nėra nė mažiausios užuominos apie 
tai, kad šios gentys kada nors buvo paklususios užkariautojų val- 
džiai, jų pavergti nepajėgė net misionieriai. Šie prerijų indėnai 
buvo laisvi nuo baltųjų jungo ir visada saugojo priklausomybę, 
tarsi Kolumbo laivai niekada nebūtų skrodę Karibų jūros bangų. 

Bet jeigu per tris amžius jie mokėjo išlaikyti savo laisvę, 
tai per visą šį laiką niekada nepažino taikos. Tarp raudonodžių 
indėnų ir senųjų iberiečių ainių išilgai Meksikos pakraščių nuo 
Korteso laikų iki šiandien karas nesiliovė nė minutę. 

Šiaurėje klajoja laukiniai indėnai, o pietuose gyvena jų 
išsigimę, paklusnūs broliai, taikūs indėnai, ir ne palapinėse, 
bet ispanų nukariautojų miestuose. Pirmieji laisvi kaip dyku- 
mos vėjas, antrieji nualinti iki padienininkų ir tikrovėje velka 
sunkesnes grandines už vergų. . 

Tarp šių dviejų genčių tęsėsi neutrali erdvė, kautynių 
laukas, iš vienos pusės ginamas fortų su įgulomis (presidio), 
o iš kitos — laukinės ir nederlingos dykumos. 

Ne per seniausiai ir pas meksikiečius, ir pas ispanų 
kolonistus įvyko ryški permaina. Raudonodžiai užvaldė bal- 
tojo Žmogaus teritoriją; laukiniai įsavino civilizaciją ne pa- 
lengva, o milžiniškais žingsniais ir užkariaudami ištisas pro- 
vincijas. 

Žlugus Meksikoje ispanų valdžiai, dingo ir ispanų tau- 
tos pranašumas prieš indėnus. Dėl šios revoliucijos pasienio 
tvirtovės buvo paliktos ir nepajėgios pasipriešinti net mažiau- 
čiam įsiveržimui. Iš tikrųjų neutralios teritorijos nėra; visos 
sritys iš šios pusės, Sonora, Čihuahuja, Tamaulipas, Sinaloja, 
Leonas — ne daugiau kaip neutrali dykuma, arba greičiau — 
tai plati, indėnų užkariauta ir apleista vietovė. Bet drąsūs rau- 
donodžiai grobikai neseniai peržengė šias ribas ir ėmė puldi- 
nėti vidurines provincijas, iki pačių Durango vartų. 

Šiuo metu šiaurinės Meksikos indėnų rankose buvo apie 
trys tūkstančiai baltųjų belaisvių moterų, ir visos ispanų kil- 
mės. Jos paprastai pas savo pagrobėjus gyvena kaip Žmonos 
belaisvės, jeigu tiktai tokius ryšius galima vadinti santuoka. Pas 
indėnus pasitaiko ir baltųjų vyrų, pagrobtų vaikystėje, ir, tai 
gali atrodyti dar keisčiau, labai mažai šių abiejų lyčių vargšų 
pareiškia bent mažiausią norą grįžti į ankstesnį gyvenimą ir pa- 
matyti savo šeimas. Daugelis, už kuriuose buvo siūlyta išpirka, 
atsisakė šios didelės paslaugos. Pasienyje atsitikdavo itin šiur- 
pių atvejų, kai tėvai, išvadavę iš nelaisvės vaikus, negalėdavo 
juose pažadinti įgimtų potraukių. Per kelerius metus, net per 
kelis mėnesius pagrobti vaikai užmiršta ankstesnius įpročius ir 
persiima naujais. 

Dar neseniai aš pats stebėjau tokią keistenybę. Sužeis- 
tas laukinis, paimtas prie mesos į nelaisvę, buvo gryniausias 
meksikietis, tik prieš keletą metų komančių nusivestas iš gy- 
venvietės nuo pietinių Rio Grandės krantų. Turėdami tai ome- 
ny, mes jį paleidome į laisvę, manydami, kad jis džiaugsmin- 
gai pasinaudos proga sugrįžti pas savuosius, bet įgimtas civi- 
lizacijos potraukis jam buvo toks pat atbukęs, kaip ir dėkin- 
gumo jausmas. Tą pačią naktį jis sugrįžo vėl į preriją, nusi- 
vesdamas iš būrio geriausią vieno žvalgo arklį. 

Tokie tad vyksta reikalai Meksikoje prie Rio Bravo del 
Nortės. 

Iš indėnų šalies į Meksiką veda daugybė kelių šimtų my- 
lių ilgio kelių. Jie vingiuoja ir upių pakrantėmis bei tęsiasi 
per neaprėpiamas dykumų platybes, kur labai retai būna van- 
dens. Šie keliai ištrypti arklių, mulų ir belaisvių kojų. Šen bei 
ten baltuoja vyrų, moterų ir vaikų, žuvusių kelyje, kaulai. Tai 
originalūs keliai. 

Išvydęs vieną tokį kelią, Riubas neramiai šūktelėjo: 

— Tesaugo mus Dievas! Tai karo žygio pėdsakai. 


LXXIV skyrius 


KELYJE 


Vos numalšinęs troškulį, aš puoliau į kitą krantą. 

Mano ištikimi medžiotojai nusekė paskui mane, nes 
esant kokiam nors pavojui, niekada nelikdavo abejingi. 

Aš užsitarnavau šitų dviejų žmonių malonę ir neabejo- 
jau, kad jie už mano išgelbėjimą pasiruošę rizikuoti gyvybe. 
Jau ne kartą tai įrodė. | 

Stipriam ir drąsiam Harėjui jutau nuoširdų draugišku- 
mą, ir jaunasis medžiotojas man atsimokėjo tuo pačiu. 

Kokį įspūdį man darė mano senasis draugas, nustaty- 
ti ir išreikšti sunku. Mane gerokai stebino greičiau inte- 
lektualieji to Žmogaus gabumai negu moralinės ar fizinės 
savybės. 

Reikėtų sakyti instinktyviosios, o ne intelektualiosios 
savybės, nes jo nuovokumas buvo daugiau instinktyvus negu 
blaivaus apmąstymo vaisius. 

Bet aš savo ruožtu žinojau, kad senasis medžiotojas ma- 
ne mylėjo ir net jautė mano draugystę. Jis man tarnavo taip 
pat uoliai kaip ir jo jaunasis draugas; bet pernelyg atvirai 
reikšti savo atsidavimą jam atrodė silpnybė, ir todėl, kiek tik 

buvo įmanoma, stengėsi ją slėpti. Šis palankumas galbūt kilo 
iš to, kad aš niekuo nesistengiau jo gluminti nei prieštarauti 
ir nesiginčijau, kiek tai lietė prerijų pažinimą. Aš buvau jo 
mokinys ir paklusau jo nuomonei. 

Buvo dar viena abu medžiotojus liečianti aplinkybė, — tai 
būtent meilė vaidmeniui, kurį jie vaidino visuose šiuose įvykiuose. 
Jie mėgo tarsi skalikai ieškoti pėdsakų ir pasiduodavo tiktai tada, 
kai juos itin smarkiai įveikdavo alkis, troškulys ir nuovargis. 

Vos spėję, kaip ir aš, atsigerti, jie tuojau iššoko paskui 
mane iš upės, ir mes trise ėmėme labai atidžiai apžiūrinėti 
pėdsakus. 

Tai buvo tikri plėšikauti išvykusios gaujos pėdsakai: jo- 
kių šunų pėdų ar stovyklos baslių duobių. Jeigu tai būtų tai- 
kių indėnų klajonės perstogė, tai būtų likę kokių nors Ženklų, 
pagaliau būtų matyti daugybė moteriškų pėdsakų, nes išdi- 
daus komančio belaisvė Žmona turi sekti paskui jį per preriją 
pėsčia it nešulinis galvijas. 

Bet nors indėnų ir nepastebėjome, tačiau matėme daugybę 
moteriškų pėdsakų. Šių minkštoje žolėje vos pastebimų ran- 
kos ilgio atspaudų negalima supainioti su indėnų skvo pėdsa- 
kais. Be to, mes juk nematėme ir mokasinų pėdsakų. Be abe- 
jonės, čia praėjo meksikietės, turinčios pačias mažiausias ko- 
jytes pasaulyje. 


— Belaisvės! — sušukome vienu balsu, išvydę šiuos 
pėdsakus. 
— Taip, vargšelės! — užjaučiamai pridūrė Riubas. — 


Tai raudonodžiai jas privertė eiti pėsčias, nors turėjo pakan- 
kamai daug laisvų arklių. Čia pračjo mažų mažiausiai dvide- 
šimt moterų, ir man vargšelių gaila. Nėra ko sakyti, į gerą 
draugiją jos pateko! Malonus jų laukia gyvenimas su šiais plė- 
šikais! 

Riubas ir nenujautė, kaip sunkiai jo Žodžiai prislėgė ma- 
no širdį. 

Šia vietove praėjo daugiau kaip šimtas arklių ir tiek pat 
mulų, kai kurie iš jų buvo pakaustyti, bet vis tiek padarėme išvadą, 

kad ant šių gyvulių jojo indėnai arba vedė juos už pavadžių, 
nes ir arkliai, ir mulai — laimikio dalis. 

Pagal šiuos požymius medžiotojai nustatė vieną daly- 
ką, kurio suvokti man niekada nebūtų lemta. Žinoma, tai bu- 
vo grįžtanti indėnų gauja, apsikrovusi laimikiu ir priekyje 
besivariusi arba privertusi sekti paskui save minią moterų, 
arklių ir mulų, taip pat ir vaikų, nes mes matėme ir vaikiškų 
pėdučių. 

Visa tai savo nepatyrusiomis akimis mačiau ir aš, bet 
medžiotojai regėjo kur kas daugiau: jie įsitikino, jog tai ko- 
mančiai, nes rado pamestą mokasiną, ir iš ypatingo jo pado 
papuošimų tą pačią minutę suprato, kokia tai gentis. 

Pėdsakai buvo visiškai švieži. Nepaisant sauso oro, 
persikėlė per upę, kai prerijoje siautėjo ugnis. 

Pėdos, kuriomis mes sekėme gaisravietėje, priklausė bū- 
riui, pasukusiam gaudyti baltojo Žirgo ir susijungusiam su gau- 
ja prie brastos. Iš čia jie visi jau traukė kartu. 

Tačiau mes norėjome garantuotai įsitikinti, ar tarp jų 
yra truputį nulaužtos kanopos pėdsakas, kurį galėjome kiek- 
vienas pažinti. 

Klampioje pakrantėje iš pradžių juos įžiūrėti buvo sun- 
ku, bet juk galėjo būti, kad baltąjį žirgą vedė bandos prieky- 
je, ojo pėdsakai, žinoma, pasimetė arba buvo užminti dauge- 
lio kitų arklių. 

Tuo metu prie mūsų prisijungė į krantą išjojęs Stantfil- 
das. Vos tik pažvelgęs į Žemę jis, rodydamas pirštu į pakaus- 
tyto arklio pėdsaką, garsiai suriko: 

— Tai mano arklys Hikaris! Velniai rautų! 

— Ką? 

— Kad aš daugiau Kentukio neišvysčiau, jeigu tai ne 
teisybė. 

— Ir jūs įsitikinęs, kad tai jūsų arklys? 

— Dar ko! Juk pats jį kausčiau ir pažįstu jo pėdsakus 
net sausiausiame smėlyje. Aš atsimenu nuo pirmos iki pasku- 

tinės jo vinies, nes pats savo rankomis jas įkaliau. Zinoma, 
tai mano arklys. 

Riubas išraiškingai švilptelėjo. 

— Tai labai daug ką paaiškina, — tarė jis, — ir būtent 
patvirtina mano nuomonę. Aš žinojau, — pridūrė rūsčiu bal- 
su, — kad mes, paleisdami tą raudonodį renegatą, pasielgė- 
me kvailai: geriausia buvo perpjauti jam gerklę ir ten pat vie- 
toje nuskalpuoti. O dabar džiaukitės! 

Riubo žodžiai paaiškinimo nereikalavo, mes žinojome, 
kam jis norėjo perpjauti gerklę — tai tam sulaukėjusiam 
meksikiečiui, kurį sučiupome prie mesos. Riubas tada tuoj 
pat išreiškė savo nuomonę, natūraliai jautresnių draugų at- 
mestą. Medžiotojas paaiškino savo rūstybės priežastis ir mums 
papasakojo kai ką iš šio individo istorijos. 

— Matote, jis tikras atskalūnas, ir visoje prerijoje nėra 
piktesnio baltųjų, ypač teksasiečių, priešo. Jis dalyvavo Vil-. 
sono šeimos žudynėse ir pasižymėjo ankstesnėse skerdynėse. 
Geriau pasakysiu, jog kalbama, kad jie pagrobė vieną Vilso- 
no dukterį ir ją pavertė savo žmona belaisve. Jis pavojinges- 
nis už indėną, nes supranta kiekvieną baltųjų krustelėjimą. 
Nieko nebuvo kvailiau, kaip paleisti šį niekšą. Jūs, nelaimin- 
gasis Stanfildai, turite dėkoti likimui, kad jis, nusivesdamas 
jūsų arklį, nenuplėšė jums skalpo. 

Iš tikrųjų atskalūnas pavogė Stanfildo arklį, ir pastarajam 
buvo nesunku pažinti jo kanopų, kurias jis pats kaustė, pėdsakus. 

Naujas atradimas patvirtino mūsų mintis, kad čia buvo 
ta pati gauja, kurią sutikome prie mesos, galbūt dar didesnė, 
sustiprėjusi, ir, žinoma, apiplėšusi meksikiečių miestą, ji uŽ- 
suko į asjendą, ir šis atskalūnas... 

Ūmai aš prisiminiau, kad pastebėjau šį puslaukinį besi- 
slapstantį pakelėje jau po to, kai jį paleidome už garbės žodį. Tą 
dieną mes su Izolina jodinėjome, ir atsimenu, kad jis žiūrėjo į 
mano palydovę žvilgsniu, kuriame laukiniškumas buvo sumišęs 
su nežabotu gyvulišku geismu. Aš neištvėriau ir šiam Žmogui pa- 
grasinau. Visa tai per vieną minutę atgimė mano atmintyje. 

Tuojau šokau ant arklio ir nušuoliavau pėdsaku, davęs 
savo draugams kažkokius nerišlius įsakymus. 

LXXV skyrius 
AGAVOS LAPAS 


Nuo to laiko mums jau nereikėjo medžiotojų išminties, 
nes karo gaujos pėdsakai — geriausias kelrodis. Bet turėjo- 
me leisti pailsėti savo pačių arkliams, kurie visiškai pavargo 
ir negalėjo eiti toliau. Jie ėmė vienas nuo kito atsilikti, o kai 
kurie vos vilkosi užpakalyje už kelių šimtų žingsnių. 

Toliau keliauti neįmanoma. Žmonės, nepaisydami visiš- 
ko išsekimo, buvo pasiryžę paieškas tęsti, bet jų arkliai galu- 
tinai nusivarė nuo kojų ir negalėjo daugiau žengti nė žings- 
nio. Tiktai vienas vienintelis dar laikėsi, ir tai buvo mano nuo- 
stabusis Moras, ant kurio aš galėčiau joti toliau vienas, — bet 
tai būtų gryniausia beprotybė. 

Greitai artėjo naktis. Jau temo, ir, pažvelgęs į apsiniau- 
kusį dangų, suvokiau, kad mėnulio nebus. Mes dar galėjome 
eiti pėdsakais su uždegtomis žvakėmis, tačiau toks elgesys bū- 
tų prieštaravęs elementariausiam atsargumui. Dėl savęs as- 
meniškai rūpinausi mažai, bet juk man nepriklausė draugų 
gyvybė, ir neturėjau teisės neapgalvotai ja rizikuoti. 

Truputį pamąstęs, nulipau nuo balno ir paleidau arklį 
ganytis. Kadangi ruošėmės ilsėtis, draugai pririšo arklius prie 
kuoliukų ir tylėdami susėdo aplink mane. Po dešimties minu- 
čių jie, išsitiesę ant velėnų, kietai užmigo. 

Tiktai aš vienas negalėjau sudėti bluosto, nors jau se- 
niai nežinojau poilsio ir jaučiau, kad jokie pasaulyje vaistai 
nuo nemigos man nebūtų padėję užmigti. 

Jaučiausi kaip gerokai įgėręs Žmogus, negalintis nei už- 
migti, nei laikytis ant kojų. 

Mašinaliai atsistojau ir ėmiau be tikslo klaidžioti, už- 
kliūdamas už miegančių draugų, kol nusibasčiau ant nedi- 
delio upelio kranto. Būtent jis ir privertė mane sustoti poil- 
sio, nes, nepaisant sujauktų minčių, dar turėjau tiek supra- 
timo, kad suvokčiau, jog be vandens rengti stovyklą neįma- 
noma. 


256 


Keletą kartų prieidavau prie upelio ir, ssmdamas ran- 
komis vandenį, drėkinau sau galvą, ir tai mane atgaivino tiek 
fiziškai, tiek ir morališkai. 

Pajutęs palengvėjimą, atsisėdau ant kranto ir ilgai Žiū- 
rėjau į vandenį, sruvenantį smėlėta akmeninga vaga. Nors 
saulė ir nusileido, tačiau buvo dar gana šviesu, tad galėjau 
stebėti sidabrines žuvytes, Žžaidžiančias skaidrioje srovėje. 
Mano akys ėmė merktis, ir galbūt būčiau užsnūdęs, jeigu 
žvilgsnis atsitiktinai nebūtų užkliudęs vieno daikto, priver- 
tusio mane galutinai išsiblaivyti. 

Prie manęs augo stora agava. Vienas šio augalo ilgas, į 
peilį panašus lapas buvo perlaužtas pusiau, ir spygliai, nusags- 
tę jo galą, nuplėšti. 

Žinoma, aš į tai nekreipčiau ypatingo dėmesio — gal 
indėnai čia buvo įsirengę stovyklą ir praeidamas arklys ar mu- 
las galėjo agavą nulaužti. Bet didžiausiam savo nustebimui, 
toje vietoje pamačiau kažkokį užrašą. 

Stvėręs į peilį panašų lapą, prisitraukiau jį arčiau ir per- 
skaičiau: 

“Komančių nelaisvėje. — Karių gauja su daugeliu vai- 
kų ir moterų belaisvių. — Vargšės jaunos mergaitės! — Iš čia 
šiaurės vakarų kryptimi. — Išgelbėkite iš mirties, bet deja, 
bijau, kad... 

Čia netikėtai keistasis laiškas nutrūko. Parašo nebuvo 
jokio, bet ir kam? Aš žinau, kas jo autorius. Iš tikrųjų, kad ir 
kaip negrabiai buvo sukeverzotos raidės, pažinau Izolinos de 
Vargas braižą. 

Matyt, ji nuplėšė nuo lapo galo spyglį ir jį naudojo savo 
rašteliui vietoj plunksnos. 

“Išgelbėkite nuo mirties!" Ačiū Dievui! Bet ką reiškė 
ši frazė: “deja, aš bijau, kad..." 

Keletą kartų perskaičiau brangųjį raštelį, bet daugiau 
nieko nesužinojau. Apžiūrinėjau kitus lapus, vartydamas juos 
iš abiejų pusių, bet įsitikinau, kad vargšelė suspėjo parašyti 
tik tai, ką jau perskaičiau: 


9. 1380 257 


LXXVI skyrius 


ABEJONĖS 


Izolina dar buvo gyva ir nelabai nukentėjusi, nes galė- 
jo galvoti, veikti, parašyti keletą žodžių. Jos rankos buvo ne- 
surištos, o tai liudijo apie pakantumą ir galbūt apie gerą rau- 
donodžių elgesį. Ji žinojo, kad sekiau paskui ją, nes matė, 
kaip šuoliavau iš paskos, ir kai arklys pasuko į krūmus, šūk- 
telėjo. Vadinasi, ji manė pažino, šaukė pagalbos, buvo įsiti- 
kinusi, jog josiu paskui ją iki galo, ir davė man žinią apie 
save ant agavos lapo. 

Aš dar kartą perskaičiau brangias eilutes, bet kai į jas 
įsigilinau, man širdį užgulė naujas sunkumas. Natūralu, kad 
galvojau apie jos pagrobėjus ir apie tai, kuo skiriasi prerijų ir 
miškų laukinių įpročiai. 

Klimatas, prisilietimas prie ispanų civilizacijos, taip 
mažai panašios į amerikietiškąją, pergalės prieš baltuosius 
priešus, gyvenimas su baltosiomis moterimis, kilusiomis iš 
Korteso gentainių, — visa tai suformavo pietinio indėno 
būdą, derantį greičiau Andalūzijai, negu Jungtinėms Vals- 
tijoms, primenantį greičiau Meksiką, negu Niujorką ar Bos- 
toną. 

Suprantama, kad negalėjau nusiraminti, kolei mano 
nuotaka nebus išgelbėta nuo tokios siaubingos lemties. 

Ir, nors visiškai išsekęs, aš staiga pajutau naują Žva- 
lumo antplūdį, tad buvau pasiruošęs tuojau pat vykti į to- 
lesnes paieškas, betgi būtų tekę leistis vienam. Pagaliau 
net jeigu paskui mane sektų ir draugai, tai ką jie galėtų 
padaryti? 

Iki to laiko tokio klausimo sau dar nekėliau ir todėl 
ėmiausi jį apgalvoti. 

Iš tikrųjų, kokios galėjo būti pasekmės, jeigu mums pa- 
vyktų gaują plėšikų pasivyti? Žinoma, tai padaryti mes galėjo- 

me tą pačią dieną arba naktį, nes jie ėjo apsikrovę laimikiu 
ir vedini belaisviais, bet koks turėjo būti šio susitikimo re- 
zultatas? 

Mes, devyni Žmonės, ryžomės persekioti šimtą raitelių, 
apsiginklavusių, patyrusių plėšikų, visą gentį garsiausių nar- 
suolių, apsvaigusių nuo nesenos pergalės ir įniršusių ant mū- 
sų už kruvinas kautynes. 

Pralaimėję negalėjome laukti nė mažiausio pasigailėjimo, 
o ir kaip devyni Žmonės prieš šimtą būtų drįsę tikėtis pergalės! 

Taip, aš dar negalvojau apie šito nuotykio rezultatus ir 
veikiau tiktai genamas vienos minties — pasivyti baltąjį Žirgą 
ir išgelbėti iš pavojaus savo nuotaką. 

Tik prieš valandą su trupučiu sužinojau, kad ji išsigel- 
bėjo iš vienos pražūties tam, kad patektų į kitą. 

Mano džiaugsmas buvo neilgas, nes nelaimingosios at- 
eitis man regėjosi dar žiauresnė, negu tai, nuo koji buvo atsi- 
tiktinai išgelbėta. 


LXXVII skyrius 
POŽEMINĖ UGNIS 


Kolei buvau nugrimzdęs į apmąstymus, virš prerijos nu- 
sileido naktis. Juodi debesys uždengė dangų, pro juos nepra- 
siskverbdavo mėnulis ir nemirkčiojo žvaigždės. 

Sutemos buvo tokios juodos, kad negalėjau net atskirti 
savo draugų, taip pat ir netoliese stovinčių arklių. 

Žmonės miegojo žolėje, išsitiesę it lavonai kovos lau- 
ke. Arkliai buvo pernelyg išalkę, kad užmigtų: jie su pasimė- 
gavimu rupšnojo žalią žolę, gausiai augusią aplinkui. Matyt, 
toks poilsis jiems buvo pats geriausias, ir aš su pasitenkinimu 
pagalvojau, kad toks bendras stalas per kelias valandas turė- 
jo gerokai sustiprinti jų jėgas. 

Tačiau nepaisant viso nerimo ir susijaudinimo, pajutau, 

jog imu stirti nuo šalčio, dažno pietinėse prerijose dėl jų Že- 
mos padėties. Naktį pakilo vėjas, gal per pusvalandį tapęs ašt- 
rus ir persmelkiantis. 

Aš Žžiemojau Kanadoje, perėjau per užšalusius ežerus, 
nakvojau sniegynuose vidury laukinių Ruperto žemės dyku- 
mų, bet neatsimenu tokio aštraus šalčio, kokį teko iškęsti Tek- 
saso šiaurėje. 

Galbūt aš jį labiau jaučiau dėl to, kad be miego ir 
poilsio mano nervų sistema buvo labai dirgli, kad nežmo- 
niškai pavargau jodamas tvankią dieną per karštus gaisra- 
vietės pelenus, tačiau atrodė, kad mano gyslose stingsta 
kraujas. 

Aš buvau priverstas susisupti į bizono kailį, kurį, ma- 
tyt, pakeliui pametė koks nors išsiblaškęs indėnas; bet mano 
draugai neturėjo šiltų drabužių, nes mes išjojome, negalvo- 
dami praleisti naktį po atviru dangumi. Tiktai du ar trys turė- 
jo antklodes, ir tai buvo tikri laimingieji. 

Visi mano palydovai nubudo nuo aštraus šalčio, tarsi 
šaltu vandeniu apipilti, ir kiekvienas tamsoje grabalinėjosi — 
kas ieškodamas antklodės, kas turėdamas viltį surasti kokią 
nors prieglaudą už vėją užstojančių krūmų. 

Laimei, mes turėjome gūnias, kurias ir nutempėme nuo 
balnų. 

Vargšai arkliai savo ruožtu kentėjo taip pat, kaip ir jų 
raiteliai. Jie atsisuko užpakaliais į vėją, stengdamiesi gintis 
nuo pagelos. Daugelis jų patys sulindo už krūmų ir net nebe- 
rupšnojo sultingos žolės. 

Nieko nebuvo lengviau, kaip susikurti ugnį, nes sau- 
sų malkų daugybė, ir daugelis mano Žmonių jau buvo pasi- 
ruošę uždegti laužą, — bet protingiausieji šią mintį atme- 
tė. Ypač iš visų jėgų priešinosi medžiotojai: jie žinojo, kad 
nei šaltis, nei tamsa negalėjo sukliudyti slankioti po apy- 
linkę indėnams. 

Nieko stebėtina, kad mūsų surastas bizono kailis galė- 
jo atvesti pas mus minią karių, nes tai buvo kažkokio narsuo- 

lio ar vado apsiaustas. Vidinėje jo pusėje buvo atvaizduota, 
išbraižyta hieroglifais ištisa biografija. Laužas galėjo mums 
kainuoti gyvybes. 

Geriau kęsti šaltį negu rizikuoti skalpais, — tokį pata- 
rimą mums davė medžiotojai. 

Tačiau nepaisant visko, Riubas nebuvo nusiteikęs mirti nuo 
šalčio: jis mokėjo uždegti ugnį atviroje prerijoje, nė kiek nebi- 
jodamas išsiduoti. Ne.ilgiau kaip per penkias minutes jis susi- 
kūrė sau ugnį, kurios nebūtų išvydęs pats akyliausias indėnas. 

Aš smalsiai stebėjau šią procedūrą. 

Riubas pradėjo nuo to, kad surinko didelę krūvą sau- 
sų lapų, žolės, šakų ir apdengė visa tai gūnia nuo lietaus. Po 
to jis iškasė apie pėdos gylio ir tokio pat skersmens duobę, 
kurios dugne ir sukrovė lapus bei žolę, uždegė juos titnagu, 
skiltuvu ir kempine, visada buvusiais jo nepamainomame 
krepšyje. Ant jų pridėjo sausų Žagarų ir pagalių taip, kad 
apačioje būtų plonesni, o ant viršaus storesni, kolei prikro- 
vė duobę iki pat viršaus. Savo improvizuotą krosnį jie pri- 
dengė iš anksto paruoštais velėnų gabalais ir juos suderino 
tarsi pagal matą. 

Prisilenkęs prie pat Žemės ir apžergęs šią krosnį, Riu- 
bas užsitempė ant pečių seną gūnią, nuleidęs ją užpakalyje 
taip, kad galėtų laikyti savo svoriu, o iš priekio ja prisidengė 
kelius, suspaudęs abu galus pėdomis. 

Nors truputis dūmų ir prasiskverbė pro senos gūnios 
skyles, tačiau ugnies nebuvo matyti, ir nuo šalčio išradingasis 
Riubas nedrebėjo. 

Greitai atsirado jo pasekėjų. 

Harėjus įsitaisė tokią pačią “krosnį", o ir kiti bičiuliai 
nedelsė sušilti šiuo paprastu, tačiau išmoningu būdu. 

Aš savo ruožtu irgi neatsisakiau nuo duobės, kurią man 
specialiai iškasė gerasis Harėjus, ir, įsikūręs virš jos bei užsi- 
dėjęs ant pečių platų bizono kailį, jaučiau tokią pačią šilumą, 
kaip ir priešais židinį. 

Kitomis aplinkybėmis aš irgi būčiau prisidėjęs prie drau- 

gų, prajuokintų šio tikrai linksmo reginio, kvatojimo. Mūsų 
buvo devyni žmonės, ir visi sėdėjo susirietę, o žydri dūmai 
kilo pro gūnių ar senų žvėrių kailių skyles ir vinguriavo virš 
mūsų galvų, tarsi mes visi būtume degę. 

Visą naktį siautėjo vėjas, tvyrojo šalta ir baisi tamsa. 
Kadir kaip mes troškome veržtis į priekį, pasišviesdami fake- 
lais, savo paieškų, net jeigu tai ir būtų buvę nepavojinga, ne- 
galėjome tęsti jokiu būdu. Mes neturėjome žibintų, o žvarbus 
vėjas būtų iš karto užgesinęs smalingiausią fakelą. 

Eiti toliau neįmanoma. 

Kol įsirengėme savo požemines krosnis ir ant jų įsitai- 
sėme, atėjo pusiaunaktis. O oras buvo nepavydėtinas: kruša, 
lietus, vėjas ir tamsi naktis. 

Mano draugai snaudė, bet manęs ne tiktai kad neėmė 
miegas, neturėjau nė dvasinės ramybės: aš skaičiavau valan- 
das, minutes, ir minutės man virto valandomis. 

Atrodė, kad lietus, kruša, plikledis ir vėjas, kaip ir, Ži- 
noma, tamsa, buvo neatimami nakties atributai: kol ji tęsėsi, 
— ir visa tai tęsėsi, — O kai ji baigėsi, viskas iš karto aki- 
mirksniu dingo. 

Išvakarėse nušauta laukinė kalakutė ir pekario mė- 
sa buvo gana sotūs mūsų pusryčiai, ir kada horizonte nu- 
švito aušra, mes jau visi buvome ant žirgų, pasiryžę tęsti 
paieškas. 


LXXVIII skyrius 
RAUDONU RAŠALU RAŠYTAS LAIŠKAS 


Pėdsakai, kaip ir perskaičiau ant agavos lapo, vedė šiau- 
rės vakarų kryptimi, nes Izolina, supratusi komančių kalbą, 
be abejonės, girdėjo tolesnį indėnų planą. 

Pagaliau ir be toji galėjo Žinoti laukinių ketinimus, nes 
daugelis jų kalbėjo andalūziška tarme. Buvo laikai, kai dalį 

šios genties auklėjo tėvai misionieriai, ir, svarbiausia, kai ku- 
rie galėjo pasigirti, ko jie, tarp kitko, saugojosi, kad jų gyslo- 
mis teka ispanų kraujas. 

Joję apie dvi valandas, mes pasiekėme tą vietą, kur in- 
dėnai buvo sustoję nakčiai. Artinomės prie jų nepaprastai at- 
sargiai, nes reikėjo tiktai vienam nuo kitų atsilikusiam lauki- 
niui mus pastebėti, ir tai būtų tas pats, ką mus pamačius visai 
gaujai: sekti juos jų karo taku mums būtų grėsę neišvengiama 
mirtimi. Kai kurie mūsiškiai, žinoma, būtų galėję išsigelbėti, 
bet jeigu būtume likę gyvi ir visi, tai vis dėlto mūsų planas 
būtų visiškai sužlugęs. 

Aš sakau “planas", nes jį iš tikrųjų sugalvojau aš, ta- 
čiau jis galėjo pagal aplinkybes ir keistis. 

Taigi mes, laikydamiesi didžiausio atsargumo, artino- 
mės prie paliktos stovyklos, sukdami prie rūkstančių laužų. Ji 
buvo visiškai tuščia, — tiktai perkarę vilkai ir kojotai atimi- 
nėjo vieni iš kitų arklio, indėnų pusryčių, odą ir kaulus. 

Jeigu mes iš anksčiau nebūtume žinoję, kokiai genčiai 
priklausė laukiniai, medžiotojai mums tai būtų nustatę iš jų 
stovyklavietės. 

Žemėje buvo paliktos vien tiktai jų palapinės, be abe- 
jo, priklausiusios vyriausiajam vadui, laikinos kartys, iškirs- 
tos gretimuose krūmuose. Jos buvo įkaltos į Žemę ratu ir vir- 
šuje surištos diržu, sudarydamos taisyklingą kūgio formą, o 
tokias palapines, kaip žinoma, stato komančiai. 

Riubas nepraleido progos mums pademonstruoti savo 
sugebėjimus. 

— Jeigu tai būtų buvę čikapai, — tarė jis, — jie būtų 
tas rykštes taip sulenkę, kad jos sudarytų apskrito stogo for- 
mą; jeigu tai būtų vakojai, jie būtų palikę skylę dūmams. De- 
lavarai ir pauniai stato savo palapines, kaip ir baltieji, bet jie 
nevienodai kuria ugnį. Pauniai būtų išdėstę laužus kaip rato 
stipinus. Irokėzų ir čikotavų palapinės taip pat taisyklingos, 
bet laužus jie išrikiuoja lygiagrečiomis linijomis ir uždega iš 

vieno galo. Šitie laužai uždegti iš vidurio, — o toks ženklas, 
prisiekiu, kvepia per ištisą mylią komančiais. 

Bet Riubas buvo dar įžvalgesnis: jis tvirtino, kad lauki- 
niai išvyko irgi anksti auštant, kaip ir mes, ir buvo nuo mūsų 
per dvi valandas kelio. 

Jie taip pat skubėjo anaiptol ne iš baimės, kad bus 
persekiojami meksikiečių, jeigu pastarieji, pernelyg užsiė- 
mę karu su amerikiečiais, bent būtų bandę tatai daryti; o 
kai dėl mūsų, tai jie negalėjo ir pagalvoti, kad galėtume 
juos vytis ir panorėtume atimti jų belaisvius. Tikriausiai jie 
skubėjo, kad suspėtų laiku užklupti dideles bizonų bandas, 
kurių, pučiant šaltiems vėjams, reikėjo ieškoti aukštesnėse 
prerijų vietose. 

Taip mums aiškino medžiotojai ir, žinoma, visiškai įti- 
kinamai. 

Keistai nusiteikęs, aš jodinėjau po indėnų stovyklą. 

Pasitaikė dar ir kitų laukinių buvimo ženklų, šiokių to- 
kių grobio likučių — civilizacijos pėdsakų. Šen bei ten mėtėsi 
sudaužytos lėkštės, muzikos instrumentų liekanos, išplėšyti 
iš knygų lapai, drabužių skutai, šilko ir aksomo gabalai, atla- 
sinis meksikietės batelis greta sumindžioto mokasino, — kaip 
dvi civilizuoto ir laukinio gyvenimo emblemos. 

Bet aš ieškojau tiktai savo nuotakos buvimo ženklų, — 
jos vienos pėdų. 

Liūdnai dairiausi į visas puses ir galvojau, kur ji pralei- 
do naktį, kokioje vietoje ji ilsėjosi? 

Nejučia mano žvilgsnis sustojo prie vado palapinės šėt- 
rų. O ir ar galėjau aš kitaip elgtis? Nei viena belaisvė negalė- 
jo suja lygintis grožiu, — ir ar įmanoma, kad vadas jos nepa- 
stebėtų! 

— Jaunasis bičiuli, — pasigirdo Riubo balsas, — einu 
lažybų iš triušio ar bebro kailiukų prieš vandeninės Žiurkės uo- 
degą, kad štai šis upelis paliktas niekam kitam, tiktai jums. Ja- 
me yra žodžiai, parašyti neįprastai keistu rašalu. Kažkada buvo 
laikai, kai mokėjau “slebizuoti" rašliavą taip lengvai, kaip ir išger- 

ti stiklinę degtinės. Reikia jums pasakyti, kad tada mūsų kaime 
mokyklą turėjo garsusis Tenkinas, ir geroji senelė, t. y. mano 
motina, misis Roulings, nuolat mane vertė mokytis skaityti Se- 
nąjį ir Naująjį testamentą. Atsimenu, skaičiau toje mokykloje 
kažką apie tą prakeiktą pajuodėlį, kuris pardavė Kristų, būtent 
apie Judą Iskarijotą, — taip, atrodo, vadina tą niekšą, ir jeigu 
man kada nors tektų prikišti prie jo ranką, tai, prisiekiu, jis būtų 
per keletą sekundžių nuostabiausiai nuskalpuotas. 

Neapykanta išdavikui Judui ir buvo užbaigta senojo me- 
džiotojo kalba, bet aš jos pabaigos nelaukiau: lapelis, kurį jis 
laikė rankoje, man buvo įdomesnis už jo mokyklinius prisimi- 
nimus. 

Riubas man atnešė sulankstytą popieriaus lapelį su ad- 
resu: “ Vuorfildui" 

Senis jį rado žolėje šalia palapinės, įspraustą į specia- 
liai perskeltą ir žemėn įsmeigtą pagaliuką. 

Nenuostabu, kad medžiotoją nustebino rašalas: lapelis 
buvo parašytas krauju. 

Skubiai išvyniojęs popierių, perskaičiau štai ką: 

“Heinrichai! Aš dar gyva, bet nuolat bijau dėl nelai- 
mingosios baltosios belaisvės likimo tarp šių šlykščių lauki- 
nių. Dievo Motina iki šiol mane saugojo... dar neatėjo va- 
landa... Aš nepasiduosiu, 0 greičiau pati pasidarysiu sau ga- 
lą... Iki šiol mane gelbėjo labai keistas atsitiktinumas, bet 
ne, tai ne atsitiktinumas, o Apvaizdos globa. Dėl manęs gin- 
čijasi du mano pagrobėjai: vienas vado sūnus, o kitas — plė- 
šikas, kuriam jūs dovanojote gyvybę ir laisvę. Iš jų tas, kurio 
gyslomis teka baltojo kraujas, ir piktesnis, ir niekšiškesniš, 
ir storžieviškesnis — tikras šėtonas. Abu jie dalyvavo sugau- 
nant baltąjį Žirgą, ir abu pretenduoja į mane, kaip į savo nuo- 
savybę. Ginčai dar neišspręsti, ir štai kodėl nenulemtas ma- 
no likimas. Bet, deja, bijau, kad toji valanda arti. Turi susi- 
rinkti taryba, kuri ir nuspręs, kuriam iš tų dviejų pabaisų aš 
atiteksiu. Kas jis bebūtų, o mano lemtis baisi..., o jeigu nei 

vienam, nei kitam, tai mano likimas visiškai pražūtingas. Gal- 
būt jūs žinote jų papročius, kad tokiu atveju belaisvė tampą 
bendra nuosavybe ir atitenka visiems ir kiekvienam... Dieve 
mano! Geriau mirti! Bet nebijokite, Heinrichai, aš sugebė- 
siu išsaugoti garbę, jeigu dėl to tektų paaukoti net gyvybę... 
Jie atėina, manęs vestis... Sudie, sudie!" 

Toks buvo raštelis, parašytas krauju ant išplėšto iš mal- 
daknygės lapelio. 

Kitoje pusėje buvo Sopulingosios Dievo Motinos pa- 
veikslas. 

Paslėpęs laišką prie krūtinės, aš, nepasikeitęs nė vienu 
žodžiu su savo draugais, nujojau pėdsakais toliau. 


LXXIX skyrius 


DAR KRAUJU 


Mano pakeleiviai kaip ir anksčiau jojo paskui mane; 
mums nereikėjo klausinėti kelio medžiotojų: prerijose aiškiai 
matyti nesuskaitoma daugybė kanopų atspaudų. Tačiau mes 
neskubėjome: nenorėjau pasivyti indėnų per anksti, o troš- 
kau juos užklupti tiktai prasidedant nakčiai, bijodamas, kad 
jie patys mūsų nepastebėtų. 

Mano sugalvotas nuotakos išvadavimo planas dieną ne- 
galėjo būti įgyvendintas, ir todėl būtinai reikėjo laukti sute- 
mų, nors lengvai būtume pasiviję indėnus iki vakaro, juo la- 
biau, kad jie karo meto įpročiu kur kas anksčiau sustodavo 
poilsio. 

Medžiotojai galėjo nustatyti beveik tiksliai gaujos ju- 
dėjimo greitį. Pakeliui daug kur matyti nelaimingųjų belais- 
vių pėdsakai, iš kurių Riubas ir Harėjus nusprendė, kad gro- 
bikai greičiau kaip žingsniu eiti negalėjo. Mūsų palydovai dar 
tvirtino, kad indėnai turėjo daug laisvų arklių ir mulų, ku- 
riuos jie vedėsi už pavadžių arba varėsi prieky savęs. 

Tarp šių laisvų gyvulių pėdų taip pat matyti moterų, sil- 
pnų mergaičių ir vaikų, sliūkinusių pėsčiomis šį ilgą ir vargi- 
nantį kelią, pėdsakai... Kiek liūdnų minčių man gimė, regint 
šias mažas pėdas! 

Mano dėmesį ypač patraukė vienos iš jų, ir aš negalė- 
jau nuo jų atsiplėšti, manydamas, kad jos priklausė Izolinai. 
Viskas — ir forma, ir kontūrai, ir kažkokia ypatinga gracija 
sakė, kad čia praėjo mano jaunoji nuotaka. 

Mes jojome, kaip jau sakiau, iš atsargumo lėtai, kad ne- 
pastebėtų priešai; būtinai reikėjo jiems leisti sustoti poilsio. 

Mes patys galėjome ilgiau pasilikti vienoje vietoje, bet 
tai man būtų vuvę nepakeliama, kad ir kaip lėtai slinkome į 
priekį — tai vis jau šis tas. 

Nors apsikrovę laimikiu, indėnai, maty:, ėjo už mus grei- 
čiau, nes jiems nereikėjo nieko saugotis. 

Jie buvo savo: krašte, pačiame komančių valdų vidury- 
je, ir, nebijodami priešų, ramiausiai keliavo savo keliu. 

Mes, atvirkščiai, turėjome siųsti žvalgus, kuriems rei- 
kėjo iššniukštinėti kiekvieną Žemės pėdą, apžiūrėti kiekvieną 
krūmelį ir be ypatingo atsargumo nesiartinti nė prie vienos 
kalvos. Visa tai atimdavo daug laiko. Ir tiktai vakarop mes 
atvykome į popietinę indėnų stovyklavietę. 

Iš pradžių, kaip ir pirmą kartą, užuodėme dūmus ir ty- 
liai prislinkę išvydome, kad grobikų jau nebėra. 

Jie buvo susikūrę laužus ir kepė bizonų mėsą; tai ne- 
sunku nustatyti iš apgraužtų kaulų. 

Aš vėl ėmiau apžiūrinėti žemę, bet senasis medžioto- 
jas, kaip ir rytą, buvo už mane daug akylesnis. 

— Va ir dar vienas laiškutis, jaunasis mano drauge, — 
tarė jis, paduodamas popierėlį. 

Tai buvo kitas iš maldaknygės išplėštas lapelis. Godžiai 
jį griebęs, ryte rijau akimis. 

Šį kartą jis buvo trumpesnis. 

“Vėl vietoj rašalo griebiuosi kraujo. Taryba renkasi 
šiandien vakare. Po kelių valandų išsispręs, kam aš turiu pri- 

klausyti, kieno belaisvė būsiu, kas... o šventoji Dievo Moti- 
na! Neįstengiu kalbėti. Bandysiu bėgti. Mano rankos lais- 
vos, bet kojos stipriai surištos. Stengiausi atlaisvinti virves, 
bet negalėjau. O, kad turėčiau peilį! Žinau, kur vienas guli, 
ir jeigu man jį pavyks nučiupti... bet tai atidėlioju iki pačios 
paskutinės minutės. Heinrichai! Aš pasiryžau ir į neviltį ne- 
puolu. Šiaip ar taip, aš sugebėsiu... Eina! Piktadarys stebi... 
reikia..." 

Čia laiškutis nutrūko. Matyt, prie belaisvės prisiarti- 
no sargybiniai, bet ji spėjo paslėpti popierėlį nuo savo kan- 
kintojų akių — suglamžė ir numetė į žolę, kur mes jį ir ra- 
dome. 

Kurį laiką šioje vietoje pasilikome, leisdami pailsėti savo ar- 
kliams; vargšams gyvuliams žūtbūtinai reikėjo poilsio. Čia bu- 
vo vandens, ir iki vakaro mes vargu ar galėjome jo dar kur 
kitur rasti. 

Saulė gerokai smuktelėjo Žemyn, kai gaujos pėdsakais 
išvykome paskutinę kelio atkarpą. 


LXXX skyrius 
PĖDSAKAIS GRĮŽTANTIS RAUDONODIS 


Nujojome apie mylią. Priekyje, kaip paprastai, ėjo abu 
medžiotojai. Jie atsargiai užsiropštė į vieną kalniuką ir staiga 
abu pasislėpė už krūmų. 

Mes tą pačią minutę sustojome, laukdami jų stebėjimo 
rezultatų. 

Iš neįprasto jų elgesio ir to, kaip dėmesingai iš krūmų į 
kažką žiūrėjo, įsitikinome, kad jie išvydo kažką netikėta. 

Vos tik sustoję, pamatėme, kad jie kiek tik įmanoma grei- 
čiau traukiasi, duodami mums ženklą slėptis krūmuose. Lai- 
mei, netoliese buvo brūzgynai, kur ir galėjome per keletą se- 
kundžių nušuoliuoti, nusivesdami su savimi medžiotojų arklius. 

Pastarieji spėjo taip pat greitai pasislėpti. 

— Kas ten atsitiko? — paklausė tuo pačiu metu keletas 
balsų. 

— Pėdsakais grįžta raudonodis, — atsakė uždusę palydovai. 

— Kiek jų? — natūralus vieno žvalgo klausimas. 

— O.kas jums kalba apie raudonodžius? Aš juk tik apie 
vieną kalbėjau, — apmaudžiai atsakė Riubas. — Velniop ple- 
pius! Mums nėra kada pliūskoti iš tuščio į kiaurą. Bilai! Lai- 
kyk savo lasą paruoštą, o jūs, prakeikti geltonsnapiai, nu- 
leiskite karabinus: iš šūvio čia menka nauda, 0 visą gaują 
prišauksite tikrai. Tu, Bilai, žiūrėk, užmesk tam raudono- 
džiui lasą; jaunasis kapitonas tau padės, jis šį dalyką suge- 
ba, o jeigu netyčia plėšikas nuo jūsų paspruktų, tai nuo ma- 
nęs, prisiekiu, nepaspruks. Aš supratote mane, bičiuliai? Ne- 
šaudyti, o jeigu to prireiktų, tai leiskite pasirūpinti man. Dėl 
Dievo, nešaudykite iš savo didžiųjų šautuvų, kolei nepama- 
tysite, kad aš prapyliau pro šalį — jų garsas nuaidės už de- 
šimties mylių nuo čia. Ar tu, Bilai, su savo lasu pasiruošęs? 
O kaip jūs, mano jaunasis drauge? Gerai Žiūrėkite abu ir 
sunarpliokite šį raudonodį, kaip kilpos pelkinį triušį. Anava 
jis eina tiesiai prie upės. 

Visi šie nurodymai buvo perduoti greičiau, negu jūs juos per- 
skaitėte. 

Tą patį momentą virš aukštumėlės keteros aš išvydau 
laukinio galvą ir pečius, o po kelių sekundžių ant obuolmušio 
mustango išniro ir visa jo figūra. 

Nėra reikalo ir kalbėti, kad arklys lėkė zovada, retai 
kada indėnas kitokiu aliūru leidžia savo žirgą. 

Laukinis, kaip ir teigė medžiotojai, buvo vienas, anoje 
kalvos pusėje tęsėsi plati lyguma, ir jeigu paskui jį būtų joję 
kiti, tai mūsų bičiuliai būtų juos matę. 

Laukinis šuoliavo ramiai, visai nesisaugodamas: Žval- 
gas būtų elgęsis kitaip. 

Tai galėjo būti pasiuntinys, nors mes ir tvirtai Žinojo- 
me, kad indėnai paskui save nepaliko jokio kito būrio. 

Keliautojas kanadietis mums viską paaiškino: 

— Velniai rautų, grįžta skydo! 

— Kokio skydo? 

— Kaip! Argi jūs neregėjote? O aš jį mačiau labai aiš- 
kiai. Didžiulis bizonų kaulų skydas, visas nukalinėtas skal- 
pais, kruvinais skalpais, nuplėštais nuo meksikiečių galvų. 
Baisu! 

Skydą krūmuose, kur mes sustojome, pirmasis pastebė- 
jo Leblanas. Jį, matyt, paliko koks nors plėšikas. Indėnas už- 
miršo savo svarbų ginklą kartu su trofėjais ir grįžo ieškoti. 

Svarstyti nebuvo laiko: raudonodis raitelis leidosi nuo 
aukštumėlės ir po dešimties minučių turėjo patekti ant laso 
arba žūti nuo kulkos. 

Harėjus lasą valdė puikiai, aš taip pat šiame mene bu- 
vau ne naujokas. 

Šalia augę medžiai galėjo mūsų veiksmus sutrukdyti, bet 
laukiniui prisiartinus per patogų atstumą, mes nusprendėme 
iššokti iš krūmų ir užmesti jam kilpą raitam. 

Riubas su karabinu rankose buvo užpakaly Harėjaus, 
ir visi Žvalgai pasiruošė tam atvejui, jeigu pasisektų užmesti 
kilpą ir Riubas nepataikytų iš karabino. 

Taip pat buvo pavojinga leisti indėnui prašuoliuoti krū- 
mus arba grįžti atgal: jis būtinai būtų papasakojęs saviškiams 
apie mus. Taigi jį reikėjo arba sučiupti, arba užmušti. 

Aš troškau tiktai jį sugauti, nejausdamas jokio keršto 
jausmo atimti šitam raudonodžiui gyvybę ir, jeigu jį sučiupti 
mums nereikėtų dėl mūsų pačių saugumo, būčiau jį paleidęs į 
visas keturias puses. 

Dauguma mano draugų manė kitaip. Jų supratimu, už- 
mušti komančį tai tas pats, kaip nugalabyti vilką, panterą ar 
lokį, ir senasis medžiotojas patarė jiems neskubėti šauti į 
indėną anaiptol ne iš pasigailėjimo, bet dėl gryniausio at- 
sargumo. 

Kolei raitelis artėjo, aš jį stebėjau pro krūmų lapiją. 

Tai buvo gražus vaikinas, be abejo, vienas narsiausių 
genties karių; negalėjau gerai apžiūrėti jo veido, nes jį bai- 

siai darkė karo išsidažymas; bet jis buvo aukšto ūgio, su pla- 
čia, išsivysčiusia krūtine ir proporcingomis kojomis. Ant ar- 
klio jis atrodė tarsi kentauras*. 

Tačiau mums nebuvo laiko ilgiau jį stebėti, nes karys 
artėjo į mus galopu. 

Iššokęs iš krūmų, aš apsukau virš galvos lasą ir svie- 
džiau jį į indėną. Mačiau, kaip kilpa užsikabino jam už pečių 
ir nusileido iki juosmens. 

Tą pačią minutę, suraginęs arklį pentinais, puoliau į kitą 
pusę, ir įprastas virvės trūktelėjimas leido pajusti, kad auka 
neišslydo. 

Kai atsisukau, Harėjaus lasas jau stipriai laikė indėno mus- 
tangą už kaklo. 

Ir arklys, ir raitelis atsidūrė mūsų rankose. 


LXXXI skyrius 
MANO PLANAS 


Tačiau laukinis be kovos nepasidavė, — toks jau indė- 
no, tarsi laukinio žvėries, instinktas. 

Nušokęs nuo arklio ir išsitraukęs peilį, jis per sekundę 
nupjovė virvę, dar mirksnis — ir jau būtų puolęs į krūmus, 
bet nesuspėjo žengti nė žingsnio, kaip jį sugriebė trys poros 
stiprių rankų ir, nepaisant įnirtingo priešinimosi, įveikė, nors 
jis ir gynėsi pavojingu ispanišku peiliu. 

Mano draugai jau ruošėsi jo atsikratyti ir apnuogino 
kardus. Jie būtinai jį būtų čia pat sukapoję, jeigu aš nebūčiau 
pasipriešinęs, nes, mano supratimu, būtų buvę nežmoniška 
pralieti šio Žmogaus kraują. | 

Šiaip ar taip, kad daugiau negalėtų mums pakenkti, mes 
pririšome jį prie medžio taip, kad jis pats išsivaduoti negalėjo. 


* Senovės graikų miškų arba kalnų demonas - iki juosmens 
žmogus, nuo juosmens arklys. 

Taip daryti mus išmokė miškų gyventojas Stanfildas, ir 
jo patarimas buvo visai patikimas. 

Pasirinkę Žmogui vos pajėgiamą apglėbti medį, priver- 
tėme indėną jį apkabinti ir žaliaminiu diržu surišome plašta- 
kas. Kojas taip pat surišome kartu, tiktai diržo galus pritvir- 
tinome prie kauliukų, kad jis negalėtų vaikščioti aplink medį 
ir trindamas nenutrauktų raiščių. 

Mazgas buvo užveržtas nepaprastai išmoningai. 

Ketinome grįždami, jeigu tik mums buvo lemta grįžti 
ankstesniu keliu, — o tai kėlė didelių abejonių, — indėną iš- 
vaduoti. 

Mes pagailėjome laukinio gyvybės; šitomis aplinkybė- 
mis tai buvo mielaširdingumas, o aš pernelyg rūpinausi dėl 
man pačios brangiausios pasaulyje būtybės lemties, kad dar 
sukčiau galvą dėl indėno dalios. 

Būtume pasielgę neapdairiai, pririšdami jį netoli tos vie- 
tos, kur sučiupome, nes paskui jį galėjo atjoti jo gaujos drau- 
gai, kurie tuojau būtų jį pastebėję ir sukliudę įvykdyti mūsų 
planą. 

Mes jį nutempėme toli į miško gilumą, tad iki kelio ne- 
galėjo atsklisti net jo riksmas. 

Beje, jo vieno nepalikome, o davėme jam vietoj draugo 
arklį, tiktai ne jo nuosavą, nes vienas mano žvalgas sumanė 
su juo pasikeisti. 

Atlikti šiuos mainus šovė į galvą Stanfildui, ir jis, priri- 
šęs prie medžio savo išsekusį ir seną kuiną, iškilmingai nusi- 
vedė obuolmušį indėnišką mustangą, nors būtų kur kas mie- 
liau apsikeitęs su pavogusiu jo kovinį arklį renegatu. 

Mes jau ruošėmės judėti į kelią, kai man toptelėjo į 
galvą puiki mintis, kad aš savo ruožtu galiu su mūsų belais- 
viu pasikeisti, tiktai ne arkliais, o taip sakant, savomis as- 
menybėmis. 

Jau užsiminiau, kad sugalvojau savo nuotakos išgelbėjimo 
planą, kuris gimė mano galvoje naktį ir brendo kelyje visą dieną. 

Atsiradęs tarp mūsų indėnas sužadino manyje ištisą kir- 
binę naujų minčių, iš kurių viena ypač šauniai padėjo įvykdyti 
mano ketinimą. 

Dabar aš jau kitomis akimis žiūrėjau į laukinio “įkali- 
nimą“, iš pradžių mane suneraminusį: man jis suteikė pa- 
lankiausias aplinkybes užsibrėžtam planui įvykdyti. Negalė- 
jau čia neįžvelgti Apvaizdos rankos, ir tai mane nepaprastai 
nudžiugino. 

Mano žygio planas buvo labai paprastas ir reikalavo 
greičiau drąsos negu gudrumo, 0 pirmoji abejonių nekėlė, 
nes aš buvau nepaprastai nusiminęs. Nusprendžiau naktį, su- 
prantama, slapta nutykinti į indėnų stovyklą, susirasti jęje 
belaisvę, jeigu galima, ją išvaduoti ir po to bandyti gelbėtis 
bėgant. 

Kad tik pavyktų ją surasti, o ten jau būtų mažiau rūpes- 
čių ir, be to, aš absoliučiai negalėjau sugalvoti nieko kito. 

Ryžtis mūšiui, turint tokias niekingas pajėgas, rizikuoti 
užpulti indėnų stovyklą, nors jam to ir nesitikint, — būtų gry- 
niausia beprotybė. Toks išsišokimas ne tiktai mus pasmerktų 
neabejotinam pralaimėjimui, bet ir atimtų bet kokį šansą iš- 
vaduoti belaisvę. 

Draugai sutiko su manimi, kad atviras užpuolimas — 
beprotybė, tuo tarpu man tik reikėjo įsakyti, ir visi jie būtų 
puolę į priešų vidurį. 

Daugelis prašėsi norį mane lydėti į indėnų stovyklą 
ir dalytis su manimi pavojumi iki galo, bet aš turėjau labai 
daug svarbių priežasčių vykti vienas. Jeigu kas nors iš jų 
dar eitų drauge, tai tikrai iškiltų didesnis pavojus, kad mus 
greičiau pastebės. Čia reikėjo suktis nepaprastai atsargiai 
ir vikriai. 

Žinoma, aš negalėjau tikėtis lengvai išvaduoti belais- 
vę nepastebėtas: be abejonės, laukiniai ją saugojo, ir ji buvo 
ne tik kad sargų, bet ir dviejų į ją pretenduojančių varžovų, 
stebima. 

Aš tikėjausi įnirtingo persekiojimo, tikrų lenktynių, bet 
pasiklioviau ir savo, ir Izolinos kojų greitumu. Maniau, kad 
keletą minučių, kolei ji bėgs į priekį, sugebėsiu sulaikyti plė- 
šikus užpakalyje. 

Tam tikslui aš planavau pasiimti medžioklinį peilį ir re- 
volverius, pasitikėdamas tais puikiais ginklais, o daugiausia 
pasikliaudamas Dievu, nes elgiausi visiškai teisingai. 

Dar būtinai reikėjo imtis ir kitų atsargumo priemonių: 
netoliese turėjo laukti pabalnoti arkliai ir ginkluoti raiteliai, 
pasiruošę ir padėti sprukti, ir iš visų jėgų gintis. 

Nuo šio žygio sėkmės priklausė mano gyvenimas arba mir- 
tis, — nes nesėkmės atveju dėl gyvybės aš jau nebūčiau rūpinęsis. 


LXXXII skyrius 
PERSIRENGIU INDĖNU 


Tačiau tuo tarpu, kai geriau viską apsvarsčiau, po tru- 
putį dalykas ėmė ryškėti, ir būsimoji sėkmė ėmė kelti vis ma- 
Žiau abejonių. 

Sunkiausia įsiskverbti į stovyklos vidurį. 

Kad tik pasiekčiau vigvamus ir palapines, o ten jau ga- 
lėjau būti gana saugus: Žinojau tai iš patirties, nes man jau ne 
pirmą kartą teko brautis į prerijų indėnų stovyklą. 

Pačioje laukinių irštvoje net degant laužams būčiau bu- 
vęs kur kas saugesnis negu skverbdamasis per saugančių gro- 
bikų grandinę. Iš tikrųjų man reikėjo prajoti pro pirmuosius 
piketus*, po to pro sargybinių laužus, — ir.pagaliai pro visą 
kaimenę arklių, taip pat nepaliktą be sargybinių. 

Šis tabūnas mane baugino ne mažiau už visa kita. Indė- 
nų arklys visų pirma yra sargybinis, į kurį nekreipti dėmesio 
negalima: būdamas, kaip ir jo šeimininkas, priešiškas balta- 
jam Žmogui, jis neleistų prisiartinti pastarajam tiek iš baimės, 


* Nedidelis postovio saugos būrys, užkarda arba lauko sargyba. 

tiek iš tikro nepakantumo. Sargybinis gali būti neatidus ir sa- 
vo poste užsnūsti, — arklys niekada. Baltojo kvapas arba jo 
figūros išvaizda, net jeigu jis ir būtų užsimaskavęs, — privers 
jį Žvengti ir prunkšti taip garsiai, kad per penkias minutes su- 
kels ant kojų visą stovyklą. Ne vienas gerai suplanuotas už- 
puolimas nepavykdavo būtent tik dėl įspėjamo mustangų 
žvengimo. 

Ir tai ne dėl to, kad prerijų arklys jaustų ypatingą mei- 
lę indėnui: tai būtų net keista, turint omeny, kad niekas 
pasaulyje nesielgia taip Žiauriai su arkliais, kaip raudono- 
džiai. Tai tiktai ištikimybės, kilnių gyvulių jaučiamos savo 
šeimininkui apraiška, instinktas, pranešantis jam apie pa- 
vojų, kuris gali kilti jo ponui. Vargšas gyvulys lygiai taip 
pat elgtųsi ir turėdamas baltąjį šeimininką, ir neretai pa- 
vargęs medžiotojas užmiega dykumoje tvirtai įsitikinęs, kad 
arklys jį saugos. 

Mano baimė būtų buvusi dar didesnė, jeigu tenai dar 
slankiotų šunų, kurie tuoj pat suuostų priešą: čia nieko nepa- 
dėtų ir persirengimas, nes jie puikiai atskiria baltąjį nuo rau- 
donodžio. Net atvykęs į taikių indėnų stovyklą, baltasis rizi- 
kuoja būti įniršusios gaujos sudraskytas. 

Tačiau aš žinojau, kad komančiai šunų neturėjo, — vi- 
same kelyje nepastebėjome nė vieno šuns pėdsako. Koman- 
čiai išvyko į karo žygį, o tokiu atveju jie šunis palieka namuo- 
se su Žmonomis ir vaikais. Tokiais jų papročiais aš galėjau tik 
džiaugtis. 

Taigi sumaniau persirengti, nes elgtis kitaip būtų buvu- 
si beprotybė. Mano munduras galėjo mane demaskuoti tam- 
siausią naktį, o ieškodamas belaisvės, būtinai turėjau nusi- 
gauti į patį stovyklos vidurį. Tam reikėjo pamėgdžioti indė- 
nų aprangą, ir aš ilgai galvojau — kaip. Aš labai apsidžiau- 
giau, kad pasipainiojo tasai bizono kailis, — vis jau šis tas 
mano maskaradui, bet dar stigo kitokių atributų: kojinių ir 
mokasinų, kepurės su plunksnomis, karolių, ilgų banguotų 
plaukų. Rankos, krūtinė ir veidas turi būti bronzinės spal- 

vos ir išmarginti kreida, anglimi bei raudonais dažais. Kur 
visa tai gauti? 

Sugaunant belaisvį, aš galvojau visai apie ką kita, tiktai 
tuo metu, kada ruošėmės leistis toliau, man toptelėjo išga- 
ninga mintis, kad aprūpinti viskuo, ko reikia maskaradui, ma- 
ne galėjo indėnas. 

Sugrįžau ir įdėmiai apžiūrėjau laukinį. 

Su kokiu džiaugsmu mano sustojo mano žvilgsnis ties 
jo elnio odos kelnėmis, ties perlais nusagstytais mokasinais, 
pekario ilčių vėriniu, ties didžiulių, išteptų krauju plunksnų 
kepure ir jaguaro kailio apsiaustu, gaubiančiu jo pečius. 

Jeigu mes būtume nevykę į pavojingą žygį, tai pastara- 
sis papuošalas jau kada kas būtų nutrauktas nuo indėno pe- 
čių, mano draugai seniai į jį žvilgčiojo su pavydu; bet dabar 
jisai gracingai pleveno ant laukinio belaisvio pečių. Ir šit ja- 
guaro kailis man pakeitė bizoninį. Nuspyręs batus, aš apsia- 
viau mokasinais, vietoj kutų papuoštais Žmogaus plaukais, ir 
apsimoviau indėno elnio odos kelnėmis. 

Karo žygiuose komančiai paprastai iki pusės nusiren- 
gia ir net nenešioja palaidinės tipo marškinių, su kuriais vaikš- 
to į medžioklę. 

Bet kaip savo kūną paversti bronziniu, išsimarginti krū- 
tinę ir išteplioti veidą raudonais, baltais ir juodais dažais? Kur 
jų gauti? 

“ — Va, — sušuko Riubas, vartydamas rankose vilko kai- 
lio krepšį, papuoštą plunksnomis ir perlais, trumpiau sakant, 
indėno “vaistinėlę", — aš manau, kad šiame kelionių maiše- 
lyje mes rasime visko, ko reikia. 

Ir įkišęs į “vaistinėlę" ranką, jis iškilmingai ištraukė vi- 
sokiausių odinių krepšelių, kuriuose, sprendžiant iš viršuje 
pažymėtų spalvų, — buvo įvairiausių dažų. Jis taip pat iš dug- 
no išėmė kažkokį blizgantį, veidrodį atstojusį daiktą. 

Kiekvienas indėnų raitelis ir taikos metu, nekalbant jau 
apie karą, neišjoja, neturėdamas su savimi veidrodžio ir dažų. 

Per vieną sekundę išnyko mano ūsai, dažams atskiesti 


276 


draugai surado truputį riebalų, ir aš atsistojau greta indėno, 
kad būtų nukopijuotas jo portretas. 

Riubas atliko dailininko pareigas. Elnio kailio skutelis 
jam atstojo teptuką, o platus Harėjaus delnas — paletę. 

Operacija truko neilgai; po dvidešimties minučių ma- 
nęs buvo neįmanoma atskirti nuo tikro indėno. Aš buvau bai- 
sus, ir kopija nepaprastai panaši į originalą. 

Man tiktai stigo vieno ir paties svarbiausio dalyko — 
tai ilgų juodų garbanų, gyvatėmis žemyn besiraitančių nuo in- 
dėno galvos, bet greitai turėjau ir jas. 

Medžioklinį peilį pakeitęs į žirkles, Harėjus virto kir- 
pėju ir nurėžė ilgas komančio garbanas. 

Laukinis sudrebėjo, matydamas besiartinant prie savo 
galvos ilgus ašmenis; jis, žinoma, manė, kad jį ruošiasi nu- 
skalpuoti gyvą. 

— O ne, aš ne taip norėčiau nuimti plaukus nuo šito 
plėšiko, — murmėjo, sekdamas operaciją, Riubas. — Nagi 
nuimk, Bilai, kartu nuo galvos ir odą! Tai palengvintų darbą, 
nes kaip mes pritvirtinsime peruką, jeigu tu jo nenuskalpuo- 
si. Pasistenk, brolau, kuo talentingiau! 

Žinoma, Harėjus šio barbariško patarimo neklausė, — 
ir, be to, jis žinojo, kad Riubas kalba nerimtai. 

Greitai mes padirbdinome ganėtinai nemokšišką peru- 
ką, kurį ir pritvirtino man prie galvos, pririšę prie mano pa- 
ties gana ilgų plaukų; laimei, aš turėjau tokius pačius juodus 
plaukus, kaip ir mano antrininkas. 

Man pasirodė, kad indėnas nusišypsojo, matydamas, 
kam naudojamos jo garbanos, bet jo šypsena buvo pikta, ir 
nuo scenos pradžios iki pabaigos iš jo lūpų neišsprūdo nė vie- 
nas žodžis, nė vienas garsas. 

Aš nejučiomis nusikvatojau. 

Šitas originalus persirengimas, šis keistas komiškumo 
ir rimtumo mišinys ir pagaliau apkirpto indėno figūra — visa 
tai negalėjo mums nesukelti kvatojimo, ir todėl mes raityte 
raitėmės. 

Pagaliau aš užsidėjau plunksnuotąją kepurę, kuri, lai- 
mei, buvo ant indėno galvos, nes indėnai ne visada ją nešio- 
ja, ir ji galutinai užbaigė mano maskaradinį kostiumą. Var- 
gu ar ir vidury baltos dienos kas galėtų atskirti, kad plaukai 
man uždėti. 

Aš savo vaidmeniui buvau visiškai pasiruošęs. 

Mes vėl nusekėme pėdsakais, bet jau kur kas lėčiau ir 
atsargiau, ir nesijudinome pirmyn tol, kol mūsų priešakiniai 
žvalgai neįsitikino kelio saugumu. 

Švieži pėdsakai įrodė indėnų artumą, ir kiekvieną mi- 
nutę mes tikėjomės išvysti komančių gaują. 


LXXXI!! skyrius 


PASKUTINIS SEKIMAS PĖDSAKAIS 


Mes nenorėjome indėnų užklupti prieš saulėlydį, ne- 
naudinga juos pasivyti Žygiuojančius; priešingai, taip galė- 
jome užšokti ant kokio nors atsilikusio raitelio ir sugadinti 
visus reikalus. 

Mes norėjome, kad komančiai įsirengtų stovyklą, o visi 
atsilikę kariai prisijungtų prie būrio. 

Bet, antra vertus, aš nenorėjau atvykti ir per daug vėlai. 
Pasak Izolinos, vakare turėjo susirinkti taryba, nuo kurios 
sprendimo paaiškėtų atomazga. Dėl to būtinai reikėjo suspėti 
laiku. 

Taryba galėjo susirinkti tuojau pat atvykus į vietą, o ka- 
dangi ginčas buvo kilęs tarp indėnų vado sūnaus ir paties va- 
do, — taip buvo vadinamas raudonodžių renegatas, — tai klau- 
simas turėjo būti išspręstas nedelsiant. 

Ketinau, jeigu galima, pasiekti indėnų stovyklą prieš su- 
temstant, kad dar prieblandoje draugų padedamas apžiūrė- 
čiau vietovę. Mes taip pat norėjome išžvalgyti ir apylinkę, kad 
pasisekus žygiui, žinotume, kur sprukti. 

Mūsų palydovai, tylėdami ir atsargiai sekdami pėdsa- 
kais, beveik tiksliai nustatė, kada čia praėjo komančiai. 

Aš su nerimu žvalgiausi į dangų, bijodamas, kad jis 
man kaip nors nesukliudytų įgyvendinti savo sumanymą. 
Kokia keista norų permaina! Ar seniai aš prakeikiau debe- 
sis, o dabar nuoširdžiai geidžiau jų, audros ir pragariškos 
tamsos. 

Bet, deja, giedrame danguje anei vieno debesėlio. 

Dar viena kita valanda, ir žydrynė pasipuoš ryškiomis 
žvaigždėmis, o po to turėjo patekėti mėnulis, kurio šviesoje 
mes prarasime pusę šansų. O mes galėjome dangaus šviesulio 
pasirodant sulaukti labai greitai. 

Aš labai gerai padariau pasirūpindamas kruopščiai per- 
sirengti. Tai turėjo man garantuoti sėkmę. 

Bet juk laukiniai labai gerai mato ir turi nepaprastą 
nuojautą. Ir viskas žlugtų, jeigu tektų su kuo nors kalbė- 
tis. Šis maskaradinis kostiumas galėjo man tapti lemtin- 
gas, nes nelogiška, kad originalo bičiuliams nekils mintis 
su manimi pasišnekėti. Komančių žodžių aš mokėjau la- 
bai nedaug, ir, prisipažinsiu, mane toks atsitiktinumas 
baugino. 

Naktis artėjo, saulė nusileido, ir į mano širdį nejuokais 
įslinko nerimas. 

Mūsų palydovai kažkodėl labai ilgai negrįžo su žinio- 
mis, ir mes jų laukdami sustojome krūmuose. Priešais kilo 
gana aukšta kalva, kurios vienas šlaitas buvo apaugęs miš- 
ku, ir karo takas tęsėsi per jos viršūnę. Mes matėme, kaip 
mūsų palydovai priėjo prie medžių, ir stengėmės nepamesti 
jų iš akių. 

Staiga vienas iš jų, Harėjus, pasirodė pakraštyje ir da- 
vė mums ženklą joti pirmyn. Greitai atsidūrėme miške ir po 
kurio laiko pasukome iš kelio. Gudrusis palydovas mus nuve- 
dė į kitą kalvos pusę. Sustojome kalvos pakraštyje, nulipome 
nuo arklių ir pririšome juos prie medžių. 

Nušliaužėme prie pačių paskutinių krūmų ir pro lapiją 
atidžiai įsižiūrėjome į vietovę, atsivėrusią prieš mūsų akis. Iš- 
vydome dūmus, ugnį, viduryje odinę palapinę. Aplink laužus 
šmėkščiojo šešėliai, — arkliai ganėsi čia pat. 

Tai buvo komančių stovykla. 


LXXXIV skyrius 


KOMANČIŲ STOVYKLOJE 


Mes pasiekėme tikslą būtent trokštamą minutę, prietemose, 
kurios mus visiškai paslėpė miške, bet puikiai leido matyti priešus. 

Buvome gerokai aukščiau ir vienu žvilgsniu galėjome ap- 
rėpti visą stovyklą. 

Mūsų kalva — vienintelė aukštuma kelių mylių plote, o 
indėnai įsirengė stovyklą lygumoje, besitęsiančioje nuo kal- 
vos papėdės į neaprėpiamus tolius. 

Ši lyguma buvo pusiau apaugusi medžiais ir krūmais. 
Tarp jų vinguriavo skaidrus upelis, suteikęs peizažui nepapras- 
tą Žavesį. O tuo tarpu tai buvo dykynė, nors, Žinoma, didinga 
dykynė. 

Indėnai buvo įsirengę stovyklą per pusę mylios nuo pa- 
pėdės, ant upokšnio kranto. 

Pakako vieno žvilgsnio, kad suprastum, jog ši vieta pasi- 
rinkta ne tiek dėl gynybos, kiek saugantis netikėto užpuolimo. 

Taisyklingomis eilėmis susmaigstytos ietys nužymėjo 
kiekvieno kario teritoriją, ir jų ilgi, nuo penkių iki šešių pėdų 
kotai kyšojo tarsi ženklais, spalvotomis plunksnomis ir žmo- 
nių plaukais išpuošti stiebai. 

Prie kiekvienos buvo padėtas skydas, lankas, strėlinė, 
išsiuvinėtas krepšelis ir šeimininko vaistinėlės krepšys, ir taip 
pat matėme būrelius Žmonių, į kuriuos negalėjome žiūrėti be 
virpulio. 

Tai buvo moterys — baltosios belaisvės, kurias mes dar 
galėjome įžiūrėti pro blausias sutemas. 

Su kokiu neaprašomu susijaudinimu aš Žiūrėjau į tų ne- 
laimingųjų siluetus, bet jos buvo pernelyg toli, ir net įsimylė- 
jėlio žvilgsnis negalėjo įžvelgti detalių. 

Abu stovyklos flangus dengė arkliai; jie užėmė gana di- 
delį plotą, nes buvo pririšti plačiai, visu laso ilgiu, kad laisvai 
ganytųsi. Taip jie supo stovyklą lanko forma, kurio templė bu- 
vo upelis, bėgantis nedideliu nuolaidumu žemyn. 

Vieta, norint išvengti netikėto užpuolimo, buvo parinkta 
labai sėkmingai. Joje augo tik viena medžių giraitė, kurioje 
stovėjo centrinė palapinė. 

Aplink stovyklą ir net kitame krante tęsėsi plika lygu- 
ma: nė mažiausio nelygumo, nė krūmelio, net nė aukštos Žo- 
lės, kur galėtų pasislėpti priešas. 

Nemanau, kad tokioje vietoje ir tokiomis aplinkybėmis 
indėnai bijotų netikėtos atakos, — bet atsargumas buvo jiems 
įaugęs į kraują, ir, be abejonės, laukiniai išsirinko šią vietą 
instinktyviai, be jokio išankstinio svarstymo. Giraitėje jie ra- 
do malkų, upelyje — vandens, lygumoje — ganyklą arkliams, 
o vienas šių nelaimingųjų gyvulių tapo jų vakariene — visa 
indėnų stovykla turėjo visko, ko reikia. 

Per vieną minutę aš išvydau visą jų padėties pranašumą ne iš 
kareivio stebėjimo taško, bet kaip medžiotojas ir kaip žmogus, įpra- 
tęs prie prerijų susidūrimų. 

Koviniu atžvilgiu stovykla nebuvo panaši į gynybinį 
punktą, bet prie jos nebuvo galima prisiartinti kitaip, kaip 
tiktai pasitelkus visą gudrumą, — ir to raitieji indėnai 1a- 
biausiai bijo. Jeigu tiktai pasitaiko ne itin netikėtas aliar- 
mas, duokite jam ne daugiau kaip penkias minutes atsitokė- 
ti, ir jis atakos neišsigąs. Jeigu jūsų jėgos kur kas didesnės, 
jūs jį galite priversti bėgti, bet, norint jį sučiupti, reikia sė- 
dėti ant greitesnio negu jo arklio. Atsitraukti nesipriešinant, 
— Štai pagrindinė komančių strategija, nebent jie susidurtų 
su meksikiečiais, su kuriais noriai stoja į kovą, tikėdami sa- 
vo pranašumu. 

Kuo daugiau aš įsižiūrėjau į priešų stovyklą, tuo dides- 
nis nusivylimas mane apėmė. Tenai nebuvo galima prasi- 
skverbti kitaip, kaip tiktai tamsiausią naktį. Pats išradingiau- 
sias šnipas čia būtų nuleidęs rankas. 

Lygiai taip turėjo galvoti ir mano draugai; visų veiduo- 
se aš mačiau niūrų-nusiminimą, kai jie ant kelių klūpėjo ap- 
link mane. Nuo mūsų atvykimo čia minutės nė vienas iš jų 
nepasakė nė žodžio. 


LXXXV skyrius 
PASITARIMAS 


Tylėdamas aš toliau apžiūrinėjau stovyklą, bet taip ir 
nesugalvojau, kaip į ją atvirai ir nerizikuojant patekti. 

Gretima ją supanti tūkstančio pėdų lyguma buvo pri- 
augusi tankios, bet labai žemos žolės, tad joje su vargu galė- 
jo pasislėpti nedidelis žvėris, bet ne žmogus, o juo labiau 
arklys. 

Aš mielai būčiau nušliaužęs pusės mylios atstumą, ski- 
riantį mus nuo stovyklos, bet tai būtų nieko nedavę. Lygiai taip 
pat sėkmingai galėjau eiti ir įprastu būdu, nes bet kuriuo atve- 
ju mane būtų pastebėję tiek stovyklos gyventojai, tiek ir bud- 
rūs mustangai. Pagaliau, net jeigu man ir būtų pavykę įsigauti 
vidun ir surasti Izoliną, tai kaip mes būtume galėję tikėtis išsi- 
gelbėti? 

Kad mus indėnai persekios, nereikėjo ir abejoti, o kaip 
to persekiojimo išvengti? Mus tuojau būtų pasiviję, sučiupę 
ir užmušę ietimis arba tomahaukais. 

Aš planavau atsivesti arklį kaip galima arčiau iki indė- 
nų stovyklos, pastatyti už kokios nors priedangos per tokį at- 
stumą, kad laiku suspėtume iki jo nubėgti, šokti ant jo su nuo- 
taka ir zovada lėti pas savo draugus. 

Pastarieji turėjo būti pasaloje taip arti, kiek tiktai įma- 
noma šioje vietovėje. 


282 


Bet šis meistriškai sugalvotas planas prarado bet kokią 
prasmę, regint ypatingą indėnų stovyklos padėtį; aš pasiklio- 
viau medžiais, krūmais, nelygia vietove arba kokia nors kita 
priedanga. 

Didžiausiam savo apmaudui išvydau, kad tikrovė į mano su- 
manymą anaiptol nebuvo panaši. Išskyrus jau minėtą nedidelę gi- 
raitę, artimiausias miškas tiktai tas, kuriame dabar slėpėmės. 

Aš žvilgtelėjau į dangų, bet ir jis neteikė jokios vilties, 
nes buvo nepriekaištingai giedras. 

Nejaugi teks savo plano atsisakyti ir, norint išgelbėti 
vargšę kankinę, kurti visai kitą? Bet ką sugalvoti? 

Netikėtai man dingtelėjo mintis, žinoma, pavojinga, — 
bet ar aš tada galėjau rinktis didesnį ar mažesnį pavojų? Pri- 
siminiau, kad Stanfildas apsimainė su indėnu arkliais, ir štai 
aš nusprendžiau joti ant šio mustango tiesiai į stovyklą. 

Juk, pasiversdamas laukiniu, norėjau suvaidinti stovyk- 
loje indėną, o pasikeitus planui beliko tiktai pradėti nenuma- 
tytą pasirodymą ir iškilmingai įjoti į stovyklą pirmajam de- 
biutui. 

Šis naujas planas turėjo vieną nepatogumą — būtent 
didelė rizika susidurti su mūsų belaisvio bičiuliais, kurie, Ži- 
noma, nedelsdami imtų manęs klausinėti ir natūraliai lauktų 
atsakymo. 

Aš truputį mokėjau komančių kalbą, bet ne tiek, kad galėčiau 
kalbėtis, ir mane tučtuojau demaskuotų ir blogas tarimas, ir 
balsas. Tiesa, galėjau atsakyti ispaniškai, — dauguma koman- 
čių šneka šia kalba; bet tai būtų neišvengiamai sukėlę įtarimą. 

Kitas sunkumas — negalėjau pasitikėti indėnų mustangu. Visą 
kelią jis bandė numesti Stanfildą ir net kelis kartus mėgino savo 
raiteliui įkąsti. Tereikėjo jam tiktai taip pasielgti iškilmingai jojant 
į stovyklą, ir viskas baigta. 

Bet sakykime, kad man pavyktų sėkmingai įsigauti į sto- 
vyklą ir pagrobti Izoliną, — tai kaipgi pasitikėti šiuo užsispyru- 
siu mustangu gelbstintis nuo persekiotojų; bandoje buvo ge- 
rų ristūnų, galbūt net geresnių, ir mums grėsė būti sugautiems 

bei neišvengiamas galas. 

O! Jeigu būčiau galėjęs atsivesti prie priešų stovyklos 
Morą ir jį pasistatyti kokioje nors priedangoje! 

Bet, nepajėgdamas įvykdyti nei viena, nei kita, buvau 
priverstas šios minties atsisakyti. 

Teko ryžtis rizikuoti suvaidinti sau prisiimtą vaidmenį 
iki galo ir sėsti ant indėnų mustango. Aš apie tai pasakiau 
draugams ir paprašiau jų patarimo. 

Visi pripažino, jog mano sumanymas nepaprastai pavo- 
jingas, — o vienas kitas labai stengėsi mane nuo jo atkalbėti. 
Pastariesiems priklausė tie, kurie nesuprato, kokią jėgą ir nar- 
sumą gali įkvėpti kilni aistra. Šie žmonės niekada taip nemy- 
lėjo kaip aš, ir todėl neklausiau jų, beje, tarp kitko, visai iš- 
mintingo patarimo. 

Kiti suprato, kad pavojus didelis, bet nežinojo kaip elg- 
tis kitaip. Du iš jų žinojo, ką reiškia mylėti, ir todėl jų patari- 
mai sutapo su mano nuoširdžiausiais troškimais. 

Tiktai vienas tylėjo, bet jo patarimas man buvo svarbesnis 
už visų kitų išmintį: aš dar nepasiklausiau senojo medžiotojo, 


LXXXVI skyrius 
RIUBAS SUSIDOROJA SU ORAKULU 


Atskirai nuo visų stovėjo, arba, geriau pasakius, lai- 
kėsi pasvirusioje padėtyje Riubas, nes jo kūnas šu Žemės pa- 
viršiumi buvo beveik įstrižai. Jis taip atsirėmė ant karabino, 
kad buožė siekė medžio kelmą, o vamzdis rėmėsi į medžio- 
tojo panosę. 

Žmogus ir šautuvas buvo to paties ilgio ir todėl atrodė 
labai panašūs į apverstą V raidę. Abi senio rankos laikė ap- 
glėbusios karabino vamzdį, o nosį Riubas įspraudė tarp dvie- 
jų pirštų smilių, tad iš pirmo žvilgsnio sunku pasakyti, ar jis 
žiūrėjo į šautuvo vidų, ar į indėnų stovyklą. 

Ši poza man nebuvo naujiena, nes Riubas visada taip elg- 
davosi, susidūręs su kokio nors sunkaus klausimo sprendimu. 

Senis šią minutę, kaip jis sakė, bandė susidoroti su sa- 
vo orakulu, gyvenusiu karabino gilumoje. 

Visi tylėjo ir žvilgčiojo į Riubą, nes Žinojo, kad be jo ne- 
žengsi nė Žingsnio, — ir visi daugiau ar mažiau nekantriai laukė. 

Praslinko dešimt minučių, o nejudantis medžiotojas ne- 
ištarė nė vieno žodžio. Jo veide nevirptelėjo nė raumenėlis, 
ir tiktai iš akių galėjai spręsti, kad tebėra gyvas. Nepavadin- 
tum jo nei statula, nei kaliause, laikančia ilgą lazdą, į kurią 
buvo panašus jo pajuodęs karabinas. 

Tikriausiai orakulas dar nedavė seniui jokio atsakymo. 

Aš jau sakiau, kad sunku buvo spręsti, ar Riubas žiūrė- 
jO į Žiotis, ar pro šalį, ir tiktai įdėmiai stebėdamas įsitikinau, 
kad jis elgėsi ir taip, ir anaip. 

Kartais jis nukreipdavo žvilgsnį į lygumą, tarsi stebė- 
damas, kartais, matyt, žiūrėjo į targutso (karabino pavadini- 
mas) vamzdžio vidų; pirma, jis bandė tarsi išspręsti uždavinį, 
o antra, galynėjosi su savo orakulu. 

Draugai ėmė nekantrauti, nes visiems labai rūpėjo pa- 
slaptingojo pasitarimo rezultatai. Didelio pavojaus minutę to- 
kia nuotaika nekėlė jokios nuostabos. 

Tačiau originalaus medžiotojo niekas nedrįso trukdyti. 

Du ar tris kartus mano palydovai turėjo progą pajusti 
blogą įpykdyto Riubo nuotaiką, ir niekas nenorėjo ant savo 
kailio pajusti jo sarkastiško iškalbingumo. 

Pagaliau prie senio priėjo Harėjus, bet ne anksčiau, o 
kai pagal pažįstamus ženklus išvydo, kad Riubas nusipelnė 
gauti savo orakulo atsakymą. 

Visi mes stebėjome senąjį medžiotoją. Man patiko šis 
reikšmingas lingavimas galva, patiko šis prislopintas, bet la- 
bai prasmingas švilptelėjimas, pranešantis pasitarimo su 
orakulu pabaigą. Aš supratau, kad Riubas sugalvojo kokią 
nors gudrybę, kaip pasiekti priešų stovyklą. 

Mes su Harėjumi priėjome prie jo, Žinoma, ne klausi- 
nėti, nes šia prasme jį gerai žinojome, ir atsisėdome šalia lauk- 
dami, kolei jis pats prakalbės. 

— Taigi, Bilai, ir jūs, mano mažyli, — tarė jis po ilgo- 
kos tylos, — ką jūs apie šį reikalą abu manote? Reikalas su- 
mautas, mano vaikai, ar ne teisybė? 

— Ir dar kaip sumautas! — lakoniškai atsakė Harėjus. 

— Aš tai mačiau iš pačių pradžių. 

— O! Nė mažiausio šanso tenai prasibrauti! — sušuko 
nusiminęs jaunasis medžiotojas. 

— Tylėk! Jokio šanso! Koks geltonsnapis tau įkalė į gal- 
vą tą paistalynę, mano vargšeli Bilai? 

— O kaip kitaip! Yra planas, bet jis netinka, nes apie jį 
mes jau tiek sykių tarėmės. 

— Paplepėk, paplepėk truputį apie tai, — tarė Riubas 
triumfuojančiai juokdamasis, — paaiškinkite ir man, mano 
mažutėliai, kad ir aš pamatyčiau, tiktai paskubėkite, nes lai- 
kas velniškai brangus. Duodu jums ne daugiau kaip ketvirtį 
valandos. Kas atsitiko? 

— Reikalas paprastas, Riubai: kapitonas nori sėsti ant 
indėnų arklio ir joti tiesiai į stovyklą. 

— Tai yra tiesutėliai, galva pirmyn, Bilai? 

— Žinoma. Joti išilgai krūmų nieko nepadės, — jį pa- 
matys. 

— Velniai mane rautų, jeigu raudonodžiai sugeba ką 
nors matyti. Tegul būsiu aš prakeiktas, jeigu jie mato ką nors 
kita, išskyrus ugnį. Garantuoju, kad jie ir manęs nepamatytų, 
nors kiekvienas turėtų tiek akių, kiek ir Argas*. 

— Kaipgi jums tai pavyktų? — paklausiau aš Riubo. — 
Nejaugi manote, kad galima prasiskverbti į šią stovyklą 
nepastebimam? Nejaugi jūs tai norėjote pasakyti, gerasis 
Riubai? 

— Taip, būtent tai aš norėjau pasakyti, mano jauna- 


* Senovės graikų mitų daugiaakis milžinas; budrus, nemie- 
gantis sargas. 

sis drauge, bet tiktai truputį kitaip. Aš nesakau, kad kas 
nors iš jūsų galėtų iškrėsti tokį pokštą, tačiau tvirtinu, kad 
medžiotojas Riubas Roulingsas iš Uolinių kalnų pateks į 
šios stovyklos vidurį tarsi sraigė po kopūstų lapais, nepa- 
kliūdamas į akis nė vienam iš šitų pajuodėlių, net ir tada, 
jeigu šie raudonskūriai bjaurybės turėtų daugiau akių, ne- 
gu jų galvose yra vabzdžių, — o tai ne mažmožis. Pagal šį 
apskaičiavimą, kiekvienas juodagalvis turėtų turėti tokią 
krūvą akių kaip povo uodega — plunksnų ir, žinoma, kur 
kas daugiau. A! Tai tu manai, kad pas juos nepastebėtam 
patekti neįmanoma! 

— Bet kaipgi, Riubai, šį stebuklą padaryti? Paaiškinki- 
te, juk jūs žinote, kokiu nekantrumu aš degu. 

— O jūs pakentėkite, jaunasis mano drauge: karščia- 
vimasis nieko gera neduos. Jums dar reikės daug kantrybės 
prieš apšylant stovykloje kojas; bet jtis pasieksite tikslą sėk- 
mingai ir greitai, jeigu klausysite Riubo ir būsite akylas bei 
atsargus. Aš žinau, kad visa tai išpildysite, nes jums jau teko 
būti persirengusiam. Na, pone, tai ar sutiksite išklausyti ma- 
no kuklius patarimus? 

— Duodu žodį, kad juos kuo tiksliausiai išpildysiu. 

— Gerai ir iš jūsų pusės išmintinga. Dabar ir aš savo 
ruožtu pasiruošęs. 

Taigi Riubas pasuko į pakraštį, davęs mums su Harėju- 
mi ženklą sekti paskui jį. 

Pasiekęs patį brūzgynų pakraštį, jis atsiklaupė už krū- 
mų ant kelių. 

Pasekęs jo pavyzdžiu, aš įsitaisiau šalia iš dešinės, o Ha- 
rėjus tą patį padarė iš kairės. 

Mes įsmeigėme akis į indėnų stovyklą, kuri mums bu- 
vo matyti kartu su aplinkine lyguma, kiek tik tai įmanoma 
šviečiant ryškiam mėnuliui, mano nelaimei, net pernelyg 
ryškiam. 

Kiek patylėjęs, senasis medžiotojas kreipėsi į mane. 

LXXXVII skyrius 
SENOJO MEDŽIOTOJO PATARIMAS 


— Dabar, brolau Bilai ir jūs, jaunasis mano drauge, at- 
kreipkite dėmesį į šią stovyklą ir pažiūrėkite, ar nėra kelio, 
kuris veda į patį vidurį, kelio tiesaus kaip sušalusios žiurkės 
uodega? 

— Bet, šiaip ar taip, o kelias atviras? — klausiamai pa- 
stebėjo Harėjus. 

— Priešingai, — pats slapčiausias. 

Mes tada ėmėmės nepaprastai kruopščiai apžiūrinėti 
tiek visą stovyklą, tiek ir apylinkę ir negalėjome pastebėti nė 
mažiausios priedangos, su kurios pagalba būtų galima prasi- 
brauti į stovyklą. 

Tiriamai pažvelgiau į dangų. Nė vieno, net paties ma- 
Žiausio debesėlio nebuvo melsvoje žydrynėje. Tiesa, plaukio- 
jo kažkokio rūko ruoželiai, bet nesudarė jokio šešėlio net ir 
tada, kai uždengė mėnulį; anaiptol, — jie buvo puikaus oro 
pranašai ir pražudė bet kokią viltį, kad oras netikėtai pasi- 
keistų. Taigi, kalbėdamas apie prasiskverbimą į stovyklą, mū- 
sų senasis išminčius, Žinoma, neturėjo omeny nakties tamsos. 
Tai ką tada jis turėjo galvoje? 

— Iš tikrųjų aš nematau jokios priedangos, — tarė tru- 
putį patylėjęs Harėjus. — Nė krūmelio, net nė aukštos žolės. 

— Nė krūmelio, nė aukštos žolės! — pakartojo Riubas. — 
O kas apie juos kalba? Yra ir kitų priemonių savo griaučiams 
paslėpti. Ar Žinai, Bilai Harėjau, aš pradedu galvoti, kad tu, 
kaip ir mūsų jaunasis draugas, iš meilės sukvailėjęs. 

— Ne, ne, Riubai. 

— Tačiau ši mintis įlindo man į galvą. Aš juk žinau, ką 
tu pasakei vienai iš tų senjoritų... 

— O ką? 

— Tu pats labai gerai Žinai. Argi tu nepasakei paskuti- 
nėje stovykloje, atsimeni, jaunutei mergaitei, kad ją myli ir 

kad ji sužeidė tavo širdį kaip mulo spyris. Ar tai ne tavo pa- 
ties žodžiai, Bilai? 

— Tai buvo ne daugiau kaip pajuokavimas. 

— Taip, taip, tai bus gražus pajuokavimas, kai grįžus į 
Bento fortą aš jį papasakosiu “ožkelei", tavo Žmonai. Tada 
tai bus rietenėlių! 

— Tu pats nežinai, ką šneki, Riubai, — čia nėra nieko 
panašaus. 

— Gerai, jeigu tai būtų teisybė, nes tau galvoje kažkas 
netvarkoj, mano mielas; štai jau keletas dienų, kai aš nepa- 
stebėjau nė vienos pakenčiamos tavo minties. Užsimanė krū- 
mų ir aukštos žolės! Nejaugi tavo akys kišenėje? Ar matai ši- 
tą krantą? 

— Krantą! — pakartojome mes su Harėjumi vienu balsu. 

— Na žinoma, — nutęsė Riubas, — krantą, ir, man at- 
rodo, jis jums abiem po nosimi, jeigu tiktai neapakote. Na, 
ką, — matote? 

Mes atsakėme ne iš karto: supratę, koks reikalas, at- 
kreipėme dėmesį į upelį, nes, žinoma, apie jį kalbėjo mūsų 
senasis bičiulis. 

Jau sakiau, kad upelis iš vienos pusės juosė indėnų sto- 
vyklą, ir mes matėme, jog jis suko į mūsų pusę, nes, pasiekda- 
mas kalvos papėdę, jis pasisuka čia stačiu kampu. Stovykla 
buvo kairiajame krante, todėl teko prasibrauti pro priešų ei- 
les ir eiti tarp arklių, pririštų visai arti kranto. 

Apžiūrinėdamas vietovę, jau ketinau išsirinkti šį kelią, 
bet su sąlyga, kad teks slėptis po vandeniu, nes paviršiuje plau- 
kiką lengvai pastebėtų; taip, pagaliau jeigu tai ir pavyktų, tai 
neįmanoma būtų tikėtis pasiimti su savimi arklį, o kaipgi le- 
miamą minutę be jo išsigelbėti? 

Apmąstęs šį planą iš visų pusių, pamačiau, kad jis ne- 
įmanomas. 

Kitaip į tai žiūrėjo Riubas; būtent tai jis mums ir siūlė. 

— Taigi jūs matote krantą, ar ne tiesa? — paklausė jis. 

— Bet ne visai didelį, — liūdnokai atsakė Harėjus. 

— Žinoma, tai ne Misūrio ar Gyvačių upių skardingi 
krantai; bet jeigu krantas ne toks aukštas, kaip turi būti, tai, 
patikėkite, minutė po minutės jis paaukštės. 

— Jūs manote, kad krantai aukštėja, ar ne taip? 

— Ži-i-inoma! — iškošė jis pro dantis, — arba tai vie- 
nas ir tas pats, yra dalykų, kurie žemėja, tuo tarpu... 

— Jūs norite pasakyti — vanduo? 

— Be abejo, vanduo, kada jis senka, laimei, pamažu, ir 
ne vėliau kaip po valandos priešais stovyklą bus pusės pėdos 
aukščio krantas. Štai kaip! 

— Ir jūs manote, kad aš galiu prasiskverbti į stovyklą, 
šliauždamas po šia priedanga? 

— Be abejo: O kas jums gali sūtrukdyti? Tai lygiai taip 
pat lengva, kaip nudobti triušį. 

— Bet arklys? Kaip jį vestis? 

— Lygiai taip pat. Galiu jums garantuoti, kad šio upe- 
lio vaga gana gili, ir ji gali paslėpti didžiulį arklį. Ji dabar nuo 
neseniai praūžusio lietaus pilna, bet nenusiminkite, — arklys 
gali plaukti arba bristi indėnams nepastebint. Palikite jį upe- 
lyje, jeigu norite. 

— Upelyje? 

— Na taip. Jis jūsų palauks, o jeigu juo nepasikliauja- 
te, tai pririškite. Nesijaudinkite, kad negalėsite jo nusivesti 
taip arti, kaip norėtumėte, bet neikite ir pats toli, kad mus- 
tangai pavėjui jūsų nesuuostų, ir viskas puikiausiai išsispręs. 
Jums teks nubėgti ne daugiau kaip du šimtus žingsnių, ir jei- 
gu pavyks merginą pagrobti, tai aš įsitikinęs, kad tokį atstu- 
mą nubėgsite lengvai, o paskui pulkite ant žirgo ir lėkite kiek 
tik įkertate, tarsi jus vytųsi šimtas velnių. Tiktai taikykite tie- 
siai į kalvą, kur mes slėpsimės už krūmų, o raudonodžiai, ga- 
rantuoju, pasistengs laikytis pagarbiu atstumu nuo mūsų ka- 
rabinų. Va taip! 

Po to man pačiam planas pasirodė įvykdomas be vargo. Upe- 
lyje sumažėja vandens — tai Žada sėkmę. Tai, ko nepastebėjo 
akys, neprasprūdo nuo senojo medžiotojo žvilgsnio. Štai ko- 

dėl jis taip ilgai delsė su savo atsakymu; stovėdamas atsirė- 
męs į karabiną, jis vis stebėjo šį reiškinį. Per pusvalandį jo 
įdėmus žvilgsnis išvydo, jog vandens lygis sumažėjo keletu co- 
lių, o vėliau tai jau ir man tapo akivaizdu. 

Taigi planas pasirodė įgyvendinamas be vargo. Priklau- 
somai nuo upelio gylio aš galėjau vesti arklį kiek galima ar- 
čiau prie stovyklos, o po-to jau atsiduoti išradingumui ir dva- 
sios stiprybei. 

— Joti tenai ant arklio — nieko gera neduos, — pridū- 
rė Riubas, — tai reikėtų daryti tik kraštutiniu atveju. Patikė- 
kite, prakeikti mustangai taip sužvengtų ir pakeltų tokį triukš- 
mą, kad atkreiptų visos gaujos dėmesį, — o tada kokio nors 
juodagalvio lūšies akys netruktų jumyse atpažinti baltąjį, pa- 
sislėpusį, nepasakyčiau, kad po liūto kailiu... 

Neilgai dvejojęs priėmiau senojo medžiotojo patarimą 
be išlygų. 


LXXXVIII skyrius 


VANDENYJE 


Aš ruošiausi trumpai. Beliko tvirčiau suveržti pavaržas, 
apžiūrėti ginklą ir prisitvirtinti užpakalyje revolverius bei peilį 
taip, kad juos pridengtų jaguaro kailis. Ne ilgiau kaip po pen- 
kių minučių buvau visiškai pasiruošęs. 

Norėjau palaukti, kol vanduo dar labiau nuslūgs, bet 
artėjo tarybos valanda, mano nekantrumas augo nepaprastu 
greičiu, ir nusprendžiau veikti. 

Kai sėdau ant arklio, draugai mane apsupo ir iš eilės 
atsisveikindami spaudė ranką, linkėdami visokeriopos sėkmės: 
be abejo, kai kurie nesitikėjo daugiau su manimi pasimatyti, 
supratau tai iš jų balso, kiti buvo labiau tikri mano sumanu- 
mu, bet jeigu Žūčiau — prisiekė už mane atkeršyti. 

Riubas ir Harėjus mane palydėjo iki kalvos papėdės. 

Upelis šioje vietoje buvo apaugęs krūmais, besidriekian- 
čiais išilgai krantų ir susijungusiais su viršūnę vainikuojančia 
giraite. Aplink kalvą taip pat lapojo krūmai, ir mes išvydome, 
kad pasalą galima įrengti daug toliau. Bet ši vieta nebuvo to- 
kia saugi kaip viršūnė, ir atėjus momentui trauktis, priversti 
ropštis į pliką kalvą, mes būtume indėnams atskleidę savo sil- 
pnas jėgas. Dėl to buvo nuspręsta partizanams pasilikti ten 
pat, kur jie ir sustojo. 

Nuo pat posūkio upelis tiesia linija čiurleno iki indėnų 
stovyklos ir blizgėjo kaip metalinė juosta. Toliau jo pakrantė- 
se krūmai jau neaugo, ir, žengę keletą Žingsnių pirmyn, mes 
būtume priešų pastebėti. 

Čia man jau reikėjo bristi į vandenį. Nulipęs nuo ar- 
klio, pasiruošiau priverstinei maudyklei. 

Medžiotojai man davė paskutinius nurodymus. Abu pa- 
spaudė man ranką, ir šis paspaudimas kalbėjo gražiau už bet 
kokią iškalbingą frazę. Beje, jie pridūrė ir po keletą Žodžių. 

— Mes su Riubu būsime netoliese, — tarė Harėjus. — 
Jeigu jūs iššausite iš pistoleto, pulsime pirmyn ir sutiksime 
jus pusiaukelėje. Jeigu reikalai jums pasisuks į kitą pusę, — 
čia Bilo balsas truputį pasikeitė, — tai galite pasitikėti, kad 
mes šitiems dykaduoniams kruvinai atkeršysime. 

— O, taip! — sušuko Riubas, — jūs galite mumis pasi- 
tikėti! Ne viena įpjova prisidės iki Kalėdų ant mano senojo 
targutso buožės, jeigu su jumis atsitiks nelaimė, mano jau- 
nasis drauge. Keliaukite, bet nebijokite. Būkite budrus, lai- 
kykite paruoštus nagus, ir jūs, žinoma, sėkmingai išsinarplio- 
site iš to pavojingo lizdo. Išsprukę iš stovyklos, pasitikėkite 
mumis, šuoliuokite tiesiai viršun į krūmus, bet lėkite kiek 
įkabinate! 

Negaišdamas nė minutės, aš įvedžiau Morą į upelį ir pats at- 
sargiai į jį nusileidau. Puikiai išmokytas arklys neraginamas 
ėjo paskui mane ir ne vėliau kaip už pusės minutės buvo jau 
iki krūtinės vandenyje. 

Upelis buvo būtent tokio gylio, kokio man reikėjo. 
Krantas kilo per pusę pėdos virš vandens lygio, ir tai buvo 
viskas, ko man reikėjo, kad paslėptų mano galvą, kai stovėjau 
ant kojų, arba mano arklio galvą. Jeigu būtų toks pat gylis iki 
pačios stovyklos, tenai patekčiau be jokio vargo. 

Tačiau mano indėniškos kepurės plunksnos buvo aukš- 
tesnės už krantą, o kadangi jos įvairiaspalvės ir matyti iš tolo, 
tai galvos papuošalą teko nusiimti ir neštis rankoje. 

Gylis man buvo palankus dar ir todėl, kad žmogus ir 
arklys, keldamiesi brasta, kelia mažiau triukšmo negu sek- 
lioje vietoje, — O tai nepaprastai svarbu. Naktis buvo tyli, 
mano nuomone, net pernelyg tyli, ir vandens pliuškenimas 
būtų girdėti labai toli, — bet, laimei, užpakaly manęs, prie 
upelio posūkio, buvo slenksčių, ir vandens šniokštimas skli- 
do nakties tyloje už kelių mylių kur kas garsiau. Jis beveik 
kurtino mano ir mano arklio žingsnius. Aš tai suvokiau dar 
anksčiau negu leidausi į savo pavojingą žygį. 

Už dviejų šimtų žingsnių nuo krūmų sustojau, norėda- 
mas pasižiūrėti atgal ir apžvelgti tą vietą, kurioje pasiliko ma- 
no draugai. Ėmus persekioti indėnams, būtų labai liūdna ne- 
žinoti tikslios pasitraukimo krypties. 

Nesunkiai įžiūrėjau jų pasalą ir įsitikinau, kad geriau 
pasirinkti buvo neįmanoma. Kalvos viršūnę vainikavę medžiai 
buvo ypatingos rūšies. 

Aš žvelgiau į tą poziciją kaip į ypatingai patogią pasa- 
lai, ir štai kodėl: būrys, besiartinantis prie jos iš lygumos ir 
kopiantis į kalvą, priekyje savęs regės ištisą armiją; mat patys 
augalai, vainikuoti blizgančiais tarsi ašmenys lapais, labai pa- 
našūs į karius; pasipuošusius didžiulėmis plunksnomis. Dau- 
gelis šių keistų augalų (jukų) buvo. net šešių pėdų aukščio, 
žmogaus storio kamieno ir be šakų, tad nieko nebuvo leng- 
viau, kaip j juos palaikyti Žmonių figūromis. 

Šios pozicijos pranašumą aš supratau iš pirmo žvilgs- 
nio. Jeigu mane persekiotų indėnai ir man tik pavyktų įšokti 
anksčiau jų į krūmus, tai visuotinė karabinų salvė turėjo iš 

karto, nepaisant jų skaičiaus, sustabdyti priešus. Pakako de- 
vynių karabinų ir penkių ar šešių revolverių, kad laukiniai vie- 
toj devynių į vaiduoklius panašių medžių suskaičiuotų devy- 
niasdešimt priešų. , 

Tuo įsitikinęs, Žžvaliai ir su pasitikėjimu aš vėl nubridau 
prieš srovę. 


LXXXIX skyrius 


PRIEŠ SROVĘ 


Bridau gana lėtai. Vandens man buvo iki juostos, t. y. 
ganėtinai aukštai, ir tai labai apsunkino kelią. Srovė nebuvo 
stipri, tačiau vis tiek mane nemažai vargino. Galėčiau bristi 
greičiau, jeigu nebūčiau priverstas laikyti savo ir savo arklio 
galvą žemiau kranto. 

Tarpais sustodavau pailsėti, nes bandymas priešintis sro- 
vei man užgniauždavo kvapą, ypač kai stengiausi eiti pasilen- 
kęs. Bet aš taikiau Žengti tomis vietomis, kur vanduo buvo 
gilesnis, ir, sulaikęs kvapą, stengiausi laikytis tiesiai. 

Taip keliaujant man labai magėjo pažvelgti į stovyklą ir 
bandyti suvokti tiek atstumą, tiek ir situaciją, bet nedrįsau 
pakelti galvos aukščiau kranto, ant kurio buvo tokia žema žo- 
lė, nes tereikėjo kyštelėti ranką, ir ją mėnulio šviesoje kaip- 
mat pastebėtų indėnai. 

Aš nežinojau kokį atstumą jau nuėjau, bet, atrodė, 
kad jau turėjau būti prisiartinęs prie stovyklos. Visą šį lai- 
ką laikiausi prie pat kairiojo kranto, kuris, pasak Riubo, iš 
tikrųjų buvo pakilęs pusę pėdos virš vandens lygio. Tai bu- 
vo pati palankiausia aplinkybė, ir, kas svarbiausia, iš šitos 
pusės, t. y. iš rytų, labai Žemai buvo mėnulis, todėl juodas 
kranto šešėlis gulėjo beveik viduryje srovės. Būtent tame 
šešėlyje aš ir kapsčiausi, nes jis draugiškai slėpė mane ir 
mano arklį. 

Maniau, kad jau esu arti stovyklos, bet nedrįsau žvilg- 
terėti, taip pat bijodamas ir bristi toliau, nes tai savo ruožtu 
galėjo būti pavojinga. Jau pajutau vėjo kryptį, jis pūtė nuo 
upės į stovyklą, o, vadinasi, jeigu būčiau vedęs arklį ta vieta, 
kur ganėsi mustangai, tai pastarieji, pajutę mūsų buvimą, ga- 
lėjo imti nerimauti. Pagaliau, kad ir kaip aš besistengčiau 
žengti atsargiai, grėsmę kėlė ir vandens pliuškenimas. 

Keletą minučių aš neryžtingai stovėjau: ar palikti arklį 
šičia, ar jį vestis toliau; bet iš stovyklos mano ausis pasiekė 
įvairiausi garsai. Tačiau jie buvo tokie neaiškūs, kad negalė- 
jau pagal juos orientuotis. 

Aš atsigręžiau atgal, vildamasis nustatyti nueitą atstu- 
mą ir iki kurios vietos man pavyko atbristi, bet tai buvo abso- 
liučiai neįmanoma. Stovėdamas beveik vandens lygyje, visiš- 
kai negalėjau apie atstumą spręsti. 

Tada ėmiau įdėmiai apžiūrinėti rytinį krantą ir išvydau 
daiktą, kuris man galėjo atstoti ženklą, būtent, mustango, pri- 
rišto netoli prie upokšnio, sturplį. Tai mane labai nudžiugi- 
no: mustangas buvo už dviejų šimtų Žingsnių, ir aš Žinojau, 
kad jis ganėsi pačiame stovyklos pakraštyje. 

Taigi nuo priešų tebuvau už dviejų šimtų žingsnių, bū- 
tent tokiu atstumu, kokiu planavau palikti savo arklį. 

Nepamiršau pasiimti su savimi nusmailinto kuoliuko, 
vieno iš būtinų kelionės per preriją daiktų: Man nieko ne- 
reiškė jį įsmeigti į Žemę, tuo labiau, kad Moras neturėjo įpro- 
čio nusitraukti net paties silpniausio raiščio. Jam kuoliukas 
buvo tiktai ženklas, kad nuo tos vietos jis privalo niekur nei- 
ti. Paglostęs arklį, nubridau pasroviui toliau. 

Maždaug už dvylikos žingsnių išvydau pranykstant kran- 
tą, — tai buvo nedidelė įduba, einanti įžambiai iš lygumos 
upelio linkui, ir lygiai tokią aš pamačiau kitoje pusėje. Tai 
brasta ir visokiausių prerijų lankytojų persikėlimo vieta. 

Iš pradžių nusigandau. Iš tikrųjų, aš bijojau, kad manęs 
nepamatytų indėnai, bet baimė išnyko, kai priėjau arčiau; 

krantas buvo status, ir mane pridengė nuo priešų pusės. 

Jau ruošiausi bristi toliau, kai staiga netikėta mintis ma- 
ne sulaikė vietoje, ir ėmiau atidžiau apžiūrinėti įdubą, paste- 
bėjęs vieną patogų dalyką. 

Iki tol man kėlė baimę ta vieta, kurioje palikau arklį. 
Būtų tekę grįžti prie jos ne kitaip, kaip persekiotojams lipant 
ant kulnų; žinoma, ten esant arkliui, man buvo patogu šokti į 
balną, — bet kokių pašėlusių pastangų būtų reikėję Morui 
iššokti į kitą krantą! 

Įduboje tai daryti bus patogiau, ir, nė minutės negaiš- 
damas, aš sugrįžau, atrišau arklį, atsivedžiau jį į šią brastą ir 
vėl pririšau. 

Po to nuslinkau pirmyn jau kur kas drąsiau, bet dvigu- 
bai atsargiau. Buvau labai arti tikslo, tačiau pats tyliausias 
supliuškenimas galėjo mane pražudyti. 

Ketinau bristi vandeniu tol, kolei praeisiu mustangus 
su jų ganyklos sargais. Nusikapstęs toliau, jau negalėjau at- 
kreipti jų dėniesio, nes akyse jiems painiojosi ir kitų indėnų, 
o aš tikėjausi, kad mano persirengimas galės apgauti sargybi- 
nių budrumą. 

Antra vertus, nelabai ir norėjau toli peržengti šią lini- 
ją, bijodamas atsidurti arti prie laužų ir indėnų būrelių. 

Pastebėjau, kad tarp stovyklos ir ganyklos buvo ganė- 
tinai platus laukas. Šią neutralią vietą laukiniai lankė ma- 
nau pradėti vaidmenį, kurį man buvo lemta šioje dramoje 
suvaidinti. 

Mano norai išsipildė. 

Prisiglaudęs prie paties kranto, aš aplenkiau mustan- 
gus, prašliaužiau pro pačias jų nosis, nes girdėjau, kaip jie 
rupšnojo man virš galvos žolę; bet sėlinau taip tyliai, kad ma- 
nęs artinantis neišdavė nė žvengimas, nė trepsėjimas. 

Po kelių minučių buvau jau taip toli, kad galėjau judin- 
tis kur kas drąsiau. Pagaliau nusprendžiau pakelti galvą, nors 
tai ir dariau labai atsargiai. 

Arti nieko nebuvo. Galėjau įžiūrėti juodus indėnų si- 
luetus. Susirinkę prie laužų už šimto žingsnių nuo manęs, jie 
kalbėjosi, juokėsi, nė vienas neišgirdo nieko įtartina ir net 
nepažvelgė į mano pusę. 

Abiem rankom susigriebęs už krašto, aš išsiropščiau į 
krantą, bet atsargiai, kaip demonas, kuris tylutėliai kepurnė- 
jasi laiptais į sceną. Iš pradžių šliaužiau keliais, paskui atsi- 
stojau ant kojų ir išsitiesiau viduryje indėnų stovyklos visu 
ūgiu, apsimesdamas tokiu pačiu laukiniu, kaip ir jie visi. 


XC skyrius 
STOVYKLA 


Keletą minučių stovėjau it statula, nekrustelėdamas nė 
vienu raumeniu, bijodamas mažiausiu gestu atkreipti į save 
piemenų arba Žmonių, vaikščiojančių tarp laužų, dėmesį. 

Dar ruošdamasis išlipti iš upelio, aš užsidėjau plunks- 
nuotą kepurę, bet svarbiausias dalykas, išlindus iš vandens, 
— užsikišti užpakalyje už diržo revolverius. 

„ Tai padariau gana apsukriai ir vėl per visą ilgį nuleidau 
jaguaro kailį. Šį apsiaustą saugojau, kad nesušlaptų, ir jo pla- 
tūs kraštai slėpė mano permirkusias kelnes. Mokasinuose, Ži- 
noma, žliugsėjo.vanduo, bet šiomis smulkmenomis aš jau ne- 
sirūpinau. Prerijų stovykloje ir ant upelio kranto indėnas su 
permirkusiomis kelnėmis ir mokasinais nebuvo retenybė, ga- 
linti sukelti įtarimą, ir, Žinoma, mano antrininkas dėl dauge- 
lio priežasčių galėjo mano vietoje taip pat įmerkti į upelį sa- 
vo bronzines kojas. 

Atsitiko taip, kad vieta, kur išėjau įš vandens, buvo vi- 
soje stovykloje nepastebimiausia: atsidūriau tarp rausvų bi- 
vako* laužų atšvaitų ir blyškios mėnulio šviesos; šių dviejų 
skirtingų apšvietimų blizgėjimas, talkindamas man, sukėlė 


* Karių lauko stovykla ilsėtis arba nakvoti. 

kažką panašaus į optinę apgaulę. Žemė buvo tik truputį ap- 
šviesta, mane lengvai galėjo matyti iš vidurio stovyklos, bet 
ne taip aiškiai, kad pažintų, jos esu persirengęs, ir todėl ne- 
reikėjo būgštauti, kad koks nors laukinis, žiūrėdamas į mane, 
ką nors įtars. 

Stovėjau trumpai, viso labo tiek, kai laiko reikėjo šiai 
scenai apžiūrėti. 

Gausiai liepsnojo laužai, aplink kuriuos būriavosi dau- 
gybė sėdinčių ar stovinčių Žmonių figūrų, o kadangi naktis 
buvo gana šalta, tai laukiniai laikėsi arčiau ugnies ir po sto- 
vyklą slampinėjo tik vienas kitas, — labai palankus man mo- 
mentas! 

Aš pastebėjau vieną, daug didesnį už kitus ir panašų į 
iškilmingą laužą, uždegamą kokios nors šventės metu. Jis 
liepsnojo tiesiai priešais nuošaliai stovinčią palapinę, per dvy- 
lika Žingsnių nuo įėjimo. Rausvoki jo atšvaitai pasiekė net ma- 
ne ir visą nurausvino šmėžuojančia šviesa. 

Aplink šį laužą stovėjo daug indėnų; aš net galėjau įžiū- 
rėti laukinių, esančių kitoje pusėje, veidus, bet stovintys ar- 
čiau buvo atsisukę į mane nugaromis. Anuos mačiau labai aiš- 
kiai ir galėjau apžiūrėti ir ištepliotus jų veidus, ir išpieštas 
ant krūtinės emblemas, ir visas jų rūbų detales. 

Tačiau kostiumų išorė mane nustebino nedaug; tikėjausi 
išvysti karius su antblauzdžiais ir mokasinais, su plikomis-gal- 
vomis arba plunksnuotomis kepurėmis, o ant nugarų — bizo- 
nų kailius. Be abejo, kai kurie visiškai atitiko šiuos lūkesčius, 
bet kiti laukiniai, atvirkščiai, buvo įsisupę į storus audekli- 
nius apsiaustus, apsiavę ilgomis kelnėmis ir ant galvų turėjo 
tikrus meksikietiškus sombrerus. Žinoma, aš stebėjausi regė- 
damas tiek daug indėnų, apsirengusių meksikietiškais rūbais. 

Kiti su kažkokiais kiveriais ir žydrais bei raudonais mun- 
durais, kurie su antblauzdžiais ir mokasinais sudarė nepapras- 
tai keistą derinį, atrodė truputį karingiau. 

Tačiau stebėtis šiais fantastiškais kostiumais nustojau 
labai greitai, nes supratau, kas tai buvo per Žmonės, kur jie 
vaikščiojo, kokiais tikslais ir iš kur grįžo. 

Laukiniai nebuvo persirengę — jie dėvėjo pasigrobtus 
iš civilizuotų Žmonių drabužius. 

Vadinasi, man nebuvo reikalo būgštauti dėl savo mas- 
karado, — kad ir kaip apsirengęs, aš nebūčiau balta varna tarp 
šios margos publikos, — sėkmingai tiktų ir mano paties mun- 
duras, kad tik nebūtų baltos odos. 

Laimei, keletas laukinių buvo su tradiciniais indėnų kos- 
tiumais, o priešingu atveju tokioje minioje aš būčiau atrodęs 
pernelyg “tikras" indėnas. 

Visa tai, nekreipdamas dėmesio į smulkmenas, paste- 
bėjau per minutę, — aš ieškojau akimis Izolinos. 

Labai atidžiai apžiūrėjau aplink laužus besibūriuojančius 
Žmones, mačiau belaisves moteris, bet Izolinos nebuvo niekur. 
Lengviau atskirčiau ugnies šviesoje ir jos bruožus, ir figūrą. 

“Ji palapinėje, niekur kitur, tik palapinėje!“ — pagal- 
vojau aš. 

Po to nusprendžiau žengti pirmyn. 

Sustojau ties krūmais, besitęsiančiais per visą stovyk- 
los vidurį, ir jau iš pirmo žvilgsnio suvokiau, kokių privalumų 
jie man teikia. 

Kaip jau sakiau, palapinė stovėjo prie paties šios gi- 
raitės pakraščio, ir pats didžiausias laužas degė prie įėji- 
mo į ją. 

Man reikėjo Izolinos ieškoti ten arba kur nors gretimai. 


XCI skyrius 
VIENAS MANO GERAS DRAUGAS 


Būtent šiuo momentu pasigirdo šauklio balsas, ir išvy- 
dau stovykloje visuotinį sujudimą. Negalėjau suprasti, ką tas 
žmogus kalbėjo, bet ypatinga jo balso intonacija įrodė, kad jis 
davė signalą arba kažkokį atsišaukimą. Be abejo, vyko kažkas 
svarbaus. 

Indėnai ėmė grūstis aplink laužą, ateidami ir vėl nuei- 

dami, tarsi atlikdami tylų ir iškilmingą šokį. Kiti su draugais 
skubėjo iš tolimų stovyklos kampų į pasitarimą prie laužo. 

Bet aš ne žioplinėti atėjau. Kadangi jų dėmesys nukreip- 
tas kitur, man buvo proga nepastebėtam įsėlinti į krūmus, ir 
tai padariau kuo ramiausiai. 

Ėjau tyliai, apsimesdamas kuo nerūpestingesnis, pa- 
mėgdžiodamas nerangią komančio eiseną, kuri taip skiriasi 
nuo grakščių ir iškilmingų čipevajų, šavanų, huronų ir iro- 
kėzų judesių. 

Ko gera, savo vaidmenį vaidinau neblogai, nes pro šalį 
praeinantis indėnas mane pavadino, žinoma, vardu to, kurio 
asmenį aš atstovavau. 

— Vakonas! — sušuko jis. 

— Ką? — atsakiau aš ispaniškai. 

Ir kiek galėdamas stengiausi pamėgdžioti indėno balsą 
ir tarmę. Žinoma, tai buvo didelė rizika, bet aš atsidūriau keb- 
lioje padėtyje ir negalėjau išsipirkti tylėjimu. 

Mano pašnekovas, matyt, truputį nustebo, išgirdęs is- 
panų kalbą, tačiau jis mane suprato ir tęsė: 

— Vakonai, argi tu negirdi šaukimo? Kodėl neini te- 
nai? Taryba jau susirinko, ir atvyko Hiso-rojus. 

Aš indėną supratau daugiau iš žodžių negu iš gestų, nors 
vien tiktai išsireiškimas “šaukimas" ir Hiso-rojaus vardas man 
padėjo suvokti, kas čia vyksta. 

Bet su atsakymu delsiau. Nedrįsau vėl prakalbėti ispa- 
niškai, nežinodamas, kiek tą puikiąją kalbą nuo Gvadalkivy- 
ro* krantų moka Vakonas. 

Aš buvau nepaprastai sutrikęs, o prakeiktas laukinis, 
— be abejonės, vienas iš tikrojo Vakono draugų, — matyt, 
nuo manęs atstoti nė negalvojo. 

Vis dėlto man dingtelėjo laiminga mintis. Su iškilmin- 
ga laikysena ir išraiška Žmogaus, nenorinčio, kad jam trukdy- 
tų, rankos gestu atsisveikinau su pašnekovu, atsukau jam 
nugarą ir ėmiau lėtai tolintis. 


* Upė Ispanijos pietuose. 

Indėnas savo ruožtu irgi nuėjo, tačiau buvo šiek tiek 
sutrikęs. 

Patyliukais apsižvalgęs, išvydau, kad jis nuėjo ne- 
ryžtingai: matyt, bičiulio Vakono elgesys jį kažkuo intri- 
gavo. 

Prieš įžengdamas į krūmus, atsisukau antrąkart ir pa- 
mačiau, jog mano draugas nuėjo savo keliu ir greitai įsimaišė 
į susirinkusią prie laužo minią. 

Atsidūręs krūmų šešėlyje, laisviau atsikvėpiau ir ėmiau 
apgalvoti savo padėtį. 

Matyt, nereikšmingas atvejis, iš pradžių truputį baugi- 
nęs, man kartu suteikė ir naudingų žinių. Visų pirma, sužino- 
jau savo vardą, antra, aš įsitikinau, jog pasitarimas turėjo įvyk- 
ti tuojau pat, o trečia, renegatas Hiso-rojus taryboje turėjo 
kažką apsvarstyti. 

Tai buvo labai svarbi Žinia, kuri, palyginta su mano ste- 
bėjimais, man paaiškino šį dalyką. Taryba susirinko išspręsti 
jaunojo vado ir renegato ginčą, kam turi priklausyti mano nuo- 
taka, ir todėl aš atvykau pačiu laiku. Nė vienas laukinis, nei 
raudonodis, nei baltasis, šio neįkainojamo perlo dar nepasi- 
savino. 

Izolina šio varžymosi dėka nepriklausė dar niekam — 
ją globojo konkurentų pavydas. 

Ši mintis man įliejo į širdį balzamo, — bet kokia tai bu- 
vo keista paguoda! 

Taip, aš atvykau laiku! Iš naujos vietos mano žvilgsnis 
dar geriau aprėpė ir stovyklą, ir laužus, ir indėnus, bet niekur 
nemačiau Izolinos. 

“Ji būtinai turi būti palapinėje, — pagalvojau aš, — arba..." 

Man kilo naujų įtarimų. Galbūt ją nuo kitų belaisvių 
laikė atskirai! Ar nebuvo ji kur nors iki galutinio nuospren- 
džio paskelbimo paslėpta krūmuose! 

Ir, norėdamas patikrinti šią prielaidą, aš nusprendžiau 
apžiūrėti šią nedidelę giraitę. Jeigu man pavyktų ją surasti, 
tai visą Žygį lengvai apvainikuotų pergalė, net ir tuo atveju, 

jeigu indėnai ją labai saugotų. Už mano juostos tūnojo šešių 
laukinių mirtis, o galbūt ir daugiau: kiekybinis beginklių 
Žmonių pranašumas nieko nereiškė prieš mirtį nešančius re- 
volverius, o be to, pastebėjau, kad didesnė laukinių daugu- 
ma savo ginklus paliko nuošaliai, — toks didelis buvo jų pa- 
sitikėjimas. 

Galėjau taip pat ją rasti vieną arba saugomą tiktai vie- 
no sargo: tarybos susirinkime turėjo dalyvauti visi sargybi- 
niai — vieniems tai buvo privaloma, kiti — iš smalsumo, ir 
tai nekėlė jokių abejonių. Ir šį momentą aš prisiminiau bar- 
bariškus indėnų papročius. 

Negaišdamas nė minutės, įslinkau į giraitę ieškoti be- 
laisvės. 

Vietovė man nė kiek netrukdė, — medžiai augo reto- 
kai ir krūmokšniai buvo taip pat gana reti. Aš nesunkiai, be 
jokio triukšmo ir nesilenkdamas prie žemės galėjau tarp jų 
praeiti. Mano žingsnių garsą taip pat labai gerai slopino 
minkšti mokasinai.. 

Tai buvo daugiausia tankialapių pekanų* krūmai, ir mėnu- 
lio spinduliai prasiskverbė į žemę tik pro kai kurias šakas. Bet švie- 
sos, kad galėčiau išvysti baisų reginį, dar buvo ganėtinai. 

Taip spėliodamas aš apsirikau. 

Į tarybą susirinko ne visi grobikai, ir ne visos belaisvės 
buvo suvarytos prie bivako laužų... 

Ketinau paleisti į darbą revolverius, bet mane sulaikė 
man pačiam gresiantis mirtinas pavojus. 

Užsiėmę nelaimingomis belaisvėmis, išgamos nekreipė 
į mane dėmesio, ir nekliudomas tęsiau savo kelią. 

Kaip įmanoma greičiau, apšniukštinėjau kiekvieną pie- 
vaitę, kiekvieną kampelį. 

Aš dar sutikau būrelius laukinių ir verkiančių mote- 
rų, bet tos, kuri buvo mano pavojingų ieškojimų tikslas, ne- 
mačiau. 


* Riešutmedžių šeimos karijos genties medžių rūšis. 


302 


“Ji palapinėje, — pagalvojau aš. — Ji tikrai tenai" 

Ir greitai aš atsidūriau po medžiais, iš užpakalio pri- 
dengiančiais šį vienišą stovyklos vigvamą. 

Sustojęs giraitės pakrašty, praskyriau tankią žolę ir go- 
džiai apžvelgiau atsivėrusį vaizdą. 

Toliau ieškoti nebuvo reikalo: prieš savo akis išvydau 
Izoliną. 


XCII skyrius 


TARYBA 


Aš atsidūriau šalia nuotakos, galėjau ją matyti, galėjau 
būti išgirstas, galėjau ją palytėti, bet nesiryžau kalbėti ir vos 
drįsau į ją Žvilgterėti. 

Mano rankos drebėjo, širdis plakė taip beprotiškai, kad 
net girdėjau jos padažnėjusius dūžius. 

Bet Izoliną išvydau ne iš karto. Pro šakas iš pradžių pa- 
mačiau reginį, kuris, mane nustebino ir kuriam laikui užval- 
dė mano dėmesį. Laukiniai, supantys iškilmingą laužą, persi- 
grupavo, ir tai mane labai sudomino. 

Ugnis švytėjo blausiai, ir žėruojantys angliai skleidė ga- 
na silpną šviesą, bet kadangi šis laužas buvo labai didelis, tai 
vis tiek apšvietė nemažą plotą. 

Aplink jį susispietė laukiniai, bet ne stovėdami ir ne 
šurmuliuojančiais būreliai kaip anksčiau, 0 priešingai — visi 
pritūpė vienas nuo kito vienodu atstumu, ratu apjuosdami di- 
džiulį laužą. 

Jų buvo apie dvidešimt Žmonių. Aš jų neskaičiavau, bet 
mačiau, kad visi atvyko su nacionaliniais rūbais, t. y. iki juos- 
tos visiškai nuogi — turėjo tiktai apyrankes ir ant nosių, ausų 
bei kaklo papuošalus iš kriauklių. 

Neklydau: prieš mane — tarybos posėdis. 

Čia dalyvavo ir kitų fantastiškiausiais kostiumais 
apsirengusių indėnų, — bet pastarieji laikėsi užpakalyje 
per du ar tris žingsnius nuo laužo ir, susigrūdę nedidelė- 
mis grupelėmis, pusbalsiu kalbėjosi. O kiti slampinėjo to- 
lėliau. 

Greitai apžvelgiau visas šio paveikslo smulkmenas; 
mano akims tiktai reikėjo apsiprasti su šiuo varginančiu ap- 
švietimu. 

Greitai mano žvilgsnis krito ties Izolina ir, tarsi prie 
jos prikaustytas, sustingo. 

Indėnų, supančių laužą, grandinėje padarytas šešių met- 
rų ilgio koridorius. Jis buvo kaip tik prieš palapinę ir laužo 
viršų, 0 nuo čia ėjo vos vos nuolaidžiai upės link. 

Šioje vietoje pasodino belaisvę, tad ji buvo tarp laužo 
ir palapinės: truputį už tarybos ribų. Vietovė nelygi, todėl ne- 
galėjau jos iš karto pamatyti. 

Izolina pusiau gulomis sėdėjo ant vilko kailio. Rankos 
buvo laisvos, bet kojos surištos. Ji buvo nugara į palapinę, ir 
dėl to negalėjau matyti jos veido. 

Bet man nedaug reikėjo, kad pažinčiau savo širdies val- 
dovę, 0 ir ar galėjau aš klysti! 

Už laužo, tiesiai priešais vietą, kur sėdėjo Izolina, aš 
išvydau baltąjį prerijų Žirgą. 

Jis nebuvo pririštas, bet jį už pavadžių laikė vienas in- 
dėnas. Matyt, jį ką tik atvedė, nes anksčiau aš jo nepastebė- 
jau. Arklys, kaip ir šeimininkė, buvo ginčų objektas. 

Nei rato viduryje, nei tarp šventinių žiūrovų nebuvo 
mano nepakenčiamojo priešo — renegato. Hiso-rojus laikė- 
si nuošaliai. Kad ir kokie laukiniai, nuožmūs atrodė raudo- 
nodžių karių veidai, kad ir kokią demonišką išraišką jiems 
suteikė įvairiaspalvis išsidažymas, bet drąsiai buvo galima 
teigti, kad nė vienas indėnas neturėjo tokios šiurpios ir vel- 
niškos išvaizdos. 

Hiso-rojaus bruožai buvo pikti iš prigimties, bet jie ta- 
po dar klaikesni dėl netikusio išsidažymo pagal indėnų pa- 

pročius. Ant jo galvos buvo kreida išpaišyta kaukolė su su- 
kryžmintais kaulais, o ant krūtinės — visai natūraliai nupieš- 
ti nuo galvos nuplėšti plaukai (scalp) — o tai šiam piktada- 
riui suteikė nepaprastai nuožmią išvaizdą. 

Šioje taip šlykščiai sudarkytoje odoje buvo kažkas ne- 
išpasakyta, nes jos natūrali spalva vietomis prasimušė pro 
išsigimėlišką raudonų, geltonų, baltų, juodų ir mėlynų dažų 
teplionę. 

Jo varžovo aš nemačiau. Gal jis buvo įsimaišęs į šalia 
stovinčių būrelį, o gal dar neatėjo. Tai buvo vyriausiojo vado 
sūnus, iš visa ko spėjant, dabar lindintis palapinėje. 

Pagaliau atnešė didelę iškilmingą pypkę (kalumetą), ją 
iš vidurinio laužo pridegė, ir ji ėmė eiti ratu nuo vieno lauki- 
nio prie kito, bet kiekvienas tarybos narys sau leido užtraukti 
tiktai vieną kartą. 

Aš žinojau, kad tai buvo posėdžio atidarymo ceremoni- 
ja, po kurios turėjo prasidėti debatai. 


XCIII skyrius 


IŠSIGELBĖJIMO PRIEMONĖ 


Vietos, kurioje aš atsitiktinai atsidūriau, negalėčiau ge- 
riau pasirinkti nė specialiai ieškojęs. Prieš mane buvo ir tary- 
bos laužas, ir pati taryba, ir ją supančios grupelės, — vienu 
žodžiu, visas stovyklos lizdas. 

Bet svarbiausia, aš galėjau matyti viską, pats likdamas 
nepastebėtas. Išilgai giraitės pakraščio nusidriekęs šešėlis, pa- 
našus į tą, kuris man talkino upėje ir kuris atsirado dėl tos 
pačios priežasties, nes ir upė, ir giraitė buvo lygiagrečios. Ant 
šio miniatiūrinio miškelio įstrižai krito mėnulio spinduliai, tad 
tankūs pekanų lapai saugojo mane nuo apšvietimo iš užpaka- 
lio, o palapinė — nuo laužo šviesos- 

Visa tai suvokiau per dvi tris minutes, greitai išstudija- 
vau man svarbiausias detales ir sumečiau, kaip tai pagelbėtų 
vykdyti mano planą; vienu žodžiu, pasiruošiau visa tai kuo ge- 
riau išnaudoti, 

Įsitikinau, kad man beliko tik viena išeitis, o būtent įgyven- 
dinti savo planą iki galo. Stebint tokiai daugybei akių, slapta 
pagrobti nuotaką neįmanoma, teko veikti atvirai, drąsiu ma- 
nevru. 

Bet kokį pasirinkti šiam žygiui laiką? 

Belaisvė buvo nuo manęs ne toliau kaip už dešimties 
žingsnių. Bet ar įmanoma pulti prie jos, nupjauti peiliu 
virves ir pasprukti pirmiau, negu laukiniai leisis mus per- 
sekioti? 

Izolina buvo pernelyg arti jų, pernelyg arti atskalūno, 
kuris jos reikalavo kaip savo nuosavybės. 

Niekšas sėdėjo beveik pasilenkęs ties ja ir galėjo tą pa- 
čią sekundę ją griebti. Aš mačiau už jo juostos ilgą ispanišką 
kinžalą, kuriuo jam nieko nereiškė nusmeigti mane anksčiau, 
negu spėčiau išlaisvinti nelaimingosios kojas. Toks bandymas 
būtų buvęs beprasmis, reikėjo palaukti patogesnio atvejo, ir 
nusprendžiau lukterėti. 

Aš atsiminiau paskutinius gerojo Riubo žodžius — jis 
man patarė veikti neskubant, o jeigu ir tektų rizikuoti, tai tik- 
tai paskutinę minutę. 

Pritardamas šiai minčiai, sutramdžiau savo nekantru- 
mą ir radau savyje jėgų išlaukti patogaus momento. 

Sekiau Hiso-rojų, sekiau susirinkusias aplink ugnį 
figūras, taip pat akį užmesdavau ir į užpakalyje slankio- 
jančių laukinių būrelius; mano žvilgsnis iš eilės peršok- 
davo nuo vienų prie kitų ir kartkartėmis sustodavo ties 
vargše Izolina. 

Man vis dar nepavyko pamatyti jos veido, taip giliai įstri- 
gusio į širdį. Tačiau mane užvaldė keista mintis: nepaisant aki- 
vaizdaus pavojaus, magėjo būtinai į jį pažvelgti; aš prisimi- 
niau kalvio su įkaitinta geležimi žvėriškumą. 


306 


Netikėtai likimas man nusišypsojo, ir pagalvojau, kad 
lemta išsipildyti visoms mano viltims. 

Beveik tą patį momentą belaisvė pasuko galvą. Ant jos 
kaktos nebuvo jokio ženklo, ir švelni skruostų oda liko nepa- 
liesta. Vadinasi, kalvis jos pasigailėjo! 

O galbūt jam kas nors sutrukdė įvykdyti tą barbarišką 
operaciją. 

Meldžiau Dievą, kad ir mėsininkas taip pat būtų nesu- 
spėjęs įvykdyti savo žvėriškų pareigų. 

Bet tuo įsitikinti negalėjau: vešlūs, juodi, ilgi jos plau- 
kai dengė kaklą, krūtinę ir pečius. Bet tvirtai tikėtis nedrį- 
sau: Ciprijus matė kraują. 

Izolina tiktai metė į šią pusę greitą žvilgsnį ir vėl nusisuko. 

Kartkartėmis ji šaudė tokius pačius žvilgsnius, bet pa- 
stebėjau, kad žvilgčiojo į kitas puses. Mačiau, kad jos jude- 
siai neramūs, ir nutuokiau, į ką šie žvilgsniai nukreipti, Žino- 
jau, ko jai reikėjo. Man knietėjo ištarti vieną Žodį, nors pa- 
šnibždomis, kad tik ji išgirstų. 

Bet tai buvo neįmanoma: ją pernelyg griežtai saugojo. 
Į ją smigo pavydžios akys, nuožmus laukinis šį angelišką gro- 
Žžį ryte rijo savo baisiais žvilgsniais. Mano žodis jos negalėjo 
pasiekti anksčiau, negu jį būtų išgirdusi apsupusi laužą tary- 
ba, — mat aplinkui vyravo gili tyla. 

Taryba dar netarė žodžio. 

Pagaliau visuotinę tylą nutraukė šauklio, garsiu riksmu 
pranešusio apie tarybos atidarymą, balsas. 

Visuose šiuose potvarkiuose buvo kažkas labai cere- 
moniška, ir visi judesiai buvo tokie tikslūs, kad jeigu tai 
nevyktų po. atviru dangumi, jeigu nebūtų šio keistojo lau- 
ŽO, šių laukinių kostiumų ir baisiai išsidažiusių nuožmių vei- 
dų, — pamanyčiau, kad esu prieš civilizuotą tribunolą. 

Bet, nepaisant tikrų teisėjų, kuriuos pakeitė tie patys 
žiuri nariai, stygiaus, tai iš tiesų buvo tribunolas, nes tokį pat 
patriarchalinį įstatymą kiekvienas suprato be aiškintojų. Taip 
pat nematyti ir advokatų, priešingosios pusės turėjo kalbėti 
pačios už save. 

Tokia teismo posėdžių prerijose procedūra. 

Pasigirdo Hiso-rojaus balsas. Šauklys reikalavo jį stoti prieš 
“teismą". Šis vardas buvo ištartas tris kartus ir kiekvieną sykį 
vis garsiau ir garsiau. 

Bet šaukovas galėjo pagailėti savo plaučių, nes tas, ku- 
rį jis kvietė, buvo čia pat ir buvo pasiruošęs atsakymui. 

Dar nenutilo jo vardo aidas, kai jis įėjo į vidurį, visu 
ūgiu išsitiesė, susikryžiavo ant krūtinės rankas ir sustingo lau- 
kimo poza. 

Šią kritišką minutę aš pagalvojau, — ar man jo ne- 
pulti ir tuojau pat neišspręsti tiek savo, tiek ir savo nuo- 
takos likimo. Posėdžiaujantys kariai, kaip man atrodė, ne- 
turėjo jokių ginklų, ir renegatas, kurio rankas stebėjau itin 
atidžiai, buvo nuėjęs į kitą pusę laužo, daug toliau nuo 
Izolinos. Padėtis atrodė palanki, ir aš jau buvau pasiruo- 
šęs šuoliui... 

Laimei, mano žvilgsnis atsitiktinai krito ties susigrūdu- 
siais užpakalyje jų žiūrovais, daugelis stovėjo būtent ant ma- 
no kelio, ir dauguma turėjo ginklus. Tada pagalvojau, kad Hi- 
so-rojus buvo net per daug arti. 

Bet koks mano mėginimas būtų gryniausia beprotybė. 

Mano ausyse dar suskambo paskutinis Riubo patarimas, 
Hr aš vėl atsisakiau savo įžūlaus ketinimo. 


XCIV skyrius 
BALTAPLAUKIS VADAS 


Kokią minutę tęsėsi iškilminga tyla. 

Pagaliau atsistojo vienas tarybos narys ir ženklu pakvie- 
tė Hiso-rojų kalbėti. 

Renegatas taip pradėjo: 

— Broliai, raudonieji Hietano kariai! Tai, ką turiu pa- 
sakyti tarybai, labai paprasta ir aišku. Aš reikalauju čia esan- 
čios jaunos merginos, kaip savo nuosavybės. Kas paneigs ma- 

no teisę? Reikalauju taip pat ir baltojo žirgo, kurį sugavau 
nuosavomis rankomis. 

Prakalbo kitas laukinis: 

— Hiso-rojus reikalauja jaunosios meksikietės ir bal- 
tojo žirgo, bet jis nepasakė, kokia teise šį reikalavimą grin- 
džia: tegul patvirtina savo teisę prieš tarybą. 

Šis indėnas, matyt, vadovavo debatams. Jis veikė ne kaip 
aukščiausiosios valios vykdytojas, bet todėl kad buvo už visus 
vyriausias. Daugiausia metų turintis indėnas užima pirminin- 
kaujančio vietą. 

*— Broliai, — pradėjo Hiso-rojus, — pagal vado pasiū- 
lymą, mano reikalavimas teisingas, ir aš imu visus jus liudy- 
tojais. Žinau, kad jūsų širdys garbingos ir jų teisingumui ne- 
uždarysite. Aš nematau reikalo priminti jūsų pačių įstatymą, 
sakantį, kad kuris paėmė belaisvį, tas turi teisę jį pasiimti sau 
ir daryti su juo, ką nori. Toks įstatymas ir mano genties, nes 
jūsų gentis — kartu ir manoji. 

Oratorių laikinai nutraukė pritariamas murmėjimas. 

— Hietaniai! — tęsė Hiso-rojus, — mano balta oda, 
bet širdis tos pačios spalvos kaip ir jūsų. Įsūnydami mane, 
priimdami į savo gentį, jūs padarėte man garbę, jūs sutei- 
kėte man iš pradžių kario, o paskui vado vardą. Ar aš jus 
kada nors priverčiau to gailėtis? Ar aš kada išdaviau jūsų 
papročius? 

Pasipylė neigiami šauksmai. 

— Aš tikiu jūsų meile teisingumui ir pagrįstiems reika- 
lavimams ir nebijau, kad mano odos spalva jus apakins, nes 
jūs žinote mano širdies spalvą. 

Vėl pasipylė pritarimai oratoriui. 

— Taigi, broliai, paklausykite mano argumentų. Aš 
reikalauju merginos ir arklio. Nėra reikalo priminti, kur ir 
kaip juos suradau; jūs patys buvote šito dvigubo laimikio 
liudytojai. Šį grobį persekiojo daugelis karių, bet aš, uždė- 
jęs ant širdies ranką, tvirtinu, kad mano lasas pirmasis kri- 

to ant arklio galvos, pirmasis jį sučiupo už kaklo ir pirma- 
sis privertė sustoti. Įsigyti arklį — vadinasi, įsigyti viską, 
ką jis turi ant savęs. Visa tai padariau aš vienas; ir mergi- 
na, ir mustangas — mano grobis, ir aš jų reikalauju pagal 
įstatymą. Kas nori su manimi ginčytis, tegul atsistoja ir iš- 
eina į priekį! 

Metęs garsiu ir tvirtu tonu šį iššūkį, antrasis Demoste- 
nas* nutilo ir sustingo ankstesne išdidžia poza. 

Stojo nauja pauzė, kurią nutraukė tas pats, senasis 
indėnas, mostelėjęs šaukliui, kuris garsiu balsu šūktelėjo: 

— Vakonai! 

Išgirdęs šį balsą, aš sudrebėjau tarsi pervertas strėle. 
Taip vadino mane: juk aš tuosyk buvau Vakonas. 

Vardas buvo ištartas tris kartus, ir kiekvieną sykį gar- 
siau ir garsiau. 

— Vakonai!.. Vakonai!.. Vakonai!.. 

Mano galvoje šmėkščiojo mintis: Vakonas, kurio kos- 
tiumu aš buvau pasipuošęs tą minutę, — meksikiečio var- 
žovas. 

Negaliu aprašyti, kaip mane sujaudino tas atradimas. 
Iš tikrųjų mano padėtis labai pavojinga. Nuleidęs šakas, už 
kurių laikiausi, aš užsidengiau drebančiomis rankomis akis, 
nes nedrįsau į šią grėsmingos dramos sceną nė žvilgtelėti. 

Kurį laiką nejudėjau, nors ir buvau apimtas nemažo pyk- 
čio; šio jausmo sutramdyti neįmanoma. 

Aš klausiausi užmerktomis akimis. Įsiviešpatavo tyla, 
ir kiekvienas, matyt, sulaikė kvapą; niekas, atrodė, nė nekrus- 
telėjo. Visi laukė kvietimo pasekmių. 

Vėl pasigirdo šauklio balsas: 

— Vakonai!.. Vakonai!.. Vakonai!.. 

Ir vėl stojo tyla, girdėjau tiktai neaiškų nustebimo ir 
nusivylimo murmėjimą, kai laukiniai išvydo, jog jų gentainis 
šaukiamas neatsiliepia. 


* Atėnų politinis veikėjas, oratorius. 

Ašvienas žinojau paslaptį, kodėl Vakono nėra, taip pat 
žinojau, kad jisai negali atvykti ir kad aš savo ruožtu irgi ne- 
galėjau prisistatyti laukinei publikai. 

Taigi buvau užkluptas netikėtai. 

Tačiau aš negalėjau nejusti komiškosios savo padė- 
ties pusės, kuri, šiaip ar taip, buvo tokia juokinga, kad vos 
nenusikvatojau, bet vis dėlto radau savyje jėgų susilaikyti. 

Vėl praskleidęs šakas, žiūrėjau į susirinkimą. 

Taryboje vyravo tam tikra suirutė. Buvo paskelbta, kad 
Vakono nėra stovykloje, — tuo tarpu tarybos nariai vis dar 
buvo atsitūpę ankstesnėmis flegmatiškomis pozomis, bet jau- 
ni kariai, besigrūdantys aplinkui, garsiai rėkė, o kai kurie bė- 
giojo šen ir ten nustebę bei nusivylę. 

Šią kritišką minutę iš palapinės išėjo kitas indėnas. Tai 
buvo gana pagarbios išvaizdos žmogus, pagarbios, žinoma, dau- 
giau pagal metus — jo veidas išvagotas raukšlių, ant galvos švie- 
tė balti kaip sniegas plaukai, — o žilagalvių indėnų reta. 

Šis indėnas turėjo savyje kažkokio neapibrėžto orumo, 
suteikiančio jam genties atžvilgiu valdžią. Vakonas buvo va- 
do sūnus, tai senis ir turėjo būti vadas — žinoma, tai jis ir 
stojo prieš tarybą. 

Mano spėjimas pasitvirtino. 

Baltaplaukis indėnas priėjo prie karių rato ir rankos 
mostu pareikalavo tylos. 

Indėnai šiam nebyliam įsakymui pakluso, nutilo net be- 
sikuždantieji, ir visi pasiruošė klausyti senolio. 


XCV skyrius 
KOMANČIŲ IŠKALBINGUMAS 


— Hietaniai! — taip pradėjo senasis vadas, — mano 
vaikai ir tarybos broliai. Kreipiuosi į jus, prašau išspręsti šį 
reikalą. Aš jūsų vadas, bet nereikauju šiam vardui jokio ma- 
loningumo. Vakonas mano sūnus, bet aš neprašau jam malo- 

nės, aš laukiu iš jūsų tiktai teisingumo, ir štai visas mano 
prašymas. Vakonas — narsus karys, jūs visi tai žinote, jis ne- 
šioja skydą ir daugybę trofėjų, paimtų iš nekenčiamųjų bal- 
taveidžių; jo kelnės nukabinėtos utachų ir cheijenovų skal- 
pais, mokasinai papuošti ilgais paunių ir arapachų plaukais. 
Kas išdrįs pasakyti, kad mano sūnus Vakonas — ne narsus 
karys? 

Šis tėvo iššūkis buvo sutiktas pritarimo murmėjimu. 

— Ispanų Vilkas taip pat karys ir karys drąsus, aš to 
neneigiu, — tęsė senis, — širdis jo narsi ir ranka tvirta; jis 
nuskalpavo ne vieną hietanių priešą. UŽ tas savybes jį gerbiu, 
o ir kas iš mūsų nenorėtų jam rodyti pagarbos? 

Po šio klausimo ir tarp žiūrovų, ir tarp tarybos narių pasi- 
girdo gomurinių balsų. Iš šių energingų šūkių tono supratau, 
kad genties numylėtinis buvo ne Vakonas, o renegatas. 

Senasis vadas savo ruožtu tatai irgi pastebėjo ir tokios 
visuotinės meilės išraiškos Vakono varžovui buvo aiškiai 
įžeistas. 

Kurį laiką patylėjęs, jis vėl pradėjo kalbėti, bet jau kitu 
tonu, nes ėmėsi piešti kitą garbingojo Hiso-rojaus portreto 
pusę jau juodomis spalvomis. Jo kalboje galėjai justi ir ap- 
maudą, ir priešiškumą. 

— Aš gerbiu Ispanų Vilką; taip, aš jį gerbiu už drą- 
sią Širdį ir tvirtą ranką, — aš jau tai kalbėjau, bet paklau- 
sykite manęs, mano vaikai ir broliai! Visur yra priešingu- 
mų: naktis ir diena, žiema ir vasara, žalia prerija ir akme- 
ninė dykuma. Tą patį galima pasakyti ir apie Hiso-rojaus 
kalbą: jis turi dvi tarmes, tokias prieštaringas kaip šviesa 
ir tamsa, ji dvišaka tarsi barškuolės liežuvis; juo negalima 
pasitikėti. 

Vadas baigė kalbėti, ir Žodis buvo suteiktas Ispanų 
Vilkui. 

Jis nebandė gintis dėl savo kalbos dviprasmiškumo, nes 
žinojo, kad tai buvo teisinga, — ir šiuo atžvilgiu dėl savo 
populiarumo nebijojo; šis faktas niekam nebuvo jokia pa- 

slaptis. Pagaliau reikėjo būti genialiam melagiui, kad pra- 
noktų ar net susilygintų su paprastu didžiosios komančių gen- 
ties melagiu. 

Renegatas nepyko ir dėl įžeidimų, o, matyt, įsitikinęs savo 
teisumu, atsakė gana paprastai: 

— Jeigu Hiso-rojaus liežuvis dvišakas, tai tegul tary- 
ba jo žodžiais netiki, tegul pakviečia liudytojus. Daug yra 
tokių, kurie pasiruošę patvirtinti Hiso-rojaus Žodžių teisin- 
gumą. 

— Pirmiau išklausykite Vakoną! Tegul kalba Vakonas! 
Kur Vakonas? — suriko vienu metu keletas tarybos narių. 

Ir vėl šaižus balsas tris kartus išrėkė Vakono vardą. 

Senasis vadas kreipėsi į tarybą: 

— Broliai! Aš noriu, kad atidėtumėte teismą, mes ma- 
no sūnaus nėra stovykloje: jis išvyko pėdsakais atgal ir dar 
negrįžo. Aš nežinau, kodėl jis išjojo, bet dėl jo nebijau. Va- 
konas — narsus karys ir sugebės save apginti, esu įsitiki- 
nęs, kad jis greitai sugrįš. Štai dėl ko prašau jūsų sprendi- 
mą atidėti. 

Nuvilnijo nepasitenkinimo murmesys: regenato šalinin- 
kai, matyt, viršijo jaunojo vado draugų skaičių. 

— Kiek mes dar tempsime šitą absurdišką reikalą, 
hietaniai? Jau du kartus leidosi saulė, o klausimas vis dar 
lieka neišspręstas, — aš juk reikalauju tik teisingumo. Pa- 
gal mūsų įstatymus, teismas negali būti atidėtas, — juk tu- 
ri kam nors priklausyti laimikis. Aš reikalauju ir merginos, 
ir žirgo ir galiu pristatyti liudytojus, kad patvirtintų mano 
reikalavimą įstatymiškai. Vakonas jų neturi, nes kodėl ta- 
da jis nepasirodė reikalauti savo nuosavybės. Visi jo įrody- 
mai — tik vienas jo Žodis, jis gėdijasi pasirodyti prieš jus 
be kitų įrodymų ir tokią minutę pasitraukti iš stovyklos ne- 
turi jokių priežasčių. 

— Vakonas neišvykęs, — suriko iš minios vienas bal- 
sas, — jis stovykloje. 

Šie žodžiai visus gerokai sujaudino, ir aš pastebėjau, 
kad senasis vadas taip pat suglumęs. 

— Kas pasakė, kad Vakonas stovykloje? — paklausė jis 
garsiai. 

Iš minios išėjo indėnas. Aš pažinau jame savo improvi- 
zuotąjį draugą. 

— Vakonas stovykloje, — pakartojo jis, sustojęs vidury 
rato, — aš mačiau jaunąjį karį ir su juo kalbėjau. 


— Kada? 

— Visai neseniai! 

— Kur? 

Mano draugas parodė mūsų trumpo susitikimo vietą. 
— Vakonas nuėjo po medžiais, — tęsė jis, — ir aš jo 


nuo to laiko nemačiau. 

Šis paaiškinimas dar labiau visus nustebino: niekas ne- 
suprato, kodėl Vakonas, būdamas stovykloje, neatvyko kovo- 
ti dėl savo reikalo. 

Vakono tėvas stebėjosi labiau už visus, o kadangi nega- 
lėjo paaiškinti savo sūnaus nesirodymo, tai dar labiau paniu- 
ro ir netarė nė žodžio. 

Daugelis siūlė pražuvėlio ieškoti, pasigirdo balsų, rei- 
kalaujančių kruopščiai apieškoti visą stovyklą ir giraitę. 

Tai išgirdus mano gyslomis nubėgo šaltis, o keliai su- 
linko. Labai gerai supratau, kad prasidėjus kratai giraitė- 
je, man savo inkognito išlaikyti bus neįmanoma. Vakono rū- 
bai buvo pernelyg pastebimi, ir aš nemačiau, kad kas turė- 
tų panašius: nė vienas karys nedėvėjo jaguaro kailio ap- 
siausto, ir jis galėjo mane išduoti. Net ir dažai negelbėtų, 
nes mane būtų nuvedę prie laužo ir tučtuojau pastebėję ap- 
gaulę. O to rezultatas galėjo būti mirtis vietoje, o galbūt ir 
kankinimai už bjaurų poelgį su tikruoju Vakonu, kurį būtų 
nedelsiant suradę. 

Buvau jau rimtai įsibaiminęs, kai staiga mane nurami- 
no keli Ispanų Vilko žodžiai: 

— O kam Vakono ieškoti? — sušuko renegatas. — Jis 
labai gerai Žino savo vardą, ir jį šaukė gana garsiai. Vakonas 
turi ausis, jeigu yra stovykloje. Pakvieskite jį dar kartą, jeigu 
jums tai teikia malonumą. 

Pasiūlymas buvo pagrįstas, jį priėmė, ir šaukovas ket- 
virtą kartą išrėkė jaunojo vado vardą. 

Kiekvienas turėjo galimybę įsitikinti, kad šis veriantis 
balsas galėjo įsiskverbti ne tiktai į pačius tolimiausius sto- 
vyklos pakraščius, bet ir nuaidėti visoje apylinkėje. 

Kurį laiką laukė, ir tuo metu vyravo gili tyla, nes visi 
atidžiai klausėsi. 

Bet atsakymo nebuvo; Vakonas buvo kurčias šiam kvie- 
timui kaip ir ankstesniems. 

— Kariai! — sušuko triumfuojančia išraiška renega- 
tas, — ar aš ne tiesą jums kalbėjau? Aš reikalauju jūsų spren- 
dimo. 

Niekas nei taryboje, nei iš žiūrovų nepratarė nė žodžio. 

Pagaliau pakilo vyriausias tarybos narys, uždengė kalu- 
metą ir, tris kartus užsitraukęs šventųjų dūmų, perdavė kai- 
mynui iš kairės. Pastarasis su ta pačia ceremonija perdavė ki- 
tam, ir taip šis kalumetas apėjo visą ratą ir atsidūrė senio, 
kuris jį užsirūkė pirmasis, rankose. 

Vadas padėjo pypkę ir pateikė iškilmingu, bet pašali- 
niams negirdimu balsu klausimą. 

Prasidėjo balsavimas, ir kiekvienas pakuždom išreikš- 
davo savo nuomonę. 

Sprendimas buvo paskelbtas garsiai. 

Taryba, trokštanti sujungti teisingumą su gailestingu- 
mu, priteisė arklį atiduoti Vakonui, o merginą — Ispanų 
Vilkui. 


XCVI skyrius 
ATSKALUŪNAS 


Sprendimas, matyt, patenkino visus; baisi šypsena, pa- 
sirodžiusi renegato lūpose, įrodė, kad net ir jis liko patenkin- 
tas. Iš tikrųjų jis išlošė svarbiausią proceso dalį. 

Baltaplaukis vadas taip pat, atrodė, džiaugėsi, galbūt, 

iš dviejų ginčytinų dalykų jis bevelijo gauti arklį. Žinoma, tai 
būtų buvę kitaip, jeigu čia būtų atsidūręs Vakonas, greičiau- 
siai jis sprendimu būtų buvęs nepatenkintas. 

Savo ruožtu renegatas ne tiktai nepareiškė nepasiten- 
kinimo, o priešingai, džiūgavo. Iš jo visos povyzos buvo maty- 
ti, kad jisai suvokia įsigijęs retą brangenybę, kurios jam daug 
kas pavydėjo; jis negalėjo slėpti savo susižavėjimo ir iškilmin- 
gai artinosi prie belaisvės. 

Paskelbus nuosprendį, indėnai, buvę pasitarime, atsi- 
stojo, posėdis buvo baigtas. 

Vieni iš šių narių ramiausiai nuėjo savo reikalais, kiti 
pasiliko prie didžiosios ugnies, susimaišę su draugais jau ne 
kaip iškilmingi rimti patarėjai, bet plepėdami ir nerūpestin- 
giausiai juokdamiesi. 

Visi šie Žmonės, atrodė, visiškai pamiršo procesą, ir nė 
vienas neprisiminė nesenų smulkmenų. 

Baltąjį žirgą įteikė Vakono bičiuliui, o merginą Hi- 
so-rojui: tarybos nuosprendis buvo galutinis ir neapskun- 
džiamas. 

Galbūt vienas kitas karys ir neabejingai žvilgčiojo į Ža- 
vingąją belaisvę ir, žinoma, ne vienas pavydėjo Hiso-rojui; bet 
niekas neišdavė savo minčių, o tiktai slapčia mesdavo atsargų 
žvilgsnį. 

Pasibaigus pasitarimui, niekas, atrodė, renegatu ir jo 
baltaveide skvo nesidomėjo: juos paliko vieną kitam... 

Vieną kitam... ir man! 

Nuo tos minties mano žvilgsniai ir mintys buvo nukreipti 
tiesiai į tą pusę. Aš nieko daugiau nemačiau ir nė apie nieką 
negalvojau; stebėjau tiktai Vilką ir jo auką. 

Senasis vadas nuėjo įsavo palapinę; Izolina liko viena... 

Bet viena ji liko ne ilgiau kaip sekundę, kitaip aš bū- 
čiau prie jos puolęs; mano ranka mašinaliai ieškojo medžiok- 
linio peilio rankenos, bet laiko buvo per mažai: tą patį mo- 
mentą prie jos priėjo Hiso-rojus. 

Jis prakalbino ją ispaniškai, nes nenorėjo, kad kas 
nors jį suprastų, manydamas, jog šios kalbos niekas nemo- 
ka; tačiau nežinojo, kad netoliese kažkas klausosi kiekvie- 
no žodžio. 

— Taigi, — pradėjo jis nugalėtojo tonu, — taigi, dona Izolina 
de Vargas, tu girdėjai? Aš Žinau, kad tu supratai kalbą, kuria 
buvo kalbama taryboje. Ji tavo gimtoji. 

Šis šiurkštus žvėris iš nelaimingosios tyčiojosi. 

— Tu mano, mano kūnu ir dvasia; tu girdėjai, ar ne tiesa? 

— Girdėjau. 

Atsakymas buvo ištartas nuolankiu tonu. 

— Ir tu turi būti patenkinta. Aš baltasis kaip ir tu, — aš 
išgelbėjau tave nuo indėno, raudonodžio glėbio. Turėtum bū- 
ti tokiu nuosprendžiu patenkinta. 

— Labai patenkinta, — pratarė Izolina taip pat nuo- 
lankiai, ir šis tonas mane nustebino. 

— Melas! — pareiškė pabaisa. — Tu neatvira su mani- 
mi, mano švelnioji senjorita. Vakar tu man nesakei nieko, ro- 
dei tiktai panieką ir šiandien turi jausti tą patį. 

— Aš neturiu teisės jūsų Žeminti, — aš jūsų belaisvė. 

— Tu kalbi tiesą: negali nei mane niekinti, nei man prie- 
šintis. Aš tuo nė nesirūpinu, — gali mane mylėti, arba ne — 
kaip nori. Galbūt laikui bėgant prie manęs ir priprasi, to aš ir 
pageidaučiau, bet tai tavo reikalas, nuostabioji senjorita. To 
belaukiant, tu ir taip mano, ir aš galiu elgtis su tavimi savo 
nuožiūra. 

Šis storžieviškas įžeidimas virė mano ir taip jau įkaitu- 
siame kraujuje. Aš čiupau už rankenos peilį ir buvau pasiruo- 
šęs šokti kaip tigras, manydamas vienu smūgiu nusmeigti plė- 
šiką ir paskui nupjauti belaisvės virves. 

Bet šansai buvo prieš mane; aplinkui sėdėjo dar apie 
dvidešimt indėnų. Netgi iš karto renegatą nudūręs, negalė- 
čiau tikėtis išsigelbėti. 

Ilgiau tverti negalėjau ir jau ruošiausi rizikuoti bevil- 


317 


tiškam mėginimui, kai, laimei, vėl prasidėjęs pokalbis mane 
sustabdė. 

— Eime! — sušuko renegatas, kreipdamasis į savo au- 
ką ir duodamas ženklą sekti Izolinai paskui save, — eime, mie- 
loji mano senjorita! Čia pernelyg daug žmonių, o aš noriu pa- 
sikalbėti su tavimi dviese. Žinau vietelę, kur tu galėsi priglaus- 
ti savo nuvargusį kūną po ūksmingomis medžių šakomis. Mes 
pasišalinsime tenai. Eime. 

Kad ir kokie man buvo sunkūs šitie žodžiai, — jie sulai- 
kė mano ranką ir ketinimą pačiu laiku, kai jau buvau pasi- 
ruošęs jį pulti. Jų pasišalinimas į medžių. prieglobstį pato- 
gus ir man. 

Baisiomis pastangomis įveikęs save, nusprendžiau pa 
laukti dar truputį. Aš klausiausi Izolinos atsakymo ir stebė- 
jau mažiausią jos krustelėjimą. 

Ji pažvelgė į savo kojas ir jas rišančius diržus. 

— O kaip aš jus galiu sekti? — paklausė ramiai, tik nu- 
stebusi. 

— Tiesa, — atsakė plėšikas, atsisukdamas ir išsiimda- 
mas iš už juostos peilį. — Karajo*! Aš apie tai nepagalvojau, 
bet mes greitai... 

Jis nebaigė frazės ir netikėtai neryžtingai nutilo. Kurį 
laiką žiūrėjo savo aukai tiesiai į akis, paskui staiga, matyt, 
apsigalvojęs, įkišo peilį į makštis ir šūktelėjo: 

— Prisiekiu šventąja Dievo motina — aš tavim netikiu. 
Tu labai greitai bėgioji, mažyte, ir gali pabandyti nuo manęs 
pasprukti. Nagi stok, pasikelk aukščiau, — taip bus geriau. 
Dabar eime į giraitę. 

Ir Hiso-rojus, pasilenkęs ties savo pusiau gulinčiu ant 
žemės grobiu, apglėbė ranka jos taliją. 

Aš tai mačiau ir grobiko neužmušiau. Nesuprantu, kaip 
tai atsitiko, nes toks abejingumas man buvo neįprastas... Be- 
je, instinktyviai laukiau savo sumanymui patogaus momento. 

Sustingau vietoje, bet labai trumpam... 


* Ispaniškas keiksmas. 

XCVII skyrius 
LEMIAMOJI MINUTĖ 


Pakėlęs beginklę belaisvę, Hiso-rojus ruošėsi ją neš- 
ti arba paprasčiausiai tempti, nes nuogos ir surištos kojos 
vilkosi žeme. Jis praėjo pro palapinę ir pasuko skersai į gi- 
raitę. 

Kai kurie jį išvydę laukiniai pasakė jam keletą banalių 
žodžių ir ėmė juoktis. 

Prisiglaudęs už krūmų, nušliaužiau palei juos skubėda- 
mas, bet be mažiausio triukšmo, stengdamasis suspėti į vietą 
tuo pačiu laiku su juo. 

Aš atėjau pirmasis ir, atsistojęs po medžiu, laukiau re- 
negato su peiliu rankose. 

Našta mano priešą privertė truputį uždelsti, — jis su- 
stojo pusiaukelėje atsikvėpti. Dabar buvo už dešimties žings- 
nių nuo krūmų, laikydamas rankose jauną merginą, kuri, ma- 
tyt, į jį rėmėsi. 

Jau buvau pasiruošęs jį užmušti, kai išvydau, kad Hiso- 
rojus priėjo visai arti manęs ir ruošiasi padėti savo naštą. Jis 
tiesutėliai ėjo į tą vietą, kur jo laukiau. 

Atėjo Ilemiamoji minutė. Ji buvo ilgesnė negu maniau. 
Vos žengęs tris ar keturis Žingsnius, renegatas staiga susvy- 
ravo ir sukniubo, tempdamas paskui save belaisvę. 

Pamanyčiau, kad jisai parpuolė atsitiktinai, jeigu ne jo 
laukinis staugimas. Atsitiktinai parpuolęs plėšikas taip bai- 
siai nerėktų. 

Ant Žemės pamačiau nedideles grumtynes, abi figūros 
išsiskyrė, ir paskui viena jų atšoko atgal. Tai buvo Izolina. Jos 
rankose kažkas blizgėjo, ir aš pažinau kruviną geležtę, kurio- 
je atsispindėjo laužo atšvaitai ir mėnulio šviesa. 

Mergina sekundei pasilenkė, norėdama nusipjauti dir- 
žus, ir paskui iš visų jėgų nubėgo per lauką. 

Aš, negaišdamas nė sekundės, puoliau paskui ją. Pra- 
bėgdamas pro Hiso-rojų, mačiau, kad jis truputį pasikėlė ant 
kojų, tarsi lengvai sužeistas, matyt, jį prikaustė vietoje tik ne- 
paprastas nustebimas. Jis rėkė, keikėsi, šaukėsi pagalbos ir 
grasė kerštu. 

Aš jį galėjau užmušti ir net apie tai pamaniau, bet ne- 
turėjau nė vienos sekundės laiko, nes negalvojau apie nieką 
kitą, tiktai kaip padėti pasprukti belaisvei. 

Kito sumaištis, visi puldinėjo aplinkui laužą ir sužeis- 
tąjį, penkiasdešimt laukinių puolė persekioti. 

Kai mes taip bėgome, netikėtai išvydau žirgą, garsųjį 
baltąjį Žirgą. Tai buvo prerijų ristūnas; jį laikė už laso indė- 
nas ir vedė nuo laužo prie mustangų tabūno, norėdamas pri- 
rišti ganykloje. 

Belaisvė pasuko tiesiai prie šio indėno, ir aš atspėjau 
jos ketinimą. 

Po minutės ji atsidūrė ties arkliu ir čiupo už laso. 

Indėnas stengėsi iš jos lasą atimti, bet prieš jo akis blyks- 
telėjo kruvinas durklas, ir jis atšoko, nors ir nepaleisdamas 
laso. Per vieną akimirksnį lasas buvo perpjautas, ir vienas jo 
galas pasiliko indėno rankose. 

Greičiau už žaibą narsi mergina šoko ant baltojo žirgo 
ir nušuoliavo. 

Indėnas buvo ginkluotas ir anksčiau, negu Izolina su- 
spėjo nujoti iki nepavojingo nuotolio, įtempė lanką ir ore su- 
švilpė strėlė. 

Aš sudrebėjau, bet baltasis žirgas nepadarė nė vieno ju- 
desio, kuris būtų įrodęs indėno taiklumą. 

Pakeliui pagriebiau vieną į žemę įsmeigtą ietį ir per- 
vėriau ja indėną anksčiau, negu jis suspėjo įtempti lanką ant- 
rąkart. 

Ištraukęs iš negyvėlio ietį, aš vėl nubėgau kiek įkabin- 
damas, nepamesdamas iš akių baltojo arklio. 

Greitai patekau į patį mustangų vidurį. Daugelis jau 
lakstė pirmyn bei atgal, — jų sargybiniai išsigando, nežino- 
dami netikėto pavojaus priežasties, ir todėl baltasis Žirgas pra- 
lėkė tarp jų gyvas ir sveikas. 

Bėgau kiek įkabindamas, mane vijosi ne mažiau kaip 
penkiasdešimt laukinių, ir gana arti girdėjau jų veriamus 
klyksmus. 

Jie šaukė: “Vakonai!", bet aš buvau gerokai priekyje. 
Kai skverbiausi pro sargybinius, tie savo ruožtu pakartojo šį 
riksmą. 

Prabėgęs pro tabūną, aš vėl išvydau baltąjį Žirgą, bet 
jau toli. Didžiausiam mano džiaugsmui jis šuoliavo tiesiai prie 
jukų, augančių ant kalvos viršūnės. 

Aš bėgau išilgai upelio ir kai tiktai pasiekiau kranto 
nuolydį, negaišdamas nė sekundės, puoliau į duburį, kur bu- 
vau palikęs savo arklį. 

Bet koks buvo mano nustebimas, kai vietoj mano Moro 
radau obuolmušį indėnišką mustangą. 

Aš pažvelgiau prieš srovę ir pasroviui, bet mano arklio 
niekur nebuvo nė kvapo. Galite įsivaizduoti mano sutrikimą 
ir nusiminimą. Aš absoliučiai nežinojau, kaip paaiškinti šią 
mįslę. Žinoma, tai padarė mano draugai, ir niekas kitas, kaip 
Riubas, bet kokiu tikslu? 

Skubėjimo įkarštyje šio keisto elgesio aš negalėjau su- 
vokti. Bet svarstyti nebuvo laiko. Išsivedęs mustangą iš van- 
dens ir šokęs ant jo išjojau į lygumą. 

Iš stovyklos lėkė raitelių būrys. Tai buvo belaisvę per- 
sekiojusieji laukiniai. Vienas iš jų gerokai aplenkė draugus ir 
greitai artinosi prie manęs tuo laiku, kai aš dar nespėjau pa- 
raginti savo arklio. 

Mėnulio šviesoje lengvai pažinau renegatą Hiso-rojų. 

— Vėrge! — sušuko jis man garsiu ir įtūžusiu balsu ko- 
mančių kalba, — tai tu sumanei. Boba, kvailys! Tavo mirtis 

neišvengiama. Baltoji belaisvė mano! Mano! Girdi, Vakonai? 
O tu... 

Bet jis frazės nebaigė. Aš turėjau komančių ietį ir 
dėkojau likimui už tai, kad pusę metų tarnavau ulonų pul- 
ke. Mustangas elgėsi kaip pridera ir nunešė mane tiesiai į 
priešą. 

Renegatas ir jo arklys per vieną akimirką buvo išskirti: 
pirmasis, persmeigtas ilgos ieties, išsitiesė žolėje, o antrasis 
nušuoliavo prerija be raitelio. 

Bet prie manęs per dešimtį žingsnių prisiartino raite- 
liai; jų buvo ne mažiau kaip dvidešimt, ir jie mane be jokios 
abejonės būtų apsupę. 

Tačiau tą patį momentą man šovė į galvą išganinga min- 
tis. Pastebėjau, kad esu laikomas garsiuoju Vakonu: jo vardą 
kartojo stovykloje; sargybiniai mane, kai aš pro juos prašuo- 
liavau, sveikino Vakono vardu; kariai, persekioję belaisvę, šau- 
kė tą patį; pagaliau, tardamas šį vardą, kvapą išleido renega- 
tas. Mano obuolmušis arklys, apsiaustas iš jaguaro kailio, 
kepurė su plunksnomis ir originaliai išdažytas veidas nekėlė 
jiems abejonių, jog esu Vakonas. 

Nušuoliavęs keletą Žingsnių, aš sustojau ir, atsisukęs į 
indėnus, grėsmingai pakėliau į viršų ranką. 

— Aš Vakonas! — sušukau garsiu balsu, — ir mirtis tam, 
kuris seks paskui mane! 

Aš tai pasakiau komančių kalba; nežinau, ar teisin- 
gai, bet savo nuostabai išvydau, kad mane suprato. Matyt, 
daug reiškė mano gestai, nereikalaujantys ypatingo paaiš- 
kinimo. 

Kaip ten bebūtų, indėnai daugiau nežengė nė žingsnio 
ir sustojo vietoje. 

Negaišdamas nė minutės, aš pasukau į dešinę ir nušuo- 
liavau, kiek tik įkabino mano mustango kojos. 

XCVIII skyrius 


PASKUTINIS VIJIMASIS 


Pažvelgęs į kalvos pusę, pastebėjau, kad Izolinos arklys 
bėgo ne taip greitai. Baltas plaukas, blizgantis mėnulio švie- 
soje, šmėžavo ne taip jau toli. Aš maniau, kad jis nulėkęs to- 
liau, nes vis dėlto renegato užpuolimas ir raitelių grasinimas 
man atėmė ne daugiau kaip vieną minutę, ir todėl jis dar ne- 
spėjo išnykti iš akių. 

Jis šuoliavo tarp manęs ir kalvos ir, matyt, brovėsi prie 
upės kranto. 

Paleidau mustangą lėkti iš visų jėgų. Manęs daugiau ne- 
baugino ilga ietis, pasilikusi Hiso-rojaus krūtinėje. 

Aš nenuleidau akių nuo baltojo žirgo, kuris, matyt, arti- 
nosi prie brūzgynų, supančių kalvos papėdę, ir buvo jau šalia 
tos vietos, kur aš nusileidau nuo srauto, — tuoj tuoj išnyks už 
krūmų. 

Staiga išvydau, kaip jis pasuko kairėn ir puolė į atvi- 
rą preriją. Šis netikėtas manevras mane nepaprastai nuste- 
bino, nes maniau, kad bėglė ketina pasislėpti krūmuose. 

Bet, nesugalvojęs paaiškinimo, pasukau įstrižai ir visu 
greičiu nušuoliavau šia nauja kryptimi. 

Šio manevro dėka tikėjausi sutrumpinti mus skiriantį 
atstumą, bet indėnų mustangas ėmė atsilikti. 

Baltasis Žirgas nedelsdamas paliko toli už savęs kalvą 
ir šuoliavo prerijoje. 

Pamačiau, kad ne tiktai jo neprivijau, o priešingai — 
kiekvieną sekundę atstumas didėjo. 

Tą patį momentą pastebėjau niūrios išvaizdos raite- 
lį, kuris šuoliavo išilgai kalvos, tarsi ketindamas užkirsti 
man kelią. Nepaprastu greičiu jis lėkė per krūmus, apsu- 
pusius šios nedidelės aukštumos papėdę. Girdėjau, kaip nuo 

to baisaus šuoliavimo traškėjo šakos. Matyt, raiteliui šis 
skubėjimas buvo nepaprastai svarbus, ir tuo pačiu laiku jis 
stengėsi pasislėpti nuo akių tų, kurie galėjo jį pastebėti iš 
lygumos. 

Staiga aš pažinau savo Morą, o ant jo nugaros ilgą, lie- 
są senojo medžiotojo figūrą. 

Po minutės mes susitikome prie brūzgynų pakraščio, ty- 
lėdami nušokome ant žemės, apsikeitėme arkliais ir vėl liuok- 
telėjome į balnus. | 

Garbė Dievui! Po manimi pagaliau buvo mano puiku- 
sis Moras. 

— Na, mano jaunasis drauge, — sušuko Riubas, mums 
išsiskiriant, — šuoliuokite kaip penki šimtai velnių ir pasivyki- 
"te man senjoritą. Mes greitai atjosime jūsų pėdomis. Viskas 
puiku. Pirmyn, ir kaip galima greičiau! 

Man nereikėjo senio raginimo: jis dar kažką sakė, o aš 
jau puoliau pirmyn ir šuoliavau vėjo greitumu. 

Tiktai tada supratau, kodėl jis pakeitė mano arklį: be abe- 
jonės, ši mintis gudriam medžiotojui atėjo į galvą tada, kai aš 
slinkau į indėnų stovyklą. 

Jeigu iš stovyklos būčiau jojęs savuoju arkliu, indėnai, 
matyt, būtų kažką įtarę ir toliau persekioję; o obuolmušis mus- 
tangas man padėjo suvaidinti savo vaidmenį iki galo. 

Pasijutęs sėdįs ant Moro, kurio greitumu galėjau drąsiai 
pasikliauti, — aš nušuoliavau pirmyn su nauja viltimi ir energija. 

Trečią kartą rungtyniavo greičiu du garsūs ristūnai, juo- 
das ir baltas; trečią kartą jie susirėmė. 

Aš šuoliavau tylėdamas, vos atgaudamas kvapą: taip bi- 
jojau dėl šio baisaus nuotykio pabaigos. 

Baltasis ristūnas smarkiai mane aplenkė. 

Užtrukęs su Ispanų Vilku ir Riubu, aš atsilikau bent jau 
ištisą mylią. 

Be mėnulio šviesos pagalbos galbūt būčiau visiškai pa- 
metęs bėglę iš akių, bet mes lėkėme lygia prerija, mėnulis švie- 

tė labai aiškiai, ir gyvulio plaukas, išsiskyręs ryškiu baltumu, 
man buvo patikimas kelrodis. 

Staiga pastebėjau, kad Moras pradėjo sparčiai mažinti 
mus skyrusį atstumą. Nebuvo abejonių, jog baltasis Žirgas jau 
bėgo daug lėčiau. 

Jeigu Izolina būtų žinojusi, kas ją vijosi! Ir jeigu ji būtų 
galėjusi mane išgirsti!.. 

Norėjau jai šūktelėti, bet aš buvau dar per daug toli, tad 
ji mano balso nebūtų išgirdusi net ir man rėkiant iš visų jėgų. 
Ir kaip ji būtų mane pažinusi? 

Aš tęsiau persekiojimą tylėdamas ir nuolat trumpinau 
atstumą, jis aiškiai mažėjo, arba mane apgaudinėjo abejotina 
mėnulio šviesa. 

Man atrodė, kad baltasis Žirgas bėgo daug sunkiau, tarsi 
pajutęs nuovargį. 

Man atrodė... bet ne, aš neklydau ir buvau įsitikinęs, 
kad jis bėgo ne pačiu greičiausiu savo aliūru. 

Vis labiau ir labiau artėdamas, pagaliau atsidūriau per 
tris šimtus žingsnių nuo Izolinos. 

Garsiai ištariau nuotakos ir savo paties vardus, tačiau 
ne tik kad neišgirdau atsakymo, bet neišvydau net nė mažiau- 
sio judesio, kuris nudžiugintų mano širdį. 

Žemė greitam šuoliavimui buvo kieta, ir aš dar kartą 
smarkiau paraginau Morą, kai staiga pamačiau, jog baltasis 
žirgas susvyravo ir kniubo galva žemyn. 

Greičiau negu per minutę aš atšuoliavau į tą vietą, kur 
dar tebegulėjo ant Žemės ir arklys, ir raitelė. 

Nušokau nuo balno tą momentą, kai Izolina išsivadavo 
ir atsistojo ant kojų. 

Ji išsitiesė prieš mane akis į akį, laikydama savo gra- 
Žioje rankutėje kruviną peilį. 

— Nesiartink, laukini! — sušuko Izolina komančių kal- 
ba ir su ryžtingu gestu. 

— Izolina! Tai ne... tai aš. 

— Heinrichas! O, Heinrichas!.. 

Mes puolėme vienas kitam į glėbį; tylėjome, ir tiktai 
mūsų širdžių plakimas įrodė, kad mes gyvi. 

Aš stovėjau šioje poetiškoje tyloje, vidury prerijos, lai- 
kydamas ant rankų nuotaką. 

Moras stovėjo prieš mus, išdidžiai išlenkęs savo kaklą 
ir kramtydamas putotus žąslus. 

Prie mūsų kojų gulėjo baltasis prerijų ristūnas, perver- 
tas laukinio strėle, kurios plunksnuotas galas barkšojo jo šone. 
Jo akys sustiklėjusios; šviesų plauką sutepė kraujas, bet plo- 
nos, gracingos kojos jau buvo sukaustytos mirties. 

Tuo metu priekyje mes išvydome raitelius, bet nė kiek 
neišsigandome, nes aš juos pažinau. Jie prie mūsų artinosi 
galopu. 

Atsisukę atgal, neišvydome nė mažiausio vijimosi žen- 
klo, bet vis dėlto neilgai pasilikome vietoje. 

Mes nebuvome garantuoti, ar vysis indėnai belaisvę; 
pagaliau Hiso-rojaus draugai galėjo persekioti žudiką Va- 
koną. 

Žvalgams prijojus, metėme atsisveikinimo žvilgsnį į pre- 
rijų ristūną ir leidomės, kiek tik įmanoma greičiau, atgal. 

Kai sustojome poilsio, jau brėško, bet mes tai padarė- 
me ne anksčiau, kaip padegdami paskui save preriją. 

Radome sau prieglobstį nuostabioje akacijų giraitėje, 
minkštoje žolėje, kurioje mano draugai nedelsdami atsidavė 
poilsiui. 

Kai dėl manęs, tai aš miegoti negalėjau, o saugojau sa- 
vo nuotakos miegą. 

Jos nuostabi galvutė ilsėjosi ant mano kelių, turė- 
dama vietoj pagalvės minkštą jaguaro kailį, ir aš nenulei- 
dau akių nuo jos veido. Tankūs plaukai prasiskleidė, ir aš 
išvydau... 

Baisusis mėsininkas taip pat jos pasigailėjo, arba lemia- 
mą minutę jo ranką sulaikė atsilyginimas auksu. 

Aš tiktai pastebėjau tose vietose, kur jai žvėriškai iš au- 
sų išplėšė auskarus, randus, ir štai iš kur tekėjo kraujas, kurį 
matė Ciprijus. 

Ir aš negalėjau užmigti, nes buvau pernelyg laimingas. 

Tai buvo paskutinė naktis, mūsų praleista prerijose. 

Kitą dieną vakarop persikėlėme per Rio Grandę ir pa- 
siekėme amerikiečių stovyklą. 

Po plačių Jungtinių Valstijų erelio sparnų globa mano 
nuotaka galėjo saugiai ilsėtis, laukdama laimingos dienos, 
kuomet... 

Kai dėl komančių, tai mes apie juos daugiau negirdėjo- 
me; vėliau mums pasakojo baisią istoriją apie vieną šios gau- 
jos indėną. 

Nelaimingasis Vakonas! Jo mirtis buvo klaiki. Dar ilgai 
per prerijas sklido pasakojimas apie indėnų kario skeletą, ap- 
glėbusį rankomis storo medžio kamieną. 

Vakonas mirė siaubingai. 

Galbūt dėl to aš vienas jutau sąžinės graužatį; bet 
prisiminus jo skydą, papuoštą skalpais, laukinių Venerai 
pašvęstas šiurpias scenas giraitėse, verkiančias belaisves, 
pasmerktas amžinoms kančioms, — visa ši Žiauri tikro- 
vė, nuolat stovėjusi priešais mano akis, nustelbė gailes- 
tį, kuris, jeigu ne šie dalykai, tikrai būtų neišdilęs mano 
širdyje. Kad ir kokia klaiki buvo Vakono mirtis, jis ją už- 
sitarnavo. 

Šiai dramai svarbi taip pat Ižuros mirtis, ir be to, reikė- 
jo, kad jis kristų nuo Holingsvorso rankos. 

Greitai, atvykęs į stovyklą, aš sužinojau, kad taip ir at- 
sitiko: mano leitenantas atkeršijo už brolio kraują. 

Baisaus pasakojimo smulkmenos būtų pareikalavu- 
sios dar kelių skyrių, ir todėl aš tiktai trumpai apie tai 
užsiminiau. 

Nuo tos šiurpiosios nakties, apie kurią skaitytojas ne- 

pamiršo, jis surado ištikimą savo kerštui padėjėją, — tai buvo 
Vitlis. 

Abu jie su saujele narsuolių puolė gveriljasų pėdsakais 
ir talkinant Pedrui, nusidangino toli paskui juos pro priešų 
linijas. 

Tarsi skalikai keršytojai dieną ir naktį sekė paskui 
gveriljasus, kolei jiems pavyko juos užklupti patogioje 
vietoje. 

Tai buvo kruvinos kautynės, mūšis šaltaisiais ginklais; 
bet žvalgai nugalėjo; dauguma gveriljasų Žuvo, ir gauja buvo 
beveik sunaikinta. 

Ižura krito nuo Holingsvorso smūgių tuo metu, kai rau- 
dongalvį plėšiką El Zorą užmušė Vitlis, atkeršydamas už žvė- 
rišką Konchitos sužalojimą. 

Abu mano leitenantai įvykdė teisingą kerštą, bet liūde- 
sys jų širdžių nepaliko. 

Šių karininkų žygis davė ir kitų vaisių. 

Pagrindinėje gveriljasų lindynėje jie surado labai daug 
belaisvių — jankių ir mūsų šalininkų, tarp kurių buvo ir ga- 
busis diplomatas don Ramonas de Vargasas. 

Žinoma, senasis dvarininkas buvo išvaduotas ir atvyko 
į stovyklą būtent pačiu laiku, kad pasveikintų savo gražuolę 
dukrą ir būsimąjį žentą, kurie ką tiktai sugrįžo iš savo sun- 
kios kelionės po prerijas. 

išgyvenimų ir “emariškų" nuotykių. Vieną šių romanų siūlome 


ŠVILPIKAS 


Kūrinio pagrindinį herojų — Šarlį Lebo (Švilpiką) daug 

kad čia veiksmas vyksta ne tarp Meksikos indėnų, 0 rūsčioje 
Kanados gamtoje, tarp huronų ir irokėzų genčių, tarp anglų ir 
prancūzų, išdavikų, niekšų ir kilnios dvasios žmonių. 


Manome, kad ir šis G. Emaro romanas skaitytojų neapvils. 


I 


“Aš išsaugojau apie tave maloniausius prisimini- 
mus, figmedžių ir magnolijų šalie, Montesumos ir Gva- 
temozino tėvyne!" Tokiais žodžiais rašytojas mus nuke- 
lia į Meksikos kaimelį, žaliuojančias prerijas, miškus, 
nedraugingų indėnų stovyklą, ir visur knygos herojus, 
jaunas amerikiečių kariuomenės būrio vadas, patiria 
kvapą gniaužiančių nuotykių, visur jo tyko pavojai ir vi- 
sur gelbsti narsumas, padeda šaunūs draugai 
medžiotojai. Verta rizikuoti gyvybe dėl romantiškos 
meilės. O viskas prasidėjo nuo to, kad užgaidi mylimoji 
paprašė išpildyti vieną jos norą... 

